\NormalFont\ShortTitle{2 Ti-mô-thê}

{\MTC Thò Baiq Da Paulô Gòi Ca Ti-mô-thê

\par }{\MT 2 Ti-mô-thê

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Khoi ca Paulô jah ca'naih khoi ca hnem tù ta Rôma hanam 62-63 Atìq C. wa atìq ca lam trong anoi hnài yàng pôn, haq khoi 'bìq clêh tù hòm ta Rôma hanam 66-67 Atìq C. Haq chìuq nan xa dìq jaq ta tù hangeo wa 'bìq càt xam caxi mem. Haq khoi loq can rìh wa bìac broq da haq jêq gêh.

\par }{\IS Mangai Achìh wa Hanam Achìh:

\par }{\IP Paulô achìh thò cô hanam 66 Atìq C.

\par }{\IS Bàu Anoi:

\par }{\IP I piq bìac taiq Paulô nhet achìh thò ca Ti-mô-thê:

\par }{\ILI 1. Paulô mango taiq ŏi dèh mòiq ngai, taiq dìq ca bua haq khoi lam đac. Èh haq enh dìq jaq Ti-mô-thê ŏi ti haq.

\par }{\ILI 2. Haq hlè lèt ca Tagop Hadròih jò wì 'bìq padit padiang enh 'neq ca cwìang wèq da Nêrò. Haq pariaq hnài Ti-mô-thê wèq ngan Bàu Lem wa tàng nhet ji chìuq nan xa đòiq Bàu Lem xôq tadêh.

\par }{\ILI 3. Haq enh waq achìh thò ca Tagop Hadròih Ê-phê-sô nhò Ti-mô-thê.

\par }{\IS Rìm 'Nat:

\par }{\IO 1. Paulô Loq Enh Wèq Ban Ti-mô-thê: 1:1–14

\par }{\IO 2. Bìac da Paulô: 1:15–18

\par }{\IO 3. Bàu Parông Hnài ca Ti-mô-thê: 2:1–26

\par }{\IO 4. Bàu Pa'yèp ca Hì Lùch: 3:1–17

\par }{\IO 5. Bàu Parông Hnài, Bàu Bòch wa Bàu Chao: 4:1–22

\par }{\IE \par }


\ChapOne{1}{\SH Bàu Hmàih
\par }
{\PP \VerseOne{1}Au Paulô, tiaq manoh enh Boc Plình, broq sùq đô da Chuaq Jêxu Crich, tiaq bàu hùaq da can rìh ŏi ta Chuaq Jêxu Crich,


\par }{\PP \VS{2}Gòi ca Ti-mô-thê, con au ma loq waq:

\par }{\PP Waiq xìn ìh jah bìac am dech, bìac catèm, hnhu am enh Boc Plình Baq, wa enh Chuaq Jêxu Crich, Chuaq da bèn.


\par }{\BB \par }
{\PP \VS{3}Au manè apôi Boc Plình, au ma patìh bìac Haq xam manoh loq ma lem hreo, tìah ca boc yaq au khoi patìh, dahì damang au hmàng yôt ca ìh ùh hêq jò au waiq khàn.

\VS{4}Au hmàng ca diac mat ìh, 'màng aih au enh trùh hmàih ca ìh dìq jaq đòiq au jah lem bùi,

\VS{5}taiq au hmàng manoh lùi joq 'nàng da ìh, manoh lùi aih adroi khoi ŏi ta manoh Lôit yaq pah miq da ìh wa ŏi ta Unit, miq da ìh, au loq joq 'nàng manoh lùi aih manàiq hadai ŏi ta ìh.


\par }{\SH Apaq Camaih ca Bàu Lem
\par }
{\PP \VS{6}Taiq 'màng aih au doi ca ìh phai broq dêh hlài bìac hnhu am da Boc Plình am ìh khoi jah nhàn yŏc nhò bìac au đòiq tì waiq khàn.

\VS{7}Ma jah 'màng aih Boc Plình ùh hnhu am ca bèn manoh loq yùq crè, mahaq am ca bèn manoh i cwìang, i can loq waq, wa nui pagàt dađeh.

\VS{8}'Màng aih ìh apaq camaih jò anoi hlài bìac Chuaq Jêxu da bèn, hadai apaq camaih ca bìac au ŏi tù dài hiniq Chuaq, mahaq phai canòm cwìang itai da Boc Plình đòiq pajùm ca au chìuq xalep ca Bàu Lem.

\VS{9}Chuaq khoi dèch claih bèn wa creo bèn xam bàu hadròih da Haq, ùh xài nhò bìac cla bèn ma broq, mahaq tiaq manoh da Haq khoi pachì đòiq wa bìac am dech, aih khoi hnhu am ca bèn enh dalam Chuaq Jêxu Crich adroi ca jò baxèm i crŏng taneh.

\VS{10}Mahaq manàiq bìac am dech aih jah pa'noh nhò bìac mahno loh da Chuaq Jêxu Crich, Chuaq ma dèch bèn. Haq khoi raliang cađac bìac cachìt, yŏc can 'ngah da Bàu Lem 'ràng can rìh, wa ùh i can cachìt hòm.

\VS{11}Taiq Bàu Lem aih Boc Plình khoi ràih au lam broq mangai anoi hnài, broq mangai sùq đô wa broq mangai hnài.

\VS{12}Taiq nen aih dài au ma chìuq xa, mahaq au ùh camaih, ma jah 'màng aih au loq ro rang Haq ma au khoi lùi joq 'nàng, Haq i cwìang itai wèq cajap dìq ca bìac au ma khoi jao am ca Haq trùh Hì Hadrah pulùch.


\par }{\PP \VS{13}Phai yŏc manoh lùi wa can loq waq ŏi ti Chuaq Jêxu Crich, wa wèq cajap dua da bàu joq 'nàng ma ìh khoi tàng au hnài.

\VS{14}Ep wèq bìac lem lình aih ma khoi jah jao am ca ìh nhò Yiang Hadròih 'nang ŏi ta manoh bèn.


\par }{\PP \VS{15}Ìh loq i bàc mangai ŏi gùng Asi khoi cađac au, ŏi ta aih i Phigen, Het-mô-gen.


\par }{\PP \VS{16}Waiq xìn Chuaq xa-ŏch tamèt ca hnem Ô-nê-si-phô-rò, ma jah 'màng aih haq bàc yàng alòng au, haq ùh hìaq loq camaih ca bìac au 'bìq càt xam caxi mem tagwat,

\VS{17}mahaq jò bu trùh ta phôq Rôma, haq khoi hôiq haiq chaq au waq ca jah glàm au.

\VS{18}Xìn Chuaq am ca haq chaq jah bìac xa-ŏch tamèt da Chuaq ta Hì Hadrah. Ìh hadai loq ro rang, bìac haq dìq ca manoh broq đòiq jùp au rìm trong jò ŏi Ê-phê-sô.




\par }\Chap{2}{\SH Phai Canòm ca Bìac Am Dech
\par }
{\PP \VerseOne{1}'Màng aih, ôi con, phai canòm ca bìac am dech ŏi ta Chuaq Jêxu Crich đòiq broq ca manoh dađeh jah tadêh tadon.

\VS{2}Bìac ìh khoi tàng enh au, ŏi enh ngìa ca bàc ngai wiang hnoq, phai jao hlài ca mangai loq wèq dèh bàu, đòiq wì jah hnài 'bài mangai 'noiq.

\VS{3}Èh ìh hadai wiang pajùm chìuq xalep ti au tìah ca mòiq ngai lình lem da Chuaq Jêxu Crich.

\VS{4}Jò mòiq ngai lình khoi loh nòi tajêh, haq pi hèm trùh ca bìac enh cloh hòm, mahaq toq enh broq lem ca manoh craq ma creo ca haq.

\VS{5}Hadai 'màng aih, mangai leq cadàu tajenh, phai broq tiaq ranenh ma khoi pa'noh, èh men jah baha.

\VS{6}Mangai abroq xalep ta taneh, cla haq mangai adroi dŏng phai jah nhàn yŏc dèh dahwèq ma broq loh.

\VS{7}Phai hèm ta manoh dìq ca bìac au khoi doi ca ìh, èh Chuaq jah am ca ìh loq ro rìm bìac.


\par }{\PP \VS{8}Ìh phai hmàng Chuaq Jêxu Crich xa-ông loh enh xinoi bùa Đawit, Haq khoi rìh hlài enh mangai cachìt, tiaq troi Bàu Lem au khoi anoi hnài.

\VS{9}Taiq Bàu Lem aih au ma chìuq xa, ji 'bìq càt caxi mem tagwat tìah ca mangai ngang dù, mahaq bàu da Boc Plình ùh jò leq jah 'bìq càt.

\VS{10}'Màng aih, taiq 'bài mangai Chuaq khoi ràih, au ma jah chìuq xa dìq dŏng rìm bìac, waq ca wì haq hadai jah i can dèch claih ma i ta Chuaq Jêxu Crich, jah hùang can 'ngah 'ngai hloi hloi.


\par }{\PP \VS{11}Cô bàu dìq jaq cajap:

\par }{\Q Tàng bèn khoi cachìt ti Haq,

\par }{\QB èh hadai jah rìh ti Haq.


\par }{\Q \VS{12}Tàng bèn chìuq bìac nan xa,

\par }{\QB èh hadai jah wèq cwìang ti Haq.

\par }{\Q Tàng bèn hangah ca Haq,

\par }{\QB èh Haq hadai hangah ca bèn.


\par }{\Q \VS{13}Tàng bèn ùh wèq dèh bàu,

\par }{\QB Haq xôq wèq dèh bàu, ma jah 'màng aih,

\par }{\QB Haq ùh jò leq jah hangah ca dađeh.


\par }{\PP \VS{14}Cô bìac ìh phai bahmàng hlài wa pa'yèp wì haq enh ngìa ca Boc Plình: Phai wia ca bìac tarahen trong bàu capoch, bìac aih joq ùh i ca lòiq cleq, toq broq ùh lem ca 'bài mangai tamàng.

\VS{15}Ìh ep ran dìq ca padren broq bìac đòiq jah lem manoh Boc Plình, tìah ca mangai broq cùng, ùh i ca nòi jah trech, ùh camaih cleq, yŏc manoh lem jang hnài bàu joq 'nàng da Boc Plình.

\VS{16}Mahaq phai wia hangai ca bàu capoch blùng, bàu capoch lìq làn, ma jah 'màng aih bìac aih rai èh rai 'ràng mangai hangai ca Chuaq.

\VS{17}Bàu capoch wì haq hìa loh tìah ca talêh. Ta aih i Hi-mê-nê wa Philêt khoi broq 'màng aih.

\VS{18}Wì haq tawìh cađac ca bàu joq 'nàng, wì doi hì rìh hlài khoi cwa, wa broq raliang cađac manoh lùi da 'nah ngai.

\VS{19}Mahaq, xèm cajap dràng da Boc Plình ma khoi broq dèh xôq ŏi tôm, xèm aih khoi jah i bàu achìh 'màng cô: “Chuaq khoi canao con caiq Haq,” wa “Dìq ca mangai creo dang hiniq Chuaq, èh phai wia hangai ca bìac dù, apaq broq 'mèq.”


\par }{\PP \VS{20}Ŏi ta mòiq toq hnem càn, ùh xài toq cabi wang, cabi 'bac, mahaq hadai i cabi long, cabi taneh hòm, 'nah đòiq palaoq ca broq bìac càn, 'nah đòiq palaoq broq bìac 'yoh.

\VS{21}'Màng aih mangai leq loq wèq dađeh đòiq claih ca bìac ngang dù aih, èh haq jah broq mangai hadròih, jah wì loq iu, i lòiq ca craq dađeh, khoi padon đòiq broq rìm bìac lem.


\par }{\PP \VS{22}Ìh phai wia hangai ca bìac loq ham enh trong tango anang ma padô 'nùt jò ŏi 'yoh, mahaq chaq trong ta-atoq, manoh lùi, can loq waq, hatroq ca mangai ma loq yŏc manoh lem hreo creo dang hiniq Chuaq.

\VS{23}Phai chôiq cađac bàu capoch blùng wa capoch ranhùa, ma jah 'màng aih bìac aih xa-ông loh toq bìac tarahen.

\VS{24}Mahaq, hapŏng da Chuaq apaq tarahen, mahaq phai rìh ŏi ma lem ca rìm ngai, i manoh habùat, jah hnài wa i manoh chìuq àt.

\VS{25}Phai capoch bàu habùat đòiq hnài patô hiniq lôi da mangai ma loq enh tajraq hlài, waq ca Boc Plình hnhu am ca wì haq jah cađac dèh manoh broq tôiq wa canao loq đeh ca bàu joq 'nàng,

\VS{26}hmàng dèh ca bìac broq ùh troq da dađeh wa jah dŏih dađeh loh khoi enh pagia hlàm can kiac Satan, ma jah 'màng aih wì haq khoi 'bìq haq rùp đòiq broq tiaq manoh haq.




\par }\Chap{3}{\SH Bìac Nan Xa ta 'Nhòng Pulùch
\par }
{\PP \VerseOne{1}Ìh phai loq ta 'nhòng ma atìq lùch èh i bàc bìac nan xa,

\VS{2}ma jah 'màng aih con mangai hèm toq ca dađeh, hèm toq ca 'bac jèn, loq catèh wa rataoq, loq capoch 'mèq ca mangai 'noiq, ùh iu bàu miq baq, ùh i ca manoh loq manè, ùh hadròih,

\VS{3}ùh i ca manoh loq waq, xa ca hatroq, capoch jù lê, ùh pagàt dađeh, ngang dù, git ca mangai rìh lem.

\VS{4}Tablòq manoh, loq nòih, padèch dađeh, hèm ca trong pagôq yi hnao loq waq ca Boc Plình,

\VS{5}enh gùng wì broq tìah loq waq ca Chuaq, mahaq enh trom chôiq cađac cwìang itai ma jah broq wì hadròih. 'Bài mangai 'màng aih ìh phai wìa hangai!


\par }{\PP \VS{6}Ta wì haq i 'nah ngai achop mùt ta hnem, padô alùan 'bài gu cadrì ma 'nhòq craq manoh, bình halùih tôiq lôi, wa i manoh ham enh,

\VS{7}cadrì cô jò leq xôq hŏc yôt mahaq ùh jò leq 'nì loq ca bàu joq 'nàng.

\VS{8}Calah nèh Jannet wa Jambê tajraq hlài ca Môise 'màng leq, èh 'bài mangai gù calô cô hadai tajraq hlài ca bàu joq 'nàng dàng aih. Manoh cliac wì haq blàq blènh, ùh enh lùi bàu joq 'nàng.

\VS{9}Mahaq wì haq ùh jah broq lìq 'màng aih hloi hloi, ma jah 'màng aih bìac blùng wì haq, dìq ca mangai jah hnoq ro, hadai tìah ca bìac blùng da Jannet wa Jambê calah nèh.


\par }{\PP \VS{10}Phàn da ìh, ìh khoi hŏc tiaq au, trong bìac hnài, bìac rìh lem, manoh enh, manoh lùi, manoh chìuq àt, can loq waq wa manoh cajap dràng,

\VS{11}bìac ti rùp wa bìac nan xa ma au khoi chìuq ŏi ta phôq An-ti-ôt, I-cô-ni wa Litra, mahaq Chuaq khoi dèch au claih dìq dŏng.

\VS{12}Joq 'nàng dìq dŏng rìm ngai enh rìh tiaq trong hadròih Chuaq Jêxu Crich, èh phai chìuq bìac padit padiang.

\VS{13}Mahaq 'bài mangai ngang dù, mangai loq 'nùt, èh rai hamoq yi hnao hòm, padô alùan wì, wa 'bìq wì padô alùan chao.

\VS{14}Mahaq phàn da ìh, ìh phai yòng cajap hloi ta bìac ìh khoi hŏc wa khoi lùi joq 'nàng, taiq ìh loq ìh khoi hŏc bìac aih ti cabô,

\VS{15}enh jò ìh ŏi 'yoh, ìh khoi jah loq Sech Hadròih jah broq ìh khôn rabiaq đòiq jah dèch claih nhò manoh lùi ta Chuaq Jêxu Crich.

\VS{16}Dìq ca bàu ta Sech Hadròih jah Boc Plình xreo ajèn, i lòiq ca bìac hnài bàu joq 'nàng, tagàih lech, anoq hlài bìac ùh troq da mangai, wa hnài mangai trong ta-atoq,

\VS{17}nhò enh aih, mangai da Boc Plình jah padon tôm gêh, ta'mroq đòiq broq rìm bìac lem.




\par }\Chap{4}{\SH Phai Anoi Hnài Bàu Chuaq
\par }
{\PP \VerseOne{1}Au ŏi enh ngìa ca Boc Plình wa enh ngìa ca Chuaq Jêxu Crich ma hadrah mangai rìh wa mangai cachìt, jò Haq trùh đòiq broq Diac Haq ta crŏng taneh, au thê ìh:

\VS{2}phai anoi hnài bàu Chuaq, ran dìq ca padren 'nhac ca glàm jò loq ùh glàm jò, yŏc dèh manoh dìq jaq chìuq àt, tagàih lech, hnài pariaq, wa hnài patô.

\VS{3}Ma jah 'màng aih, i 'nhòng trùh èh jò wì ùh chìuq tamàng trong ma troq, mahaq taiq wì enh waq bàu rangot ca tàng, wì tagop 'bài thài ma hnài tiaq dèh manoh enh,

\VS{4}wa bàng đac don ùh enh tamàng bàu joq 'nàng, tawìh tiaq bàu 'mon rangot ma ùh troq.

\VS{5}Mahaq ìh phai hamang ta rìm bìac, ep chìuq bìac nan xa, broq bìac da mangai 'ràng Bàu Lem, đòiq jah broq gêh dèh bìac Boc Plình khoi am ca ìh.


\par }{\PP \VS{6}Phàn au, can rìh au 'nang 'bìq ùc loh tìah ca broq ngè tadreo, hì jò cachìt da au khoi ten trùh.

\VS{7}Au khoi tajêh poh lem lình, khoi gêh ca trong cadàu, khoi jah wèq dèh manoh lùi.

\VS{8}Manàiq cô cadoh ta-atoq khoi padon đòiq ca au, aih Chuaq Cwan ma Tình Hiniq Ta-atoq am ca au ta Hì aih, ùh xài toq ca au hi hêq, mahaq hadai am ca rìm ngai ma loq enh ca bìac wìh hlài da Haq.


\par }{\PP \VS{9}Ìh ran trùh ti au ma renh.

\VS{10}Ma jah 'màng aih, Đêma khoi cađac au taiq haq ham enh bìac ŏi 'nhòng cô, khoi cwa phôq Tê-sa-lô-ni-ca. Cresen khoi lam ta gùng Ga-la-ti. Tit khoi lam ta gùng Đan-ma-ti.

\VS{11}Toq Luca ŏi ti au. Adràc Mŏc lam ti ìh, ma jah 'màng aih Mŏc jah jùp au ta bìac broq da au.

\VS{12}Au khoi thê Ti-chi-cò cwa phôq Ê-phê-sô.

\VS{13}Jò ìh trùh, hmàng wê eo ma caxùnh enh gùng, au đòiq ta hnem Ca'but, phôq Trô-ach, wa 'bài sech yi hnao hòm aih 'bài sech canua xam akia.


\par }{\PP \VS{14}A-lec-xan-đò mangai thòq đùng broq 'mèq au bàc, tiaq dèh bìac haq ma broq aih, Chuaq jah baxa hlài haq.

\VS{15}Ìh phai ngan kenh mangai aih, ma jah 'màng aih haq dìq ca padren tajraq hlài ca bàu hnài da nhèn.


\par }{\PP \VS{16}Jò au loh anoi palem dađeh yàng adroi, ùh i ca mangai leq palem au, dìq dŏng cađac au, waiq xìn bìac aih apaq ta-ùc ca wì haq.

\VS{17}Mahaq Chuaq khoi jùp đò au, tam padren ca au, waq ca Bàu Lem nhò au jah anoi hlài ro rang, dìq dŏng ca jàn 'noiq jah tamàng èh. Au hadai jah dèch claih enh hacùng baco hlari.

\VS{18}Chuaq hadai jah dŏih au khoi ca bìac dù, dèch au tŏc Diac Haq ta Plình: Waiq xìn Chuaq jah can 'ngah 'ngai hloi hloi ùh lùch Amen.


\par }{\SH Bàu Hmàih Pulùch
\par }
{\PP \VS{19}Au gòi bàu bòch hmàih Pri-xi-la wa ŏng haq A-qui-la, xam mangai hnem Ô-nê-si-phô-rò hòm.

\VS{20}Êrat ŏi hlài ta phôq Cô-rinh-tô, Trôphim 'nang ùh hrŏc, au đòiq haq ŏi hlài ta phôq Milê.

\VS{21}Ìh phai trùh ta cô adroi ca jò ralìm. U-bu-lu, Puđen, Linut, Clôđia wa dìq dŏng ca oh daq 'noiq gòi bàu bòch hmàih ìh.


\par }{\PP \VS{22}Waiq xìn Chuaq ŏi ti yiang ìh, waiq xìn xôq ramŏt Chuaq ŏi ti oh daq. Amen.

\par }