\NormalFont\ShortTitle{Rôma}

{\MTC Thò da Paulô Gòi ca Tagop Hadròih

\par }{\MT Rôma

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Hiniq sech cô: Rôma.

\par }{\IS Mangai Achìh wa Hanam Achìh:

\par }{\IP Paulô achìh thò cô jò haq ŏi ta phôq Cô-rinh-tô, aih trong lam anoi hnài yàng piq. Haq ngèh enh dìq jaq mùt phôq Rôma, mahaq jò cô haq ùh jah lam, 'màng aih haq gòi thò cô hôiq.

\par }{\IP Hanam achìh: 57 Atìq C.

\par }{\IS Bàu Anoi:

\par }{\IP Paulô anoi hnài Bàu Lem – Trong 'màng leq Haq jah dèch claih con mangai enh tôiq lôi wa broq ca wì haq jah ta-atoq.

\par }{\IP Bàu hnài cô hnài bìac mangai jah wìa ta-atoq nhò manoh lùi. Mangai pòq hiniq tôiq, mangai jah hadròih wa jah hanình ŏi ta Chuaq Jêxu. Sech Rôma i bàu hnài bìac manoh lùi.

\par }{\IS Rìm 'Nat:

\par }{\IO 1. Bàu Baxèm: 1:1–15

\par }{\IO 2. Bìac Ta-atoq Loh enh Boc Plình: 1:16–17

\par }{\IO 3. Bìac ùh Ta-atoq da dìq con mangai: 1:18—3:20

\par }{\IO 4. Can Ta-atoq jah 'mùt ta manoh: 3:21—5:21

\par }{\IO 5. Can Hadròih jah 'mùt ta manoh: 6:1—8:39

\par }{\IO 6. Boc Plình Palem Dađeh ca Bìac Ta-atoq: 9:1—11:36

\par }{\IO 7. Mangai Broq Bìac Ta-atoq: 12:1—15:13

\par }{\IO 8. Bàu Pulùch: 15:14–33

\par }{\IO 9. Bàu Manè wa Bòch Hmàih: 16:1–27

\par }{\IE \par }


\ChapOne{1}{\SH Bàu Bòch Hmàih
\par }
{\PP \VerseOne{1}Au cô Paulô, hapŏng da Chuaq Jêxu Crich, Haq khoi ràih au broq mangai sùq đô đòiq anoi hnài Bàu Lem da Boc Plình,

\VS{2}ma Haq khoi hùaq cwa 'bài mangai capoch thai Boc Plình ta Sech Hadròih.

\VS{3}Bàu Lem aih anoi Con Boc Plình tiaq chac hamac con mangai, Haq khoi xa-ông loh enh xinoi bùa Đawit,

\VS{4}nhò Yiang Hadròih khoi jah pa'noh ro ca bèn xam cwìang itai, Haq joq 'nàng Con Boc Plình, Chuaq Jêxu Crich, Chuaq bèn, nhò bìac Haq rìh hlài enh can cachìt tiaq bìac broq da Yiang Hadròih.

\VS{5}nhò Haq nhèn khoi jah nhàn yŏc bìac am dech wa bìac broq mangai sùq đô, đòiq nhò hiniq Haq, jah 'ràng ca rìm con jàn ta crŏng taneh loq iu tiaq nhò i manoh lùi,

\VS{6}ta mangai jàn ma khoi jah Boc Plình creo broq con caiq Chuaq Jêxu Crich hadai i pì dìq.


\par }{\PP \VS{7}Xìn gòi dìq dŏng ca 'bài mangai hadròih, aih 'bài mangai Boc Plình ma loq waq ŏi ta Rôma.

\par }{\PP Waiq xìn Boc Plình Baq bèn wa Chuaq Jêxu Crich am bìac am dech wa can catèm ca oh daq.


\par }{\SH Paulô Enh Lam ta Phôq Rôma
\par }
{\PP \VS{8}Adroi dŏng nhò Chuaq Jêxu Crich, au manè apôi Boc Plình da au bìac pì, ma jah 'màng aih taiq manoh lùi da pì khoi jah anoi jàp ta crŏng taneh.

\VS{9}Ma jah 'màng aih au khoi dìq ca manoh patìh bìac ca Boc Plình, xam trong anoi hnài Bàu Lem da Con Haq, Haq loq au xôq waiq khàn yôt am ca pì,

\VS{10}hloi hloi ràu hiniq oh daq, tàng lem manoh Boc Plình, xìn Haq pèh trong ca au jah trùh hmàih ca pì.


\par }{\PP \VS{11}Joq 'nàng, au dìq jaq enh lam hmàih ca pì, đòiq au jah jao am tam ca pì bìac hnhu am da Yiang Hadròih, waq ca manoh lùi pì jah cajap;

\VS{12}aih đòiq bèn pajùm ti dabau parông manoh lùi dabau, manoh lùi pì wa manoh lùi au.

\VS{13}Ôi oh daq! Au ùh enh pì ùh 'nì, khoi bàc yàng au enh lam hmàih ca pì, hadai đòiq gich plì ta pì tìah ca ta mangai jàn 'noiq ma crài hòm, mahaq i bìac khech tàt trùh manàiq, au xôq 'nhòq jah lam.


\par }{\PP \VS{14}Au pòq dòih dìq ca mangai Hilap wa mangai ùh hŏc, dìq ca mangai thai rabiaq wa mangai blùng.

\VS{15}'Màng aih, au hadai dìq jaq enh trùh anoi hnài Bàu Lem am ca pì, aih mangai ŏi ta Rôma.


\par }{\SH Cwìang Itai Da Bàu Lem
\par }
{\PP \VS{16}Joq 'màng aih, au ùh camaih ca Bàu Lem, ma jah 'màng aih cô cwìang itai Boc Plình đòiq dèch claih rìm ngai ma lùi Con Haq, adroi mangai Yothaiq, atìq mangai Hilap.

\VS{17}Ma jah 'màng aih Bàu Lem cô jah pa'noh ro bìac ta-atoq da Boc Plình, enh manoh lùi èh 'ràng trùh manoh lùi hòm, tìah ca Sech Hadròih khoi achìh: “Mangai ta-atoq rìh nhò manoh lùi.”\XREF{✡}{{\XO 1:17 }{\XO{1:17
}}{\XT{Hab 2:4.}}}


\par }{\SH Can Nòih Boc Plình
\par }
{\PP \VS{18}'Màng aih, can nòih Boc Plình enh plình pa'noh loh tajraq hlài ca rìm ngai ma ùh loq iu yùq ca Haq wa wì ma broq bìac ùh ta-atoq đòiq gùt 'bàt đac bìac joq 'nàng.

\VS{19}Ma jah 'màng aih bìac leq đòiq jah loq ca Boc Plình, khoi jah pa'noh ro ta manoh wì haq, Boc Plình khoi paro bìac aih am ca wì haq.

\VS{20}Bìac ta manoh Boc Plình mat bèn ùh jah hnoq, mahaq enh jò Boc Plình broq loh plình crŏng taneh, con mangai jah hnoq dìq ca bìac Haq khoi broq loh, aih bìac mahno cwìang itai wa manoh Haq 'màng leq, taiq 'màng aih wì ùh jah doi dađeh ùh loq ca Boc Plình.


\par }{\PP \VS{21}Ma jah 'màng aih 'nhac ca wì khoi loq ca Boc Plình, wì haq xôq ùh broq 'ngah ca hiniq Haq, aih Boc Plình, èh ùh manè pôi Haq, mahaq bìac wì ma hèm ta manoh aih khoi 'ngwan, wa manoh blùng da wì haq bình halùih bìac clam clôiq.

\VS{22}Wì haq padèch dađeh doi khôn rabiaq, mahaq wì khoi wìa mangai blùng,

\VS{23}wa khoi yŏc can 'ngah 'ngai ùh hù hnhung da Boc Plình halìh yŏc dua 'mù con mangai loq hù hnhung, 'bài dua 'mù chìm, dua 'mù ngè gùng, wa dua 'mù ngè ma moq ti taneh.


\par }{\PP \VS{24}Taiq 'màng aih Boc Plình khoi đòiq wì haq tiaq dèh manoh loq ham da cla wì haq, mùt ta bìac amùa amech, broq camaih ca chac hamac dabau,

\VS{25}thai ca bàu joq 'nàng da Boc Plình, wì haq halìh yŏc bìac amòng cùh waiq wa patìh bìac Boc Plình ma broq loh, thai ca cùh waiq Boc Plình ma broq loh rìm bìac, Haq ma đang ca manè hloi hloi. Amen.


\par }{\PP \VS{26}Taiq 'màng aih Boc Plình ma jah khoi cađac wì haq lam tiaq bìac tango amùa amech, trùh 'mòi gu cadrì mech tango ca gu cadrì.

\VS{27}'Bài gu calô hadai 'màng aih, wì haq cađac trong caq ŏi pajùm ca gu cadrì, yŏc manoh ham dìq jaq broq tiaq trong caq ŏi cùi pajùm ti dabau, gù calô tango ca gù calô broq tiaq bìac 'mèq 'mac, èh cla wì haq ep chìuq dèh bìac baxa tajì dèh ca bìac cla wì haq khoi broq.


\par }{\PP \VS{28}Taiq wì haq doi ùh đang đòiq canao loq ca Boc Plình, 'màng aih Boc Plình cađac wì haq, am wì haq tiaq dèh manoh 'mèq, broq dìq ca bìac ùh troq.

\VS{29}Ta wì haq bình halùih ca bìac ùh ta-atoq, bìac tango anang, bìac loq ham, bìac ngang dù, manoh bình ca bìac tagit ca dabau, jêh mangai, ta'blêq ca dabau, 'nùt dabau, manoh hèm ca broq 'mèq, wa loq capoch bàc bàu,

\VS{30}capoch troq mangai 'noiq, capoch dech ca wì, git ca Boc Plình, manoh rataoq, loq padèch, loq catèh, broq loh bìac ngang dù, ùh iu bàu miq baq,

\VS{31}manoh ùh khôn rabiaq, ùh wèq dèh bàu, ùh i can loq waq, ùh i ca manoh loq xa-ŏch.

\VS{32}'Nhac ca wì haq loq ca ranenh Boc Plình wa loq mangai leq broq bìac tôiq aih dìq đang ca cachìt, èh ùh xài toq wì haq, mahaq wì enh ca mangai 'noiq broq tôiq 'màng ca wì haq dìq.




\par }\Chap{2}{\SH Bìac Hadrah Ta-atoq Da Boc Plình
\par }
{\PP \VerseOne{1}'Màng aih, ô mangai ma loq hadrah mangai 'noiq tau, ìh pi jah dŏih dađeh, ma jah 'màng aih jò ìh hadrah wì, aih raq ìh hadrah dađeh taiq ìh hadai broq bìac troi wì haq.

\VS{2}Ma jah 'màng aih bèn loq, Boc Plình tiaq bàu joq 'nàng hadrah 'bài mangai broq bìac 'màng aih.

\VS{3}Ô mangai ma hadrah 'bài mangai broq bìac 'màng aih mahaq cla pì hadai troi 'bài mangai aih, ìh xoh dađeh claih ca bìac Boc Plình hadrah ìh 'mòh?

\VS{4}Loq ìh khìn bìac manoh lem bình can loq xa-ŏch, chìuq àt da Haq, èh ìh ùh canao loq ca manoh xa-ŏch ca mangai da Boc Plình 'ràng ìh trùh nòi cađac dèh manoh broq tôiq lôi 'mòh?


\par }{\PP \VS{5}Taiq manoh ìh cadoq, ùh cađac dèh manoh broq tôiq, ìh pabình ca dađeh can nòih trùh hì hadrah, aih hì hadrah ta-atoq da Boc Plình mahno loh cô èh.

\VS{6}Aih cla Boc Plình ma “jah ca'naih hlài ca rìm ngai tiaq bìac broq da cla wì haq.”\XREF{✡}{{\XO 2:6 }{\XO{2:6
}}{\XT{BCP 62:12; BR 24:12.}}}

\VS{7}Chuaq am can rìh hloi hloi ca mangai leq cajap manoh broq lem, chaq can 'ngah 'ngai, bìac padèch wa bìac ùh cachìt.

\VS{8}Mahaq mangai leq i manoh toq chaq bìac i lòiq ca dađeh, ùh dì tiaq bàu joq 'nàng, mahaq iu tiaq bìac ùh ta-atoq, Boc Plình pa'noh can nòih ca mangai aih.

\VS{9}Bìac nan xa, nan tùng ùc am ca mangai ma broq dù, adroi am ca mangai Yothaiq, atìq am ca mangai jàn 'noiq.

\VS{10}Mahaq can 'ngah 'ngai, bìac i tìang 'bang wa bìac catèm am ca rìm ngai broq lem, adroi am mangai Yothaiq, atìq am ca jàn 'noiq.

\VS{11}Ma jah 'màng aih Boc Plình ùh gen can mangai leq.


\par }{\PP \VS{12}Mangai leq ma ùh i ca Ranenh ma broq tôiq, èh haq ji hù hnhung 'nhac ca haq ùh i ca Ranenh, mahaq mangai leq i Ranenh mahaq xôq broq tôiq, èh haq xôq ep chìuq hadrah tiaq Ranenh.

\VS{13}Taiq ùh xài mangai tamàng sech Ranenh, aih mangai ta-atoq enh ngìa ca Boc Plình, mahaq mangai leq ma broq tiaq Ranenh men jah Boc Plình doi aih mangai ta-atoq.

\VS{14}Mangai jàn 'noiq 'nhac wì haq ùh i ca Ranenh mahaq tiaq manoh i đeh wì haq broq tiaq troq bàu hnài ta Ranenh aih, bìac aih patô wì khoi loq trong troq wa trong ùh troq.

\VS{15}Wì haq pa'noh ro bìac Ranenh ma hnài khoi achìh ta manoh wì haq, manoh loq cla wì haq anoi hlài 'màng aih, bìac wì ma hèm ta manoh cla i jò pa'noh ro dèh tôiq lôi cla, i jò palem dađeh.

\VS{16}Aih bìac jah pa'noh ro ta hì da Boc Plình nhò Chuaq Jêxu Crich hadrah bìac jrùq hlèp ta manoh da con mangai, tìah troi Bàu Lem da au.


\par }{\SH Ranenh Ùh Jah Dèch Mangai
\par }
{\PP \VS{17}Mahaq tàng ìh toq hèm rahù dađeh mangai Yothaiq, catèh ca dađeh i Ranenh wa dađeh ŏi ta Boc Plình,

\VS{18}loq ca manoh Haq enh, wa loq dìq ca bìac troq loq ùh troq, ma jah 'màng aih Ranenh aih khoi hnài ìh,

\VS{19}catèh dađeh 'nong trong am ca mangai ùh xau, broq can 'ngah am ca mangai ŏi ta nòi clam clôiq,

\VS{20}broq thài ca mangai blùng, broq mangai hnài 'bài mangai 'nhòq craq manoh, ma jah 'màng aih sech Ranenh khoi broq dua da bìac 'nì loq ro rang wa bàu joq 'nàng.

\VS{21}'Màng aih ìh hnài mangai 'noiq, mahaq gleq ìh ùh hnài dèh cla? Ìh hnài ùh khòh atùng, mahaq ìh atùng ùh?

\VS{22}Ìh doi ùh jah tango, mahaq cla ìh tango ùh? Ìh ramòt ca dua 'mù mahaq ìh atùng yŏc dahwèq enh hnem cùh waiq dua 'mù ùh?

\VS{23}Ìh catèh dađeh loq ca Ranenh mahaq ùh broq tiaq Ranenh, 'màng aih ìh loq iu Boc Plình ùh?

\VS{24}Ma jah 'màng aih taiq pì raq, “wì mangai jàn 'noiq khoi capoch 'mèq ca hiniq Boc Plình”\XREF{✡}{{\XO 2:24 }{\XO{2:24
}}{\XT{Êsai 52:5; Êxê 36:20,22.}}} troq troi Sech Hadròih khoi achìh.


\par }{\PP \VS{25}Joq 'nàng, tàng pì broq tiaq Ranenh, lè cat akia pì ùh 'ngwan, mahaq tàng pì ùh tiaq Ranenh, 'nhac ca pì chìuq broq lè cat akia tìah ca ùh cat akia!

\VS{26}'Màng aih tàng mangai leq 'nhòq chìuq lè cat akia mahaq wèq dìq rìm bàu ta sech Ranenh, bìac haq 'nhòq chìuq lè cat akia aih, ùh tìah ca khoi chìuq lè cat akia 'mòh?

\VS{27}Mangai ùh chìuq lè cat akia mahaq broq troq Ranenh, jah hadrah pì mangai khoi i Ranenh wa khoi chìuq lè cat akia, mahaq broq ùh troq ca Ranenh.


\par }{\PP \VS{28}Ma jah 'màng aih ùh xài mangai leq toq enh gùng mangai Yothaiq aih mangai Yothaiq 'nàng, hadai ùh xài bìac lè cat akia chac hamac aih lè cat akia joq 'nàng,

\VS{29}mahaq mangai Yothaiq joq 'nàng, aih mangai Yothaiq enh dalam, lè cat akia joq 'nàng, aih lè cat akia ta manoh nhò Yiang Hadròih ùh xài tiaq bàu achìh. Mangai Yothaiq 'màng aih jah manè padèch, ùh xài loh enh con mangai, mahaq loh enh Boc Plình.




\par }\Chap{3}{\SH Boc Plình Hadrah Ta-atoq
\par }
{\PP \VerseOne{1}'Màng aih mangai Yothaiq jah i bìac lòiq yi hnao cleq? Loq lè cat akia i lòiq cleq?

\VS{2}I lòiq bàc rìm trong. Adroi dŏng Boc Plình khoi jao am ca mangai Yothaiq Bàu Haq.


\par }{\PP \VS{3}Mahaq tàng i 'nah ngai ŏi ta wì haq ùh lùi Boc Plình, aih ahìaq 'ngwan ca bàu hùaq da Boc Plình ùh?

\VS{4}Ùh lah 'màng aih, Boc Plình xôq joq 'nàng 'nhac ca rìm ngai ùh joq 'nàng, tìah ca khoi achìh:

\par }{\Q “Đòiq jah doi Chuaq ta-atoq jò Haq capoch,

\par }{\QB jah 'blêq jò Haq hadrah.”\XREF{✡}{{\XO 3:4 }{\XO{3:4
}}{\XT{BCP 51:4.}}}


\par }{\PP \VS{5}Mahaq tàng bìac ùh ta-atoq da bèn pa'noh bìac ta-atoq da Boc Plình, èh anoi 'màng leq? Jò Boc Plình pa'noh can nòih Haq ca bèn, aih Haq ùh ta-atoq 'mòh? (Au capoch tiaq troi con mangai crŏng taneh).

\VS{6}Ùh lah 'màng aih! Tàng 'màng aih Boc Plình hadrah crŏng taneh cô 'màng leq?

\VS{7}Mahaq, tàng nhò bìac capoch amòng da au, aih broq ca bàu joq 'nàng da Boc Plình jah 'ngah 'ngai, gleq au ma ŏi hadrah tìah ca mangai i tôiq?

\VS{8}'Màng aih, gleq bèn ùh broq bìac dù đòiq jah loh bìac lem, tìah ca 'nah ngai khoi capoch dech ca nhèn doi nhèn hnài bìac aih? 'Bài mangai ma doi 'màng aih đang ca 'bìq hadrah.


\par }{\SH Ùh I Mangai Leq Ta-atoq
\par }
{\PP \VS{9}'Màng leq, bèn i bìac cleq yi hnao ùh? Ùh i, ma jah 'màng aih nhèn khoi pa'noh ro: Mangai Yothaiq wa mangai jàn 'noiq dìq dŏng hadai ŏi enh 'neq cwìang tôiq lôi.

\VS{10}Tìah ca khoi achìh:

\par }{\Q “Ùh i ca mòiq ngai leq ma ta-atoq, yŏc ca mòiq ngai xôq ùh i.


\par }{\QB \VS{11}Ùh i ca mòiq ngai leq 'nì loq,

\par }{\QB ùh i ca mangai leq ma ti chaq Boc Plình.


\par }{\Q \VS{12}Wì haq rìm ngai khoi lac ca trong,

\par }{\QB dìq ca wì haq loh ca 'ngwan,

\par }{\Q ùh i ca mangai leq broq bìac lem,

\par }{\QB 'nhac ca mòiq ngai ji ùh i.”\XREF{✡}{{\XO 3:12 }{\XO{3:12
}}{\XT{BCP 14:1–3; 53:1–3; BAH 7:20.}}}


\par }{\Q \VS{13}“Hŏng wì haq tìah ca ralùng hanang pèh đòiq,

\par }{\QB yŏc dèh rapet đòiq 'nùt wì.”\XREF{✡}{{\XO 3:13 }{\XO{3:13
}}{\XT{BCP 5:9.}}}

\par }{\Q “Ta hacùng wì haq i nŏc bìh tùa.”\XREF{✡}{{\XO 3:13 }{\XO{3:13
}}{\XT{BCP 140:3.}}}


\par }{\QB \VS{14}“Hacùng wì haq bình bàu waiq hanip wa bàu pagau pagùa.”\XREF{✡}{{\XO 3:14 }{\XO{3:14
}}{\XT{BCP 10:7.}}}


\par }{\Q \VS{15}“Wì haq i jènh cadiang renh đòiq jêh mangai.


\par }{\QB \VS{16}Trong wì haq rai toq bìac raliang ranàc wa nan tùng.


\par }{\Q \VS{17}Wì haq ùh lah loq ca trong catèm.”\XREF{✡}{{\XO 3:17 }{\XO{3:17
}}{\XT{Êsai 59:7,8.}}}


\par }{\QB \VS{18}“Wì haq ùh jò leq loq yùq crè ca Boc Plình.”\XREF{✡}{{\XO 3:18 }{\XO{3:18
}}{\XT{BCP 36:1.}}}


\par }{\PP \VS{19}Mahaq bèn loq bìac Ranenh ma hnài, aih hnài ca rìm ngai ŏi enh 'neq ca Ranenh, đòiq ca hacùng leq xôq phai ca'nhìp hlài, dìq ca crŏng taneh nhàn dèh tôiq jang ngìa Boc Plình.

\VS{20}Ùh i ca mòiq ngai leq nhò bìac broq tiaq Ranenh jah doi haq ta-atoq jang ngìa Boc Plình, ma jah 'màng aih Ranenh toq am ca bèn loq dèh ca tôiq lôi.


\par }{\SH Bìac Ta-atoq Nhò Manoh Lùi
\par }
{\PP \VS{21}Mahaq manàiq cô ùh canòm ca Ranenh. Bìac ta-atoq da Boc Plình, sech Ranenh wa 'bài mangai capoch thai Boc Plình anoi hlài khoi jah pa'noh ro,

\VS{22}aih bìac ta-atoq da Boc Plình nhò bìac lùi canòm ca Chuaq Jêxu Crich am ca rìm ngai leq ma lùi, ùh i ca hagan cleq;

\VS{23}taiq rìm ngai khoi broq tôiq, ma jah khoi xùch jrùh đac ca can 'ngah 'ngai lem da Boc Plình,

\VS{24}mahaq nhò canòm ca bìac am dech Haq jah broq bèn ta-atoq, nhò bìac rŏt hlài enh tôiq lôi khoi broq gêh ta Chuaq Jêxu Crich,

\VS{25}aih Mangai ma Boc Plình khoi 'noh broq ngè tadreo rŏt hlài enh tôiq lôi ca mangai nhò lùi mahem Haq. Boc Plình khoi pa'noh bìac ta-atoq Haq jò Haq àt manoh ùh baxa mangai broq tôiq calah nèh,

\VS{26}jò Boc Plình chìuq àt, aih Haq khoi paro bìac ta-atoq Haq ta jò manàiq Haq paro 'noh dađeh ta-atoq wa broq ta-atoq mangai leq lùi Chuaq Jêxu.


\par }{\PP \VS{27}'Màng aih con mangai i ca trong catèh dađeh ùh? Ùh i! 'Màng aih, tiaq ranenh leq? Tiaq bìac broq lem ùh? Ùh, mahaq nhò tiaq ranenh manoh lùi.

\VS{28}Ma jah 'màng aih bèn jah loq, Boc Plình broq bèn ta-atoq, aih nhò manoh lùi, ùh xài nhò bìac broq tiaq Ranenh.

\VS{29}Loq Boc Plình, Haq toq Boc Plình da jàn Yothaiq raq 'mòh? Ma ùh xài Haq Boc Plình da mangai jàn 'noiq dìq 'mòh? Joq, Haq hadai Boc Plình da mangai jàn 'noiq dìq.

\VS{30}Ma jah 'màng aih xôq mòiq toq Boc Plình raq, Haq broq ta-atoq mangai ma chìuq lè cat akia nhò manoh lùi, hadai broq ta-atoq mangai ma ùh i chìuq lè cat akia nhò manoh lùi dìq.

\VS{31}'Màng aih bèn canòm ca manoh lùi cađac Ranenh 'mòh? Ùh lah 'màng aih, mahaq blòq hlài aih raq, bèn broq hagao ca Ranenh!




\par }\Chap{4}{\SH Can Rìh Da Ap-ra-ham Broq Dua
\par }
{\PP \VerseOne{1}'Màng aih, bèn doi Ap-ra-ham boc bèn, tiaq chac hamac haq khoi jah cleq?

\VS{2}Tàng nhò bìac broq jah doi Ap-ra-ham khoi ta-atoq, haq jah i nen catèh dađeh, mahaq jang ngìa Boc Plình ùh i 'màng aih.

\VS{3}Ma jah 'màng aih Sech Hadròih hnài cleq? “Ap-ra-ham lùi Boc Plình, nhò bìac aih jah doi haq mangai khoi ta-atoq.”\XREF{✡}{{\XO 4:3 }{\XO{4:3
}}{\XT{BB 15:6.}}}


\par }{\PP \VS{4}Khoi èh, mangai leq ma abroq, èh jah 'bac cùng abroq, ùh jah doi bìac am dech, mahaq doi cùng aih tìah ca dòih,

\VS{5}mahaq mangai ma ùh i abroq bìac cleq mahaq lùi Boc Plình, aih Haq ma broq mangai i tôiq jah ta-atoq, èh nhò manoh lùi da mangai aih, jah doi ca cla haq khoi ta-atoq.

\VS{6}'Màng aih, Đawit hadai anoi ro xôq ramŏt ca mangai jah Boc Plình doi ta-atoq, ùh xài nhò bìac broq.


\par }{\Q \VS{7}“Xôq ramŏt ca mangai tôiq ma khoi jah baxŏng,

\par }{\QB lôi haq khoi jah gahnàp;


\par }{\Q \VS{8}Xôq ramŏt ca mangai

\par }{\QB ma Boc Plình doi haq ùh i tôiq.”\XREF{✡}{{\XO 4:8 }{\XO{4:8
}}{\XT{BCP 32:1,2.}}}


\par }{\PP \VS{9}'Màng aih, xôq ramŏt aih toq am ca mangai chìuq lè cat akia raq 'mòh, loq hadai am ca mangai ùh i chìuq lè cat akia dìq? Ma jah 'màng aih, bèn doi: “Nhò manoh lùi Ap-ra-ham jah Boc Plình broq ta-atoq.”

\VS{10}Mahaq jah doi Ap-ra-ham ta-atoq jò leq? Jò haq khoi chìuq lè cat akia, loq jò haq 'nhòq chìuq lè cat akia? Aih ùh xài atìq ca haq chìuq lè cat akia, mahaq adroi ca haq chìuq lè cat akia.

\VS{11}Haq khoi jah nhàn teo cat akia, aih teo da bìac ta-atoq nhò manoh lùi haq khoi i adroi ca chìuq cat akia. 'Màng aih Ap-ra-ham broq baq da rìm ngai i manoh lùi mahaq ùh ep chìuq lè cat akia mahaq hadai jah doi wì haq ta-atoq,

\VS{12}haq hadai broq baq 'bài mangai chìuq lè cat akia, aih 'bài mangai ùh xài toq chìuq lè cat akia hêq, mahaq hadai lam tiaq teo manoh lùi Ap-ra-ham boc bèn khoi i adroi ca jò 'nhòq chìuq lè cat akia.


\par }{\SH Jah Bàu Hùaq Nho Manoh Lùi
\par }
{\PP \VS{13}'Màng aih, bàu hùaq am ca Ap-ra-ham wa xinoi haq jah crŏng taneh broq xôxech ùh xài nhò wèq Ranenh, mahaq nhò bìac ta-atoq trùh enh manoh lùi.

\VS{14}Ma jah 'màng aih, tàng nhò Ranenh jah i xôxech, 'màng aih manoh lùi loh ca 'ngwan wa bàu hùaq da Boc Plình ùh i ca lòiq cleq,

\VS{15}ma jah 'màng aih Ranenh 'ràng trùh can nòih da Boc Plình, mahaq ta nòi leq ùh i ca ranenh, èh nòi aih ji ùh i ca bìac ùh troq ca Ranenh.


\par }{\PP \VS{16}Taiq 'màng aih, ŏi ta bìac am dech nhò manoh lùi èh bàu hùaq i joq 'nàng am dìq ca xinoi da Ap-ra-ham, ùh xài toq ca 'bài mangai ma tiaq Ranenh mahaq xam 'bài mangai ma i manoh lùi tìah Ap-ra-ham, baq dìq ca bèn.

\VS{17}Tìah troi bàu khoi achìh: “Au yŏc ìh broq baq bàc jàn.”\XREF{✡}{{\XO 4:17 }{\XO{4:17
}}{\XT{BB 17:5.}}} Ap-ra-ham, jang ngìa Boc Plình, khoi lùi Haq ma am can rìh ca mangai cachìt, tình bìac 'nhòq i tìah ca khoi i.


\par }{\PP \VS{18}Haq xôq ngèh gòm trùh jò bìac haq ma ngèh gòm tìah ca pi i, haq xôq lùi haq jah wìa baq da bàc jàn, tiaq bàu khoi doi ca haq: “Xinoi ìh jah 'màng aih èh.”\XREF{✡}{{\XO 4:18 }{\XO{4:18
}}{\XT{BB 15:5.}}}

\VS{19}Haq hnoq dèh chac hamac khoi hùt, ma jah 'màng aih khoi ten bình hrinh hanam, hnoq Sara pi i ca padren xa-ông, mahaq manoh lùi haq xôq ùh talùi.

\VS{20}Haq ùh hèm ra'ngòt ca bàu Boc Plình khoi hùaq ca haq, mahaq haq lùi bàu Boc Plình rai èh rai dêh, haq manè apôi Boc Plình,

\VS{21}ma jah 'màng aih haq lùi cajap joq 'nàng Boc Plình i cwìang broq gêh dèh bìac Haq khoi hùaq.

\VS{22}Taiq 'màng aih “manoh lùi haq jah broq haq ta-atoq.”

\VS{23}'Màng aih ùh xài am toq mòiq ngai haq men i bàu achìh, mahaq nhò manoh haq lùi khoi jah broq haq ta-atoq,

\VS{24}mahaq ji am ca bèn dìq, nhò manoh lùi Haq broq bèn khoi ta-atoq, aih mangai lùi Boc Plình khoi broq Chuaq Jêxu, Chuaq bèn, rìh hlài enh can cachìt,

\VS{25}Haq 'bìq wì rùp taiq tôiq lôi bèn, rìh hlài taiq bìac đòiq broq ta-atoq am ca bèn.




\par }\Chap{5}{\SH Jah Wìa Ta-atoq Nhò Manoh Lùi
\par }
{\PP \VerseOne{1}Taiq bèn khoi jah ta-atoq nhò manoh lùi, bèn jah catèm ti Boc Plình nhò Chuaq Jêxu Crich Chuaq bèn,

\VS{2}hadai nhò Haq bèn mùt ta bìac am dech nhò manoh lùi wa bèn jah yòng cajap, èh bèn ji lem bùi ta bìac ngèh gòm da can 'ngah 'ngai Boc Plình.

\VS{3}Ùh xài toq aih raq hi hêq, mahaq bèn ji catèh dađeh ta bìac nan xa dìq, ma jah 'màng aih bèn loq bìac nan xa broq loh bìac chìuq àt;

\VS{4}bìac chìuq àt broq loh bìac dràng manoh, bìac dràng manoh broq loh bìac ngèh gòm.

\VS{5}Bìac ngèh gòm ùh broq ca bèn 'bìq camaih, ma jah 'màng aih can loq waq da Boc Plình khoi ùc bình ta manoh bèn nhò Yiang Hadròih khoi am ca bèn.


\par }{\PP \VS{6}Joq 'nàng 'màng cô, jò bèn ŏi thìuq can dêh, Chuaq Jêxu Crich khoi tiaq jò pajaq chìuq cachìt thai ca mangai i tôiq,

\VS{7}taiq xa ca i mangai cachìt thai ca mangai rìh ta-atoq, èh ji xa ca i mangai hùa chìuq cachìt thai ca mangai lem.

\VS{8}Mahaq Boc Plình pa'noh manoh loq waq am ca bèn jò bèn ŏi raq mangai i tôiq, èh Chuaq Jêxu Crich khoi cachìt thai ca bèn.


\par }{\PP \VS{9}'Màng aih manàiq cô nhò mahem Haq, bèn khoi jah ta-atoq, èh ji hnao ca aih hòm, nhò Haq bèn jah dèch dŏih claih enh can nòih da Boc Plình.

\VS{10}Ma jah 'màng aih tàng jò bèn ŏi raq tajraq hlài ca Boc Plình, mahaq ji khoi jah hatroq ca Haq nhò bìac cachìt da Con Haq, èh ùh dùh dèh ca manàiq khoi jah hatroq, bèn nhò can rìh da Con aih, bèn jah dèch.

\VS{11}Ùh xài toq 'màng aih hi hêq, mahaq bèn jah lem bùi ta Boc Plình hòm nhò Chuaq Jêxu Crich Chuaq bèn, nhò Haq manàiq cô bèn khoi jah hatroq ca Boc Plình.


\par }{\SH Ađam wa Chuaq Jêxu Crich
\par }
{\PP \VS{12}'Màng aih, taiq mòiq ngai tôiq lôi jah mùt ta crŏng taneh, èh taiq tôiq lôi ma jah i can cachìt, can cachìt khoi ŏi ti dìq dŏng rìm ngai, 'màng aih taiq rìm ngai dìq khoi broq tôiq.


\par }{\PP \VS{13}Adroi ca i Ranenh, khoi i tôiq ta crŏng taneh, mahaq ùh ta'mòq mangai i tôiq jò 'nhòq i ranenh.

\VS{14}Mahaq enh Ađam trùh Môise, can cachìt khoi wèq cwìang dìq dŏng, 'nhac ca con mangai ùh broq tôiq tìah ca Ađam, mangai ma broq 'mù da Mangai jah trùh 'màng cô: Ađam 'ràng can cachìt, mahaq Chuaq Jêxu Crich 'ràng can rìh.


\par }{\PP \VS{15}Mahaq bìac hnhu am da Boc Plình wa tôiq da Ađam crài ca dabau bàc. Taiq tôiq da mòiq ngai Ađam khoi broq bàc ngai cachìt, mahaq bìac am dech ma Boc Plình hnhu am nhò mòiq Ngai, aih Chuaq Jêxu Crich, jah loh yi hnao ca bàc ngai.

\VS{16}Bìac hnhu am càn da Boc Plình crài ca bìac loh enh tôiq da mòiq ngai aih, ma jah 'màng aih bìac hadrah taiq mòiq ngai broq tôiq jah 'ràng bìac ta'mòq tôiq, mahaq bìac hnhu am, 'nhac ca bèn khoi i bàc tôiq lôi, jah broq bèn ta-atoq.

\VS{17}Tàng taiq tôiq da mòiq ngai can cachìt khoi wèq cwìang ta rìm ngai nhò mòiq ngai aih dàng leq, èh hadai nhò mòiq Ngai, Chuaq Jêxu Crich, rìm ngai jah nhàn yŏc bìac am dech càn caiq wa bìac hnhu am da ta-atoq jah wèq cwìang ta can rìh yi hnao dàng aih.


\par }{\PP \VS{18}'Màng aih, taiq bìac broq tôiq da mòiq ngai 'ràng bìac hadrah ta'mòq tôiq trùh rìm ngai, èh hadai 'màng aih nhò bìac broq ta-atoq da mòiq Ngai, rìm ngai khoi jah i can rìh ta-atoq.

\VS{19}Ma jah 'màng aih, taiq bìac ùh 'nì iu tiaq da mòiq ngai, ma bàc ngai wìa mangai i tôiq, èh hadai 'màng aih, taiq bìac loq iu tiaq da mòiq Ngai, bàc ngai jah wìa ta-atoq.


\par }{\PP \VS{20}Atìq Ranenh trùh, khoi èh tôiq lôi rai bàc, mahaq nòi leq tôiq lôi khoi rai bàc, èh bìac am dech hadai bàc yi hnao hòm,

\VS{21}đòiq tôiq lôi wèq cwìang 'ràng trùh can cachìt dàng leq, èh bìac am dech wèq cwìang nhò bìac ta-atoq đòiq am can rìh hloi hloi nhò Chuaq Jêxu Crich, Chuaq da bèn dàng aih.




\par }\Chap{6}{\SH Cachìt Dèh ca Tôiq Lôi, Rìh ca Boc Plình
\par }
{\PP \VerseOne{1}'Màng aih bèn anoi hlài 'màng leq? Bèn xôq ŏi rìh ta tôiq lôi waq ca bìac am dech jah bàc tam 'mòh?

\VS{2}Joq 'nàng ùh 'màng aih! Bèn khoi cachìt dèh ca tôiq lôi, 'màng aih xôq ŏi rìh hòm dèh ta tôiq lôi 'mòh?

\VS{3}Loq oh daq ma ùh loq dìq ca bèn cô khoi chìuq 'baptem ta Chuaq Jêxu Crich, aih chìuq 'baptem ta bìac cachìt da Haq 'mòh?

\VS{4}'Màng aih, nhò bìac 'baptem bèn khoi jah catùh ti Haq ta bìac cachìt da Haq, wa Chuaq Jêxu Crich nhò cwìang itai da Baq jah rìh hlài enh mangai cachìt 'màng leq, èh bèn hadai rìh tiaq can rìh ma neo 'màng aih.


\par }{\PP \VS{5}Ma jah 'màng aih tàng bèn jah mòiq ti Haq ta bìac cachìt tìah ca bìac cachìt da Haq, èh bèn joq 'nàng hadai jah broq mòiq ti Haq bìac rìh hlài tìah ca Haq khoi rìh hlài,

\VS{6}ma jah 'màng aih bèn loq ro, mangai dùnh da bèn khoi 'bìq tiang đình ta long pagat ti Haq, waq ca chac hamac tôiq lôi jah cachìt, èh bèn pi ep broq hapŏng tôiq lôi hòm.

\VS{7}Ma jah 'màng aih mangai leq khoi cachìt èh jah claih khoi ca tôiq lôi.


\par }{\PP \VS{8}Tàng bèn khoi cachìt ti Chuaq Jêxu Crich, èh bèn lùi dađeh ji jah rìh ti Haq,

\VS{9}tìah ca khoi loq Chuaq Jêxu Crich khoi rìh hlài enh can cachìt, èh pi cachìt hòm, bìac cachìt pi jah wèq cwìang Haq hòm.

\VS{10}Ma jah 'màng aih tàng Haq khoi cachìt, aih Haq cachìt thai ca tôiq lôi mòiq yàng khoi tàu, mahaq manàiq cô Haq rìh, aih Haq rìh am ca Boc Plình.


\par }{\PP \VS{11}'Màng aih oh daq hadai ngan dađeh khoi cachìt ca tôiq lôi wa 'nang rìh ca Boc Plình ta Chuaq Jêxu Crich.

\VS{12}'Màng aih apaq đòiq tôiq lôi wèq cwìang ta chac hamac loq cachìt da oh daq, èh yùq haq loq broq ca oh daq dì tiaq manoh 'mèq da tôiq lôi.

\VS{13}Apaq am dèh chac hamac broq ranac ngang dù ca tôiq lôi, mahaq oh daq am dŏng dèh chac hamac cla pì am ca Boc Plình beq, tìah ca 'bài mangai enh nòi cachìt khoi jah rìh hlài, am dèh chac hamac broq ranac ta bìac ta-atoq ca Boc Plình.

\VS{14}Ma jah 'mang aih tôiq lôi pi jah wèq cwìang enh 'nhèq ca oh daq, taiq oh daq ùh ŏi enh 'neq ca ranenh, mahaq ŏi enh 'neq ca bìac am dech.


\par }{\SH Adroi Broq Hapŏng Da Tôiq Lôi, Manàiq Broq Hapŏng Da Boc Plình
\par }
{\PP \VS{15}'Màng aih èh 'màng leq? Taiq bèn ùh ŏi enh 'neq ca ranenh, mahaq bèn khoi ŏi enh 'neq bìac am dech, èh bèn xôq broq tôiq 'mòh? Ùh lah 'màng aih!

\VS{16}Oh daq ma ùh 'nì loq, tàng oh daq khoi 'mùt dađeh broq hapŏng dìch đòiq iu tiaq mangai leq, aih pì khoi broq hapŏng dìch mangai pì ma iu tiaq aih 'mòh? Jah ràih broq tôiq lôi ma 'nong trùh ta can cachìt, loq ràih iu tiaq Boc Plình ma 'nong trùh can rìh ta-atoq.

\VS{17}Mahaq, manè pôi Boc Plình, ma jah 'màng aih, atìq ca oh daq broq hapŏng dìch tôiq lôi, èh pì khoi dìq ca manoh iu tiaq bàu Boc Plình ma khoi am ca pì.

\VS{18}'Màng aih oh daq khoi jah lêh ca'naih khoi ca tôiq lôi hi khoi wìa hapŏng dìch da bìac ta-atoq.


\par }{\PP \VS{19}Au capoch tiaq troi con mangai, taiq chac xech da oh daq ìuq. Oh daq khoi lah am dèh chac cla broq hapŏng dìch ca bìac amùa, bìac ngang dù bàc 'màng leq, èh manàiq cô am chac hamac cla broq hapŏng dìch bìac ta-atoq đòiq wìa hadròih ji 'màng aih.

\VS{20}Jò oh daq ŏi broq hapŏng dìch ca tôiq lôi, èh pì ùh broq dìch ca can ta-atoq mahaq jah ùh tawac ùh pakènh.

\VS{21}Mahaq adroi nèh oh daq broq hapŏng ca tôiq lôi èh pì khoi jah i lòiq cleq ma manàiq cô khoi broq ca pì jah camaih? Taiq bìac aih toq 'ràng trùh can cachìt!

\VS{22}Mahaq manàiq cô khoi jah claih khoi ca tôiq lôi wa khoi wìa hapŏng dìch da Boc Plình, èh pì jah i lòiq, aih can rìh hadròih wa trùh lùch i can rìh hloi hloi.

\VS{23}Ma jah 'màng aih cùng baha da tôiq lôi aih can cachìt, mahaq bìac am dech da Boc Plình aih can rìh hloi hloi ta Chuaq Jêxu Crich, Chuaq bèn.




\par }\Chap{7}{\SH Mangai Tiaq Chuaq Khoi Jah Claih ca Long Ech da Ranenh
\par }
{\PP \VerseOne{1}Ôi oh daq, cô au anoi ca mangai loq ca ranenh, pì ma ùh loq, ranenh toq wèq cwìang mangai jò ŏi rìh raq 'mòh?

\VS{2}Taiq 'màng aih raq, gu cadrì i ŏng, tàng ŏng ŏi rìh dàng leq, ranenh càt ep tiaq ŏng dàng aih, mahaq tàng ŏng haq cachìt, mai haq jah claih ca ranenh ma càt haq ti dèh ŏng.

\VS{3}'Màng aih, tàng jò ŏng ŏi rìh, mai lam yŏc mòiq ngai calô 'noiq, phai creo haq gu cadrì tango, mahaq tàng ŏng haq khoi cachìt, èh mai jah claih khoi ca ranenh, 'nhac ca haq yŏc mòiq ngai calô 'noiq, haq ùh xài gu cadrì tango.


\par }{\PP \VS{4}Ôi oh daq au, pì hadai 'màng aih, nhò chac hamac Chuaq Jêxu Crich, pì khoi cachìt ca Ranenh, manàiq khoi jah ta'mŏt ti mòiq Ngai 'noiq, aih Chuaq Jêxu khoi enh can cachìt rìh hlài, đòiq jah broq loh plì lem am ca Boc Plình.

\VS{5}Ma jah 'màng aih jò bèn ŏi rìh tiaq chac xech, èh bìac dù ŏi ti bèn broq bèn ham enh ca bìac ma Boc Plình ùh thê ta Ranenh, broq loh tôiq lôi wa 'ràng trùh can cachìt.

\VS{6}Mahaq manàiq cô bèn khoi jah lêh ca'naih enh Ranenh, taiq bèn khoi cachìt ca bìac ma adroi càt wèq bèn, đòiq jah broq bìac tiaq trong ma neo da Yiang Hadròih, ùh xài broq bìac tiaq bàu achìh dùnh.


\par }{\SH Tôiq Lôi Pa'noh Ro Nhò Ranenh
\par }
{\PP \VS{7}'Màng aih bèn anoi caq 'màng leq? Ranenh aih tôiq lôi 'mòh? Ùh xài 'màng aih, mahaq nhò Ranenh au jah loq dèh ca tôiq lôi, ma jah 'màng aih tàng Ranenh ùh doi: “Ìh apaq ham”\XREF{✡}{{\XO 7:7 }{\XO{7:7
}}{\XT{LEA 20:17; RAH 5:21.}}}, au khoi ùh 'nì ca bìac ham aih cacleq.

\VS{8}Tôiq lôi khoi tiaq jò ta'nàih nhò bàu thê cô broq loh bàc bìac ham enh ta manoh au, ma jah 'màng aih tàng ùh i ca Ranenh, èh tôiq lôi cachìt đac.

\VS{9}Calah nèh jò ùh i ca Ranenh, au rìh, mahaq jò i bàu thê trùh, tôiq lôi rìh hlài, èh au cachìt.

\VS{10}'Màng aih èh bàu thê pagah khòh broq am ca au rìh, mahaq khoi tìch au trùh bìac cachìt.


\par }{\PP \VS{11}Ma jah 'màng aih jò au khoi tiaq bàu thê, tôiq lôi yŏc bìac aih ta'nàih jò padô 'nùt au, èh jêh au cachìt.

\VS{12}'Màng aih, Ranenh hadròih, bàu thê ji hadròih, ta-atoq wa lem lình.


\par }{\PP \VS{13}'Màng aih, bìac lem khoi wìh broq nen ca au cachìt 'mòh? Ùh lah 'màng aih! Mahaq tôiq lôi khoi yŏc bìac lem broq ca au cachìt đòiq jah pa'noh loh bìac 'mèq au broq, aih tôiq lôi. 'Màng aih, nhò bàu thê tôiq lôi khoi jah pa'noh loh dìq jaq ngang dù.


\par }{\SH Ranenh wa Tôiq Ta'blêq ca Dabau
\par }
{\PP \VS{14}Taiq bèn loq Ranenh aih hadròih, mahaq au mangai chac xech khoi 'bìq tech đòiq broq dìch ca tôiq lôi.

\VS{15}Ma jah 'màng aih au ùh 'nì dèh bìac au broq: Au ùh broq bìac cla au enh, mahaq broq bìac cla au git.

\VS{16}Mahaq tàng au broq bìac cla au ùh enh, èh nhò aih, au mòiq manoh ca Ranenh aih lem lình.

\VS{17}Jò aih ùh xài au broq bìac aih hòm, mahaq aih tôiq lôi ŏi ta au ma broq.

\VS{18}Au loq bìac lem ùh ŏi ta au, aih ta chac xech au, taiq au i manoh enh broq bìac lem, mahaq au broq ùh jah.

\VS{19}Ma jah 'màng aih au ùh broq bìac lem cla au enh, mahaq broq bìac dù cla au ùh enh.

\VS{20}Tàng au broq bìac cla au ùh enh, 'màng aih ùh xài au ma broq bìac aih hòm, mahaq aih tôiq lôi ŏi ta au broq.


\par }{\PP \VS{21}'Màng aih au hnoq i ranenh cô ŏi ta au: Jò au enh broq bìac lem, èh bìac dù ŏi ti au.

\VS{22}Ma jah 'màng aih au dìq ca manoh xôq lem bùi ca ranenh Boc Plình.

\VS{23}Mahaq au mòn loq ta chac cla au i mòiq ranenh ma 'noiq tajêh ca manoh hèm cla au, thê au ep broq hapŏng dìch ca ranenh da tôiq lôi ma i ŏi ta phàn chac au.

\VS{24}Nan xa ca au! Cabô jah dŏih au claih khoi ca chac hamac loq cachìt cô.

\VS{25}Manè pôi Boc Plình, nhò Chuaq Jêxu Crich, Chuaq bèn.

\par }{\PP 'Màng aih, èh au yŏc manoh hèm patìh ca ranenh Boc Plình, mahaq yŏc chac xech èh patìh ca ranenh da tôiq lôi.




\par }\Chap{8}{\SH Can Rìh Tiaq Trong Yiang Hadròih
\par }
{\PP \VerseOne{1}'Màng aih manàiq cô, 'bài mangai ŏi ta Chuaq Jêxu Crich, pi hìaq 'bìq ta'mòq tôiq hòm.

\VS{2}Ma jah 'màng aih ranenh Yiang Hadròih da can rìh ŏi ti Chuaq Jêxu Crich khoi lêh ca'naih au enh ranenh da tôiq lôi wa can cachìt.

\VS{3}Ranenh Boc Plình ùh dèch bèn cađac tôiq lôi, taiq bèn ùh nui broq tiaq Ranenh aih, èh Boc Plình khoi broq tiaq trong thê dèh Con trùh ta crŏng taneh caxùnh yŏc chac hamac tìah ca chac hamac tôiq lôi bèn, đòiq ta'blêq ca tôiq lôi ta chac xech con mangai,

\VS{4}'màng aih bèn jah wìh wìa ta-atoq tiaq troq troi Ranenh thê, taiq bèn pi rìh tiaq chac xech hòm, mahaq rìh tiaq Yiang Hadròih.


\par }{\PP \VS{5}'Màng aih, 'bài mangai ma caq ŏi tiaq chac xech, wì haq toq hèm ca bìac chac xech, mahaq wì ma caq ŏi tiaq Yiang Hadròih hèm ca bìac Yiang Hadròih,

\VS{6}'màng aih manoh hèm ca bìac chac xech aih broq loh can cachìt, mahaq manoh hèm ca bìac Yiang Hadròih, aih broq loh can rìh wa can catèm.

\VS{7}Ma jah 'màng aih, manoh hèm ca bìac chac xech aih tajraq hlài ca Boc Plình, taiq haq ùh chìuq iu tiaq ranenh Boc Plình ma joq 'nàng haq ùh i cwìang iu tiaq.

\VS{8}'Bài mangai rìh tiaq chac xech ùh jah lem manoh Boc Plình.


\par }{\PP \VS{9}Mahaq pì ùh 'màng cô. Tàng i Yiang Hadròih Boc Plình ŏi enh dalam ca pì, pì ùh rìh tiaq chac xech, mahaq tiaq Yiang Hadròih. Tàng mangai leq ùh i ca Yiang Hadròih da Chuaq Jêxu Crich, mangai aih ùh ŏi ta Haq.

\VS{10}'Màng aih tàng Chuaq Jêxu Crich rìh ŏi enh dalam ca pì, 'nhac ca chac hamac pì ep cachìt taiq tôiq lôi, mahaq yiang jah rìh nhò bìac ta-atoq.

\VS{11}Mahaq tàng Yiang Hadròih da Boc Plình ma broq ca Chuaq Jêxu Crich enh cachìt rìh hlài ŏi enh dalam ca pì, èh cla Haq ma broq Chuaq Jêxu Crich rìh hlài hadai broq ca chac hamac loq cachìt da pì jah enh cachìt rìh hlài dìq, nhò Yiang Hadròih da Haq ma rìh enh dalam ca pì.


\par }{\PP \VS{12}'Màng aih, ôi oh daq, bèn ùh pòq dòih chac xech đòiq rìh tiaq chac xech.

\VS{13}'Ma jah mang aih, tàng pì rìh tiaq chac xech èh pì cachìt, mahaq tàng nhò Yiang Hadròih pì broq cachìt dìq dŏng bìac broq da chac hamac, èh pì jah rìh.


\par }{\PP \VS{14}Ma jah 'màng aih dìq ca mangai ma nhò Yiang Hadròih da Boc Plình 'nong trong, wì haq con caiq da Boc Plình.

\VS{15}Joq 'nàng oh daq khoi pi i nhàn yŏc manoh broq hapŏng dìch đòiq xôq ŏi yùq crè, mahaq khoi nhàn yŏc manoh broq con ban, nhò bìac aih bèn jah creo: “{\TL{Aba,}} Baq.”

\VS{16}Yiang Hadròih anoi hlài ca manoh bèn doi bèn con caiq Boc Plình.

\VS{17}Tàng bèn con caiq Haq, bèn hadai jah nhàn yŏc xôxech Haq. Mangai jah nhàn yŏc xôxech da Boc Plình, èh hadai jah nhàn yŏc xôxech ti Chuaq Jêxu Crich. Tàng bèn chìuq nan xa ti Chuaq Jêxu, èh bèn hadai jah 'ngah 'ngai pajùm ca Haq.


\par }{\SH Bìac Xalep Trùh Bìac 'Ngah 'Ngai
\par }
{\PP \VS{18}'Màng aih au loq ro rang bìac xalep manàiq ùh đang ca achùa ca bìac 'ngah 'ngai lem lình ma padon trùh, aih bìac jah pa'noh loh ca bèn.

\VS{19}Joq 'nàng 'màng aih, dìq ca ngè bìac ta plình wa ta crŏng taneh chìuq àt gòm hì aih, hì ma Boc Plình pa'noh loh ca wì con caiq Haq.

\VS{20}Rìm ngè Boc Plình ma broq loh ep chìuq bàu hanip wa raliang ranàc da Haq, ùh xài cla 'bài ngè aih enh, mahaq taiq Boc Plình enh wa rìm ngè ep ngèh gòm,

\VS{21}trùh 'nhòng rìm ngè Boc Plình ma broq loh, èh jah dŏih dèch khoi ca bìac broq dìch ca 'mèq 'mac, đòiq jah nhàn bìac ùh tawac pakènh 'ngah 'ngai da con caiq Boc Plình.


\par }{\PP \VS{22}Ma jah 'màng aih bèn loq dìq rìm ngè ma khoi broq loh ta crŏng taneh hràng wa chìuq jìq xa trùh manàiq.

\VS{23}Ùh xài toq rìm ngè bìac hi hêq, mahaq bèn hadai, aih 'bài mangai ma i bìac hnhu am baxèm da Yiang Hadròih, hadai hràng ta manoh ngèh gòm bìac jah broq con ban, aih bìac rŏt dèch chac hamac bèn.

\VS{24}Ta bìac ngèh gòm aih, bèn khoi jah dèch, mahaq tàng bèn khoi hnoq bìac ngèh gòm, aih pi xài ngèh gòm hòm; taiq cla khoi hnoq, gleq ma ŏi ngèh gòm broq cleq?

\VS{25}Mahaq tàng bèn ngèh gòm bìac cla ùh hnoq, èh bèn ep yŏc manoh chìuq àt gòm ngèh bìac aih.


\par }{\PP \VS{26}Hadai 'màng aih, Yiang Hadròih jùp đò bìac ìuq da bèn, ma jah 'màng aih bèn ùh loq waiq khàn 'màng leq loq bìac cleq đòiq troq, mahaq Yiang Hadròih raq yŏc bìac hràng ùh jah anoi 'noh xam bàu, waiq khàn thai ca bèn.

\VS{27}Boc Plình ma xreo hnoq manoh mangai, loq manoh hèm da Yiang Hadròih, ma jah 'màng aih Yiang Hadròih 'nang waiq khàn thai ca 'bài mangai hadròih tiaq manoh enh da Boc Plình.


\par }{\PP \VS{28}Bèn loq Boc Plình broq rìm bìac lem tagop pajùm, trùh broq lòiq am ca mangai ma loq waq ca Haq, aih am ca mangai ma jah creo đòiq broq tiaq manoh enh da Haq.

\VS{29}Ma jah 'màng aih 'bài mangai Haq khoi loq adroi, Haq ji khoi pajaq adroi đòiq wìa tìah troi Con Haq, waq ca Con Haq jah broq Con Ramua ŏi ta'ne bàc oh daq.

\VS{30}'Bài mangai Haq khoi pajaq, Haq hadai khoi creo, 'bài mangai Haq khoi creo, Haq hadai khoi broq wì ta-atoq, 'bài mangai Haq khoi broq ta-atoq, Haq hadai khoi broq wì jah 'ngah 'ngai.


\par }{\PP \VS{31}'Màng aih èh bèn phai anoi 'màng leq? Tàng Boc Plình ŏi ti bèn, èh ŏi i cabô nui tajraq ca bèn?

\VS{32}Haq khoi ùh adenh dèh ca Con taiq dìq ca bèn, Haq khoi jao am Con aih ca bèn, èh Haq ma ùh hadai khoi am hloi ca bèn rìm bìac ma 'noiq pajùm ti Con Haq 'mòh?

\VS{33}Cabô ma takìan bèn, mangai Boc Plình khoi ràih? Boc Plình Haq broq bèn jah ta-atoq, hatroq ca Haq.

\VS{34}Cabô ta'mòq tôiq? Cla Chuaq Jêxu Crich khoi cachìt wa khoi rìh hlài, manàiq Haq 'nang ha'ngui pah 'ma Boc Plình, waiq khàn thai ca bèn.

\VS{35}Cabô jah lah bèn khoi ca can loq waq da Chuaq Jêxu Crich? Aih joq bìac nan xa, bìac xalep, bìac ti rùp, bìac pangot hrah, bìac ŏi rahòng, bìac yat dè, loq chang gùm ùh?

\VS{36}Sech Hadròih achìh:

\par }{\Q “Taiq tiaq Ìh, nhèn 'bìq wì hacam ca jêh đac rìm hì;

\par }{\QB wì ngan nhèn tìah ca trìu padon 'ràng trùh nòi broq jam.”\XREF{✡}{{\XO 8:36 }{\XO{8:36
}}{\XT{BCP 44:22.}}}


\par }{\PP \VS{37}Mahaq ta rìm bìac aih, bèn khoi jah 'blêq nhò Chuaq khoi loq waq ca bèn.

\VS{38}Ma jah 'màng aih au lùi joq 'nàng ùh kè bìac cachìt, bìac rìh, 'bài 'bình plình, 'bài ma wèq cwìang, cwìang kiac dù, bìac manàiq, bìac bla èh,

\VS{39}dàng ha'nhèq, dàng jrùq, loq bìac ma 'noiq jah lah bèn khoi ca can loq waq Boc Plình khoi am ca bèn ŏi ta Chuaq Jêxu Crich, aih Chuaq bèn.




\par }\Chap{9}{\SH Chuaq Ràih Mangai Yothaiq
\par }
{\PP \VerseOne{1}Ta Chuaq Jêxu Crich au anoi bàu joq 'nàng, au ùh capoch amòng, manoh loq da au wa Yiang Hadròih hadai loq,

\VS{2}au mango dìq jaq, manoh au jìq xa hloi hloi.

\VS{3}Ma jah 'màng aih au ngèh enh tha cla au chìuq pŏt đac loh khoi ca Chuaq Jêxu Crich thai ca oh daq wa 'bài 'bôq da au,

\VS{4}aih jàn Yothaiq, jàn Boc Plình nhàn broq dèh con ban, jah bìac 'ngah 'ngai Haq, jah bàu wêh jao Haq, jah hnhu am Ranenh Haq, jah bìac patìh ta Hnem Cùh Waiq wa jah 'bài bàu hùaq da Haq,

\VS{5}wì aih khoi loh enh xinoi boc yaq, Chuaq Jêxu Crich tiaq phàn chac hamac hadai khoi xa-ông loh enh jàn cô. Haq enh 'nhèq dŏng ca rìm bìac, Haq Boc Plình đang ca padèch hloi hloi. Amen.


\par }{\PP \VS{6}Mahaq ùh xài bàu da Boc Plình tìah ca khoi 'ngwan. Ma jah 'màng aih ùh xài dìq ca mangai ma xa-ông loh enh Is-ra-ên, aih dìq mangai Is-ra-ên,

\VS{7}hadai ùh xài dìq dŏng ca xinoi da Ap-ra-ham aih dìq con caiq Ap-ra-ham, mahaq Sech Hadròih achìh: “Enh Isac ìh jah i mòiq xinoi creo tiaq hiniq ìh.”\XREF{✡}{{\XO 9:7 }{\XO{9:7
}}{\XT{BB 21:12.}}}

\VS{8}Aih enh doi, ùh xài dìq ca con caiq da Ap-ra-ham tiaq chac hamac jah broq con caiq Boc Plình, mahaq toq mangai khoi jah bàu hùaq, aih con caiq joq 'nàng da Ap-ra-ham.

\VS{9}Cô bàu hùaq: “Ŏi mòiq hanam hòm ta jò cô Au wìh hlài, èh Sara jah i mòiq toq con calô.”\XREF{✡}{{\XO 9:9 }{\XO{9:9
}}{\XT{BB 18:10,14.}}}


\par }{\PP \VS{10}Ùh xài toq aih hi hêq, mahaq jò Rê-bê-ca ŏi jiang con camia nhò Isac, boc bèn,

\VS{11}'nhac ca jò 'nhòq xa-ông ca baiq toq con aih, hadai 'nhòq broq bìac lem loq bìac dù, đòiq bìac Boc Plình khoi pajaq ràih adroi yòng cajap, aih ùh xài taiq bìac broq, mahaq taiq Boc Plình creo.

\VS{12}'Màng aih i bàu khoi doi ca miq: “Daq jah broq hapŏng dèh oh.”\XREF{✡}{{\XO 9:12 }{\XO{9:12
}}{\XT{BB 25:23.}}}

\VS{13}Tìah ca Sech Hadròih achìh: “Au loq waq ca Jacôp, mahaq git ca Êsau.”\XREF{✡}{{\XO 9:13 }{\XO{9:13
}}{\XT{Mal 1:2,3.}}}


\par }{\PP \VS{14}'Màng aih bèn jah anoi 'màng leq? I bìac ùh ta-atoq ta Boc Plình 'mòh? Ùh jò leq i 'màng aih!

\VS{15}Boc Plình khoi doi ca Môise:

\par }{\Q “Au am xôq ramŏt ca mangai leq Au enh am xôq ramŏt,

\par }{\QB Au xa-ŏch ca mangai Au enh xa-ŏch.”\XREF{✡}{{\XO 9:15 }{\XO{9:15
}}{\XT{LEA 33:19.}}}


\par }{\MM \VS{16}Bìac aih ùh tiaq manoh mangai ngèh enh, loq taiq bìac au ran, mahaq tiaq manoh da Boc Plình ma loq xa-ŏch.

\VS{17}Taiq khoi achìh ta Bàu Hadròih, Boc Plình doi ca Pha-ra-ôn: “Au dèch ìh tŏc broq bùa, aih đòiq Au pa'noh ca ìh dèh cwìang itai Au, đòiq hiniq Au jah prai loh jàp ca crŏng taneh.”\XREF{✡}{{\XO 9:17 }{\XO{9:17
}}{\XT{LEA 9:16.}}}

\VS{18}'Màng aih, Boc Plình enh xa-ŏch ca mangai leq Haq xa-ŏch, enh broq cadoq manoh mangai leq Haq broq.


\par }{\PP \VS{19}Èh pì enh bòch au: “ 'Màng aih gleq Boc Plình ma ŏi trech mangai? Ma jah 'màng aih ma i cabô nui tajraq hlài ca manoh enh Haq?”

\VS{20}Mahaq, ê bua au, ìh cabô ma hùa rahen ca Boc Plình? I jò leq dahwèq doi hlài dèh ca haq ma broq loh dahwèq: “Gleq ìh ma broq au wìa 'màng cô?”\XREF{✡}{{\XO 9:20 }{\XO{9:20
}}{\XT{Êsai 29:16; 45:9.}}}

\VS{21}Mangai thòq broq abôq taneh ma ùh i ca cwìang enh 'nhèq ca taneh nhin, đòiq hadai enh mòiq 'ngùc taneh broq loh baiq abôq, mòiq đòiq waq ta bìac rahù, mòiq waq ta bìac ùh nèn 'mòh? 

\par }{\PP \VS{22}Hadai 'màng aih, 'nhac ca Boc Plình i cwìang pa'noh can nòih wa cwìang itai Haq, Haq i manoh chìuq àt dùnh ca wì ma broq Haq nòih, wì ma đang ca chìuq hadrah hi raliang cađac.

\VS{23}Haq broq 'màng aih waq ca pa'noh bìac can padrŏng 'ngah 'ngai càn caiq Haq ŏi ta 'bài abôq jah xa-ŏch, aih Haq khoi padon đòiq enh jò baxèm jah nhàn yŏc bìac 'ngah 'ngai Haq.

\VS{24}Ta aih hadai i bèn, mangai Chuaq khoi creo, ùh xài toq mangai Yothaiq, mahaq hadai mangai jàn 'noiq.

\VS{25}Tìah ca bàu Chuaq hadai khoi doi ta sech Ôsê:

\par }{\Q “Mangai ma ùh xài jàn Au, Au jah creo wì jàn Au,

\par }{\QB wa mangai ma Au ùh loq waq, èh Au creo haq mangai Au loq waq.”\XREF{✡}{{\XO 9:25 }{\XO{9:25
}}{\XT{Ôsê 2:23.}}}


\par }{\Q \VS{26}Ca wì mangai jàn 'noiq Boc Plình doi:

\par }{\QB “Pì ùh xài jàn Au,

\par }{\QB mahaq jah doi pì aih con da Boc Plình ma rìh hloi.”\XREF{✡}{{\XO 9:26 }{\XO{9:26
}}{\XT{Ôsê 1:10.}}}


\par }{\MM \VS{27}Êsai hadai anoi hlài bìac jàn Is-ra-ên, haq cachech doi:

\par }{\Q “ 'Nhac ca con caiq Is-ra-ên cràm tìah ca braih diac raxìq,

\par }{\QB mahaq toq phàn ma ŏi xrong hlài raq ma jah dèch;


\par }{\Q \VS{28}ma jah 'màng aih Chuaq

\par }{\QB jah renh broq xìt bàu Haq gêh tôm ta crŏng taneh.”\XREF{✡}{{\XO 9:28 }{\XO{9:28
}}{\XT{Êsai 10:22,23.}}}


\par }{\MM \VS{29}Êsai khoi doi adroi:

\par }{\Q “Tàng Chuaq Ma I Cwìang Itai

\par }{\QB ùh đòiq hlài mòiq toq ca xinoi ca bèn,

\par }{\Q èh bèn khoi wìa troi phôq Sôđôm

\par }{\QB wa phôq Gô-mô-ra dìq.”\XREF{✡}{{\XO 9:29 }{\XO{9:29
}}{\XT{Êsai 1:9.}}}


\par }{\SH Manàiq cô Jàn Is-ra-ên 'Màng Leq?
\par }
{\PP \VS{30}'Màng aih bèn jah anoi 'màng leq? 'Bài mangai jàn 'noiq ùh chaq bìac ta-atoq, èh khoi jah bìac ta-atoq, mahaq aih bìac ta-atoq trùh nhò manoh lùi,

\VS{31}mahaq jàn Yothaiq chaq bìac ta-atoq ta Ranenh, mahaq chaq ùh jah.

\VS{32}Gleq chaq ma ùh jah? Taiq wì ti chaq ùh nhò manoh lùi, mahaq nhò bìac broq. Wì haq khoi catŏih ca Hmu broq catŏih,

\VS{33}tìah ca Sech Hadròih achìh:

\par }{\Q “Cô Au đòiq hlài ta Siôn mòiq cato Hmu broq catŏih,

\par }{\QB aih Hmu broq wì 'bìq catŏih,

\par }{\QB mahaq tàng cabô lùi Haq aih, èh ùh hìaq camaih.”\XREF{✡}{{\XO 9:33 }{\XO{9:33
}}{\XT{Êsai 8:14; 28:16.}}}




\par }\Chap{10}{\SH Nhò Manoh Lùi Men Jah Dèch Claih
\par }
{\PP \VerseOne{1}Ôi oh daq, bìac ngèh enh ta manoh au, wa bàu au waiq khàn ca Boc Plình, aih am ca jàn Is-ra-ên jah dèch claih.

\VS{2}Au anoi hlài bìac wì haq, aih wì haq i manoh dêh nhang trong Boc Plình, mahaq manoh dêh nhang aih ùh xài tiaq manoh 'nì loq.

\VS{3}Taiq wì haq ùh canao loq ca bìac ta-atoq da Boc Plình, mahaq wì chaq trong broq bìac ta-atoq crài tiaq cla, wì haq ùh chìuq iu tiaq bìac ta-atoq da Boc Plình.

\VS{4}Ma jah 'màng aih Chuaq Jêxu Crich aih đòiq pagêh ranenh đòiq rìm ngai ma lùi Haq èh khoi jah ta-atoq.


\par }{\PP \VS{5}Môise i achìh bìac ta-atoq trùh enh ranenh aih 'màng cô: “Mangai leq broq tiaq ranenh, èh ep caq ŏi iu tiaq rìm nà ta ranenh.”\XREF{✡}{{\XO 10:5 }{\XO{10:5
}}{\XT{Lêwi 18:5.}}}

\VS{6}Mahaq bìac ta-atoq trùh enh manoh lùi, èh i achìh 'màng cô: Manoh ìh apaq hèm 'màng cô: “Cabô jah tŏc ta plình?”\XREF{✡}{{\XO 10:6 }{\XO{10:6
}}{\XT{RAH 30:12.}}} Aih enh anoi đòiq 'ràng Chuaq Jêxu Crich loh,

\VS{7}Loq, “Cabô jah loh ta ralùng jrùq?”\XREF{✡}{{\XO 10:7 }{\XO{10:7
}}{\XT{RAH 30:13.}}} Aih enh anoi, đòiq 'ràng Chuaq Jêxu Crich tŏc enh mangai cachìt,

\VS{8}mahaq Sech Hadròih khoi hnài 'màng leq? “Bàu lem ŏi haten ca ìh, ŏi ta hacùng wa ta manoh ìh.”\XREF{✡}{{\XO 10:8 }{\XO{10:8
}}{\XT{RAH 30:14.}}} Aih bàu da manoh lùi nhèn ma anoi hnài:

\VS{9}Tàng hacùng ìh doi Chuaq Jêxu, aih Chuaq wa manoh ìh lùi Boc Plình khoi broq Haq rìh hlài enh mangai cachìt, èh ìh jah dèch claih.

\VS{10}Ma jah 'màng aih mangai leq lùi ta manoh èh jah ta-atoq wa anoi hloh xam hacùng doi dađeh lùi, aih jah bìac dèch claih.

\VS{11}Sech Hadròih doi: “Mangai leq lùi Chuaq èh ùh hìaq camaih.”\XREF{✡}{{\XO 10:11 }{\XO{10:11
}}{\XT{Êsai 28:16.}}}

\VS{12}Ùh kè mangai Yothaiq loq mangai Hilap, ma jah 'màng aih Chuaq, Haq Chuaq da rìm ngai, am xôq ramŏt tôm tàu ca rìm ngai ma creo xìn Haq.

\VS{13}Ma jah 'màng aih, “Cabô creo dang hiniq Chuaq èh dìq jah dèch claih.”\XREF{✡}{{\XO 10:13 }{\XO{10:13
}}{\XT{Jôên 2:32.}}}


\par }{\PP \VS{14}Mahaq wì 'nhòq lùi Haq èh broq 'màng leq wì jah creo dang? 'Nhòq lah tàng anoi, èh broq 'màng leq ma lùi? Tàng 'nhòq i cabô anoi hlài, broq 'màng leq ma tàng?

\VS{15}Tàng 'nhòq i cabô thê loh lam, èh anoi hnài 'màng leq? Sech Hadròih achìh: “Capiang jènh mangai ma lam anoi hnài Bàu Lem aih lem lình dìq jaq!”\XREF{✡}{{\XO 10:15 }{\XO{10:15
}}{\XT{Êsai 52:7.}}}


\par }{\PP \VS{16}Mahaq ùh xài rìm ngai dìq dì tiaq Bàu Lem, ma jah 'màng aih Êsai khoi doi: “Waiq Chuaq, cabô ma khoi lùi bàu nhèn anoi hlài?”\XREF{✡}{{\XO 10:16 }{\XO{10:16
}}{\XT{Êsai 53:1.}}}

\VS{17}'Màng aih manoh lùi trùh nhò wì tàng, wì tàng, aih jò Bàu da Chuaq Jêxu Crich jah anoi hlài.

\VS{18}Mahaq au bòch: I joq wì haq 'nhòq tàng ùh? Khoi, wì khoi tàng, ma jah 'màng aih,

\par }{\Q “Bàu Chuaq khoi jah anoi hlài rìm nòi,

\par }{\QB wa bàu aih khoi anoi hlài jàp crŏng taneh.”\XREF{✡}{{\XO 10:18 }{\XO{10:18
}}{\XT{BCP 19:4.}}}


\par }{\MM \VS{19}Au bòch hòm: 'Màng aih jàn Is-ra-ên ùh 'nì loq 'mòh? Baxèm adroi Môise khoi doi:

\par }{\Q “Au broq ca pì jah tagrình ca mòiq jàn 'noiq ma ùh xài jàn Yothaiq.

\par }{\QB Au jah broq ca pì loh nòih ca mòiq jàn 'noiq dìq jaq blùng.”\XREF{✡}{{\XO 10:19 }{\XO{10:19
}}{\XT{RAH 32:21.}}}


\par }{\MM \VS{20}Êsai xam manoh tanuq doi:

\par }{\QB “ 'Bài mangai ùh i ti chaq Au, èh khoi glàm Au, Au khoi mahno dađeh ca mangai ùh ti chaq Au.”\XREF{✡}{{\XO 10:20 }{\XO{10:20
}}{\XT{Êsai 65:1.}}}


\par }{\MM \VS{21}Mahaq ca jàn Is-ra-ên, Haq doi 'màng cô:

\par }{\Q “Au khoi hnhu tì xèq ca hì ta jàn ma ùh 'nì dì tiaq

\par }{\QB wa loq tajraq hlài ca Au.”\XREF{✡}{{\XO 10:21 }{\XO{10:21
}}{\XT{Êsai 65:2.}}}




\par }\Chap{11}{\SH Boc Plình Cađac Jàn Is-ra-ên 'Mòh?
\par }
{\PP \VerseOne{1}'Màng aih au bòch: Boc Plình khoi cađac dèh jàn Haq 'mòh? Ùh lah 'màng aih! Ma jah 'màng aih au cô raq jàn Is-ra-ên, xinoi Ap-ra-ham, hadròng hadrech Bên-ja-min.

\VS{2}Boc Plình ùh cađac dèh jàn, aih jàn Haq khoi loq adroi. Oh daq ma ùh loq Sech Hadròih achìh bìac Êli jò haq trech jàn Is-ra-ên jang ngìa Boc Plình 'mòh? Haq doi:

\VS{3}“Waiq Chuaq wì haq khoi jêh đac 'bài mangai capoch thai Boc Plình da Ìh, raliang đac ca'bŏng tadreo Ìh, èh ŏi i mòiq ngai au raq wì haq hadai chaq đòiq jêh đac au.”\XREF{✡}{{\XO 11:3 }{\XO{11:3
}}{\XT{1Bùa 19:10,14.}}}

\VS{4}Mahaq Boc Plình tèu hlài haq 'màng leq? “Au khoi ŏi i 7.000 mangai calô ùh hacùn cràng jang ngìa Ba-an.”\XREF{✡}{{\XO 11:4 }{\XO{11:4
}}{\XT{1Bùa 19:18.}}}

\VS{5}Hì cô hadai 'màng aih, i mòiq phàn ŏi xrong hlài khoi jah ràih tiaq bìac am dech da Boc Plình.

\VS{6}Mahaq bìac am dech aih ùh xài taiq bìac broq, tàng ùh 'màng aih bìac am dech pi xài bìac am dech hòm.


\par }{\PP \VS{7}Aih èh 'màng leq? Aih jàn Is-ra-ên chaq ùh jah bìac cla wì ma chaq. Mahaq 'nah ngai ma khoi jah ràih, wì chaq jah, èh 'bài mangai ma ùh ti chaq loh ca cadoq manoh.

\VS{8}Sech Hadròih achìh:

\par }{\Q “Boc Plình khoi broq ca wì haq manoh ùh jah 'nì loq,

\par }{\QB mat ùh jah hnoq,

\par }{\QB don ùh jah tàng trùh manàiq.”\XREF{✡}{{\XO 11:8 }{\XO{11:8
}}{\XT{RAH 29:4; Êsai 29:10.}}}


\par }{\MM \VS{9}Đawit hadai doi:

\par }{\Q “Ngèh ca ca'bŏng caq hiniang da wì haq wìa ralŏc, wìa manet,

\par }{\QB wìa hmu broq ca jènh wì haq catŏih, wa broq ca wì haq bìac baxa hlài.


\par }{\QB \VS{10}Ngèh ca mat wì haq ùh xau hnoq,

\par }{\QB crŏng wì haq cŏc yôt!”\XREF{✡}{{\XO 11:10 }{\XO{11:10
}}{\XT{BCP 69:22,23.}}}


\par }{\SH Mangai Jàn 'Noiq Jah Dèch Claih
\par }
{\PP \VS{11}Au bòch hòm, i joq jàn Yothaiq khoi catŏih đòiq tacro hloi ùh? Ùh lah 'màng aih! Mahaq aih nhò bìac tacro wì haq, èh bìac dèch claih khoi jah trùh ca mangai jàn 'noiq đòiq broq mangai Yothaiq èh tagrình.

\VS{12}Tàng tôiq lôi wì haq khoi broq can padrŏng ca crŏng taneh, wa bìac ma catŏih da wì haq khoi broq ca mangai jàn 'noiq jah bìac can padrŏng, èh ùh dùh dèh ca jò dìq ca wì haq tiaq dŏng Chuaq, èh bìac can padrŏng jah yi càn tam dàng leq!


\par }{\PP \VS{13}Au anoi ca pì mangai jàn 'noiq, taiq au broq mangai sùq đô ca mangai jàn 'noiq, au padèch dèh bìac broq dađeh,

\VS{14}tàng 'màng aih au jah parông manoh tagrình da mangai jàn au, aih đòiq dèch toq 'biaq ngai ta wì haq.

\VS{15}Ma jah 'màng aih tàng bìac lah đac wì haq broq ca crŏng taneh jah hatroq ca Boc Plình, èh bìac wì haq jah wìh hlài ta Boc Plình, aih joq bù dàng bìac rìh hlài enh mangai cachìt 'mòh?

\VS{16}Tàng 'mau gàu mùa hadròih, èh dìq ca ha'ngùc dàc hadai hadròih; tàng riah hadròih, èh 'bài hamenh hadai hadròih.


\par }{\PP \VS{17}Tàng i mòiq baiq hamenh long ôliu 'bìq pŏt đac, èh ìh long ôliu hon hwang jah apìq mùt jang nòi 'bài hamenh aih đòiq jah axong jàn lem enh riah ôliu,

\VS{18}apaq catèh dađeh yi hnao ca 'bài hamenh aih. Mahaq tàng ìh catèh dađeh, èh ìh phai hmàng ùh xài ìh ban riah, mahaq riah ma ban ìh.

\VS{19}Ìh jah doi: “ 'Bài hamenh aih khoi 'bìq pŏt đac đòiq au jah mùt hatop jang nòi haq.”

\VS{20}Joq 'nàng 'màng aih raq; 'bài hamenh aih khoi 'bìq pŏt đac taiq ùh lùi, wa ìh nhò manoh lùi men jah cajap. Apaq catèh, mahaq phai loq yùq crè beq.

\VS{21}Ma jah 'màng aih tàng Boc Plình ùh adenh ca 'bài hamenh da long xèm, èh Haq hadai ùh adenh ca ìh hòm. 

\par }{\PP \VS{22}'Màng aih phai hèm bìac manoh xa-ŏch wa bìac gràm padràng da Boc Plình, bìac gràm padràng ca mangai ma khoi tacro, mahaq loq xa-ŏch ca ìh tàng ìh hi loq dràng cajap yôt ta bìac manoh loq xa-ŏch da Haq. Tàng ùh, ìh hadai 'bìq coh đac.

\VS{23}Phàn wì haq, tàng ùh hìaq rùp yôt bìac ùh lùi, èh hadai jah hatop hlài, ma jah 'màng aih Boc Plình i cwìang apìq wì haq mùt hlài.

\VS{24}Tàng khoi pŏt yŏc ìh, aih hamenh long ôliu hon brì ma ùh hatroq ca long xèm, mahaq xôq jah apìq mùt jang long ôliu xèm, èh ùh dùh dèh ca wì hamenh da long xèm ma ùh jah apìq mùt hlài ta long ôliu xèm da wì!


\par }{\SH Jàn Is-ra-ên Jah Dèch Claih
\par }
{\PP \VS{25}Ôi oh daq, au ùh enh pì ùh loq ca bìac halac halùai cô, yùq pì loq catèh dađeh khôn rabiaq: Aih mòiq 'nah jàn Is-ra-ên khoi cadoq manoh trùh jò leq 'bài mangai jàn 'noiq jah mùt tôm tàu.

\VS{26}'Màng aih èh, dìq ca jàn Is-ra-ên hi jah dèch claih, troi Sech Hadròih khoi achìh:

\par }{\Q “Mangai dèch claih jah trùh enh Siôn,

\par }{\QB don đac bìac ngang dù loh khoi ca Jacôp.


\par }{\Q \VS{27}Cô bìac wêh jao Au khoi broq ca wì haq,

\par }{\QB jò Au khoi xùt đac tôiq lôi wì haq.”\XREF{✡}{{\XO 11:27 }{\XO{11:27
}}{\XT{Êsai 59:20,21; 27:9; Jêr 31:33,34.}}}


\par }{\PP \VS{28}Tàng anoi trùh Bàu Lem, èh wì haq mangai tajraq hlài ca Bàu Lem taiq nen oh daq, tàng anoi trùh bìac ràih yŏc, èh wì haq jah Boc Plình loq waq taiq nen boc yaq wì haq,

\VS{29}ma jah 'màng aih bìac hnhu am wa bìac creo da Boc Plình ùh jò leq tablòq.

\VS{30}Tìah ca adroi nèh pì khoi ùh iu tiaq Boc Plình, mahaq manàiq cô khoi jah Boc Plình xa-ŏch taiq bìac ùh iu tiaq da wì haq,

\VS{31}èh wì haq hadai 'màng aih, manàiq cô wì khoi ùh iu tiaq, mahaq nhò bìac xa-ŏch da Chuaq am ca pì, 'màng aih manàiq cô wì haq hadai jah bìac xa-ŏch da Boc Plình.

\VS{32}Boc Plình khoi clêh rìm ngai tiaq bìac ùh dì tiaq đòiq patô manoh xa-ŏch ca rìm ngai.


\par }{\Q \VS{33}Ôi bìac can padrŏng, bìac khôn rabiaq wa bìac 'nì loq da Boc Plình joq rùng rai wa jrùq dìq jaq!

\par }{\QB Bìac hadrah da Haq ùh i cabô jah loq,

\par }{\QB trong da Haq ùh i cabô jah 'nì loq!


\par }{\Q \VS{34}“Ma jah 'màng aih cabô ma loq ca manoh hèm Chuaq?

\par }{\QB Cabô jah hnài Haq?”\XREF{✡}{{\XO 11:34 }{\XO{11:34
}}{\XT{Êsai 40:13.}}}


\par }{\Q \VS{35}“Loq cabô khoi am cleq ca Chuaq

\par }{\QB adroi waq ca Haq khòh am hlài?”\XREF{✡}{{\XO 11:35 }{\XO{11:35
}}{\XT{Jop 41:11.}}}


\par }{\Q \VS{36}Ma jah 'màng aih rìm ngè dìq loh enh Haq, nhò Haq wa tawìh hlài ta Haq.

\par }{\QB 'Ngah 'ngai ca Haq hloi hloi ùh dìq! Amen.




\par }\Chap{12}{\SH Bìac Hnhu Am Da Yiang Hadròih
\par }
{\PP \VerseOne{1}'Màng aih ôi oh daq, nhò bìac loq xa-ŏch da Boc Plình au pariaq pì, èh pì phai am dèh chac hamac ca Boc Plình broq ngè tadreo rìh, hadròih, lem manoh ca Haq, aih trong pì patìh wa cùh waiq ma troq.

\VS{2}Apaq broq tiaq mangai 'nhòng cô, mahaq pì phai wìh wìa manoh hèm ma neo đòiq jah loq manoh enh da Boc Plình aih 'màng leq, èh 'nì loq bìac cleq lem lình wa gêh tôm ma broq lem manoh Haq. 

\par }{\PP \VS{3}'Màng aih, nhò bìac am dech Chuaq khoi am ca au, au anoi ca rìm ngai ta oh daq, apaq i manoh padèch dađeh yi hnao, mahaq ep i manoh loq hèm bu troq, tiaq manoh lùi Boc Plình khoi am ca tang ngai.

\VS{4}Taiq tìah bèn i bàc phàn ta mòiq chac, mahaq rìm phàn ùh broq mòiq bìac hatìah ca dabau,

\VS{5}hadai 'màng aih, 'nhac ca bèn bàc ngai, mahaq wìa mòiq chac ta Chuaq Jêxu Crich, wa dìq tàng ngai broq phàn pajùm ca dabau.

\VS{6}Ma jah 'màng aih bèn i bìac hnhu am crài ca dabau, phai broq tiaq dèh bìac am dech da Chuaq. Cabô jah bìac hnhu am bìac capoch thai Boc Plình, capoch tiaq dèh manoh lùi beq.

\VS{7}Cabô jah hnhu am bìac patìh, èh phai dìq ca manoh patìh. Cabô jah hnhu am bìac hnài, phai panim hnài.

\VS{8}Cabô jah hnhu am bìac parông, èh phai parông. Cabô jah hnhu am bìac axong dahwèq, èh phai yŏc manoh rùng rai axong. Cabô jah hnhu am bìac wèq cwìang, phai panim wèq cwìang. Cabô jah hnhu am bìac loq xa-ŏch, phai yŏc manoh lem bùi broq beq.


\par }{\PP \VS{9}Manoh loq waq phai loq waq ma joq 'nàng. Phai loq ramòt ca bìac dù. Phai loq enh ca bìac lem.

\VS{10}Phai i manoh loq waq ca dabau tìah ca oh tìah ca daq wa phai loq iu wa ngan ha'nhèq dabau.

\VS{11}Phai panim, apaq aroh. Phai i manoh dêh nhang patìh bìac Chuaq;

\VS{12}lem bùi ta bìac ngèh gòm; chìuq àt ta bìac nan xa wa cajap manoh ta bìac waiq khàn;

\VS{13}phai lah axong bìac nhet ca waq, am ca 'bài mangai hadròih, dìq ca manoh đìh yŏc tamoi.


\par }{\PP \VS{14}Waiq xôq ramŏt am ca mangai ma ti rùp pì; waiq xôq ramŏt oq, apaq hanip.

\VS{15}Phai lem bùi ti mangai lem bùi wa hmoi ti mangai hmoi.

\VS{16}Pì ep caq ŏi hatroq ca dabau. Apaq ngèh enh bìac rahù ha'nhèq, mahaq phai hatroq ca mangai hamoq. Apaq yŏc manoh padèch dađeh hèm, au khôn rabiaq.


\par }{\PP \VS{17}Apaq yŏc bìac dù broq hlài ca mangai leq, mahaq phai broq lem ca rìm ngai.

\VS{18}Tàng jah, phai ran dìq ca padren cla đòiq jah caq ŏi catèm ca rìm ngai.

\VS{19}Ôi oh daq au ma dìq jaq loq waq, cla pì apaq tabroq hlài ca wì, mahaq đòiq bìac aih ca can nòih da Boc Plình beq, ma jah 'màng aih khoi achìh, Chuaq doi: “Bìac tabroq hlài, aih bìac Au broq. Au jah tabroq hlài.”\XREF{✡}{{\XO 12:19 }{\XO{12:19
}}{\XT{RAH 32:35.}}}


\par }{\Q \VS{20}“ 'Màng aih tàng mangai ma git ca pì pangot, am haq acaq beq;

\par }{\QB tàng haq croh ranŏng, am haq ôq beq.

\par }{\Q Pì broq 'màng aih, ùh crài cleq ca yŏc cato ngia ùnh tah ta gàu haq.”\XREF{✡}{{\XO 12:20 }{\XO{12:20
}}{\XT{BR 25:21,22.}}}


\par }{\MM \VS{21}Apaq đòiq bìac dù 'blêq, mahaq yŏc bìac lem ta'blêq ca bìac dù beq.




\par }\Chap{13}{\SH Bìac Dì Tiaq Mangai Wèq Cwìang
\par }
{\PP \VerseOne{1}Rìm ngai ep dì tiaq 'bài mangai ma wèq cwìang chenh phù, ma jah 'màng aih ùh i ca cwìang leq ma ùh trùh enh Boc Plình, 'bài mangai ma wèq cwìang, dìq jah Boc Plình pajaq am.

\VS{2}Taiq 'màng aih cabô tajraq hlài ca 'bài mangai ma wèq cwìang, aih tajraq hlài ca bàu thê da Boc Plình, wa 'bài mangai tajraq hlài èh 'ràng trùh ca dađeh bìac hadrah.

\VS{3}Ma jah 'màng aih 'bài mangai ma wèq cwìang, aih ùh xài đòiq ca mangai broq lem loq crè, mahaq đòiq ca mangai broq dù, loq crè. Tàng enh ùh crè ca 'bài mangai ma wèq cwìang, broq bìac lem beq, èh wì jah manè pì.

\VS{4}Ma jah 'màng aih wì haq aih hapŏng da Boc Plình đòiq jùp đò ca pì. Mahaq tàng pì broq dù, èh crè beq, ma jah 'màng aih wì haq wê chang gùm ùh lah ùh i ca nen; wì haq aih hapŏng da Boc Plình đòiq 'noh can nòih ta mangai broq dù.

\VS{5}'Màng aih ep dì tiaq 'bài mangai ma wèq cwìang, ùh xài toq crè ca can nòih hi hêq, mahaq hadai taiq manoh loq.


\par }{\PP \VS{6}Hadai taiq 'màng aih pì ep am thèq, ma jah 'màng aih 'bài mangai ma wèq cwìang, aih hapŏng da Boc Plình đòiq broq bìac cô.

\VS{7}Ep ca'naih hlài da rìm ngai ìh ma pòq dòih, am thèq ca mangai ma khòh am, crè ca mangai ma đang ca crè; padèch ca mangai ma đang ca padèch.


\par }{\SH Manoh Loq Waq Broq Gêh Ranenh
\par }
{\PP \VS{8}Apaq pòq dòih bô 'nhac ca bìac cleq, toq pòq dòih da can loq waq ca dabau raq hêq, ma jah 'màng aih tàng loq waq ca dabau, aih khoi broq gêh ranenh.

\VS{9}Ranenh achìh: “Ìh apaq tango, apaq jêh đac mangai, apaq atùng, apaq loq ham ca cùng hang mangai 'noiq,”\XREF{✡}{{\XO 13:9 }{\XO{13:9
}}{\XT{LEA 20:13–15,17; RAH 5:17–19,21.}}} wa rìm bàu thê ma 'noiq, ùh kè bàu thê leq, dìq acom hlài ta mòiq brong cô: “Pì ep loq waq ca mangai haten hatìa tìah ca pì loq waq ca dađeh.”\XREF{✡}{{\XO 13:9 }{\XO{13:9
}}{\XT{Lêwi 19:18.}}}

\VS{10}Bìac loq waq ùh broq raliang dèh ca oh daq; 'màng aih can loq waq, aih broq gêh ranenh.


\par }{\PP \VS{11}Broq 'màng aih beq taiq pì hadai loq bèn 'nang rìh ta 'nhòng leq, aih khoi trùh jò pì phai rìu enh cùi, taiq bìac dèch claih manàiq cô khoi haten ca bèn yi haten ca jò bèn ma neo lùi.

\VS{12}Damang ten cwa, dahì ten trùh. 'Màng aih bèn lêh đac bìac 'mèq 'mac ta clam clôiq, đòiq broq bìac ta-atoq da can 'ngah beq.

\VS{13}Phai rìh ma lem tìah ca cadiang lam jò dahì. Apaq pagôq racaih, bù bia, tango anang, manhài trài, talech tacai wa ta'mrua ta'bì.

\VS{14}Mahaq caxùnh yŏc Chuaq Jêxu Crich beq, apaq chaq trong broq tiaq bìac ham enh da chac xech.




\par }\Chap{14}{\SH Apaq Hadrah Dabau
\par }
{\PP \VerseOne{1}Phai lem manoh đìh yŏc mangai 'biaq manoh lùi beq, apaq ta rahen ca haq bìac haq hèm ta manoh.

\VS{2}Mangai cô lùi jah caq dŏng dìq rìm hiniq, mangai tau yi 'biaq manoh lùi caq đeh toq cachiq.

\VS{3}Mangai caq apaq khìn đac mangai ùh caq, èh mangai ùh caq apaq hadrah mangai caq, ma jah 'màng aih Boc Plình khoi yŏc nhàn haq.

\VS{4}Ìh cabô ma hùa hadrah hapŏng mangai 'noiq? Haq yòng loq haq tacro, aih bìac da craq haq; haq jah yòng taiq Chuaq i cwìang am ca haq yòng cajap cajình.


\par }{\PP \VS{5}Mangai cô doi, hì cô yi lem ca hì ma 'noiq; mangai tau doi, rìm hì hadai lem. 'Màng aih rìm ngai phai lùi cajap tiaq dèh ta manoh.

\VS{6}Mangai wèq hì, wèq dài Chuaq. Mangai caq, haq caq dài Chuaq, taiq adroi ca caq haq khoi manè pôi Chuaq. Mangai ùh caq hadai ùh caq dài Chuaq, taiq haq hadai khoi manè apôi Chuaq.

\VS{7}Taiq ùh i ca mangai leq ŏi ta bèn ma rìh ca dađeh, hadai ùh i ca mangai leq ta bèn cachìt ca dađeh;

\VS{8}ma jah 'màng aih, tàng bèn rìh, aih rìh ca Chuaq, tàng cachìt, aih cachìt ca Chuaq. 'Màng aih 'nhac ca bèn rìh loq cachìt, dìq ca bèn mangai da Chuaq.

\VS{9}Taiq 'màng aih Chuaq Jêxu Crich khoi cachìt èh khoi rìh hlài đòiq broq Chuaq ca mangai rìh wa mangai cachìt.


\par }{\PP \VS{10}Mahaq ìh, gleq ma hadrah dèh oh daq cla? Gleq ma khìn đac dèh oh daq cla? Ma jah 'màng aih rìm ngai bèn dìq ep yòng enh ngìa gèq bùa hadrah da Boc Plình.

\VS{11}Sech Hadròih khoi achìh:

\par }{\Q “Bàu Boc Plình doi: ‘Joq tìah ca Au rìh,

\par }{\Q rìm cràng dìq hacùn jang ngìa Au

\par }{\QB wa rìm rapet manè padèch Boc Plình.’ ”\XREF{✡}{{\XO 14:11 }{\XO{14:11
}}{\XT{Êsai 45:23.}}}


\par }{\MM \VS{12}'Màng aih rìm ngai ta bèn phai anoi 'noh dèh bìac cla enh ngìa ca Boc Plình.


\par }{\PP \VS{13}'Màng aih dìq ca bèn apaq hadrah dabau hòm, mahaq phai chaq trong jùp đò dabau, hadai apaq chaq trong broq oh daq catŏih tacro.

\VS{14}Au loq wa lùi cajap joq 'nàng ta Chuaq Jêxu, ùh i dahwèq leq ma ùh hruah, mahaq toq mangai leq hèm ca dahwèq leq ùh hruah, aih haq ùh hruah toq ca mangai aih raq.

\VS{15}Tàng taiq dahwèq caq, ìh broq dèh ca oh daq cla mango, èh ìh pi ŏi rìh tiaq manoh loq waq hòm. Apaq taiq dahwèq caq èh broq hnhung ca mangai ma Chuaq Jêxu Crich khoi chìuq cachìt thai ca haq.

\VS{16}'Màng aih apaq đòiq wì capoch 'mèq ca bìac lem ma pì doi lem,

\VS{17}ma jah 'màng aih Diac Boc Plình ùh xài bìac caq bìac ôq, mahaq bìac ta-atoq, catèm, lem bùi ta Yiang Hadròih.

\VS{18}Cabô i manoh 'màng aih, patìh bìac ca Crich, èh lem manoh Boc Plình wa jah wì manè.


\par }{\PP \VS{19}'Màng aih bèn khòh hatroq ca dabau wa jùp đò dabau đòiq jah yòng càn ta Chuaq.

\VS{20}Apaq taiq dahwèq caq èh broq raliang ca bìac Boc Plình, ma jah 'màng aih rìm dahwèq caq aih hadròih, mahaq taiq dahwèq caq broq ca mangai 'noiq catŏih cro, aih khoi ùh troq.

\VS{21}Ma yi lem aih apaq caq jam, apaq ôq alac loq rìm bìac ma 'noiq tàng broq ca oh daq cla catŏih tacro.


\par }{\PP \VS{22}Ìh i manoh lùi 'màng leq, èh wèq 'màng aih enh ngìa Boc Plình beq. Xôq ramŏt am ca mangai broq bìac cleq tàng bìac aih manoh haq ùh ta'mòq tôiq ca dađeh.

\VS{23}Mahaq cabô i manoh ra'ngòt ca dahwèq haq caq, mahaq xôq caq, khoi ta'mòq ca dađeh, taiq haq ùh broq xam manoh lùi. Bìac cleq ùh trùh enh manoh lùi, aih tôiq lôi.




\par }\Chap{15}{\SH Khòh Jùp Đò Mangai Ìuq
\par }
{\PP \VerseOne{1}'Màng aih bèn mangai i manoh lùi dêh, ep jùp đò 'bài mangai manoh lùi ìuq, apaq broq lem dèh toq ca manoh cla.

\VS{2}Rìm ngai ta bèn khòh broq lem manoh ca mangai haten hatìa ca cla đòiq broq wì haq jah yòng càn ta Chuaq.

\VS{3}Ma jah 'màng aih Chuaq Jêxu Crich hadai ùh broq lem dèh ca manoh cla, troi Sech Hadròih khoi achìh: “Bàu hanip da mangai hanip Boc Plình khoi ùc enh 'nhèq ca Au.”\XREF{✡}{{\XO 15:3 }{\XO{15:3
}}{\XT{BCP 69:9.}}}

\VS{4}'Màng aih, rìm bìac khoi achìh enh calah nèh dìq đòiq hnài bèn waq ca nhò bìac chìuq àt wa bìac alòng da Sech Hadròih, èh bèn jah i bìac ngèh gòm.


\par }{\PP \VS{5}Waiq xìn Boc Plình, xèm da can loq chìuq àt wa bìac alòng, am ca oh daq jah rìh ŏi hatroq ca dabau tiaq dua Chuaq Jêxu Crich,

\VS{6}đòiq oh daq pajùm mòiq manoh mòiq bàu manè pôi Boc Plình, Haq Baq Chuaq Jêxu Crich Chuaq bèn.


\par }{\PP \VS{7}'Màng aih, oh daq đìh yŏc dabau beq, tìah ca Chuaq Jêxu Crich khoi đìh yŏc pì đòiq Boc Plình jah 'ngah 'ngai.

\VS{8}Au doi bìac cô: Chuaq Jêxu Crich khoi wìa Mangai patìh am ca mangai Yothaiq đòiq pa'noh ro bàu joq 'nàng da Boc Plình wa broq cajap cajình bàu Haq khoi rùp am ca boc yaq,

\VS{9}wa broq ca mangai jàn 'noiq manè pôi Boc Plình taiq bìac loq xa-ŏch da Haq, troi Sech Hadròih khoi achìh:

\par }{\Q “Taiq 'màng aih au jah manè pôi Chuaq ta 'bài mangai jàn 'noiq

\par }{\QB wa au jah calêu padèch hiniq Haq.”\XREF{✡}{{\XO 15:9 }{\XO{15:9
}}{\XT{2Sam 22:50; BCP 18:49.}}}


\par }{\MM \VS{10}Èh achìh hòm:

\par }{\QB “Ô dìq ca mangai jàn 'noiq, lem bùi pajùm ti jàn Chuaq beq.”\XREF{✡}{{\XO 15:10 }{\XO{15:10
}}{\XT{RAH 32:43.}}}


\par }{\MM \VS{11}Wa achìh hòm:

\par }{\Q “Ôi rìm jàn 'noiq, manè apôi Chuaq beq!

\par }{\QB Ôi rìm jàn ta crŏng taneh khòh manè apôi Haq!”\XREF{✡}{{\XO 15:11 }{\XO{15:11
}}{\XT{BCP 117:1.}}}


\par }{\MM \VS{12}Êsai hadai doi:

\par }{\Q “Enh tagùq riah Jêsê jah loh mòiq Ngai wèq cwìang mangai jàn 'noiq.

\par }{\QB Mangai jàn 'noiq jah ngèh gòm Haq.”\XREF{✡}{{\XO 15:12 }{\XO{15:12
}}{\XT{Êsai 11:10.}}}


\par }{\PP \VS{13}Waiq xìn Boc Plình, xèm da bìac ngèh gòm, broq ca pì 'bình halùih rìm bìac lem bùi wa can catèm ta manoh lùi, nhò cwìang itai da Yiang Hadròih pì jah bình tàu ngèh gòm!


\par }{\PP \VS{14}Ôi oh daq, cla au lùi cajap pì i 'bình halùih manoh loq xa-ŏch wa broq lem ca mangai, 'nì loq tôm tàu rìm bìac, èh rabiaq ca hnài pariaq dabau.

\VS{15}Taiq 'màng aih, au khoi yŏc manoh tanuq achìh toq 'biaq bìac aih đòiq bahmàng pì, ma jah 'màng aih nhò bìac am dech da Boc Plình khoi hnhu am ca au,

\VS{16}jah patìh bìac Chuaq Jêxu Crich ca jàn 'noiq, aih đòiq anoi Bàu Lem da Boc Plình, waq ca jah dèch am jàn aih ca Boc Plình bu dàng ngè tadreo lem manoh Haq, wa jah wìa hadròih nhò Yiang Hadròih.


\par }{\PP \VS{17}'Màng aih au i nen jah catèh dađeh ta Chuaq Jêxu Crich, au jah patìh bìac Boc Plình.

\VS{18}Ma jah 'màng aih au ùh hùa anoi bìac cleq yi hnao ca bìac Chuaq Jêxu Crich khoi broq cwa au xam bàu capoch wa bìac broq, đòiq broq mangai jàn 'noiq dì tiaq Boc Plình,

\VS{19}cwa teo halac wa halac itai xam cwìang da Yiang Hadròih, au khoi 'ràng Bàu Lem da Chuaq Jêxu Crich jàp rìm nòi, enh phôq Jê-ru-sa-lem wa 'bài gùng dudan trùh gùng I-li-ri,

\VS{20}Bìac ngèh enh da au, aih au enh anoi hnài Bàu Lem, ùh xài ta nòi hiniq Chuaq Jêxu Crich khoi jah anoi 'noh, đòiq au ùh hìaq broq bìac enh 'nhèq ca xèm da mangai 'noiq.

\VS{21}Tìah troi Sech Hadròih i achìh:

\par }{\Q “ 'Bài mangai 'nhòq lah hìa trùh Haq, èh jah hnoq Haq.

\par }{\QB 'Bài mangai 'nhòq lah tàng anoi bìac Haq, èh jah 'nì loq ca Haq.”\XREF{✡}{{\XO 15:21 }{\XO{15:21
}}{\XT{Êsai 52:15.}}}


\par }{\MM \VS{22}Taiq bìac aih khoi bàc yàng au 'bìq patrò lam hmàih ca oh daq.


\par }{\PP \VS{23}Mahaq manàiq ta 'bài gùng cô pi ŏi i cleq jah càt padràng au hòm, èh hadai khoi bàc hanam au ngèh ùac jah trùh hmàih ca pì,

\VS{24}jò au lam ta Diac Tai-ban-nha, èh troq trong jah thia hmàih ca pì. Atìq ca jò jah ŏi bùi ti pì, èh nhò pì 'nong au ti trong aih.

\VS{25}Mahaq manàiq cô au 'nang cwa phôq Jê-ru-sa-lem đòiq jùp đò 'bài mangai hadròih.

\VS{26}Ma jah 'màng aih mangai gùng Ma-xê-đoan wa gùng Achai bùi manoh i gop 'bac đòiq jùp 'bài mangai hadròih ŏi phôq Jê-ru-sa-lem ma 'nang nan tùng.

\VS{27}Wì haq bùi manoh broq bìac aih taiq wì khoi pòq dòih 'bài mangai hadròih aih. Ma jah 'màng aih, tàng mangai jàn 'noiq khoi jah hiniq hadròih nhò mangai Yothaiq, èh wì khòh am cùng hang jùp đò mangai Yothaiq.

\VS{28}'Màng aih jò au broq gêh bìac aih, wa khoi jah am dahwèq jùp đò wì haq, au jah trùh nòi pì đòiq lam ta gùng Tai-ban-nha.

\VS{29}Au loq jò au trùh ta pì, au jah 'ràng xôq ramŏt da Chuaq Jêxu Crich trùh ta pì.


\par }{\PP \VS{30}'Màng aih, ôi oh daq, nhò Chuaq Jêxu Crich bèn, wa nhò can loq waq da Yiang Hadròih, au xìn pì khòh pajùm ti au wiang waiq khàn ca Boc Plình am ca au,

\VS{31}đòiq au jah claih khoi ca wì ŏi ta gùng Juđia ma ùh chìuq lùi Boc Plình, wa hadai waiq khàn waq ca mangai hadròih ta phôq Jê-ru-sa-lem xam manoh lem bùi nhàn yŏc 'bac au 'ràng wa bìac au broq am ca wì haq,

\VS{32}Jò aih èh au jah lem bùi lam trùh ti pì tiaq manoh enh da Boc Plình, hadai jah ŏi padài ti pì.

\VS{33}Waiq xìn Boc Plình am can catèm ŏi ti oh daq dìq dŏng! Amen.




\par }\Chap{16}{\PP \VerseOne{1}Au thê mòiq ngai gu cadrì hiniq haq Phêbê trùh hmàih ca pì, haq oh daq bèn patìh bìac Chuaq ta Tagop Hadròih Sencria.

\VS{2}Xìn pì dìq ca manoh đìh yŏc haq dìq jaq tajì ta Chuaq tìah ca đìh yŏc mangai hadròih beq. Xìn pì jùp đò haq bìac cleq haq ma nhet, ma jah 'màng aih haq hadai khoi jùp bàc ngai, hadai jùp au hòm.


\par }{\SH Bàu Bòch Hmàih
\par }
{\LI \VS{3}Au hadai gòi bàu bòch hmàih ca Pri-xi-la wa A-qui-la, mangai hadai broq bìac Chuaq Jêxu Crich pajùm ti au,

\VS{4}wa haq khoi tamùa ca cachìt đòiq dèch au rìh, 'màng aih ùh xài toq au manè pôi wa, mahaq dìq ca Tagop Hadròih da jàn 'noiq hòm hadai.


\par }{\LI \VS{5}Hadai xìn gòi bàu bòch hmàih ca Tagop Hadròih ma tagop ta hnem wa.

\par }{\LI Gòi bàu bòch hmàih ca Ê-bai-nêt, haq mangai bua mangai au loq waq; haq mangai mùt Crich baxèm ta gùng Asi.


\par }{\LI \VS{6}Gòi bàu bòch hmàih ca Mari, haq mangai khoi broq bìac xa taiq oh daq.


\par }{\LI \VS{7}Gòi bàu bòch hmàih ca An-trô-ni-con wa Ju-ni-a, aih bua ŏi tù ti au oh daq au. Wa haq jah bàu manè enh mangai ta 'bài sùq đô. Wa haq tiaq Chuaq adroi ca au.


\par }{\LI \VS{8}Gòi bàu bòch hmàih ca Am-li-a, mangai bua au ŏi ta Chuaq.


\par }{\LI \VS{9}Gòi bàu bòch hmàih U-rò-banh, bua ma broq bìac ti au ta Chuaq Jêxu Crich, wa Êch-ta-chi, bua au loq waq.


\par }{\LI \VS{10}Gòi bàu bòch hmàih A-be-lô, mangai broq lem manoh Chuaq.

\par }{\LI Gòi bàu bòch hmàih ca 'bài mangai ŏi ta hnem A-rich-tô-bu.


\par }{\LI \VS{11}Gòi bàu bòch hmàih Hê-rô-đi-ôn, aih oh daq au.

\par }{\LI Gòi bàu bòch hmàih 'bài mangai ŏi ta hnem Natxit aih 'bài mangai ŏi ta Chuaq.


\par }{\LI \VS{12}Gòi bàu bòch hmàih ca Tri-phe-na wa Tri-phô-sa, aih baiq ngai mangai cadrì khoi broq bìac Chuaq.

\par }{\LI Gòi bàu bòch hmàih 'Bet-si-đò, bua da au loq waq; haq khoi broq bàc bìac am ca Chuaq.


\par }{\LI \VS{13}Gòi bàu bòch hmàih ca Ruphu, mangai khoi jah Chuaq ràih, wa miq haq, hadai tìah ca miq au.


\par }{\LI \VS{14}Gòi bàu bòch hmàih ca A-sin-crich, Phò-lê-gôn, Hetme, Pa-trô-ba, Hetma, wa 'bài oh daq ŏi ti wì haq.


\par }{\LI \VS{15}Gòi bàu bòch hmàih ca Phi-lô-gut wa Julia, Nêrê wa daq cadrì haq, Ô-lim-pa wa dìq dŏng 'bài mangai hadròih ŏi ti wì haq.


\par }{\LI \VS{16}Oh daq yŏc bàu hmàih hadròih ca dabau beq.

\par }{\LI Dìq dŏng ca 'bài Tagop Hadròih da Chuaq Jêxu Crich gòi bàu bòch hmàih ca oh daq.


\par }{\SH Ngan kenh 'Bài Mangai Loq Talah
\par }
{\PP \VS{17}Ôi oh daq, au pariaq pì ep ngan kenh 'bài mangai loq broq loh bìac talah ca dabau, tajraq hlài ca bìac pì khoi hŏc, èh wia hangai ca wì haq beq!

\VS{18}Ma jah 'màng aih 'bài aih ùh patìh bìac Chuaq Jêxu Crich, mahaq patìh dèh ca cliac cla wì haq, yŏc bàu rangot padèch wì đòiq padô 'mùt 'bài mangai tŏih manoh.

\VS{19}Bìac pì ma loq iu tiaq Chuaq, cabô ji khoi loq taiq bìac cô broq ca au ma jah lem bùi. Mahaq au ngèh enh pì yŏc bìac khôn rabiaq đòiq tiaq trong ma lem, mahaq ùh 'nì tiaq trong dù.


\par }{\PP \VS{20}Boc Plình da can catèm jah renh jôiq padit đac can kiac Satan enh 'neq ca jènh pì.

\par }{\PP Waiq xìn bìac am dech Chuaq Jêxu Crich da bèn, ŏi ti pì!


\par }{\PP \VS{21}Ti-mô-thê, mangai broq bìac ti au gòi bàu bòch hmàih ca pì. Lu-xi-ut, Jasôn wa Sô-ti-pa-tê, aih oh daq au, hadai gòi bàu bòch hmàih pì.


\par }{\PP \VS{22}Au cô Tectiu, mangai ma achìh thò cô, gòi bàu bòch hmàih pì ŏi ta Chuaq.


\par }{\PP \VS{23}Gaiut, mangai đìh yŏc au wa hadai đìh yŏc dìq ca Tagop Hadròih, gòi bàu bòch hmàih pì.

\par }{\PP Êrat, cwan ma wèq 'bac phôq wa Cwatu, mangai oh daq, hadai gòi bàu bòch hmàih pì.


\par }{\PP \VS{24}Waiq xìn Chuaq Jêxu Crich hnhu am bìac am dech ŏi hloi ti rìm ngai oh daq bèn, Amen.


\par }{\SH Bàu Manè
\par }
{\PP \VS{25}Manè pôi Boc Plình, Haq i cwìang broq pì cajap manoh tiaq Bàu Lem da au wa bàu hnài da Chuaq Jêxu Crich, tiaq bìac pa'noh loh ta bìac halac halùai, aih trong khoi cadoc hlèp enh rìm 'nhòng adroi,

\VS{26}manàiq cô jah pa'noh loh, tiaq bàu thê Boc Plình ma rìh hloi, nhò 'bài Sech mangai capoch thai Boc Plình pa'noh loh ca rìm jàn dìq loq, đòiq 'ràng wì haq trùh bìac loq dì tiaq wa manoh lùi,

\VS{27}Boc Plình toq Haq khôn rabiaq, jah 'ngah ngai hloi hloi nhò Chuaq Jêxu Crich, Amen.

\par }