\NormalFont\ShortTitle{Sech Jop}

{\MT Sech Jop

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Hiniq da sech cô patô mòiq ngai ta-atoq wa padrŏng can. Atìq ca haq khoi hnhung dìq ca dahwèq wa con caiq, hadai khoi ùh hrŏc hlàm, haq xôq ŏi canòm Boc Plình.

\par }{\IS Mangai Achìh wa Hanam Achìh:

\par }{\IP 'Nhac ca sech cô bình xam bàu da Jop, cla haq ùh achìh. Mahaq bèn loq mangai achìh aih mangai Yothaiq ma khoi loq dìq ca bìac loh ta can rìh Jop. Dìq ca bìac ma loh ca Jop joq khoi loh ta'ne hanam 2000 - 1000 A.C. Jò khoi jah achìh, aih ta'ne jò bùa Sa-lô-môn trùh jò jàn Is-ra-ên loh khoi enh Diac Ba-bi-lôn.

\par }{\IS Bàu Anoi:

\par }{\IP Bàu ta sech cô anoi 'noh can hadrah da Boc Plình jò con jàn chìuq nan xa. Hadai patô 'màng leq bèn jah palem can hadrah da Boc Plình i cwìang càn caiq dìq dŏng jang ngìa bìac ngang dù broq ca mangai ùh broq tôiq cleq. Bèn phai ngan can nan xa da mangai ta-atoq, aih tìah ca tajêh poh ta'ne Boc Plình wa can kiac Satan.

\par }{\IS Rìm 'Nat:

\par }{\IO 1. Bìac baxèm achìh:
{\IOR{1:1—2:13}}

\par }{\IO 2. Bàu hatùang ta'ne Jop wa 'bài bua haq:
{\IOR{3:1—27:23}}

\par }{\IO 3. Bàu Rabiaq:
{\IOR{28:1–28}}

\par }{\IO 4. Bàu capoch tùang da Jop, Ê-li-hu wa Boc Plình:
{\IOR{29:1—42:6}}

\par }{\IO 5. Bàu pulùch:
{\IOR{42:7–17}}

\par }{\IE \par }


\ChapOne{1}{\SH Manoh Lem wa Can Padrŏng da Jop
\par }
{\PP \VerseOne{1}Ŏi ta gùng Uxò i mòiq ngai hiniq haq Jop. Haq mangai rìh ta-atoq wa lem jang, loq yùq crè ca Boc Plình wa loq wia hangai ca bìac ngang dù.

\VS{2}Haq i tapèh toq con calô, wa piq toq con cadrì.

\VS{3}Haq i 7.000 toq trìu, 3.000 toq lŏcđa, 500 đôi 'bo, 500 toq lùa can, wa 'bài hapŏng haq bàc. Haq yi padrŏng dŏng achùa ca 'bài jàn pah mat mahì loh.


\par }{\PP \VS{4}'Bài con calô haq hloi hloi caq hiniang ta hnem dabau, i jò ta hnem mangai cô, i jò ta hnem mangai tau. Wì hadai creo dèh piq ngai oh daq cadrì lam caq pajùm ti wì haq.

\VS{5}Jò 'bài hì caq hiniang khoi hêq, Jop thê mangai broq lè baxròih ca con haq đòiq jah lem hreo, haq rìu xrŏih dèch am ngè tadreo bùh thai dèh ca rìm ngai con; ma jah 'màng aih haq hèm: “Ùac aiq 'bài con au i broq tôiq, ta manoh wì haq khoi waiq hanip Boc Plình.” Jop hloi hloi broq 'màng aih.


\par }{\PP \VS{6}I mòiq hì 'bài 'bình plình da Boc Plình lam trùh yòng jang ngìa Chuaq. Satan hadai lam ti wì haq.

\VS{7}Chuaq bòch Satan: “Ìh trùh enh leq?”

\par }{\PP Satan tèu: “Au lam ti ngan jàp jìa ta crŏng taneh wa lam ba'yàt nòi aih.”


\par }{\PP \VS{8}Chuaq bòch Satan: “Ìh i hnoq Jop hapŏng au ùh? Nòi crŏng taneh ùh i ca mangai leq tìah 'màng ca haq; mangai rìh ta-atoq lem jang, loq yùq crè ca Boc Plình wa loq wia hangai ca bìac ngang dù.”


\par }{\PP \VS{9}Satan tèu hlài Boc Plình: “Jop yùq crè ca Boc Plình, aih dech 'ngwan 'mòh?

\VS{10}Ma ùh xài Chuaq khoi broq pagia pôn pah wèq ban haq, hnem haq, wa rìm ngè bìac da haq 'mòh? Chuaq khoi am xôq ramŏt ca bìac da tì haq abroq wa cùng hang haq bàc tam ta crŏng taneh.

\VS{11}Manàiq Chuaq hnhu tì raliang đac 'bài ngè bìac da haq beq, ngan haq joq 'nàng hanip Chuaq ŏi jang ngìa Chuaq.”


\par }{\PP \VS{12}Chuaq doi ca Satan: “Cô, 'bài ngè leq haq ma i, au jao mùt ta tì ìh, mahaq ìh paq troq chac haq.”

\par }{\PP Tajòi 'mòi Satan lùi khoi jang ngìa Chuaq.


\par }{\SH Chuaq Am Kiac Satan Broq Xa ca Jop
\par }
{\PP \VS{13}I mòiq hì, jò 'bài con calô wa 'bài con cadrì Jop ŏi acaq wa ôq alac ta hnem daq calô ramua wì haq,

\VS{14}I mangai 'ràng bàu trùh anoi ca Jop: “ 'Bo 'nang abèq, lùa 'nang caq nhat kenh aih,

\VS{15}Tajòi 'mòi lình Sêba tùh yŏc dìq 'bo lùa, hi khoi yŏc chang gùm jêh đac dìq ca hapŏng. Mòiq ngai au raq jah claih đòiq hlài anoi ca ìh.”


\par }{\PP \VS{16}Mangai cô ŏi raq anoi, èh i mòiq ngai ma 'noiq trùh anoi: “Ùnh da Boc Plình loh enh plình bùh cheo 'bài con trìu wa mangai hapŏng, broq ca wì hnhung hech; mòiq ngai au raq jah claih đòiq hlài anoi ca ìh.”


\par }{\PP \VS{17}Mangai cô ŏi raq anoi, èh mòiq ngai ma 'noiq cadàu trùh anoi: “Jàn Canđê lah broq piq lù, tùh mùt yŏc atùng lŏcđa, wa jêh đac 'bài hapŏng xam chang gùm; mòiq ngai au raq jah claih đòiq hlài anoi ca ìh.”


\par }{\PP \VS{18}Mangai cô ŏi raq anoi, èh i mòiq ngai ma 'noiq cadàu trùh anoi: “ 'Bài con calô wa con cadrì ìh 'nang acaq ta hnem daq calô wì haq,

\VS{19}i aiq cayeo dêh trùh enh pah braih càn hlôi mùt broq dalàc ca hnem; hnem tacro tùc 'bài wì haq cachìt dìq; mòiq ngai au raq jah claih đòiq hlài anoi ca ìh.”


\par }{\PP \VS{20}Tajòi 'mòi Jop yòng, hich đac dèh eo, got dèh xàc gàu, khoi èh hacùn cràng ti taneh cùh waiq Boc Plình.

\VS{21}Haq doi:

\par }{\Q “Au rahòng jò clìh enh cliac miq,

\par }{\QB au hadai rahòng jò hlài.

\par }{\Q Chuaq khoi hnhu am,

\par }{\QB Chuaq hadai khoi yŏc hlài.

\par }{\Q Hiniq Chuaq Đang ca manè padèch.”


\par }{\PP \VS{22}Ta rìm bìac aih, Jop ùh broq tôiq, ùh capoch 'mèq đùng trùh Boc Plình.




\par }\Chap{2}{\SH Jop Hnhung Padren Hiwa Lem
\par }
{\PP \VerseOne{1}I mòiq hì ma 'noiq hòm, 'bình da plình Boc Plình lam trùh yòng jang ngìa Chuaq, Satan hadai lam trùh ti wì.

\VS{2}Chuaq bòch Satan: “Ìh trùh enh leq?”

\par }{\PP Satan tèu: “Au lam ti ngan jàp jìa ta crŏng taneh wa lam ba'yàt ta nòi aih.”


\par }{\PP \VS{3}Chuaq bòch Satan: “Ìh i hnoq Jop hapŏng Au ùh? Nòi crŏng taneh ùh i ca mangai leq tìah 'màng aih rìh ta-atoq lem jang loq crè ca Boc Plình wa loq wia hangai ca bìac ngang dù. Yi hnao ca aih hòm, Jop xôq ŏi wèq dèh manoh cajap, 'nhac ca ìh xìn Au broq xa haq 'nhac ca haq ùh i ca tôiq cleq.”


\par }{\PP \VS{4}Satan tèu hlài Chuaq: “Akia đèn akia. Con mangai jah am dìq dŏng ca bìac haq ma i, đòiq halìh yŏc dèh hihèm.

\VS{5}Mahaq manàiq cô Chuaq hnhu tì broq raliang ca xech wa caxènh haq beq, èh joq 'nàng haq hanip Chuaq ŏi jang ngìa Chuaq.”


\par }{\PP \VS{6}Chuaq doi ca Satan: “Cô, haq ŏi ta tì ìh; mahaq apaq broq haq cachìt oq.”


\par }{\PP \VS{7}'Màng aih, Satan wia khoi jang ngìa Chuaq, baxa Jop xam 'bình pa-êh càn, enh capiang jènh trùh cadôh gàu.

\VS{8}Jop yŏc mòiq toq ha'nah bitùng đòiq coih dađeh; haq ha'ngui ta blo tanùh.


\par }{\PP \VS{9}Mai haq capoch ca haq: “Ìh xôq ŏi canòm ca Boc Plình 'mòh? Hanip Boc Plình, khoi èh cachìt dŏng beq!”


\par }{\PP \VS{10}Mahaq Jop tèu hlài dèh mai: “Gè capoch tìah ca mangai gù cadrì blùng. Bìac xôq ramŏt Boc Plình hnhu am, bèn nhàn yŏc, mahaq bìac ranàc Haq ca'nìh, bèn ùh nhàn yŏc 'mòh?”

\par }{\PP Ta rìm bìac aih hacùng Jop ùh broq tôiq.


\par }{\BB \par }
{\PP \VS{11}Jò piq ngai bua da Jop, aih Ê-li-pha mangai Têman, 'Binđat mangai Sua, wa Xôpha mangai Na-a-ma, hìa tìn can ranàc aih, wì enh gùng cla adràc dabau lam hmàih ca Jop xa-ŏch wa alòng Jop.

\VS{12}Enh hangai wì ngan hnoq, mahaq pi canao ca Jop; wì hmoi, hich dèh eo wa hacŏc blo rai dèh ta gàu.

\VS{13}Khoi èh wì piq ngai bua Jop ha'ngui ta taneh ti Jop trom tapèh hì, tapèh mang, ùh i ma leq capoch ca Jop mòiq nà, taiq wì hnoq can jìq xa da Jop càn hrìn.




\par }\Chap{3}{\SH Jop Hràng Rayoih
\par }
{\PP \VerseOne{1}Atìq ca bìac aih, Jop capoch bàu hanip dèh hì xa-ông ca haq.

\VS{2}Jop doi:


\par }{\Q \VS{3}“Ngèh enh ca hì xa-ông ca au jah hnhung đac.

\par }{\QB Ngèh enh ca mang ma doi: ‘Mòiq toq con calô ma hadràp, khoi pi i.’


\par }{\Q \VS{4}Ngèh enh hì aih loh ca clam clôiq!

\par }{\QB Waiq xìn Boc Plình paq am i ca hì aih,

\par }{\QB paq i 'ngah xreo ta hì aih!


\par }{\Q \VS{5}Waiq xìn can clam wa 'mù gam da can cachìt rùp haq,

\par }{\QB đòiq yùc gam glàp enh 'nhèq ca haq,

\par }{\QB waiq xìn yàp clam habàu broq ca haq crè crep.


\par }{\Q \VS{6}Waiq xìn can clam habàu rùp yŏc đac mang aih;

\par }{\QB paq am haq pajùm ca 'bài hì ma 'noiq da hanam;

\par }{\QB apaq 'mùt haq ta sôq hì da 'bài khê.


\par }{\Q \VS{7}Ngèh enh mang aih ùh i ca mangai jah hadràp;

\par }{\QB ùh i ca atêh lem bùi.


\par }{\Q \VS{8}Ngèh ca mangai ma loq hanip hì, hanip mang;

\par }{\QB mangai rabiaq ca padrìu can nòih da Lê-wia-than ta diac raxìq.


\par }{\Q \VS{9}Waiq dìq ca halŏng xroq paq 'ngah, đòiq haq gòm 'ngah,

\par }{\QB mahaq ùh i ca 'ngah, paq am haq hnoq 'ngah da ngah daxroq.


\par }{\Q \VS{10}Taiq mang aih ùh clenh pù con nga da miq au,

\par }{\QB đòiq ca au xa-ông glàm bàc bìac nan xa cô.


\par }{\BB \par }
{\Q \VS{11}“Gleq au ùh cachìt đac jò neo loh enh cliac?

\par }{\QB Gleq ùh pat đac hihèm jò bu clìh enh cliac miq?


\par }{\Q \VS{12}Gleq ma i baiq toq cucràng wèq yŏc au,

\par }{\QB wa tôh đòiq am au ùq?


\par }{\Q \VS{13}Tàng ùh i ca mang aih, jò cô au khoi jah catèm,

\par }{\QB jah cùi wa padài,


\par }{\Q \VS{14}ŏi ti 'bài bùa wa cwan tah bàu da crŏng taneh,

\par }{\QB wì ma khoi ha'naoq hlài 'bài hnem ma khoi raliang đac am ca dađeh;


\par }{\Q \VS{15}Loq ŏi ta 'bài con bùa i bàc wang,

\par }{\QB 'bac đòiq bình ca hnem.


\par }{\Q \VS{16}Gleq ùh catùh đac au, 'màng ca con nga ralàih,

\par }{\QB 'màng ca con nga ùh rìh đòiq hnoq 'ngah.


\par }{\Q \VS{17}Ŏi ta aih mangai ngang dù pi jah broq raliang,

\par }{\QB wa 'bài mangai leq tagah jah padài;


\par }{\Q \VS{18}Ŏi ta aih 'bài mangai 'bìq rùp hadai jah catèm,

\par }{\QB pi hìaq ŏi tàng hòm bàu mangai wèq hnem tù jùq jàm.


\par }{\Q \VS{19}Ta nòi aih mangai pa wa mangai padrŏng can,

\par }{\QB jah ŏi pajùm mangai hapŏng dìch jah ùh tawac ùh pakènh jah claih khoi enh craq haq.


\par }{\BB \par }
{\Q \VS{20}“Gleq ma am ca mangai xalep jah hnoq 'ngah,

\par }{\QB wa am can rìh ca mangai i manoh loq pagau pagùa?


\par }{\Q \VS{21}Mangai 'màng aih ngèh ca cachìt, mahaq ùh jah cachìt;

\par }{\QB ngèh ca jah cachìt yi hnao ca jah ngè canaq 'bac;


\par }{\Q \VS{22}Wì haq lem bùi dìq jaq jò chaq glàm ralùng hanang.


\par }{\Q \VS{23}Gleq i can 'ngah jah am ca mangai

\par }{\QB leq ùh 'nì dèh ca trong cla ep tiaq,

\par }{\QB wa 'bìq Boc Plình dudan pôn pah xam bìac nan xa?


\par }{\Q \VS{24}Jò hnoq dahwèq acaq, aih broq ca au hràng rayoih,

\par }{\QB wa bàu au crò hmoi 'màng ca diac plôh loh.


\par }{\Q \VS{25}Ma jah 'màng aih bìac au ma crè, khoi trùh ca au;

\par }{\QB bìac au ma ramòt hadai khoi ùc 'noh ca au;


\par }{\Q \VS{26}Au ùh i ca bìac catèm, ùh jò leq jah hatenh.

\par }{\QB Au ùh jah padài, toq i can manhài wa bìac nan xa.”




\par }\Chap{4}{\SH Ê-li-pha Doi: Mangai Ta-Atoq Ùh Glàm Nan Xa
\par }
{\PP \VerseOne{1}Ê-li-pha mangai Têman tèu hlài Jop:


\par }{\Q \VS{2}“Tàng nhèn capoch tùang ca ìh, hìaq broq xa cleq ca ìh ùh?

\par }{\QB Mahaq cabô ma nui àt ca capoch?


\par }{\Q \VS{3}Jò nèh ìh khoi hnài parông bàc ngai,

\par }{\QB ìh khoi broq ca tì ìuq loh ca dêh.


\par }{\Q \VS{4}Bàu ìh capoch khoi jah payòng mangai loq tacro,

\par }{\QB wa khoi broq cajap mangai i cucràng tabat.


\par }{\Q \VS{5}Mahaq manàiq bìac ranàc trùh ca ìh, èh ìh ùh nui chìuq;

\par }{\QB haq mùt ta ìh, èh ìh loh ca manhài manoh.


\par }{\Q \VS{6}Ìh loq crè ca Boc Plình, gleq ùh cajap manoh lùi?

\par }{\QB Ìh hèm haboq hlài beq! I ca jò leq mangai ùh broq tôiq ma 'bìq hù hnhung? I ca mangai leq lem jang 'bìq jêh đac?


\par }{\BB \par }
{\Q \VS{7}“Ìh hèm haboq hlài beq! I ca jò leq mangai ùh broq tôiq ma 'bìq hù hnhung?

\par }{\QB I ca mangai leq lem jang 'bìq jêh đac?


\par }{\Q \VS{8}Bìac au khoi hnoq, mangai leq baxrùq bìac ngang dù,

\par }{\QB rai 'noh trong manhài, èh gat yŏc hlài bìac aih raq.


\par }{\Q \VS{9}Hihèm da Boc Plình broq ca wì cachìt,

\par }{\QB can nòih Boc Plình broq ca wì hech hoch.


\par }{\Q \VS{10}Bàu baco hlari ca-ùm wa bàu da baco hlari xòc ta rôm phai hatenh;

\par }{\QB hanenh da baco con hlari khoi 'bìq tagoh.


\par }{\Q \VS{11}Baco hlari dêh cachìt taiq ùh i ca dahwèq caq,

\par }{\QB 'bài con baco hlari loh ca pac lac.


\par }{\BB \par }
{\Q \VS{12}“I mòiq nà bàu hlèp cadoc 'ràng trùh ca au,

\par }{\QB don au tàng bàu bahech aih.


\par }{\Q \VS{13}Jò con mangai cùi dìq jaq hnia damang,

\par }{\QB au manhài jò i bìac mahno.


\par }{\Q \VS{14}Can crè yùq ramòt glàm mùt ta au,

\par }{\QB broq ca caxènh da au 'bìq tarìt da'rù.


\par }{\Q \VS{15}Èh i mòiq toq yiang lam pagat ti ngìa au,

\par }{\QB broq xàc ta chac au rèu, au loh hidrŏc.


\par }{\Q \VS{16}Yiang aih yòng jang aih, au ùh canao ca haq;

\par }{\QB yiang aih ŏi jang ngìa au. Nòi hatenh hatot au tàng bàu haq capoch:


\par }{\Q \VS{17}‘Enh ngìa ca Boc Plình, i mangai leq ta-atoq ùh?

\par }{\QB Enh ngìa ca Haq ma khoi broq loh plình wa crŏng taneh, i ca mangai leq lem hreo ùh?


\par }{\Q \VS{18}Boc Plình ùh lùi dèh 'bài hapŏng Haq;

\par }{\QB Haq hadai doi 'bài 'bình plình da Haq i lôi.


\par }{\Q \VS{19}Ùh dùh dèh ca con mangai ŏi ta hnem xam taneh nhin,

\par }{\QB khoi broq loh xam blo taneh,

\par }{\QB jah 'bìq hech đac xùang tìah ca con 'mài damang.


\par }{\Q \VS{20}Enh jò daxroq trùh daxèq, wì 'bìq hù hech;

\par }{\QB wì cachìt hloi hloi, ùh i cabô loq.


\par }{\Q \VS{21}Tàng caxi càt traiq da wì 'bìq lêh đac,

\par }{\QB wì haq jah cachìt èh ùh i can khôn rabiaq.’




\par }\Chap{5}{\SH Boc Plình Ta-atoq
\par }
{\Q \VerseOne{1}“Ìh creo dang beq! I ca cabô tèu ìh ùh?

\par }{\QB Ìh wìh hlài waiq dang 'bài 'bình plình hadròih leq?


\par }{\Q \VS{2}Manoh loq nòih jêh cachìt mangai blùng,

\par }{\QB bìac loq tagrình jêh cachìt mangai hèm tŏih.


\par }{\Q \VS{3}Au khoi hnoq mangai blùng loh riah;

\par }{\QB mahaq tajòi 'mòi hnem haq 'bìq waiq hanip.


\par }{\Q \VS{4}Con caiq haq ùh jah catèm, 'bìq wì padit padiang ŏi jang 'mang ngo phôq,

\par }{\QB mahaq ùh i ca cabô dŏih dèch.


\par }{\Q \VS{5}Mangai pangot hrah caq da haq 'mau,

\par }{\QB hloi xam 'mau ma hon ta hila wì xôq tablah yŏc.

\par }{\QB Mangai broq pađim ham yŏc cùng hang haq.


\par }{\Q \VS{6}Ma jah 'màng aih bìac ranàc ùh loh enh braih,

\par }{\QB bìac nan xa ùh xài tŏc enh taneh;


\par }{\Q \VS{7}Mahaq con mangai xa-ông loh

\par }{\QB đòiq chìuq xalep tìah ca riang ùnh pan tŏc.


\par }{\BB \par }
{\Q \VS{8}“Phàn au, au dang chaq Boc Plình,

\par }{\QB anoi bìac dađeh ca Haq.


\par }{\Q \VS{9}Chuaq broq bìac càn caiq ùh nui jah 'nhro,

\par }{\QB broq bìac halac, rèn ùh nui dìq;


\par }{\Q \VS{10}Haq am mè pùc crŏng taneh,

\par }{\QB am diac bình ta đùng taneh,


\par }{\Q \VS{11}Chuaq dèch 'bài mangai ùh nèn,

\par }{\QB wèq ban 'bài mangai mango jah lem bùi.


\par }{\Q \VS{12}Haq raliang đac trong hatình 'mèq da mangai gô pla,

\par }{\QB đòiq bìac tì wì ma tình ca broq ùh jah gêh.


\par }{\Q \VS{13}Haq rùp mangai doi dađeh rabiaq hlac dèh ta trong bìac gô pla,

\par }{\QB manoh hatình 'mèq da mangai gô pla loh ca raliang.


\par }{\Q \VS{14}Dahì wì glàm clam clôiq, jò 'ne hì wì rawò lam,

\par }{\QB 'màng ca jò damang.


\par }{\Q \VS{15}Boc Plình dèch mangai pa claih ca pla chang gùm,

\par }{\QB claih ca tì da mangai càn dêh.


\par }{\Q \VS{16}'Màng aih mangai pa jah i bìac ngèh gòm,

\par }{\QB phàn mangai ùh ta-atoq ca'nhìp hacùng.


\par }{\BB \par }
{\Q \VS{17}“Xôq ramŏt ca mangai leq ma Boc Plình tagàih lech ca haq!

\par }{\QB Apaq ngan 'yoh bìac ta'mroq hnài da Chuaq I Cwìang Itai Dìq Dŏng.


\par }{\Q \VS{18}Ma jah 'màng aih Haq broq đòiq loh habau,

\par }{\QB hi khoi Haq baxìa hlài; Haq broq loh jìq, hi khoi tì Haq broq brêh.


\par }{\Q \VS{19}Jò glàm bìac ranàc tadràu loq tapèh yàng

\par }{\QB Haq xôq dŏih dèch ìh enh bìac ngang dù.


\par }{\Q \VS{20}Jò pangot hrah, Haq dèch ìh đòiq claih ca cachìt,

\par }{\QB wa jò i bìac tajêh poh, Haq dèch ìh claih ca chang gùm.


\par }{\Q \VS{21}Ìh jah mot claih ca hacùng bàu capoch 'mèq;

\par }{\QB ùh hìaq loq crè jò bìac ranàc trùh.


\par }{\Q \VS{22}Ìh jah do mùh jò hnoq bìac raliang piang wa bìac pangot hrah,

\par }{\QB hadai ùh crè ca ngè rìh ta rôm.


\par }{\Q \VS{23}Ma jah 'màng aih ìh khoi broq wêh jao ca hmu ta đùng taneh;

\par }{\QB wa 'bài ngè rìh ta rôm jah hatroq ca ìh.


\par }{\Q \VS{24}Ìh jah hnoq dèh hnem traiq ŏi aiq;

\par }{\QB jò rèn 'bài ngè aban, jah ùh hìaq hnhung cleq.


\par }{\Q \VS{25}Hadai jah hnoq dèh xinoi bu bàc,

\par }{\QB wa con xau bàc 'màng ca nhat ta taneh.


\par }{\Q \VS{26}Ìh mùt ta ralùng jò hanam khoi bàc,

\par }{\QB 'màng ca achaoq 'mau wì gat troq jò.


\par }{\BB \par }
{\Q \VS{27}“Cô, nhèn khoi ngan lam ngan hlài bìac aih, haq joq 'nàng 'màng aih;

\par }{\QB Tamàng beq, èh cla jah canao loq bìac aih.”




\par }\Chap{6}{\SH Bua Da Jop Ùh Jùp Đò Haq
\par }
{\PP \VerseOne{1}Èh Jop tèu hlài:


\par }{\Q \VS{2}“Tàng bìac mango au jah đòiq enh 'nhèq ca maiq càng

\par }{\QB wa bìac ranàc au đòiq pajùm enh 'nhèq ca maiq càng,


\par }{\Q \VS{3}Ùac aiq haq trap yi hnao ca braih ta diac raxìq;

\par }{\QB taiq nen aih bàu au ma khoi capoch, aih bàu ranhùa.


\par }{\Q \VS{4}'Bài rang panenh da Chuaq I Cwìang Itai Dìq Dŏng penh troq au;

\par }{\QB mahua yiang au troq acam rang panenh aih;

\par }{\QB au yùq crè bìac tabroq da Boc Plình 'nang tajraq hlài ca au.


\par }{\Q \VS{5}Lùa brì leq ma brêu jò haq ŏi ta 'ne đùng nhat xenh,

\par }{\QB loq 'bo leq ma catô jò haq i hri caq 'mòh?


\par }{\Q \VS{6}Dahwèq caq xêp gleq ùh tah boh?

\par }{\QB Catap ia phàn ma tabŏc, i mòn cleq ùh?


\par }{\Q \VS{7}Dahwèq caq aih loh 'mèq 'mac ca au,

\par }{\QB au ùh enh đùng trùh.


\par }{\BB \par }
{\Q \VS{8}“Ngèh enh bàu waiq xìn da au jah i joq 'nàng;

\par }{\QB ngèh enh Boc Plình am ca au bìac au ma ngèh gòm.


\par }{\Q \VS{9}Ngèh enh Boc Plình lem manoh bahech đac au,

\par }{\QB ngèh ca Haq hnhu tì jêh đac au!


\par }{\Q \VS{10}'Nhac ca au 'bìq jìq xa,

\par }{\QB au xôq jah alòng,

\par }{\QB taiq au ùh lah cađac bàu hnài da Boc Plình Hadròih.


\par }{\BB \par }
{\Q \VS{11}“Au ùh i padren đòiq nui gòm trùh jò lùch;

\par }{\QB èh au loh 'màng leq, au nui chìuq àt ùh?


\par }{\Q \VS{12}Padren au, aih padren hmu 'mòh?

\par }{\QB Chac au aih xam đùng 'mòh?


\par }{\Q \VS{13}Cla au ùh i ca trong jah dèch dađeh,

\par }{\QB wa rìm bìac dŏih dèch khoi lam hangai ca au.


\par }{\BB \par }
{\Q \VS{14}“Mangai hŏnh manoh nhet ca bua xa-ŏch ca haq,

\par }{\QB đòiq haq ùh cađac manoh loq iu tiaq Chuaq I Cwìang Itai Dìq Dŏng.


\par }{\Q \VS{15}Oh daq au 'nùt au tìah ca hŏc diac khoi xŏt,

\par }{\QB tìah ca diac cròng khoi croh.


\par }{\Q \VS{16}Diac loh ca blùc taiq diac hmu,

\par }{\QB diac yi càn tam jò twiac hech.


\par }{\Q \VS{17}Diac neo i mahaq khoi loh ca croh;

\par }{\QB jò tôq jraq diac pi i hòm.


\par }{\Q \VS{18}Calùh mangai lam cwa; wì lam pajang mùt đòiq yŏc diac,

\par }{\QB mahaq ùh i diac đòiq ôq, hi khoi wì cachìt hnhung ta aih.


\par }{\Q \VS{19}Calùh mangai lam enh Têma chaq diac nòi haq;

\par }{\QB 'Bài mangai lam jènh enh Sêba chaq ngèh nhò nòi haq;


\par }{\Q \VS{20}Mahaq wì loh ca camaih taiq wì ngèh hnoq diac;

\par }{\QB Jò wì lam trùh jang hŏc diac, wì manhài manoh.


\par }{\Q \VS{21}Hì cô manàiq pì hadai ùh loh cleq;

\par }{\QB Pì hnoq bìac ramòt, tajòi 'mòi pì crè.


\par }{\Q \VS{22}Au ma lah xìn pì am ca au bìac cleq,

\par }{\QB loq lah xìn pì yŏc dèh cùng hang đòiq rŏt manoh thai ca au?


\par }{\Q \VS{23}Loq: Xìn pì dŏih au claih enh tì mangai ma loq git ca au,

\par }{\QB rŏt hlài au claih enh tì mangai ma jùq jàm au!


\par }{\BB \par }
{\Q \VS{24}“Xìn pì hnài au, au àt hatenh;

\par }{\QB xìn patô loq au khoi broq lôi nòi leq.


\par }{\Q \VS{25}Bàu capoch patô broq jìq manoh!

\par }{\QB Mahaq pì lech patô ca au taiq i hiniq cleq?


\par }{\Q \VS{26}Pì enh trech bàu capoch da au 'mòh?

\par }{\QB Mahaq bàu capoch da mangai manhài manoh bu dang hòi cayeo hlôi.


\par }{\Q \VS{27}Pì pàih panàih axong 'bài mangai lac,

\par }{\QB loq halìh dèh bua đòiq yŏc cùng hang.


\par }{\BB \par }
{\Q \VS{28}“Manàiq cô pì ngan jang ta au beq;

\par }{\QB pì xoh au loq capoch amòng jang ngìa pì 'mòh?”


\par }{\Q \VS{29}Manàiq cô apaq broq bìac ùh ta-atoq;

\par }{\QB ngan hlài beq, ma jah 'màng aih cla au rìh ta-atoq.


\par }{\Q \VS{30}Rapet au capoch 'noh bàu 'nùt 'mòh?

\par }{\QB Cla au ùh canao loq ca bìac raliang ralàc 'mòh?




\par }\Chap{7}{\SH Ùac Aiq Can Rìh Da Jop 'Ngwan
\par }
{\Q \VerseOne{1}“Ŏi ta crŏng taneh, con mangai ma pi ep patìh achap 'mòh?

\par }{\QB 'Bài hì haq ma ùh tìah troi 'nhòng rìh da mangai abroq caq cùng 'mòh?


\par }{\Q \VS{2}'Màng ca mangai hapŏng ngèh enh mùt ta yàp,

\par }{\QB 'màng ca mangai abroq caq cùng ngèh dèh ca 'bac baha.


\par }{\Q \VS{3}Hadai 'màng aih,

\par }{\QB khoi jah tình ca au 'bài hì khê 'ngwan ùh i ca lòiq cleq wa 'bài mang xalep.


\par }{\Q \VS{4}Jò au ca'nùng cùi, èh au doi: ‘Jò leq au ma rìu?’

\par }{\QB Mahaq damang xôq ŏi hloi, èh au ra-èu trùh daxroq.


\par }{\Q \VS{5}Hrai wa taneh glom xech au;

\par }{\QB akia au hađah loh đùh!


\par }{\BB \par }
{\Q \VS{6}“ 'Bài hì mang au cadàu renh yi hnao ca xia ma cadrenh brai, khoi trùh lùch,

\par }{\QB tìah ca xia dìq ca brai, aih tìah ca 'bài hì mang au ùh jah ngèh gòm cleq.


\par }{\Q \VS{7}Chuaq ôi, xìn hmàng 'nhòng rìh da au bu dàng hòi hihèm;

\par }{\QB mat au pi jah hnoq xôq ramŏt hòm.


\par }{\Q \VS{8}Mat leq khoi lah hnoq au, èh pi hnoq au hòm.

\par }{\QB Mat Chuaq ha'miang chaq au, mahaq pi i ca au hòm.


\par }{\Q \VS{9}Yùc prai wa hnhung 'màng leq,

\par }{\QB mangai khoi loh ta ralùng hadai ùh jah wìh hlài.


\par }{\Q \VS{10}Haq pi jah hlài dèh ta hnem hòm,

\par }{\QB gùng haq ma ŏi pi canao ca haq.


\par }{\BB \par }
{\Q \VS{11}“Taiq 'màng aih, au ùh jah bàt dèh bàu hacùng,

\par }{\QB jò can ranàc trùh ta manoh au, au capoch 'noh; jò mahua yiang au xa ca ŏi, au mamùc.


\par }{\Q \VS{12}Au anoi ca Boc Plình: Au ma xài diac raxìq,

\par }{\QB au ma xài ngè càn caiq ta diac raxìq, Ìh ep 'nac đòiq mangai gòm rap au?


\par }{\Q \VS{13}Jò au hèm: Jùang au jah alòng au,

\par }{\QB jò au cùi can ranàc au yi hèo,


\par }{\Q \VS{14}Èh Chuaq broq ca au cadrat nhò bìac apô,

\par }{\QB wa broq ca au yùq crè nhò can mahno.


\par }{\Q \VS{15}Mahua yiang au ràih bìac pat hihèm,

\par }{\QB cachìt yi hnao ca rìh 'nang chìuq can jìq cô.


\par }{\Q \VS{16}Au rai dùnh rai cachìt; au ùh jah rìh hloi.

\par }{\QB Xìn Chuaq đòiq au ŏi mòiq ngai; ma jah 'màng aih 'bài hì rìh da au tìah ca hòi hihèm.


\par }{\BB \par }
{\Q \VS{17}“Con mangai aih cleq ma Chuaq padèch haq?

\par }{\QB Gleq Chuaq loq lo ca haq?


\par }{\Q \VS{18}Loq thia hmàih ca haq rìm xroq

\par }{\QB wa thù haq rìm jò?


\par }{\Q \VS{19}Jò leq Chuaq ùh ngan au hòm

\par }{\QB wa đòiq au hatenh trùh jò au lŏn dèh diac hai 'mòh?


\par }{\Q \VS{20}Ô Chuaq ma wèq ban con mangai, Au khoi broq tôiq,

\par }{\QB loq khoi broq bìac cleq ùh troq ca Ìh? Gleq Chuaq ma đòiq au broq nòi axràm penh, èh au loh genh trap ca cla au wa Ìh hòm?


\par }{\Q \VS{21}Gleq Chuaq ùh baxŏng tôiq da au, cađac ngan dù khoi ca au?

\par }{\QB Ma jah 'màng aih ùh dùnh hòm au cùi ta blo taneh;

\par }{\QB èh Chuaq jah chaq au, mahaq pi i ca au hòm.”




\par }\Chap{8}{\SH Binđat Doi Boc Plình Am Xôq Ramŏt Ca Mangai Lem
\par }
{\PP \VerseOne{1}Èh 'Binđat mangai Sua, tèu bàu:


\par }{\Q \VS{2}“Ìh capoch bàu aih trùh jò leq ma hêq?

\par }{\QB Bàu enh hacùng ìh tìah ca cayeo bahùt trùh!


\par }{\Q \VS{3}Boc Plình broq tawech đac bìac ta-atoq 'mòh?

\par }{\QB Boc Plình I Cwìang Itai Dìq Dŏng broq tawech đac trong ta-atoq 'mòh?


\par }{\Q \VS{4}Tàng con caiq ìh broq tôiq ca Boc Plình,

\par }{\QB taiq 'màng aih Haq khoi jao wì haq chìuq mùt ta cwìang da tôiq lôi cla wì haq khoi broq.


\par }{\Q \VS{5}Tàng ìh rabiaq ca ti chaq Boc Plình,

\par }{\QB waiq dang can xa-ŏch da Boc Plình I Cwìang Itai Dìq Dŏng,


\par }{\Q \VS{6}wa tàng ìh lem hreo wa lem jang,

\par }{\QB joq 'nàng Boc Plình jah dèch dŏih ìh,

\par }{\QB broq hnem da ìh jah lem jang hlài troi nèh.


\par }{\Q \VS{7}'Nhac baxèm ìh 'yoh 'yit,

\par }{\QB atìq èh jah wìa bàc wa càn caiq.


\par }{\BB \par }
{\Q \VS{8}“Ti bòch hlài xinoi 'nhòng calah nèh beq,

\par }{\QB panim ca ti chaq bìac da 'bài boc wì haq calah nèh khoi chaq hnoq beq.


\par }{\Q \VS{9}Ma jah 'màng aih bèn neo i hì nèh, ùh 'nì loq cleq;

\par }{\QB 'bài hì mang da 'nhòng rìh bèn ta crŏng taneh lam cwa 'màng ca 'mù renh dìq;


\par }{\Q \VS{10}Wì ùh hnài ìh, ùh capoch tùang ca ìh,

\par }{\QB ùh capoch 'noh bàu enh nòi manoh cla wì khoi loq 'mòh?


\par }{\Q \VS{11}Long cabŏng jah hon tàng ùh i ca ròc lài ùh?

\par }{\QB Blùm jah rìh tàng ùh i ca diac 'mòh?


\par }{\Q \VS{12}Jò ŏi raq nga,

\par }{\QB haq khoi hŏnh adroi ca 'bài nhat ma 'noiq.


\par }{\Q \VS{13}Mangai ma hèt ca Boc Plình hadai 'màng aih;

\par }{\QB bìac ngèh gòm da mangai ùh tiaq Boc Plình jah hù hnhung;


\par }{\Q \VS{14}Nòi haq canòm khoi 'bìq catech,

\par }{\QB bìac haq ma lùi aih tìah ca pù pang pènh.


\par }{\Q \VS{15}Mangai aih canòm dèh ca hnem cla, mahaq hnem haq ùh cajap;

\par }{\QB haq ŏi canòm ca hnem mahaq hnem haq ùh dràng.


\par }{\Q \VS{16}Jang ngìa mat mahì xreo, mangai aih tìah ca long hon jìang,

\par }{\QB hamenh haq chê hlèp ca wia.


\par }{\Q \VS{17}Riah haq grap enh crŏng hmu,

\par }{\QB chiu ta hadrêp pliang hmu.


\par }{\Q \VS{18}Tàng haq 'bìq bùiq khoi dèh ca nòi haq ma hon,

\par }{\QB nòi aih pi canao ca haq, doi: Au ùh lah hnoq ìh!


\par }{\Q \VS{19}Aih khoi dìq ca can rìh haq,

\par }{\QB mahaq enh taneh aih hon tŏc bàc long ma 'noiq.


\par }{\BB \par }
{\Q \VS{20}“Boc Plình ùh cađac mangai lem jang,

\par }{\QB hadai ùh jùp đò mangai ngang dù.


\par }{\Q \VS{21}Chuaq jah broq ca hacùng ìh do lem bùi;

\par }{\QB blìa hacùng ìh hloh bàu brêu lem bùi.


\par }{\Q \VS{22}Can camaih glom wì mangai ma git ca ìh;

\par }{\QB hnem traiq da mangai ngang dù jah 'bìq raliang đac.”




\par }\Chap{9}{\SH Jop Doi Ùh I Cabô Ta'ne Boc Plình wa Con Mangai
\par }
{\PP \VerseOne{1}Èh Jop tèu hlài:


\par }{\Q \VS{2}“Troq, 'màng aih au loq;

\par }{\QB mahaq broq 'màng leq con mangai jah doi ta-atoq ŏi jang ngìa Boc Plình?


\par }{\Q \VS{3}Tàng enh tarahen ca Boc Plình, Tàng Boc Plình bòch bình ngŏng bàu,

\par }{\QB con mangai ùh jah tèu hlài nà leq.


\par }{\Q \VS{4}Boc Plình rabiaq wa i cwìang itai dìq dŏng;

\par }{\QB tajraq hlài ca Boc Plình i ca cabô jah catèm ùh?


\par }{\Q \VS{5}Boc Plình don đac 'bài wang, wang ùh jah loq cleq;

\par }{\QB Ta jò Haq nòih, Haq hacùp đac rôm wang.


\par }{\Q \VS{6}Boc Plình broq ca taneh dalàc ra'nhùn enh xèm taneh,

\par }{\QB wa 'bài jrang taneh dìq phai tadroq;


\par }{\Q \VS{7}Haq thê mat mahì paq tŏc,

\par }{\QB Haq gùp đac 'bài halŏng;


\par }{\Q \VS{8}Cla Haq hlèch 'noh 'bài lòp plình,

\par }{\QB Haq jôiq ti crŏng lai laq da diac raxìq.


\par }{\Q \VS{9}Haq broq loh dìq ca halŏng: Halŏng Higàu Càn, Halŏng Mangai Penh,

\par }{\QB Halŏng Gu Adrùh wa dìq ca halŏng cato pah 'ma ca mat mahì loh.


\par }{\Q \VS{10}Haq broq bìac càn caiq, bèn 'nì loq ùh nui dìq,

\par }{\QB bàc bìac halac bèn ùh nui rèn dìq.


\par }{\Q \VS{11}Tàng Haq lam haten jang au, au ùh hnoq Haq;

\par }{\QB Tàng Haq lam pagat ti ngìa au, au xôq ùh canao loq Haq.


\par }{\Q \VS{12}Tàng Haq yŏc 'noh đac can rìh da mangai leq,

\par }{\QB cabô ma hùa tàt Haq? Ùh i cabô hùa doi ca Haq: Chuaq broq cleq 'màng 'mat?


\par }{\Q \VS{13}Boc Plình ùh dùi hlài dèh can nòih;

\par }{\QB ngè càn caiq ta diac raxìq dìq hadai cùp gàu enh 'neq ca Chuaq.


\par }{\BB \par }
{\Q \VS{14}“Ùh dùh dèh ca au, 'màng leq au hùa tèu hlài Haq

\par }{\QB wa au ràih bàu leq đòiq tèu ca Haq?


\par }{\Q \VS{15}'Nhac ca au jah tèu troq, au xôq ùh jah palem ca dađeh;

\par }{\QB mahaq au toq waiq xìn Boc Plình ma hadrah au, xa-ŏch ca au.


\par }{\Q \VS{16}Tàng au creo dang, wa Haq rùp bàu au,

\par }{\QB au xôq ùh hùa lùi Haq tamàng bàu au, loq ùh.


\par }{\Q \VS{17}Ma jah 'màng aih Haq jah broq bahùt càn đòiq jêh au,

\par }{\QB pabàc tam habau ca au mahaq ùh i ca nen.


\par }{\Q \VS{18}Haq ùh am ca au jò đòiq yŏc hlài dèh hòi hihèm,

\par }{\QB mahaq broq ca au bình halùih bìac pagau pagùa.


\par }{\Q \VS{19}Tàng anoi trong padren dêh, cô, Haq i cwìang itai!

\par }{\QB Tàng anoi trong ta-atoq da Haq, cabô hùa kìan Haq?


\par }{\Q \VS{20}'Nhac ca au ta-atoq, hacùng au jah ta'mòq tôiq ca au;

\par }{\QB 'Nhac ca au gêh tôm, Haq xôq jah pa'noh ca au i manoh amòng.


\par }{\BB \par }
{\Q \VS{21}“Au ùh i tôiq, mahaq au ùh palem dađeh hòm,

\par }{\QB au khìn đac dèh 'nhòng rìh.


\par }{\Q \VS{22}Rìm ngai hadai hatìah ca dabau,

\par }{\QB taiq 'màng aih au jah doi: ‘Haq jêh đac mangai lem hreo wa mangai ngang dù.’


\par }{\Q \VS{23}Tàng bìac ranàc da'ngàc trùh jêh đac,

\par }{\QB Boc Plình do taiq bìac baxa trùh ca mangai ùh i ca tôiq.


\par }{\Q \VS{24}Taneh diac mùt ta tì mangai ngang dù;

\par }{\QB Haq bàng đac mat 'bài cwan hadrah da crŏng taneh; tàng ùh xài Haq, èh ŏi i dèh bô?


\par }{\BB \par }
{\Q \VS{25}“Can rìh au cwa renh yi hnao ca mangai 'ràng bàu;

\par }{\QB cadàu mot ùh ngan hnoq xôq ramŏt,


\par }{\Q \VS{26}cadàu renh tìah ca bong ri lam ta rayaq,

\par }{\QB tìah ca cliang hadrùc rùp hanùm.


\par }{\Q \VS{27}'Nhac ca au doi: Au jah cađac bìac hràng,

\par }{\QB cađac hadrò mango, wìa lem bùi,


\par }{\Q \VS{28}èh au yùq crè dìq ca bìac au jìq xa ma au ep chìuq,

\par }{\QB ma jah 'màng aih au loq Ìh ùh baxŏng tôiq au.


\par }{\Q \VS{29}Au xôq ep pòq dèh tôiq,

\par }{\QB gleq au palep dèh ca dađeh đòiq palem dađeh broq cleq, 'ngwan leq?


\par }{\Q \VS{30}'Nhac au hùm xam twiac hliang

\par }{\QB wa 'nheo tì xam diac xang,


\par }{\Q \VS{31}Ìh xôq 'mŏch au ta hàm jrùq,

\par }{\QB trùh 'mòi eo cwàn au ji ramòt ca au.


\par }{\BB \par }
{\Q \VS{32}“Ma jah 'màng aih Boc Plình ùh xài con mangai troi au,

\par }{\QB đòiq au jah tèu hlài Haq wa adràc Haq loh tamàng bàu hadrah.


\par }{\Q \VS{33}Ùh i Mangai ta'ne Boc Plình wa au

\par }{\QB đòiq 'ràng ma haten ca dabau!


\par }{\Q \VS{34}Au ngèh ca Chuaq dŏih long roi Haq khoi ca au,

\par }{\QB wa can ramòt da Haq apaq broq hòm ca au crè.


\par }{\Q \VS{35}Èh au jah doi, pi crè ca Haq,

\par }{\QB mahaq manàiq au ùh jah 'màng aih.




\par }\Chap{10}{\SH Jop Mango Ca Bìac Boc Plình Broq
\par }
{\Q \VerseOne{1}“Au khoi mech dèh ca can rìh;

\par }{\QB au ca hloh bàu hràng ùh hêq;

\par }{\QB au anoi 'noh bìac pagau pagùa da manoh au.


\par }{\Q \VS{2}Au jah bòch Boc Plình: Xìn paq baxa au;

\par }{\QB xìn pa'noh ca au loq taiq bìac cleq Chuaq ma ta'mòq tôiq ca au.


\par }{\Q \VS{3}Chuaq lem manoh padit au 'mòh,

\par }{\QB khìn đac bìac tì cla Ìh khoi broq loh,

\par }{\QB èh mòiq manoh ca bìac pađim da mangai dù 'mòh?


\par }{\Q \VS{4}'Mang aih Chuaq i mat xam chac xech,

\par }{\QB èh ngan hnoq troi con mangai ngan 'mòh?


\par }{\Q \VS{5}'Bài hì da Chuaq hadai rìh tìah ca 'bài hì da con mangai,

\par }{\QB wa 'bài hanam da Chuaq hadai tìah ca 'bài hanam da con mangai 'mòh?


\par }{\Q \VS{6}Gleq Chuaq ma chaq bìac dù da au, wa ti chèh waq ca jah hnoq tôiq lôi au?


\par }{\Q \VS{7}'Nhac ca Chuaq khoi loq ca au ùh broq tôiq,

\par }{\QB mahaq ùh i ca cabô jah dèch au claih enh tì Chuaq?


\par }{\BB \par }
{\Q \VS{8}“Tì Chuaq khoi broq au, khoi mŏt loh chac au,

\par }{\QB mahaq tì Chuaq wìh hlài raliang đac au!


\par }{\Q \VS{9}Xìn Chuaq hmàng Chuaq khoi mŏt au xam taneh;

\par }{\QB Gleq manàiq Chuaq enh broq au mùt hlài ta blo taneh?


\par }{\Q \VS{10}Ma ùh xài Chuaq khoi ùc au tìah ca ùc sùa,

\par }{\QB broq au loh ca nhin tìah ca 'benh sùa?


\par }{\Q \VS{11}Chuaq khoi am ca au akia wa xech,

\par }{\QB yŏc caxènh wa hwen tenh loh au.


\par }{\Q \VS{12}Chuaq khoi am ca au can rìh, wa can xa-ŏch xam manoh loq waq;

\par }{\QB bìac wèq ngan da Chuaq khoi wèq ban mahua yiang au.


\par }{\BB \par }
{\Q \VS{13}“Mahaq Chuaq cadoc bìac cô ta manoh;

\par }{\QB au loq bìac cô manoh enh da Ìh.


\par }{\Q \VS{14}Tàng au broq tôiq, Chuaq jah ngan hnoq,

\par }{\QB Haq ùh baxŏng tôiq da au.


\par }{\Q \VS{15}Tàng au broq ngang dù, joq nan xa ca au!

\par }{\QB Tàng au caq ŏi ta-atoq, au xôq ùh hùa ngoi gàu tŏc,

\par }{\Q taiq au bình halùih bìac camaih

\par }{\QB wa khoi canao loq bìac mango.


\par }{\Q \VS{16}Tàng au ngoi gàu, tìah ca baco hlari, Chuaq ti axan au,

\par }{\QB wa patô bìac halac càn caiq da Ìh đòiq tajraq hlài ca au.


\par }{\Q \VS{17}Chuaq hloi hloi i nen đòiq tajraq hlài ca au,

\par }{\QB pabàc tam can nòih ca au,

\par }{\QB can jìq xa wa can xalep ta'boi dabau tiaq yôt au!


\par }{\BB \par }
{\Q \VS{18}“Gleq Chuaq ma 'noh au loh khoi enh cliac miq au?

\par }{\QB Au ngèh enh au khoi cachìt jò aih, èh ùh i ca mat leq hnoq au!


\par }{\Q \VS{19}Ngèh enh 'nhòq lah i au,

\par }{\QB clìh enh cliac miq loh hloi ta ralùng hanang!


\par }{\Q \VS{20}'Bài hì da 'nhòng rìh au khoi ten dìq.

\par }{\QB 'Màng aih Chuaq ôi, xìn loh khoi ca au beq, đòiq au jah catèm toq 'biaq.


\par }{\Q \VS{21}Adroi ca jò au loh lam trùh nòi au pi jah wìh hlài hòm,

\par }{\QB aih nòi clam clôiq nòi dua 'mù da can cachìt.


\par }{\Q \VS{22}Aih nòi clam clôiq ùh xao hnoq,

\par }{\QB nòi can cachìt wèq cwìang, i toq can manhài ŏi ta aih,

\par }{\QB 'ngah hadai bu dàng clam clôiq.”




\par }\Chap{11}{\SH Xôpha Lech Ca Jop
\par }
{\PP \VerseOne{1}Èh Xôpha, mangai Na-a-ma, tèu hlài:


\par }{\Q \VS{2}“Ùh i mangai leq khòh tèu hlài mangai capoch bàc 'mòh?

\par }{\QB Ma xài mangai capoch bàc èh jah doi haq ta-atoq?


\par }{\Q \VS{3}Ma xài ìh catèh èh jah broq ca wì àt?

\par }{\QB Jò ìh capoch halê, ma ùh i ca cabô lech ca ìh?


\par }{\Q \VS{4}Taiq ìh khoi doi ca Boc Plình: ‘Au lem hreo

\par }{\QB ŏi jang ngìa Chuaq.’


\par }{\Q \VS{5}Mahaq ngèh enh Boc Plình hnài ìh, pèh hacùng Haq,

\par }{\QB tajraq hlài ca bàu capoch da ìh,


\par }{\Q \VS{6}ngèh enh Haq pa'noh ca ìh loq bìac jrùq hlèp da can khôn rabiaq!

\par }{\QB Ma jah 'màng aih khôn rabiaq da Chuaq joq 'nàng jrùq hlèp. Manàiq cô, ìh ep loq, Boc Plình hadrah yi biaq ca tôiq ngang dù da ìh khoi broq.


\par }{\BB \par }
{\Q \VS{7}“Tàng ìh hamòt, ìh nui loq bìac jrùq hlèp da Boc Plình,

\par }{\QB wa loq ro enh dalam Chuaq I Cwìang Itai Dìq Dŏng 'mòh?


\par }{\Q \VS{8}Bìac khôn rabiaq da Boc Plình yi ha'nhèq ca plình,

\par }{\QB ìh broq jah cleq? Yi jrùq ca nòi ralùng cachìt. 'Màng leq ìh jah loq 'nì dìq?


\par }{\Q \VS{9}Bìac jrùq da Boc Plình yi càn ca plì taneh,

\par }{\QB yi rùng ca diac raxìq.


\par }{\BB \par }
{\Q \VS{10}“Tàng Boc Plình lam cwa rùp mangai, khoi èh 'noh hadrah mangai aih,

\par }{\QB tah ta hnem tù, cabô hùa tàt Haq?


\par }{\Q \VS{11}Ma jah 'màng aih Haq loq ca mangai leq bàu lem manoh dù.

\par }{\QB Haq ngan hnoq tôiq lôi ma con mangai ùh jah loq.


\par }{\Q \VS{12}Mangai blùng ùh wìa khôn rabiaq hadai tìah lùa brì ùh jah xa-ông loh con mangai.


\par }{\BB \par }
{\Q \VS{13}“ 'Màng aih, tàng ìh padon dèh manoh tawìh ta Chuaq,

\par }{\QB hnhu tì tangìa ta Chuaq, 'màng aih, tàng ìh padon dèh manoh tawìh ta Chuaq, dèch tì tangìa ta Haq,


\par }{\Q \VS{14}Tàng i tôiq lôi ta tì ìh, phai cađac dìq hangai beq,

\par }{\QB paq đòiq bìac ngang dù ŏi ta traiq ìh,


\par }{\Q \VS{15}jò aih èh, joq 'nàng ìh jah ngoi mat tŏc,

\par }{\QB manoh ìh ùh hìaq i xìt, ùh hìaq i teo, joq 'nàng jah cajap, ùh hìaq crè lèt cleq;


\par }{\Q \VS{16}Ìh jah hèt đac bìac nan xa,

\par }{\QB wa hmàng ca haq tìah ca diac ma hìu.


\par }{\Q \VS{17}'Nhòng rìh ìh jah xreo 'ngah yi hnao ca jò 'ne hì;

\par }{\QB can clam clôiq atìq èh jah loh tìah ca daxroq.


\par }{\Q \VS{18}Èh ìh jah ŏi catèm taiq i bìac jah ngèh gòm;

\par }{\QB jah wèq ngan pôn pah wa jah cùi padài catèm.


\par }{\Q \VS{19}Ìh jah ca'nùng, pi i ca cabô broq ca ìh crè.

\par }{\QB Bàc ngai jah chaq Ìh xìn bìac xôq ramŏt.


\par }{\Q \VS{20}Mahaq mat mangai ngang dù jah lep tagah;

\par }{\QB haq ùh i ca nòi mot;

\par }{\QB wì haq toq ngèh gòm bìac pat hihèm pulùch.”




\par }\Chap{12}{\SH Jop Lech ca 'Bài Bua Haq
\par }
{\PP \VerseOne{1}Èh Jop tèu hlài hòm:


\par }{\Q \VS{2}“Joq 'nàng pì mangai can khôn rabiaq,

\par }{\QB jò pì cachìt pì 'ràng hloi can khôn rabiaq aih!


\par }{\Q \VS{3}Mahaq au hadai i can khôn rabiaq troi pì,

\par }{\QB au ùh thùa cleq pì;

\par }{\QB cabô ma ùh loq bàu pì khoi doi aih?


\par }{\BB \par }
{\Q \VS{4}“Au khoi wìa mangai đòiq ca bua au do;

\par }{\QB 'nhac ca au khoi waiq dang Boc Plình, èh Boc Plình khoi tèu au!

\par }{\QB Mangai ta-atoq, mangai gêh tôm khoi wìa bàu do wa bàu jù lê.


\par }{\Q \VS{5}Mangai catèm khìn đac mangai glàm bìac ranàc;

\par }{\QB can ranàc loh ca mangai leq khoi lia tacro!


\par }{\Q \VS{6}Hnem traiq da mangai atùng jah can padrŏng,

\par }{\QB 'bài mangai taleoq Boc Plình jah ŏi catèm,

\par }{\QB mahaq Boc Plình xôq am ca wì haq bàc dahwèq.


\par }{\BB \par }
{\Q \VS{7}“Mahaq ìh bòch ngè rôm beq, wì haq jah patô ca ìh,

\par }{\QB bòch 'bài chìm beq, wì haq ta'mon ca ìh.


\par }{\Q \VS{8}Loq ìh anoi ca taneh, haq jah hnài ìh;

\par }{\QB anoi ca 'bài ca ta diac raxìq, wì haq jah ta'mon ca ìh loq.


\par }{\Q \VS{9}Dìq ca 'bài ngè cô,

\par }{\QB ngè leq ma ùh loq Chuaq khoi broq loh dìq bìac cô?


\par }{\Q \VS{10}Haq cadop wê ta tì can rìh da rìm ngè rìh

\par }{\QB wa hihèm da con mangai hadai ŏi ta tì Haq.


\par }{\Q \VS{11}Don ma ùh loq hadro bàu capoch,

\par }{\QB hacùng ma ùh loq mòn ca dahwèq caq 'mòh?


\par }{\Q \VS{12}Mangai craq jah i can khôn rabiaq,

\par }{\QB mangai halình jah i can 'nì loq.


\par }{\BB \par }
{\Q \VS{13}“Mahaq toq Boc Plình i can khôn rabiaq wa cwìang itai,

\par }{\QB can loq 'nì wa bàu rabiaq dìq ŏi ta Haq.


\par }{\Q \VS{14}Haq raliang đac, mangai ùh jah broq hlài;

\par }{\QB Haq clêh mangai leq, ùh i ca cabô i cwìang lêh ca'naih.


\par }{\Q \VS{15}Haq tàt diac mè, taneh croh crenh;

\par }{\QB Haq ca'naih mè, diac bình halùih ta crŏng taneh.


\par }{\Q \VS{16}Haq i cwìang itai wa i khôn rabiaq;

\par }{\QB Haq wèq cwìang mangai lac trong wa mangai ma broq ca wì lac trong.


\par }{\Q \VS{17}Haq 'nong 'bài mangai tah bàu lam ùh tŏc jai;

\par }{\QB broq ca 'bài cwan hadrah loh ca blùng.


\par }{\Q \VS{18}Haq lêh đac caxi wèq cwìang da 'bài bùa,

\par }{\QB wa yŏc caxi nìt càt ca'nam wì haq.


\par }{\Q \VS{19}Haq rùp 'nong 'bài pajàu tah ta hnem tù,

\par }{\QB khèa đac 'bài mangai khoi wèq cwìang bàc hanam.


\par }{\Q \VS{20}Haq bahnhung đac bàu capoch da mangai ma đang ca bèn lùi canòm,

\par }{\QB broq ca mangai craq loh ca hnhung ca can rabiaq.


\par }{\Q \VS{21}Haq ta'mòq can camaih ca mangai ma gù craq,

\par }{\QB dŏih caxi ca'nam enh mangai i can dêh.


\par }{\Q \VS{22}Haq pa'noh bìac jrùq hlèp ta nòi clam clôiq,

\par }{\QB broq ca can clam loh ca 'ngah.


\par }{\Q \VS{23}Haq broq ca 'bài Diac ta crŏng taneh padrŏng can,

\par }{\QB hi khoi raliang đac;

\par }{\QB Haq parùng aniang ca 'bài Diac ta crŏng taneh, hi khoi wì 'bìq 'nong 'noh khoi ca Diac cla.


\par }{\Q \VS{24}Haq bahnhung đac can khôn rabiaq loh khoi enh 'bài mangai broq gàu ta crŏng taneh,

\par }{\QB broq ca wì lam lac ta đùng wang wê, nòi ùh i trong lam.


\par }{\Q \VS{25}Wì rawò lam ta clam clôiq, ùh i ca can 'ngah,

\par }{\QB Haq broq ca wì cro yòng tìah ca mangai bù.




\par }\Chap{13}{\SH Jop Doi Bàu Capoch Da Bua Haq Tìah ca Blo Tanùh
\par }
{\Q \VerseOne{1}“Cô, mat au khoi hnoq dìq bìac aih,

\par }{\QB don au khoi tàng wa au khoi 'nì loq.


\par }{\Q \VS{2}Bìac leq pì loq, au hadai khoi loq;

\par }{\QB Au ùh thùa pì.


\par }{\Q \VS{3}Mahaq au enh bòch Boc Plình ma I Cwìang Itai Dìq Dŏng,

\par }{\QB ngèh enh ca jah palem dađeh ca Haq.


\par }{\Q \VS{4}Mahaq phàn pì mangai 'bài mangai amòng 'nùt;

\par }{\QB Dìq dŏng thài jreo ùh loh cleq.


\par }{\Q \VS{5}Ngèh enh pì ŏi hatenh.

\par }{\QB Aih can khôn rabiaq pì jah broq!


\par }{\Q \VS{6}Tamàng bàu au palem dađeh beq,

\par }{\QB wa ha'miang ngan trong hacùng au tarahen.


\par }{\Q \VS{7}I joq pì hùa capoch bàu ùh ta-atoq ca Boc Plình?

\par }{\QB Pì hùa capoch 'nùt ca Haq 'mòh?


\par }{\Q \VS{8}Pì enh gen can enh ngìa ca Boc Plình?

\par }{\QB Pì tarahen am ca Haq 'mòh?


\par }{\Q \VS{9}Pì jah bùi manoh jò Haq hadrah pì ùh?

\par }{\QB Loq pì enh 'nùt Haq 'màng ca pì 'nùt con mangai 'mòh?


\par }{\Q \VS{10}Haq baxa pì joq 'nàng,

\par }{\QB tàng pì broq gen can tiaq trong hlèp.


\par }{\Q \VS{11}Can 'ngah 'ngai Haq ma ùh broq ca pì crè

\par }{\QB wa can cwìang itai da Haq ma ùh broq ca pì yùq 'mòh?


\par }{\Q \VS{12}Bàu capoch khôn rabiaq da pì bu dàng blo tanùh;

\par }{\QB Bàu palem dađeh da pì xùang padah bu dàng cabi xam taneh nhin.


\par }{\BB \par }
{\Q \VS{13}“ 'Màng aih hatenh beq, wia khoi ca au beq,

\par }{\QB đòiq au jah capoch, èh đòiq bìac cleq trùh ca au, au jah chìuq dìq.


\par }{\Q \VS{14}Gleq au ma cap dèh xech

\par }{\QB wa tamùa dèh can rìh 'mòh?


\par }{\Q \VS{15}'Nhac ca Chuaq jêh đac au,

\par }{\QB au xôq canòm ca Chuaq;

\par }{\QB Mahaq au xôq palem can rìh dađeh ŏi jang ngìa Chuaq.


\par }{\Q \VS{16}Bìac aih raq bìac jah dèch au;

\par }{\QB Ma jah 'màng aih mangai ùh lùi i Boc Plình, ùh hùa trùh yòng jang ngìa Chuaq.


\par }{\Q \VS{17}Tamàng ma geo bàu au beq,

\par }{\QB don pì tamàng bàu anoi paro beq.


\par }{\Q \VS{18}Au khoi anoi pa'noh dìq bìac au ma 'bìq kìan;

\par }{\QB au loq au ùh 'bìq hadrah i tôiq.


\par }{\Q \VS{19}Ŏi i ca cabô tarahen ca au ùh?

\par }{\QB Manàiq cô au ŏi hatenh gòm cachìt.


\par }{\BB \par }
{\Q \VS{20}“Waiq xìn Chuaq broq ca au baiq bìac,

\par }{\QB èh au pi hìaq ti mot ca hadrò Chuaq.


\par }{\Q \VS{21}Xìn Chuaq dŏih tì Chuaq khoi ca chac au,

\par }{\QB wa dŏih can yùq crè khoi ca au đòiq au pi hìaq yùq crè ca Ìh hòm.


\par }{\Q \VS{22}Khoi èh creo ca au beq, au tèu;

\par }{\QB Loq đòiq au capoch ca Ìh adroi, èh Chuaq padreo hlài bàu ca au.


\par }{\Q \VS{23}Bìac ngang dù wa tôiq lôi au bàc toq leq?

\par }{\QB Xìn Chuaq am ca au loq dèh bìac broq tôiq wa tôiq lôi au.”


\par }{\Q \VS{24}Gleq Chuaq ma cadoc dèh hadrò,

\par }{\QB èh ngan au tìah ca mangai tagit ca Ìh?


\par }{\Q \VS{25}'Màng leq Chuaq enh pa'nhùq mòiq hadrang hla 'nang 'bìq cayeo broq tarìt

\par }{\QB wa hnan rùp tacònh hri croh 'mòh?


\par }{\Q \VS{26}Ma jah 'màng aih Chuaq ta'mòq ca au bìac pagau pagùa;

\par }{\QB au ep pòq dèh tôiq au broq jò ŏi radam.


\par }{\Q \VS{27}Ìh clang jènh au, ha'miang ngan rìm trong au lam,

\par }{\QB wa loq rìm teo da jènh au khoi lam.


\par }{\BB \par }
{\Q \VS{28}“Chac au loh ca bùc bach 'màng ca long khoi bùc,

\par }{\QB 'màng ca mòiq blah eo 'mài damang khoi cap hyah.




\par }\Chap{14}{\SH Jop Pa'noh Bìac Xalep Da Con Mangai
\par }
{\Q \VerseOne{1}“Con mangai clìh enh cliac miq,

\par }{\QB rìh đò toq 'biaq hì, bình halùih bìac xa lep.


\par }{\Q \VS{2}'Nhòng rìh da con mangai 'màng ca riang đah,

\par }{\QB khoi èh 'bìq tagoh đac; lam cwa 'màng ca 'mù, ùh jah ŏi dùnh.


\par }{\Q \VS{3}Gleq Chuaq ma ŏi hèm trùh ca con mangai 'màng aih

\par }{\QB wa ŏi enh hadrah haq?


\par }{\Q \VS{4}Cabô jah yŏc bìac amùa, broq đòiq jah lem hreo ùh?

\par }{\QB Ùh i mòiq ngai leq!


\par }{\Q \VS{5}'Bài hì da 'nhòng rìh con mangai Chuaq khoi pajaq đòiq,

\par }{\QB 'bài khê hanam dìq ŏi ta Haq, acang Chuaq hadai khoi pajaq, đòiq con mangai ùh jah lam cwa.


\par }{\Q \VS{6}Xìn Chuaq apaq ha'miang ngan đòiq con mangai jah padài;

\par }{\QB 'màng ca mangai abroq caq cùng broq khoi xèq dèh ca hì èh jah padài.


\par }{\BB \par }
{\Q \VS{7}“ 'Ma jah 'màng aih 'nhac ca long khoi 'bìq cau,

\par }{\QB èh xôq ŏi hon òn, ùh hêq ca plôh hamŏng,


\par }{\Q \VS{8}'nhac ca riah haq khoi tagôi ta taneh,

\par }{\QB xèm haq cachìt ta blo taneh,


\par }{\Q \VS{9}bu i hòi diac, tajòi 'mòi haq plôh ramŏt,

\par }{\QB wa loh hamenh 'màng ca long neo hon.


\par }{\Q \VS{10}Mahaq con mangai, jò hi cachìt èh pi tadroq,

\par }{\QB wa hnhung dŏng dìq; con mangai pat hihèm, khoi èh lam ta leq?


\par }{\Q \VS{11}Tìah ca diac ta 'bau jò khoi dìq,

\par }{\QB wa tìah ca diac cròng xŏt wa croh,


\par }{\Q \VS{12}hadai 'màng aih, con mangai hi ca'nùng ti ha'neq èh pi yòng trùh jò lòp plình hech đac,

\par }{\QB wa ùh i ca cabô jah broq ca haq rìu enh cùi.


\par }{\BB \par }
{\Q \VS{13}“Ôi, ngèh enh Chuaq cadoc au ta ralùng hanang,

\par }{\QB bàng hlèp au trùh jò Chuaq khoi brêh ca nòih, pajaq đòiq ca au jò, khoi èh hmàng hlài ca au!


\par }{\Q \VS{14}Tàng mangai cachìt, haq jah rìh hlài ùh?

\par }{\QB Rìm hì toq tagah lep gòm trùh jò au jah mùt cachìt èh rìh hlài.


\par }{\Q \VS{15}Chuaq jah creo ca au, au jah tèu hlài;

\par }{\QB Chuaq jah hmàng trùh dèh ca bìac da tì Ìh broq loh;


\par }{\Q \VS{16}Mahaq manàiq, Chuaq rèn tang cadiang au lam,

\par }{\QB hi ngan 'bài tôiq lôi au;


\par }{\Q \VS{17}'Bài tôiq au khoi tah đòiq ta mòiq toq ayôp càt ngah,

\par }{\QB Chuaq jah bàng hlèp tôiq lôi da au.


\par }{\BB \par }
{\Q \VS{18}“Mahaq, 'màng ca bôi wang ralàih loh blo,

\par }{\QB hmu daxìch khoi dèh ca nòi,


\par }{\Q \VS{19}Tìah ca diac hìu broq mon ca hmu wa diac càn bahìu đac blo taneh;

\par }{\QB hadai 'màng aih, Chuaq bahnhung đac bìac ngèh gòm da con mangai.


\par }{\Q \VS{20}Chuaq jêh con mangai, khoi èh con mangai loh lam;

\par }{\QB Chuaq tablòq hadrò con mangai xam can cachìt, wa drùh đac con haq loh lam khoi ca mangai rìh.


\par }{\Q \VS{21}Con caiq haq jah padèch, mahaq haq ji ùh 'nì,

\par }{\QB loq wì haq 'bìq loh ùh nèn, haq ji ùh canao loq.


\par }{\Q \VS{22}Haq toq loq dèh ca can jìq xa dađeh,

\par }{\QB toq crò hmoi ca dađeh.”




\par }\Chap{15}{\SH Ê-li-pha Doi Jop I Manoh Catèh
\par }
{\PP \VerseOne{1}Èh Ê-li-pha, mangai Têman tèu hlài:


\par }{\Q \VS{2}“Ùh xài mangai khôn rabiaq khòh yŏc bìac 'nì loq tèu xam bàu 'ngwan 'mòh?

\par }{\QB Ìh toq capoch bàu dech 'ngwan tìah ca cayeo hlôi!


\par }{\Q \VS{3}Ùh xài haq khòh yŏc bàu tarahen dech 'ngwan,

\par }{\QB xam bàu ùh i ca lòiq cleq đòiq palem dađeh 'mòh?


\par }{\Q \VS{4}Joq 'nàng ìh khoi cađac bìac loq crè ca Boc Plình

\par }{\QB wa ngan ùh loh cleq bìac hèm haboq ŏi jang ngìa Haq.


\par }{\Q \VS{5}Taiq ìh i tôiq, aih hnài hacùng ìh capoch

\par }{\QB wa ìh ràih yŏc rapet gô pla.


\par }{\Q \VS{6}Hacùng cla ìh ta'mòq tôiq ca ìh, ùh xài ca au;

\par }{\QB blìa hacùng ìh anoi hlài blàq cla ìh.


\par }{\BB \par }
{\Q \VS{7}“I joq ìh jah xa-ông loh adroi dŏng ùh?

\par }{\QB Ìh khoi jah broq adroi ca i rôm wang ùh?


\par }{\Q \VS{8}Ìh jah tàng Bìac hatình hlèp da Boc Plình 'mòh?

\par }{\QB Ma toq ìh ma i can rabiaq 'mòh?


\par }{\Q \VS{9}I bìac cleq ìh loq ma nhèn ùh loq 'mòh?

\par }{\QB I bìac cleq ìh 'nì ma nhèn ùh 'nì 'mòh?


\par }{\Q \VS{10}Ta bèn cô hadai i mangai khoi co gàu, khoi craq,

\par }{\QB khoi yi càn hanam ca baq ìh.


\par }{\Q \VS{11}Bìac alòng da Boc Plình, wa bàu capoch habùat da Haq,

\par }{\QB bìac aih ìh hnoq 'nhòq tôm tàu 'mòh?


\par }{\Q \VS{12}Gleq manàiq ìh ma hèm manhài?

\par }{\QB Gleq mat ìh hyòp hyap ùh ngan ro?


\par }{\Q \VS{13}Taiq nen leq ìh yŏc manoh tajraq hlài ca Boc Plình,

\par }{\QB wa broq ca bàu 'màng aih loh enh hacùng ìh?


\par }{\BB \par }
{\Q \VS{14}“Con mangai aih cleq ma jah hadròih?

\par }{\QB Mangai xa-ông loh enh gu cadrì broq 'màng leq jah ta-atoq?


\par }{\Q \VS{15}Cô, tàng 'bài 'bình plình hadròih da Boc Plình xôq Boc Plình ùh lùi canòm,

\par }{\QB trùh 'mòi 'bài calŏih plình hadai ùh lem hreo ŏi jang ngìa Haq,


\par }{\Q \VS{16}ùh dùh dèh ca mòiq ngai mangai amùa amech wa hech hoch,

\par }{\QB con mangai ma ôq can ngang dù tìah ca ôq diac!


\par }{\BB \par }
{\Q \VS{17}“Au hnài ìh, ìh tamàng oq;

\par }{\QB au ta'mon hlài ca ìh bìac au khoi hnoq,


\par }{\Q \VS{18}bìac mangai rabiaq khoi anoi 'noh,

\par }{\QB ùh cadoc cleq enh 'bài boc yaq,


\par }{\Q \VS{19}jò Boc Plình am ca wì taneh,

\par }{\QB ùh i ca mangai diac 'noiq jah mùt ŏi ta wì haq.


\par }{\Q \VS{20}Mangai ngang dù loq jìq xa ta manoh lùch ca 'nhòng rìh haq;

\par }{\QB i bàc hanam xa lep jah loh ca mangai broq padit padiang.


\par }{\Q \VS{21}Don haq tàng yôt atêh crè ramòt;

\par }{\QB 'nang jò catèm, mangai broq raliang tùh ta haq.


\par }{\Q \VS{22}Haq hèm haq ùh nui claih ca nòi clam clôiq,

\par }{\QB wa i chang gùm ti rinh jêh đac haq.


\par }{\Q \VS{23}Haq lam jang cô trùh jang tau chaq dahwèq caq,

\par }{\QB bòch: Dahwèq caq ŏi ta leq? Haq loq ca hì clam clôiq khoi haten ca haq.


\par }{\Q \VS{24}Bìac mango chàu wa can jìq xa broq ca haq crè yùq,

\par }{\QB ùc 'noh ca haq 'màng ca bùa 'noh lình glàm jêh.


\par }{\Q \VS{25}Taiq haq khoi dèch tì tajraq hlài ca Boc Plình,

\par }{\QB wa padèch dađeh enh ngìa ca Boc Plình I Cwìang Itai Dìq Dŏng.


\par }{\Q \VS{26}Haq canòm dèh ca khìan càn,

\par }{\QB pagang ranŏng tùh mùt ta Boc Plình;


\par }{\BB \par }
{\Q \VS{27}“Taiq haq khoi broq pabech dèh hadrò,

\par }{\QB broq dèh ca baiq pah cabŏng êh xam bech.


\par }{\Q \VS{28}Haq rìh ta 'bài phôq khoi raliang,

\par }{\QB hnem wì khoi cađac, hnem ten tacro.


\par }{\Q \VS{29}Haq ùh jah padrŏng can;

\par }{\QB cùng hang haq hadai ùh jah ŏi dùnh, xôxech haq ùh jah rùng anàh.


\par }{\Q \VS{30}Haq ùh nui jah claih ca nòi clam clôiq;

\par }{\QB pla ùnh broq ramŏt haq hŏnh, wa hòi enh hacùng Chuaq 'nong haq lam hnhung.


\par }{\Q \VS{31}Mangai ngang dù ùh khòh canòm ca cùng hang hù hnhung,

\par }{\QB 'nùt ca dađeh; ma jah 'màng aih bìac hù hnhung aih cùng baha ca haq.


\par }{\Q \VS{32}Haq jah nhàn yŏc bìac aih gêh tôm adroi ca hì pajaq ca haq,

\par }{\QB wa hamenh rêq haq xôq ùh jah jìang lem.


\par }{\Q \VS{33}Haq tìah ca long nho hadrùih plì ŏi nga;

\par }{\QB tìah ca long ôliu riang ùh top.


\par }{\Q \VS{34}Taiq mangai ùh lùi Boc Plình, wì ùh i ca con,

\par }{\QB ùnh jah cheo đac hnem traiq da mangai nhàn wa mangai am cùng hang đòiq rŏt manoh.


\par }{\Q \VS{35}Wì pađim bìac 'mèq, xa-ông loh bìac ngang dù,

\par }{\QB manoh wì padon 'noh toq bìac 'nùt.”




\par }\Chap{16}{\SH Jop Tèu Dèh 'Bài Bua Ùh Alòng
\par }
{\PP \VerseOne{1}Èh Jop tèu:


\par }{\Q \VS{2}“Au tàng bàu 'màng aih khoi bàc yàng;

\par }{\QB pì dìq dŏng 'bài mangai lam alòng, mahaq ùh alòng cleq.


\par }{\Q \VS{3}Bàu 'ngwan cô ùh 'nì dìq 'mòh?

\par }{\QB Bìac leq parông pì tèu hlài au 'màng aih?


\par }{\Q \VS{4}Tàng pì glàm bìac ranàc 'màng ca au manàiq, au hadai jah capoch troi pì;

\par }{\QB au hadai i dua capoch hloh bàu troi pì, wa ngu ngìu gàu ca pì.


\par }{\Q \VS{5}Mahaq au jah yŏc hacùng au đòiq parông manoh pì jah dêh,

\par }{\QB bàu au alòng jah payeo can jìq pì.


\par }{\BB \par }
{\Q \VS{6}“ 'Nhac ca au capoch, can jìq au xôq ùh dìq;

\par }{\QB 'nhac ca au hatenh, can jìq xôq ùh loh khoi ca au.


\par }{\Q \VS{7}Mahaq manàiq, Boc Plình broq ca au lep tagah;

\par }{\QB Chuaq broq raliang dìq ca cadraq au.


\par }{\Q \VS{8}Chuaq khoi broq ca akia au 'nhinh 'nhŏn,

\par }{\QB chac ragìq da au patô can nan xa da au.


\par }{\Q \VS{9}Can nòih Chuaq hnan au wa hich au; Haq cadrit hanenh tagit ca au;

\par }{\QB mangai ma git ca au paglang mat ngan au


\par }{\Q \VS{10}Wì hah hacùng halê au, tep tabŏc rai khìn đac au;

\par }{\QB wì gop dabau tajraq hlài ca au.


\par }{\Q \VS{11}Boc Plình khoi jao au ca mangai pòq tôiq lôi;

\par }{\QB 'Mùt au ta tì mangai ngang dù.


\par }{\Q \VS{12}Adroi au đang rìh i catèm wa lem bùi, tajòi 'mòi Haq raliang ralàc au;

\par }{\QB Haq cadop ranŏng au, hwenh au padah tang ha'nech; Haq đòiq au broq nòi axràm penh panenh.


\par }{\Q \VS{13}'Bài rang panenh Haq dudan ca au;

\par }{\QB Haq penh hlùh plì crŏng au xam manoh ùh xa-ŏch;

\par }{\QB Haq ùc đac mat clèm au ta taneh.


\par }{\Q \VS{14}Haq jêh au loh habau, habau cô ratam ca habau tau,

\par }{\QB glàm jêh au tìah ca mangai tanuq dêh.


\par }{\BB \par }
{\Q \VS{15}“Au khoi jìp bai briang broq eo caxùnh ti akia;

\par }{\QB catùh can catèh mùt ta blo taneh.


\par }{\Q \VS{16}Hadrò au gòh dùm taiq au hmoi,

\par }{\QB canình mat au loh ca gam gôiq,


\par }{\Q \VS{17}'nhac ca tì au ùh broq bìac ngang dù,

\par }{\QB wa bàu au waiq khàn lem hreo.


\par }{\BB \par }
{\Q \VS{18}“Ôi taneh, apaq catùh mahem au!

\par }{\QB Xìn apaq tàt bìac creo dang da au.


\par }{\Q \VS{19}Jò cô raq, i Chuaq ŏi ta Diac Plình anoi hlài palem ca au;

\par }{\QB wa i mòiq Ngai ŏi ta'ne Boc Plình wa au, ŏi ta nòi ha'nhèq.


\par }{\Q \VS{20}'Bài bua au palèu halê au,

\par }{\QB mahaq au hmoi loh diac mat waiq dang Boc Plình.


\par }{\Q \VS{21}Ôi! Ngèh enh mangai jah waiq xìn Boc Plình

\par }{\QB tìah ca mangai xìn dèh bua!


\par }{\BB \par }
{\Q \VS{22}“Ma jah 'màng aih ŏi toq 'biaq hanam hòm hêq,

\par }{\QB au jah lam trong ma au pi jah wìh hlài.




\par }\Chap{17}{\SH Jop Doi: Mangai Loq Jù Lê Haq
\par }
{\Q \VerseOne{1}“Mahua yiang au mango dìq jaq;

\par }{\QB 'bài hì da au cô èh dìq; ralùng hanang khoi gòm đòiq au!


\par }{\Q \VS{2}'Bài mangai do lê dudan ca au,

\par }{\QB mat au hnoq wì taleoq ca au.


\par }{\BB \par }
{\Q \VS{3}“Xìn Chuaq am hnoq joq 'nàng Ìh wèq ban au, ma jah 'màng aih enh gùng ca Chuaq cabô jah yòng wèq ban au?


\par }{\Q \VS{4}Chuaq broq ca manoh wì ùh jah loq 'nì,

\par }{\QB taiq Chuaq ùh enh padèch wì ha'nhèq.


\par }{\Q \VS{5}Mangai leq ta'mòq tôiq dèh ca bua taiq jah cùng baha,

\par }{\QB con caiq haq hlat taiq ùh i dahwèq caq.


\par }{\BB \par }
{\Q \VS{6}“Mahaq Boc Plình broq ca au loh bìac đòiq wì jù lê;

\par }{\QB wì gahiac cachôh ta hadrò au.


\par }{\Q \VS{7}Mat au loh ca pònh taiq au mango hrìn;

\par }{\QB jènh tì au dìq ragìq broq ca au bu dàng 'mù.


\par }{\Q \VS{8}Mangai lem jang ngan au, èh hamàih;

\par }{\QB mangai ùh i ca tôiq jah nòih ca mangai ngang dù.


\par }{\Q \VS{9}Mahaq mangai ta-atoq jah cajap dèh ta trong cla;

\par }{\QB mangai i tì lem hreo rai èh rai jah tadêh.


\par }{\BB \par }
{\Q \VS{10}“Dìq ca pì phai i bàu rahen yi ragài hòm beq;

\par }{\QB mahaq au hnoq ŏi ta pì ùh i ca mangai leq rabiaq.


\par }{\Q \VS{11}'Nhòng rìh au cô èh dìq, trong hèm ca broq da au cô èh raliang,

\par }{\QB trong au ngèh gòm èh lùch.


\par }{\Q \VS{12}Wì doi damang loh dahì; ŏi jò clam clôiq,

\par }{\QB wì doi can 'ngah ten trùh.


\par }{\Q \VS{13}Tàng au gòm canòm ca ralùng hanang broq hnem au,

\par }{\QB au roh đòiq dèh jùang au ta nòi clam clôiq;


\par }{\Q \VS{14}Tàng au creo ca ralùng hanang: ‘Ìh baq au,’

\par }{\QB wa doi ca hrai: ‘Pì miq’ wa ‘daq cadrì da au,’


\par }{\Q \VS{15}'màng aih èh bìac au ngèh gòm canòm ŏi ta leq?

\par }{\QB Cabô jah hnoq bìac ngèh gòm da au ta leq ùh?


\par }{\Q \VS{16}Jò au jah padài ta blo taneh,

\par }{\QB èh bìac gòm canòm jah loh ta ralùng hanang tiaq au.”




\par }\Chap{18}{\SH Binđat Patô Bìac Mangai Ngang Dù
\par }
{\PP \VerseOne{1}Èh 'Binđat mangai Sua, tèu hlài:


\par }{\Q \VS{2}“Ìh capoch dùnh dàng leq hòm?

\par }{\QB Ìh phai hèm ngan beq, khoi èh bèn ta anoi hòm.


\par }{\Q \VS{3}Gleq ma ngan nhèn tìah ca ngè rôm

\par }{\QB wa blùng ŏi jang ngìa ìh?


\par }{\Q \VS{4}Ìh xah dađeh loh ca hyah taiq ìh nòih;

\par }{\QB ma taiq ìh èh plì taneh loh ca pi i ca mangai ŏi,

\par }{\QB wa hmu daxìch khoi dèh ca nòi haq ùh?


\par }{\BB \par }
{\Q \VS{5}“Joq 'nàng can 'ngah da mangai dù jah pat đac,

\par }{\QB pla ùnh haq pi xreo 'ngah hòm.


\par }{\Q \VS{6}Can 'ngah ta traiq haq loh ca clam,

\par }{\QB đen haq jah pat ti cla haq.


\par }{\Q \VS{7}Cadiang tadêh da haq jah loh ca ìuq,

\par }{\QB 'bài trong tình pađim da cla haq raq ca'nhùt cla haq.


\par }{\Q \VS{8}Taiq jènh haq 'mùt cla haq mùt ta hlàm;

\par }{\QB haq cadiang lam clìh ta hàm.


\par }{\Q \VS{9}Rahlàp clìh tùc lùnh jènh haq,

\par }{\QB haq 'bìq mùt ta rahoch.


\par }{\Q \VS{10}Caxi rahoch ŏi hlèp ta taneh gòm haq,

\par }{\QB trom ralŏc ŏi hlèp ta trong lam đòiq hi rùp haq.


\par }{\Q \VS{11}Bìac ramòt ŏi dudan pôn pah broq ca haq yùq crè;

\par }{\QB bìac ramòt hnan tiaq haq trùh lùnh jènh.


\par }{\Q \VS{12}Padren hiwa haq loh ca ìuq taiq haq pangot wa croh ranŏng,

\par }{\QB bìac ranàc gòm rap haq.


\par }{\Q \VS{13}Can hinìq da chac haq broq raliang đac akia haq;

\par }{\QB con ramua da can cachìt lŏn hnhung ca caxènh haq.


\par }{\Q \VS{14}Haq 'bìq dŏt đac loh khoi ca hnem traiq haq,

\par }{\QB aih nòi haq jah canòm nhò; khoi èh haq 'bìq 'ràng trùh ca bùa da bìac ramòt.


\par }{\Q \VS{15}Mangai ùh ŏi pah haq jah ŏi ta traiq haq,

\par }{\QB dahwèq ngèq tôq jah rai ta nòi haq ma ŏi.


\par }{\Q \VS{16}Enh 'neq riah haq croh, enh 'nhèq hamenh haq 'bìq coh loh ca hŏnh.


\par }{\Q \VS{17}Bìac bahmàng hlài da haq 'bìq hnhung đac khoi ca crŏng taneh,

\par }{\QB hiniq haq ùh jah ràu trùh ta crŏng taneh.


\par }{\Q \VS{18}Haq 'bìq hnan đac loh khoi enh nòi 'ngah mùt ta nòi clam,

\par }{\QB wa wì đùa 'noh đac haq loh khoi ca mangai rìh.


\par }{\Q \VS{19}Haq ùh jah i con xau ta jàn cla haq,

\par }{\QB hadai pi i ca cabô rìh ŏi ta nòi haq ma ŏi.


\par }{\Q \VS{20}'Bài mangai ŏi pah mat mahì mùt jah hamàih ca hì da haq,

\par }{\QB wa mangai pah mat mahì loh 'bìq hidròt dìq jaq.


\par }{\Q \VS{21}Joq 'nàng, aih nòi ŏi da mangai ngang dù,

\par }{\QB wa aih nòi da mangai ùh 'nì ca Boc Plình.”




\par }\Chap{19}{\SH Jop Ngèh Gòm Waq ca Hnoq Yiang Rŏt Dèch Haq
\par }
{\PP \VerseOne{1}Èh Jop tèu hlài:


\par }{\Q \VS{2}“Pì broq ca au chìuq jìq xa

\par }{\QB wa padit au xam bàu capoch dùnh dàng leq hòm?


\par }{\Q \VS{3}Khoi 10 yàng pì jù lê au;

\par }{\QB pì ùh 'nì camaih jò broq ùh troq ca au.


\par }{\Q \VS{4}Tàng au joq 'nàng khoi broq tôiq 'màng leq,

\par }{\QB tôiq aih xôq tôiq da au.


\par }{\Q \VS{5}Tàng pì joq 'nàng enh padèch dađeh tajraq hlài ca au,

\par }{\QB wa enh patô ro bìac 'mèq da au,


\par }{\Q \VS{6}'màng aih, pì ep loq cla Boc Plình khoi broq ùh troq ca au,

\par }{\QB Haq khoi tang hlàm Haq dudan ca au.


\par }{\BB \par }
{\Q \VS{7}“Tàng au creo dang: Jùp đò au beq!

\par }{\QB Mahaq ùh i cabô rùp bàu au. Au creo xìn dèch au, mahaq ùh i ca bìac ta-atoq leq trùh ta au.


\par }{\Q \VS{8}Chuaq broq pagia tàt trong au, au ùh jah lam cwa;

\par }{\QB Chuaq đòiq can clam clôiq ŏi ta trong au lam.


\par }{\Q \VS{9}Chuaq khoi dŏih đac 'ngah 'ngai da au,

\par }{\QB wa dŏih đac cadoh 'ngah lem loh khoi enh gàu au.


\par }{\Q \VS{10}Chuaq khoi pacro au rìm pah,

\par }{\QB wa au loh ca hnhung;

\par }{\QB Haq bùiq đac bìac au ngèh gòm 'màng ca bùiq đac long tabùiq xam riah.


\par }{\Q \VS{11}Chuaq hadai loh nòih ca au,

\par }{\QB ngan au tìah ca mangai tagit ca Haq.


\par }{\Q \VS{12}'Bài lình Haq khoi adràc dabau lam broq trong đòiq glàm jêh au,

\par }{\QB wa broq traiq dudan ca traiq au.


\par }{\BB \par }
{\Q \VS{13}“Chuaq khoi broq ca 'bài oh daq au hangai ca au,

\par }{\QB wa 'bài mangai canao ca au loh ca mangai pi canao ca au.


\par }{\Q \VS{14}Oh daq au dìq khoi cađac au,

\par }{\QB 'bài mangai bua au dìq khoi hèt ca au.


\par }{\Q \VS{15}'Bài mangai ma ŏi ta hnem au wa 'bài hapŏng cadrì ngan au bu dàng tamoi ùh canao;

\par }{\QB ŏi jang ngìa wì, au bu dàng mangai enh Diac 'noiq.


\par }{\Q \VS{16}Au creo ca hapŏng au, mahaq haq ùh tèu,

\par }{\QB 'nhac ca au yŏc bàu waiq xìn dang haq.


\par }{\Q \VS{17}Hòi gahà au broq cadròt ca mai au,

\par }{\QB wa au bìac ramòt ca oh daq au.


\par }{\Q \VS{18}Trùh 'mòi 'bài con 'yoh hadai khìn au;

\par }{\QB tàng au yòng, wì capoch halê au.


\par }{\Q \VS{19}Dìq ca bua au ramòt ca au,

\par }{\QB 'bài mangai ma au loq waq khoi tawìh tajraq hlài ca au.


\par }{\Q \VS{20}Caxènh au top ca akia wa xech au,

\par }{\QB au jah ŏi rìh toq akia glom hanenh.


\par }{\BB \par }
{\Q \VS{21}“Ôi 'bài bua au, xa-ŏch ca au dìq, xa-ŏch ca au dìq!

\par }{\QB Taiq tì da Boc Plình khoi jêh au.


\par }{\Q \VS{22}Gleq pì ma ŏi padit padiang au tìah troi Boc Plình broq;

\par }{\QB pì padit baxa ca au dàng aih 'nhòq hêq 'mòh?


\par }{\BB \par }
{\Q \VS{23}“Ôi, ngèh enh ca bàu au jah achìh hlài!

\par }{\QB Ùac aiq waq jah achìh 'mùt ta sech!


\par }{\Q \VS{24}Yŏc long achìh xam mem wa tanàm,

\par }{\QB achìh 'mùt ta hmu đòiq jah ŏi trùh hloi hloi!


\par }{\Q \VS{25}Phàn au, au loq Chuaq ma Rŏt Dèch Hlài au xôq ŏi rìh,

\par }{\QB trùh hì pulùch Haq yòng ta crŏng taneh đòiq jah palem ca bìac au.


\par }{\Q \VS{26}Atìq ca jò akia au khoi 'bìq raliang, mahaq au xôq ngèh enh,

\par }{\QB xam chac hamac cô, ngan hnoq Boc Plình.


\par }{\Q \VS{27}Cla au jah hnoq Haq, mat au jah ngan Haq,

\par }{\QB ùh xài mat mangai 'noiq;

\par }{\QB manoh au loq enh wa ngèh gòm hì aih jah renh trùh.


\par }{\BB \par }
{\Q \VS{28}“Tàng pì hatình: Bèn jah padit padiang haq hòm,

\par }{\QB aih bìac haq 'bìq baxa taiq tôiq cla haq,


\par }{\Q \VS{29}èh ep crè ca mùh chang gùm,

\par }{\QB taiq can nòih da pì đang ca baxa xam chang,

\par }{\QB đòiq ca pì jah loq hì hadrah khoi haten.”




\par }\Chap{20}{\SH Xôpha Doi Mangai Dù Ùh Jah 'Blêq
\par }
{\PP \VerseOne{1}Èh Xôpha mangai Na-a-ma tèu:


\par }{\Q \VS{2}“Taiq nen hèm manhài ta manoh au,

\par }{\QB wa taiq bàu aih, manoh au tadroq ta chac au.


\par }{\Q \VS{3}Au khoi tàng bàu trech broq ca au camaih;

\par }{\QB wa manoh loq tàng da au parông au tèu hlài.


\par }{\BB \par }
{\Q \VS{4}“Ìh i loq enh 'nhòng calah nèh,

\par }{\QB enh jò baxèm broq loh con mangai ta crŏng taneh,


\par }{\Q \VS{5}èh bìac jah ta'blêq da mangai ngang dù ùh dùnh,

\par }{\QB wa bìac lem bùi da mangai ùh lùi Boc Plình mòiq rahyàc raq hêq.


\par }{\Q \VS{6}'Nhac ca bìac haq catèh tŏc trùh ta plình,

\par }{\QB wa 'nhac ca gàu haq achùq 'mòi yùc,


\par }{\Q \VS{7}Haq cachìt hnhung hloi hloi tìah ca ìch tèm đac;

\par }{\QB 'bài mangai khoi lah hnoq haq jah bòch: Haq ŏi ta leq?


\par }{\Q \VS{8}Haq jah pan hnhung đac tìah ca bìac apô hnoq,

\par }{\QB ùh i cabô chaq hnoq haq; haq hnhung đac 'màng ca bìac cùi apô hnoq damang.


\par }{\Q \VS{9}Mat ma khoi lah hnoq haq, èh pi jah hnoq hòm haq;

\par }{\QB nòi haq ŏi hadai pi blèch ngan haq.


\par }{\Q \VS{10}Èh mangai pa jah baxa padit con caiq haq,

\par }{\QB wa con caiq haq ep đèn hlài cùng hang ma haq khoi yŏc.


\par }{\Q \VS{11}Caxènh haq 'nhac ca bình padren jò ŏi thì;

\par }{\QB mahaq jah ca'nùng pajùm ti haq ta blo taneh.


\par }{\BB \par }
{\Q \VS{12}“ 'Nhac ca bìac dù broq ca hacùng haq nhim;

\par }{\QB wa 'nhac ca bìac aih hlèp enh 'neq ca rapet haq,


\par }{\Q \VS{13}Haq ùh cachôh đac,

\par }{\QB mahaq bàm hlài ta hacùng haq;


\par }{\Q \VS{14}Jò mùt ta cliac, dahwèq caq jah wìa nŏc đùc da bìh tùa ta cliac haq.


\par }{\Q \VS{15}Haq lŏn cùng hang, khoi èh hac hlài;

\par }{\QB Boc Plình 'noh đac bìac aih loh khoi enh cliac haq.


\par }{\Q \VS{16}Haq trôt nŏc bìh tùa;

\par }{\QB mahaq rapet bìh plŏng jêh đac haq.


\par }{\Q \VS{17}Haq ùh jò leq jah nhàn yŏc diac xùt

\par }{\QB sùa wa ramaq hìu loh tìah ca cròng diac.


\par }{\Q \VS{18}Haq ep am hlài dahwèq da bìac haq ma broq, ùh jah lŏn bìac aih;

\par }{\QB ep đèn hlài tiaq jaq haq khoi broq, ùh jah hùang cùng hang aih.


\par }{\Q \VS{19}Taiq haq khoi padit padiang wa cađac hèt mangai pa,

\par }{\QB tablah yŏc hnem haq ùh broq.


\par }{\BB \par }
{\Q \VS{20}“Taiq cliac haq ùh loq panàc,

\par }{\QB 'màng aih ùh i ca cah cleq haq enh waq ma jah claih khoi ca tì haq.


\par }{\Q \VS{21}Ùh i ca cleq ŏi atìq ca haq yŏc;

\par }{\QB taiq 'màng aih bìac padrŏng da haq ùh jah cajap dùnh.


\par }{\Q \VS{22}'Nang jò tàu tìa dìq jaq, haq loh ca nan no; bìac nan xa càn jah ta-ùc ti haq.


\par }{\Q \VS{23}Jò haq caq panàc,

\par }{\QB Boc Plình ùc 'noh can nòih ta haq jò haq 'nang caq.


\par }{\Q \VS{24}'Nhac ca haq mot claih ca ranac xam mem,

\par }{\QB panenh xam đùng jah penh hlùh haq.


\par }{\Q \VS{25}Haq dŏt rang panenh loh khoi enh crŏng haq;

\par }{\QB mùh rang chah dŏt khoi enh clèm haq; i bìac ramòt loh ca haq.


\par }{\Q \VS{26}Dìq ca cùng hang canaq 'bac da haq jah 'bìq tèm đac ta clam clôiq khoi padon đòiq;

\par }{\QB ùnh ma ùh ep hlôi jah bùh haq; mangai ma ŏi xrong ta traiq haq jah 'bìq bùh đac dìq dŏng.


\par }{\Q \VS{27}'Bài lòp plình jah pa'noh da haq bìac dù;

\par }{\QB taneh jah yòng tajraq hlài ca haq.


\par }{\Q \VS{28}Dahwèq ta hnem haq 'bìq 'nong lam hnhung dìq dŏng,

\par }{\QB cùng hang haq jah bahìu đac ta hì loh nòih da Chuaq.


\par }{\Q \VS{29}Aih bìac Boc Plình ma padon đòiq ca mangai ngang dù, phàn aih cùng hang Boc Plình pajaq am ca haq.”




\par }\Chap{21}{\SH Jop Anoi Boc Plình Jah Hadrah Mangai Dù
\par }
{\PP \VerseOne{1}Èh Jop tèu:


\par }{\Q \VS{2}“Pì tamàng ma geo bàu au anoi beq;

\par }{\QB aih raq trong pì jah alòng au.


\par }{\Q \VS{3}Àt đò ca au beq, đòiq au capoch;

\par }{\QB hi khoi ca au capoch, èh pì jah do halê ca au.


\par }{\BB \par }
{\Q \VS{4}“Phàn au, au khoi mamùc ca con mangai 'mòh?

\par }{\QB Au ùh jah i manoh nòih 'mòh?


\par }{\Q \VS{5}Hamrìh ngan au wa tamàng beq èh pì jah hamàih;

\par }{\QB yŏc tì bàng dèh hacùng beq.


\par }{\Q \VS{6}Jò au hèm trùh, tajòi 'mòi au hidròt,

\par }{\QB au tarìt tariang.


\par }{\Q \VS{7}Gleq mangai ngang dù jah ŏi rìh,

\par }{\QB rìh trùh craq, èh wìa mangai i cwìang?


\par }{\Q \VS{8}Wì haq ngan hnoq dèh xinoi yòng cajap,

\par }{\QB wa con xau wì haq hagao ŏi jang ngìa wì haq.


\par }{\Q \VS{9}Hnem wì haq jah catèm, ùh crè cleq,

\par }{\QB long roi da Boc Plình ùh lah blai chac wì haq.


\par }{\Q \VS{10}'Bo calô wì loh adrech ùh hìaq thìuq,

\par }{\QB 'bo can wì xêh ùh hìaq ralech.


\par }{\Q \VS{11}Wì haq am dèh con 'yoh loh lam pagôq tìah ca calùh trìu,

\par }{\QB wa con caiq wì haq baxùh ca dabau.


\par }{\Q \VS{12}Wì haq calêu tiaq atêh broc wa clùng 'yoh wa lem bùi tiaq atêh taliaq.


\par }{\Q \VS{13}Wì haq rìh dìq jaq xùang tiaq dèh bìac can padrŏng ta 'nhòng cla;

\par }{\QB khoi èh ta'ngàc wì loh ta ralùng hanang.


\par }{\Q \VS{14}Wì haq doi ca Boc Plình: Ìh wia hangai ca nhèn beq,

\par }{\QB ma jah 'màng aih nhèn ùh ngèh enh loq 'nì trong da Ìh.


\par }{\Q \VS{15}Chuaq I Cwìang Itai Dìq Dŏng, Haq cabô ma nhèn ep patìh ca Haq?

\par }{\QB Tàng nhèn creo dang Haq, nhèn jah i lòiq cleq?


\par }{\Q \VS{16}Ngan cô, bìac can padrŏng jah taiq cla wì haq ùh?

\par }{\QB Mahaq au wia hangai ca bàu hèm 'màng aih.


\par }{\BB \par }
{\Q \VS{17}“Toq leq yàng đen mangai dù pat wa bìac ranàc ùc ta wì haq?

\par }{\QB Jò Boc Plình nòih, Haq raliang đac 'bài mangai aih.


\par }{\Q \VS{18}Wì haq tìah ca hri 'bìq cayeo hlôi,

\par }{\QB wa tìah ca manùh tarŏng jò bahùt trùh.


\par }{\Q \VS{19}Pì doi: Boc Plình yŏc bìac baxa wì haq đòiq bla èh baxa con caiq wì haq.

\par }{\QB Mahaq au doi xìn Boc Plình ta'mòq ca cla haq raq đòiq haq loq ca bìac dađeh khoi broq.


\par }{\Q \VS{20}Đòiq mat cla haq hnoq dèh bìac haq raliang wa ôq can nòih da Chuaq I Cwìang Itai Dìq Dŏng.


\par }{\Q \VS{21}Ma jah 'màng aih jò 'nhòng rìh da haq khoi dìq,

\par }{\QB haq ùh hèm trùh cleq ca bìac trùh ca cadraq haq bla èh.


\par }{\BB \par }
{\Q \VS{22}“I cabô hùa hnài Boc Plình,

\par }{\QB taiq cla Haq raq ma hadrah wì 'bình plình ti 'nhèq?


\par }{\Q \VS{23}Mangai cô cachìt 'nang jò ŏi tadêh,

\par }{\QB jah xùang wa catèm rìm trong;


\par }{\Q \VS{24}Chac hamac haq bech lem,

\par }{\QB caxènh wa ngot trom caxènh ŏi lem.


\par }{\Q \VS{25}Mangai tau hadai cachìt, mahaq 'nhòng rìh da haq toq xalep hêq,

\par }{\QB 'nhòq lah 'nì loq bìac xôq ramŏt 'màng leq.


\par }{\Q \VS{26}Baiq ngai cô dìq ca'nùng ta blo taneh wa hrai glom chac wa haq.


\par }{\BB \par }
{\Q \VS{27}“Cô, au khoi loq ca manoh pì,

\par }{\QB wa 'bài trong pì ma tình ca raliang đac au.


\par }{\Q \VS{28}Pì bòch: ‘Hnem mangai gù craq ŏi ta leq?

\par }{\QB Traiq da mangai ngang dù ŏi nòi leq?’


\par }{\Q \VS{29}Gleq pì ùh bòch tamoi lam ti trong?

\par }{\QB Gleq ùh loq tàng ca bàu wì haq anoi hlài?


\par }{\Q \VS{30}Hì ranàc khoi padon đòiq am ca mangai ngang dù;

\par }{\QB wì haq jah 'bìq 'nong lam ta hì loh can nòih.


\par }{\Q \VS{31}Cabô hùa lech ca mangai ngang dù ŏi jang ngìa haq?

\par }{\QB Cabô hùa broq chao bìac haq khoi broq?


\par }{\Q \VS{32}Jò haq cachìt wì 'ràng hanang haq ta ralùng hanang,

\par }{\QB i mangai gòm rap ralùng haq.


\par }{\Q \VS{33}'Bài cato taneh broq pa-èm ca haq;

\par }{\QB 'bài mangai lam lòm hanang haq;

\par }{\QB 'nah ngai lam adroi 'nah ngai lam atìq, bàc pi nui rèn.


\par }{\BB \par }
{\Q \VS{34}“ 'Màng aih, 'màng leq pì ma alòng au xam bàu 'ngwan aih,

\par }{\QB taiq pì toq tèu au xam bàu bình bàu amòng?”




\par }\Chap{22}{\SH Ê-li-pha Khìn Jop
\par }
{\PP \VerseOne{1}Èh Ê-li-pha, mangai Têman, tèu:


\par }{\Q \VS{2}“Mangai tadêh i ca lòiq cleq ca Boc Plình ùh?

\par }{\QB Mangai rabiaq i lòiq dèh toq ca cla ùh?


\par }{\Q \VS{3}'Nhac ca ìh ta-atoq, Chuaq I Cwìang Itai Dìq Dŏng ji ùh i bùi cleq?

\par }{\QB Manoh ìh gêh tôm jah lòiq ca haq 'mòh?


\par }{\BB \par }
{\Q \VS{4}“I joq taiq ìh iu crè ca Haq,

\par }{\QB dài Haq lech ca ìh wa hadrah ìh?


\par }{\Q \VS{5}Ajoq taiq bìac ngang dù da ìh càn dìq jaq wa tôiq lôi da ìh bàc dìq jaq ùh nui rèn 'mòh?


\par }{\Q \VS{6}Taiq ìh khoi ùh enh am wai 'bac ca bua ma nhet tàng wì haq ùh am ca ìh eo cwàn đòiq broq ngè baxon; 'màng aih ìh khoi lêh eo cwàn haq loh ca rahòng.


\par }{\Q \VS{7}Ìh ùh am diac ôq ca mangai croh ranŏng,

\par }{\QB ùh am 'benh ca mangai pangot.


\par }{\Q \VS{8}Ìh khoi am đùng taneh ca mangai i cwìang

\par }{\QB wa mangai đang ca loq iu.


\par }{\Q \VS{9}Ìh hnan đac mangai hadrô loh lam tì dech,

\par }{\QB wa raliang đac bìac ngèh enh da mangai lac.


\par }{\Q \VS{10}Taiq nen aih, manet hloi hloi dudan ca ìh,

\par }{\QB wa bìac ramòt da'ngàc broq ca ìh yùq crè dìq jaq.


\par }{\Q \VS{11}Can clam clôiq tàt khech broq ca ìh ùh xao hnoq,

\par }{\QB diac càn làp cram ca ìh.


\par }{\BB \par }
{\Q \VS{12}“Boc Plình ma ùh yi ha'nhèq ca 'bài lòp plình 'mòh?

\par }{\QB Ngan 'bài halŏng ha'nhèq beq, aih ha'nhèq dàng leq!


\par }{\Q \VS{13}Ìh doi: Boc Plình loq cleq?

\par }{\QB Haq ŏi enh 'nhèq ca yùc gam habàu habùt jah hadrah 'mòh?


\par }{\Q \VS{14}Yùc gam glom Haq taiq nen aih Haq ùh xao hnoq;

\par }{\QB Haq cadiang lam ta ca'nàm plình.


\par }{\Q \VS{15}Ìh xôq enh lam tiaq trong calah nèh,

\par }{\QB trong da 'bài mangai ngang dù khoi lam 'mòh?


\par }{\Q \VS{16}Can rìh wì haq 'bìq yŏc 'noh jò wì ŏi 'yoh hanam;

\par }{\QB xèm can rìh wì haq 'bìq cròng diac bahìu đac.


\par }{\Q \VS{17}Wì haq doi ca Boc Plình: Ìh wia ma hangai ca nhèn beq!

\par }{\QB Chuaq I Cwìang Itai Dìq Dŏng jah broq cleq ca nhèn?


\par }{\Q \VS{18}'Nhac ca 'màng aih, Haq broq ca hnem wì bàc dahwèq lem.

\par }{\QB Ngèh ca 'bài trong 'mèq da mangai dù hangai ca au!


\par }{\BB \par }
{\Q \VS{19}“Mangai ta-atoq lem bùi jò hnoq mangai dù 'bìq baxa;

\par }{\QB mangai ùh i ca tôiq do lê wì haq,


\par }{\Q \VS{20}doi: ‘Joq 'nàng mangai yòng tajraq hlài ca nhèn ùh claih ca cachìt;

\par }{\QB ùnh cheo đac hloi mangai ma ŏi xrong.’


\par }{\BB \par }
{\Q \VS{21}“ 'Màng aih ìh hatroq hlài ca Boc Plình beq.

\par }{\QB Ŏi catèm beq, nhò aih èh ìh jah xôq ramŏt.


\par }{\Q \VS{22}Ìh phai nhàn yŏc bàu hnài enh nòi hacùng Haq beq,

\par }{\QB wa đòiq bàu Haq ŏi ta manoh ìh beq.


\par }{\Q \VS{23}Tàng ìh wìh hlài ta Chuaq I Cwìang Itai Dìq Dŏng, ìh jah ha'naoq hlài.

\par }{\QB Tàng ìh cađac bìac dù loh khoi ca traiq ìh,


\par }{\Q \VS{24}Tàng ìh hwenh đac bìac ham wang canaq ta blo taneh,

\par }{\QB wa hwenh dèh wang Ôphia ta'ne hmu ta hŏc diac,


\par }{\Q \VS{25}èh Chuaq I Cwìang Itai Dìq Dŏng jah wìa ngè canaq da ìh;

\par }{\QB Haq jah wìa 'bac canaq am ca ìh.


\par }{\Q \VS{26}Jò aih èh ìh jah bùi lem nòi Chuaq I Cwìang Itai Dìq Dŏng,

\par }{\QB wa ìh jah dèch gàu ngoi ngan Boc Plình.


\par }{\Q \VS{27}Ìh waiq khàn ca Haq, Haq tamàng bàu ìh,

\par }{\QB wa ìh jah broq gêh dèh bàu ìh pachac ca Haq.


\par }{\Q \VS{28}Ìh hatình broq bìac leq, èh jah gêh bìac aih;

\par }{\QB can 'ngah xreo ti 'bài trong da ìh.


\par }{\Q \VS{29}Boc Plình ca'nìh đac mangai loq padèch dađeh,

\par }{\QB mahaq dŏih dèch mangai loq paha'neq dađeh.


\par }{\Q \VS{30}Haq dŏih dèch mangai i tôiq;

\par }{\QB ìh hadai jah dèch tàng tì ìh lem hreo.”




\par }\Chap{23}{\SH Jop Doi Haq Ngèh Enh Boc Plình
\par }
{\PP \VerseOne{1}Èh Jop tèu:


\par }{\Q \VS{2}“Trùh manàiq, au xôq ŏi tajraq hlài ca bìac pagau pagùa;

\par }{\QB tì Haq padit au trap 'nhac ca au hmoi rayoih.


\par }{\Q \VS{3}Ôi! Au ùac chaq hnoq Chuaq,

\par }{\QB đòiq lam trùh jang ngìa nòi hadrah da Haq!


\par }{\Q \VS{4}Au jah pa'noh dèh bìac au jang ngìa Chuaq;

\par }{\QB hacùng au jah bòch ma geo rìm trong.


\par }{\Q \VS{5}Au jah loq ca bàu Haq tèu hlài au,

\par }{\QB wa loq 'nì ca bìac Haq enh doi ca au.


\par }{\Q \VS{6}Chuaq yŏc dèh cwìang itai càn caiq Haq rahen ca au ùh?

\par }{\QB Ùh đòh! Haq tamàng au.


\par }{\Q \VS{7}Ti aih mangai lem jang jah capoch dŏih dađeh jang ngìa Haq,

\par }{\QB èh au jah hloi hloi claih ca Haq ma hadrah au.


\par }{\BB \par }
{\Q \VS{8}“Cô, au lam trùh nòi enh ngìa, mahaq ùh i ca Haq ta aih;

\par }{\QB au wìh hlài enh cloh, xôq ùh hnoq Haq.


\par }{\Q \VS{9}Jò Haq broq bìac ŏi pah 'ma, au ùh jah glàm Haq;

\par }{\QB jò Haq loh pah 'ngeo, au hadai ùh hnoq Haq.


\par }{\Q \VS{10}Mahaq Chuaq loq ca trong au lam;

\par }{\QB jò Haq khoi baxa thù au, au jah wìa tìah ca wang.


\par }{\Q \VS{11}Jènh au cadiang tiaq trong Chuaq;

\par }{\QB au khoi lam tiaq trong Haq ùh tawìh toq xìt.


\par }{\Q \VS{12}Au 'nhòq lah cađac bàu thê loh enh hacùng Haq;

\par }{\QB au khoi iu tiaq bàu da hacùng Haq yi hnao ca loq enh caq dèh dahwèq caq rìm hì.


\par }{\BB \par }
{\Q \VS{13}“Mahaq jò Chuaq khoi dì ca broq, cabô èh ma jah broq ca Haq tablòq?

\par }{\QB Trong leq Haq enh, Haq broq trong aih.


\par }{\Q \VS{14}Trong Haq khoi dì broq ca au, èh Haq broq waq ca gêh;

\par }{\QB ta manoh Haq ŏi i bàc trong 'màng aih.


\par }{\Q \VS{15}Taiq nen aih, au loq manhài ŏi jang ngìa Haq;

\par }{\QB jò au hèm trùh, tajòi 'mòi au crè yùq ca Haq.


\par }{\Q \VS{16}Ma jah 'màng aih Boc Plình broq ca manoh au loh ca tagah tagôi;

\par }{\QB Chuaq I Cwìang Itai Dìq Dŏng broq ca au yùq crè dìq jaq.


\par }{\Q \VS{17}'Nhac ca 'màng aih au ŏi hatenh jò can clam clôiq glom au,

\par }{\QB hadai jò yùc gam glàp hlèp hadrò au.




\par }\Chap{24}{\SH Jop Hèm Boc Plình Ùh Ngan Bìac Ùh Troq
\par }
{\Q \VerseOne{1}“Gleq Chuaq I Cwìang Itai Dìq Dŏng ùh hadrah mangai ngang dù?

\par }{\QB Gleq Haq ùh am ca mangai ma 'nì loq ca Haq jah hnoq hì hadrah aih?


\par }{\Q \VS{2}Mangai dù 'nhac long cŏc acang,

\par }{\QB blah yŏc calùh trìu, hi khoi 'nong ngè aban aih am ca dađeh.


\par }{\Q \VS{3}Wì yŏc dech 'bài lùa da mangai lac, yŏc 'bo da mangai hadrô đòiq broq ngè baxon.


\par }{\Q \VS{4}Wì hnan đac mangai pa loh khoi ca trong ta-atoq;

\par }{\QB mangai nan xa da đùng taneh dìq cadàu mot hlèp.


\par }{\Q \VS{5}Ngan tau mangai pa tìah ca lùa brì ŏi ta nòi wang wê,

\par }{\QB ep lam chaq dahwèq caq,

\par }{\QB chaq dahwèq caq ta nòi braih càn croh crenh đòiq am ca con caiq wì haq.


\par }{\Q \VS{6}Wì tŏch đeh hri ta đùng taneh

\par }{\QB wa tŏch plì nho ta wùan mangai dù.


\par }{\Q \VS{7}'Ngah ca mang wì cùi chac dech,

\par }{\QB ùh i ca eo caxùnh wa ùh i ca mèn clùm ca hangeo.


\par }{\Q \VS{8}Wì hajàh mè ta wang ha'nhèq, ùh i ca nòi hanhàng, wì mùt ŏi ta còp hmu.


\par }{\Q \VS{9}Mangai ngang dù tablah yŏc con 'yoh lac jò 'nang ùq dèh tôh miq;

\par }{\QB rùp con nga da mangai pa broq ngè baxon.


\par }{\Q \VS{10}Mangai pa ep lam chac dech ùh i ca eo caxùnh,

\par }{\QB xùi 'mau ti plêh mahaq cliac pangot.


\par }{\Q \VS{11}Wì hadroch yŏc dàu ôliu, mahaq ùh jah mòn loq ca dàu;

\par }{\QB wì jôiq plì nho ta thùng, mahaq wì croh ranŏng.


\par }{\Q \VS{12}Enh trom phôq hloh bàu mangai hràng rayoih,

\par }{\QB mahua da mangai loh habau creo dang; mahaq Boc Plình ùh blèch ngan tôiq dù ta aih.


\par }{\BB \par }
{\Q \VS{13}“Hadai i mangai 'noiq tajraq hlài ca can 'ngah;

\par }{\QB wì ùh enh 'nì loq ca trong da 'ngah wa ùh enh lam ta trong aih.


\par }{\Q \VS{14}Bu ten 'ngah, mangai jêh đac mangai khoi padinh yòng,

\par }{\QB haq chaq jêh đac mangai pa wa mangai pa hamoq;

\par }{\QB damang haq wìa mangai atùng.


\par }{\Q \VS{15}Mat da mangai tango anang toq ngèh ca xèq, taiq haq hèm ta manoh,

\par }{\QB doi: ‘Ùh i mat mangai leq hnoq au,’

\par }{\QB èh haq bàng hlèp dèh hadrò.


\par }{\Q \VS{16}Mangai atùng damang lam pùng panàt ta phôq; dahì wì lam mot hlèp; wì haq ùh loq ca can 'ngah.


\par }{\Q \VS{17}Ca wì haq damang clam aih tìah ca dahì;

\par }{\QB ma jah 'màng aih wì canao loq wa enh ca bìac ramòt da damang clam.


\par }{\BB \par }
{\Q \VS{18}“Wì haq jah i mòiq rahyàc bù dàng ca mùh ti riang diac;

\par }{\QB cùng hang wì haq 'bìq waiq hanip ta crŏng taneh;

\par }{\QB wì haq yùq hlài dèh ca wùan nho.


\par }{\Q \VS{19}Can tôq pađang wa can tôq càn bahech đac twiac;

\par }{\QB ralùng hanang hadai broq 'màng aih ca mangai i tôiq.


\par }{\Q \VS{20}Mangai miq jah hèt đac ca con ngang dù;

\par }{\QB hrai caq hanang wì haq;

\par }{\Q wì phù cròng pi hmàng ca wì haq;

\par }{\QB mangai ngang dù loh ca tagoh tìah ca long tagoh.


\par }{\Q \VS{21}Wì haq yŏc atùng dahwèq mangai gu cadrì xon,

\par }{\QB wa ùh broq bìac lem ca mangai hadrô ca ŏng.


\par }{\Q \VS{22}Mahaq Boc Plình yŏc cwìang itai Haq broq am ca mangai ngang dù tadêh jah rìh tam;

\par }{\QB wì haq yòng jò khoi dìq ca bìac ngèh wèq catèm dèh ta manoh.


\par }{\Q \VS{23}Boc Plình am ca wì can cajap;

\par }{\QB mahaq mat Boc Plình ngan kenh trong lam da wì haq.


\par }{\Q \VS{24}Wì haq jah padèch mòiq rahyàc, èh hi hnhung.

\par }{\QB Wì haq 'bìq croh crenh tìah ca nhat ti trong lam, tìah ca hadròc 'mau jò khoi gat xèm haq.


\par }{\BB \par }
{\Q \VS{25}“Tàng bìac ùh 'màng aih, cabô jah patô au capoch amòng,

\par }{\QB wa broq bàu capoch da au loh ca 'ngwan?”




\par }\Chap{25}{\SH 'Binđat Doi Con Mangai Ùh Loh Cleq
\par }
{\PP \VerseOne{1}Èh 'Binđat, mangai Sua, tèu hlài:


\par }{\Q \VS{2}“Chuaq Haq Cwìang ma wèq cwìang, Joq đang ca yùq crè;

\par }{\QB Haq broq hatroq ta ca rìm bìac nòi ha'nhèq da Haq.


\par }{\Q \VS{3}Cabô jah rèn 'bình plình bàc 'biaq?

\par }{\QB Cabô ma claih ca can 'ngah Haq xreo?


\par }{\Q \VS{4}Broq 'màng leq con mangai jah ta-atoq ŏi jang ngìa Boc Plình?

\par }{\QB Con mangai khoi jah gu cadrì xa-ông jah lem hreo 'màng leq?


\par }{\Q \VS{5}Tàng khê ùh xreo 'ngah,

\par }{\QB wa 'bài halŏng ùh hliang tôm tàu ŏi jang ngìa Haq,


\par }{\Q \VS{6}ùh dèh ca con mangai pagah aih bu dàng hrai,

\par }{\QB con caiq da con mangai tìah ca mòiq toq hadrùng.”




\par }\Chap{26}{\SH Jop Lech ca Binđat
\par }
{\PP \VerseOne{1}Èh Jop capoch bàu tèu:


\par }{\Q \VS{2}“Ìh joq 'nàng jùp đò mangai ìuq 'mòh?

\par }{\QB Ìh joq 'nàng khoi dèch cŏng da mangai ùh i cwìang 'mòh?


\par }{\Q \VS{3}Ìh dìq jaq rabiaq đòiq doi hnài mangai ùh i khôn rabiaq,

\par }{\QB khoi pa'noh loh bàc bìac jùp đò 'nì loq!


\par }{\Q \VS{4}Ìh khoi hnài anoi ca cabô?

\par }{\QB I yiang da cabô khoi thê ìh broq bìac aih.


\par }{\BB \par }
{\Q \VS{5}“Mangai cachìt tarìt tariang enh 'neq ca diac,

\par }{\QB wa 'bài ngè ŏi ta aih hadai.


\par }{\Q \VS{6}Ralùng hanang jah hnoq ro ŏi jang ngìa Boc Plình,

\par }{\QB A-ba-đôn, nòi 'Bau Ùnh jrùq, ùh jah bàng hlèp jang ngìa Haq.


\par }{\Q \VS{7}Chuaq hlèch crŏng taneh pah 'ngeo ca mat mahì loh ta nòi ùh i ca cleq;

\par }{\QB Haq atua plì taneh ta nòi ùh i ca cah cleq.


\par }{\Q \VS{8}Haq cayôp diac ŏi ta yùc,

\par }{\QB 'nhac ca diac bàc mahaq diac ùh broq hyah ca yùc.


\par }{\Q \VS{9}Haq bàng mat khê panŏng,

\par }{\QB wa hlèch yùc ta mat khê panŏng aih.


\par }{\Q \VS{10}Chuaq chot mòiq trong dawenh enh 'nhèq ca mat diac,

\par }{\QB trùh ti nòi acang ta'ne can 'ngah wa can clam.


\par }{\Q \VS{11}'Bài jrang da 'bài lòp plình tadroq,

\par }{\QB wa hamàih jò Boc Plình 'noh lech tagàih.


\par }{\Q \VS{12}Haq 'noh dèh cwìang itai broq ca diac raxìq hatenh,

\par }{\QB wa dèh can khôn rabiaq Haq jêh 'blêq ngè càn caiq ta diac raxìq.


\par }{\Q \VS{13}Hihèm Chuaq broq ca 'bài lòp plình 'ngah;

\par }{\QB tì Haq pùng hlùh bìh 'nang cadàu mot.


\par }{\Q \VS{14}Cô toq ngan hnoq toq kiah da bìac Haq broq,

\par }{\QB toq bàu chop capoch da Chuaq!

\par }{\QB Mahaq cabô nui loq 'nì ca atêh hilùng da cwìang itai Haq?”




\par }\Chap{27}{\SH Jop Doi Dađeh Ta-Atoq
\par }
{\PP \VerseOne{1}Èh Jop capoch hòm:


\par }{\Q \VS{2}“Patô Boc Plình au pachac joq 'nàng Haq khoi yŏc 'noh đac bìac manoh au ma enh;

\par }{\QB Chuaq I Cwìang Itai Dìq Dŏng khoi broq ca mahua yiang au chìuq pagau pagùa,


\par }{\Q \VS{3}jò au ŏi i can rìh ŏi ta chac au,

\par }{\QB wa hihèm da Boc Plình ŏi ŏi ta mùh au,


\par }{\Q \VS{4}blìa hacùng au cô ùh capoch bàu ùh ta-atoq,

\par }{\QB rapet au ùh anoi 'noh bìac loq 'nùt.


\par }{\Q \VS{5}Joq 'nàng au ùh jò leq doi pì doi troq!

\par }{\QB Trùh jò cachìt, au xôq palem dađeh au broq troq gêh tôm.


\par }{\Q \VS{6}Au wèq cajap dèh bìac ta-atoq, au ùh cađac bìac ta-atoq aih; lùch ca 'nhòng au, manoh hèm da au ùh takìan hlài cla au.


\par }{\BB \par }
{\Q \VS{7}“Au ngèh ca mangai ma tagit ca au 'bìq baxa troi mangai dù,

\par }{\QB wa mangai ma tajraq hlài ca au 'bìq hadrah troi mangai broq bìac ùh ta-atoq.


\par }{\Q \VS{8}Bìac ngèh gòm da mangai ùh lùi Boc Plình 'màng leq jò haq cachìt,

\par }{\QB jò Boc Plình yŏc hlài 'nhòng rìh haq?


\par }{\Q \VS{9}Jò bìac ranàc trùh ca haq,

\par }{\QB Boc Plình joq 'nàng ùh tamàng bàu dang creo da haq.


\par }{\Q \VS{10}I joq haq chaq jah dèh can lem bùi nòi Chuaq I Cwìang Itai Dìq Dŏng,

\par }{\QB wa jah waiq dang yôt Boc Plình 'mòh?
 

\par }{\BB \par }
{\Q \VS{11}“Au patô hnài pì bìac Boc Plình broq,

\par }{\QB ùh cadoc ca pì bìac manoh enh da Chuaq I Cwìang Itai Dìq Dŏng.


\par }{\Q \VS{12}Mahaq pì raq khoi hnoq bìac aih,

\par }{\QB 'màng aih hagleq pì ma ŏi doi ca au bàu capoch blùng aih?


\par }{\BB \par }
{\Q \VS{13}“Cô phàn ma Boc Plình khoi pajaq đòiq ca mangai dù,

\par }{\QB wa cùng hang da mangai ngang dù nhàn yŏc enh nòi Chuaq I Cwìang Itai Dìq Dŏng.


\par }{\Q \VS{14}Tàng wì haq i bàc con caiq, aih đòiq chang gùm jêh đac;

\par }{\QB xinoi haq acaq ùh lah panàc.


\par }{\Q \VS{15}Mangai ma ŏi xrong èh 'bìq cachìt ca can hinìq ramòt,

\par }{\QB mai hadrô da wì haq ùh toq xit crò hmoi.


\par }{\Q \VS{16}'Nhac ca mangai dù gop đòiq 'bac tìah ca blo,

\par }{\QB wa padon đòiq eo cwàn bàc tìah ca tràp,


\par }{\Q \VS{17}mahaq mangai ta-atoq jah caxùnh, phàn 'bac haq,

\par }{\QB mangai ùh i ca tôiq jah axong ca dabau.


\par }{\Q \VS{18}Mangai dù broq hnem ùh cajap tìah ca pù pang pènh,

\par }{\QB tìah ca hapom mangai gòm wùan broq xam hamenh long.


\par }{\Q \VS{19}Jò mangai dù ca'nùng cùi bìac can padrŏng haq ŏi tôm,

\par }{\QB mahaq jò haq rìu hnoq pi ŏi i cah cleq.


\par }{\Q \VS{20}Bìac ramòt da'ngàc glàm haq 'màng ca diac càn glàm;

\par }{\QB bahùt dùng yŏc haq jò damang.


\par }{\Q \VS{21}Cayeo pah mat mahì loh 'nong haq lam, haq hnhung;

\par }{\QB cayeo dŏt haq lam khoi dèh ca nòi haq.


\par }{\Q \VS{22}Cayeo aih hlôi dêh wawenh ca haq, ùh rangàt;

\par }{\QB haq dìq jaq enh cadàu mot khoi ca cayeo dêh aih.


\par }{\Q \VS{23}Wì jah tep tì jò hnoq haq 'bìq jêh chao,

\par }{\QB wì do lem bùi hnan haq loh lam khoi dèh ca nòi.




\par }\Chap{28}{\SH Jop Anoi Dìq Ngè Canaq Trom Taneh
\par }
{\Q \VerseOne{1}“ 'Bac i hàm nòi wì chìa yŏc 'bac,

\par }{\QB wang i tanùh đòiq bùh jah lem hreo.


\par }{\Q \VS{2}Mem wì chìa yŏc enh taneh;

\par }{\QB ùnh bùh cheo hmu hoch loh đùng.


\par }{\Q \VS{3}Mangai chìa hàm xreo ta nòi clam,

\par }{\QB ti chìa lùch ca trong hàm,

\par }{\QB chaq hmu ta nòi clam.


\par }{\Q \VS{4}Haq chìa hàm ta thòng hangai ca nòi con mangai ŏi;

\par }{\QB nòi wang wê ùh i ca cabô lam trùh;

\par }{\QB wì atua dađeh xam caxi rai dai dađeh.


\par }{\Q \VS{5}Taneh hon loh ngè caq,

\par }{\QB mahaq enh dalam ca taneh khoi 'bìq ùnh broq manhài.


\par }{\Q \VS{6}Ta 'bài hmu i ngŏc xenh;

\par }{\QB wì chaq hnoq pliang wang 'yêq ta aih.


\par }{\Q \VS{7}Chìm caq jam ùh loq ca trong cô;

\par }{\QB mat cliang ùh xao hnoq nòi aih;


\par }{\Q \VS{8}Ngè rôm 'nhòq lah jôiq,

\par }{\QB baco hlari ùh lah lam cwa.


\par }{\Q \VS{9}Con mangai tùq padah ca hmu cadoq,

\par }{\QB chìa ralàih ca xèm wang.


\par }{\Q \VS{10}Wì pùng hmu broq trong trom hàm;

\par }{\QB mat wì haq hnoq ngè canaq 'bac ŏi enh trom.


\par }{\Q \VS{11}Wì bàt gŏi diac cròng đòiq ùh hoch loh; đòiq 'noh loh ta 'ngah ngè canaq khoi cadoc hlèp.


\par }{\SH Ti Chaq Can Khôn Rabiaq Yi Xa
\par }
{\BB \par }
{\Q \VS{12}“Mahaq chaq ta leq jah hnoq can khôn rabiaq?

\par }{\QB Nòi leq i can loq 'nì?


\par }{\Q \VS{13}Con mangai ùh jah loq ca Can khôn rabiaq 'màng leq;

\par }{\QB bìac khôn rabiaq aih ùh ŏi ta crŏng taneh.


\par }{\Q \VS{14}Hàm jrùq doi: Haq ùh ŏi ti au;

\par }{\QB diac raxìq doi: Bìac aih ùh ŏi ta au.


\par }{\Q \VS{15}Wang xôq ùh jah halìh yŏc haq;

\par }{\QB 'bac hadai ùh jah rŏt yŏc haq.


\par }{\Q \VS{16}Wì ùh jah tình jaq haq xam wang Ôphia;

\par }{\QB ngŏc nhum gòh bah, loq ngŏc xenh.


\par }{\Q \VS{17}Wang loq phalê ùh jah achùa ca can khôn rabiaq, hadai ùh jah yŏc ngŏc loq wang đòiq rŏt can khôn rabiaq.


\par }{\Q \VS{18}Sanhô wa phalê ùh đang anoi 'noh;

\par }{\QB Jaq da can khôn rabiaq joq 'nàng yi ha'nhèq ca pliang ngŏc poq.


\par }{\Q \VS{19}Ngŏc nhum wang ta Ê-thi-ô-bi ùh nui achùa ca haq;

\par }{\QB hadai ùh jah tình jaq haq xam wang.


\par }{\BB \par }
{\Q \VS{20}“Can khôn rabiaq loh enh leq?

\par }{\QB Bìac 'nì loq ŏi nòi leq?


\par }{\Q \VS{21}Haq xôq mot hlèp ca mat 'bài mangai rìh;

\par }{\QB 'bài chìm ŏi ta plình hadai ùh jah hnoq.


\par }{\Q \VS{22}A-ba-đôn, nòi 'Bau Ùnh jrùq

\par }{\QB wa Can Cachìt doi: Don nhèn i tàng bàu anoi haq.


\par }{\Q \VS{23}Toq Boc Plình loq ca trong lam trùh ta can khôn rabiaq,

\par }{\QB wa loq ca nòi haq ŏi.


\par }{\Q \VS{24}Ma jah 'màng aih Haq hnoq jàp ca ca'nàm plình,

\par }{\QB hnoq jàp ta crŏng taneh.


\par }{\Q \VS{25}Jò Haq am padren dêh ca cayeo

\par }{\QB wa pajaq acang ca diac raxìq,


\par }{\Q \VS{26}Jò Haq pajaq trong ranenh ca mè patô trong ca camlet wa hilùng,


\par }{\Q \VS{27}jò aih Haq hnoq can khôn rabiaq, wa pa'noh haq loh;

\par }{\QB Haq broq loh can khôn rabiaq wa ngan jrùq bìac aih;


\par }{\Q \VS{28}Haq doi ca con mangai:

\par }{\QB ‘Yùq crè ca Chuaq, aih can khôn rabiaq;

\par }{\QB wia claih ca bìac dù, aih bìac manoh loq 'nì.’ ”




\par }\Chap{29}{\SH Jop Jah Xôq Ramŏt Adroi Nèh
\par }
{\PP \VerseOne{1}Jop capoch hòm:


\par }{\Q \VS{2}“Ôi! Ngèh enh au waq jah troi jò adroi nèh,

\par }{\QB troi 'bài hì Boc Plình ma wèq ban au;


\par }{\Q \VS{3}Jò aih, đen Chuaq xreo ti gàu au,

\par }{\QB wa nhò can 'ngah Haq, au jah cadiang lam ta nòi clam.


\par }{\Q \VS{4}Au waq jah troi jò ŏi thì,

\par }{\QB jò Boc Plình broq bua ŏi wèq hnem au;


\par }{\Q \VS{5}Jò Chuaq I Cwìang Itai Dìq Dŏng ŏi ŏi ti au,

\par }{\QB wa jò 'bài con caiq au ŏi dudan ca au;


\par }{\Q \VS{6}Jò 'bo au 'noh bàc diac tôh;

\par }{\QB wa jò long ôliu caprôh 'noh dàu 'màng ca diac cròng!


\par }{\BB \par }
{\Q \VS{7}“Jò au loh trùh jang 'mang ngo phôq,

\par }{\QB padon ca dađeh nòi ha'ngui ti nòi wì craq wèq.


\par }{\Q \VS{8}'Bài gu radam hnoq au, wì lam laq alùi,

\par }{\QB wa 'bài mangai craq dìq yòng đòiq chao au;


\par }{\Q \VS{9}'Bài cwan àt ca capoch,

\par }{\QB yŏc tì bàng dèh hacùng;


\par }{\Q \VS{10}'Bài mangai gù craq ŏi hatenh,

\par }{\QB rapet wì haq top ti ngùa hacùng.


\par }{\Q \VS{11}Don bô ma tàng bìac au, dìq manè au i xôq ramŏt;

\par }{\QB mat cabô hnoq au, dìq anoi hlài bìac au.


\par }{\Q \VS{12}Ma jah 'màng aih taiq au khoi dèch 'bài mangai nan xa jò wì creo dang,

\par }{\QB wa mangai lac ùh i ca cabô jùp đò.


\par }{\Q \VS{13}Mangai ten cachìt xôq waiq xôq ramŏt ca au,

\par }{\QB wa au broq ca manoh mangai hadrô jah lem bùi dìq jaq.


\par }{\Q \VS{14}Au caxùnh yŏc bìac ta-atoq tìah ca caxùnh eo;

\par }{\QB bìac broq troq da au tìah eo yôh enh gùng wa calôp côi.


\par }{\Q \VS{15}Au khoi tìah ca mat am ca mangai ùh xao,

\par }{\QB wa tìah ca jènh ca mangai cwê.


\par }{\Q \VS{16}Au khoi broq baq ca mangai pabônh,

\par }{\QB hadrah ta-atoq am ca mangai au 'nhòq lah canao.


\par }{\Q \VS{17}Au goh đac caxènh kiang mangai ùh ta-atoq, dùng yŏc dahwèq caq enh hacùng haq.


\par }{\BB \par }
{\Q \VS{18}“Au doi ta manoh: Au cachìt catèm ta pù au;

\par }{\QB hì rìh da au jah bàc tam 'màng ca braih;


\par }{\Q \VS{19}Riah au moq caq tiaq diac, 'ngah ca mang,

\par }{\QB diac ngom top ta hamenh au.


\par }{\Q \VS{20}Au hloi hloi nhàn jah bìac 'ngah 'ngai neo,

\par }{\QB panenh au dêh hlài ta tì au.


\par }{\BB \par }
{\Q \VS{21}“Wì halang don tamàng bàu au, wa gòm;

\par }{\QB ŏi hatenh tamàng bàu au hatình.


\par }{\Q \VS{22}Atìq ca au capoch, wì pi tèu hlài,

\par }{\QB taiq bàu au broq lem manoh dìq ca wì.


\par }{\Q \VS{23}Wì ngèh gòm au tìah ca ngèh gòm mè;

\par }{\QB hah hacùng ôq bàu au tìah ca ôq mè jò denh.


\par }{\Q \VS{24}Au do mùh ca wì jò wì hŏnh ta manoh;

\par }{\QB hadrò au lem bùi alòng wì.


\par }{\Q \VS{25}Au ràih am trong ca wì, wa pagàu ca wì;

\par }{\QB au tìah ca bùa ŏi ta'ne lình,

\par }{\QB tìah ca mangai alòng 'bài mangai mango hmoi.




\par }\Chap{30}{\SH Jop Anoi Bìac Nan Xa Dađeh
\par }
{\Q \VerseOne{1}“Mahaq manàiq, mangai yi 'yoh hanam ca au do lê au;

\par }{\QB baq wì haq calah nèh aih mangai ma au khoi khìn đac, ùh am ŏi pajùm ti coq ma ngan trìu au.


\par }{\Q \VS{2}Padren wì haq khoi hnhung,

\par }{\QB 'màng aih padren tì wì haq broq lòiq cleq ca au?


\par }{\Q \VS{3}Wì haq ragìq ragôm taiq pangot hrah thìuq dahwèq caq;

\par }{\QB Wì haq nhinh mùh mat cadàu mot ta đùng wang wê ùh i cah cleq.


\par }{\Q \VS{4}Wì haq kech cachìq ta'ne ramù hila,

\par }{\QB wa cŏch riah long chôi broq dahwèq caq.


\par }{\Q \VS{5}Wì haq 'bìq drùh hnan đac lam khoi ca mangai jàn;

\par }{\QB i mangai lech ca wì haq tìah lech ca mangai atùng.


\par }{\Q \VS{6}Wì haq ep ŏi ta nòi thòng diac,

\par }{\QB ta trom còp jrùq loq ta còp hmu 'yoh.


\par }{\Q \VS{7}Wì haq brêu ŏi ta'ne ramù,

\par }{\QB cùi pachit ca dabau enh 'neq ca hila brech.


\par }{\Q \VS{8}Wì haq mangai blùng, 'bang tìang da hiniq wì haq ùh loh cleq;

\par }{\QB wì haq 'bìq blai drùh đac loh khoi ca gùng.


\par }{\BB \par }
{\Q \VS{9}“Manàiq wì haq yŏc bàu calêu 'mèq 'mac lê au;

\par }{\QB wì haq do ca au!


\par }{\Q \VS{10}Wì haq cadròt ca au, wia hangai ca au,

\par }{\QB ùh yùq ca cachôh ta hadrò au.


\par }{\Q \VS{11}Taiq Boc Plình khoi patùa caxi panenh au, wa broq ca au camaih;

\par }{\QB dài bìac aih wì ngan au pi loh cleq.


\par }{\Q \VS{12}'Bài mangai 'mèq 'mac cô yòng broq manhài pah 'ma au; wì haq lùt đac jènh au,

\par }{\QB palaoq am ca au trong ngang dù da wì haq.


\par }{\Q \VS{13}Wì haq raliang đac trong da au, enh bìac raliang đac au wì haq jah i lòiq;

\par }{\QB mahaq ùh i ca cabô trùh padràng wì haq.


\par }{\Q \VS{14}Wì haq trùh ti au mùt ti nòi hlùh càn,

\par }{\QB glàm mùt jò panàt raliang dudan ca au.


\par }{\Q \VS{15}Bìac crè ramòt padit au, can rahù au 'bìq cayeo dêh hlôi đac,

\par }{\QB can padrŏng au khoi hech tiaq cayeo yùc.


\par }{\BB \par }
{\Q \VS{16}“Manàiq mahua yiang au hech ta chac au;

\par }{\QB 'bài hì nan xa khoi hnan rùp au;


\par }{\Q \VS{17}Damang ca caxènh au jìq hiang, can jìq cap caq au, ùh hêq.


\par }{\Q \VS{18}Xam can dêh càn Boc Plình cadop eo au,

\par }{\QB yinh yŏc au 'màng ca yinh ranŏng eo.


\par }{\Q \VS{19}Boc Plình hwenh au clìh ta tràp,

\par }{\QB au loh tìah ca blo wa blo tanùh.


\par }{\BB \par }
{\Q \VS{20}“Au creo dang ca Chuaq, mahaq Ìh ùh tèu au;

\par }{\QB au yòng ti aih, Ìh toq ha'miang ngan au.


\par }{\Q \VS{21}Chuaq broq loh ramòt ca au,

\par }{\QB Ìh yŏc can dêh càn baxa au.


\par }{\Q \VS{22}Ìh broq cayeo wawenh yinh atŏc au,

\par }{\QB cayeo 'nong au lam, èh jêh đac au ta bahùt.


\par }{\Q \VS{23}Au loq Chuaq 'ràng au trùh nòi cachìt,

\par }{\QB aih nòi lùch da 'bài mangai rìh.


\par }{\BB \par }
{\Q \VS{24}“Mahaq jò mangai leq 'bìq ranàc, wì haq ma ùh hnhè tì 'mòh? Loq 'nang jò 'bìq ranàc, wì haq ùh hloh bàu cachech creo 'mòh?


\par }{\Q \VS{25}Au ma ùh khoi lah hmoi ca mangai glàm bìac xa 'mòh?

\par }{\QB Manoh au ma ùh mango ca mangai pa 'mòh?


\par }{\Q \VS{26}Jò au ngèh gòm xôq ramŏt, can ranàc trùh;

\par }{\QB au ngèh gòm can 'ngah, mahaq can clam trùh.


\par }{\Q \VS{27}Manoh au hèm manhài, ùh jah padài;

\par }{\QB 'bài hì ranàc glàm mùt ta au.


\par }{\Q \VS{28}Au caxùnh eo gam rai hmoi crò, ùh i mangai alòng;

\par }{\QB Au yòng ta'ne 'bài mangai jàn wa creo dang dèch au.


\par }{\Q \VS{29}Au khoi wìa tìah ca coq brì enh ngìa ca oh daq,

\par }{\QB wa broq bua ca chìm đađìu.


\par }{\Q \VS{30}Akia au loh ca gam,

\par }{\QB caxènh au loh ca tôq tanget.


\par }{\Q \VS{31}Taiq nen aih, atêh broc au loh ca bàu ha-on,

\par }{\QB atêh taliaq au loh ca bàu hràng rayoih.




\par }\Chap{31}{\SH Jop Anoi Dađeh Ta-atoq
\par }
{\Q \VerseOne{1}“Au khoi broq wêh jao ca mat au,

\par }{\QB au ùh jò leq ngan gu adrùh xam mat manoh ham enh.


\par }{\Q \VS{2}Boc Plình ŏi enh 'nhèq am cleq ca au tàng au ham 'màng aih?

\par }{\QB Au jah cùng hang leq enh Chuaq I Cwìang Itai Dìq Dŏng?


\par }{\Q \VS{3}Bìac ranàc ma ùh xài đòiq am toq ca mangai ngang dù,

\par }{\QB wa bìac raliang piang đòiq am ca mangai broq tôiq 'mòh?


\par }{\Q \VS{4}Boc Plình ma ùh hnoq rìm bìac au broq,

\par }{\QB wa rèn tang cadiang au lam 'mòh?


\par }{\BB \par }
{\Q \VS{5}“Tàng au khoi rìh caq loq amòng,

\par }{\QB wa tàng jènh au enh lam tiaq trong loq 'nùt,


\par }{\Q \VS{6}xìn Boc Plình tah au ta kìq ta-atoq,

\par }{\QB èh Haq jah hnoq bìac lem hreo da au.


\par }{\Q \VS{7}Tàng jènh au cađac trong jang da Haq,

\par }{\QB tàng manoh au lam tiaq trong mat au ham enh,

\par }{\QB tàng i bìac 'mèq leq ŏi ta tì au,


\par }{\Q \VS{8}đòiq au rai, èh mangai 'noiq gat caq;

\par }{\QB wa cleq au pìt 'bìq tabùiq đac!


\par }{\BB \par }
{\Q \VS{9}“Tàng manoh au khoi 'bìq padô 'nùt taiq gu cadrì alùan;

\par }{\QB tàng au khoi chop rinh nòi 'mang hnem da mangai haten hatìa,


\par }{\Q \VS{10}èh đòiq mai au lam xai apao am ca mangai 'noiq,

\par }{\QB wa mangai 'noiq jah cùi ti mai au.


\par }{\Q \VS{11}Tango anang aih tôiq càn ramòt;

\par }{\QB tôiq aih đang ca cwan tình hadrah baxa:


\par }{\Q \VS{12}Tôiq aih broq ca ùnh khàng tam trùh ta A-ba-đôn nòi 'Bau Ùnh,

\par }{\QB chôh đac dìq cùng hang au trùh nòi lùch.


\par }{\BB \par }
{\Q \VS{13}“Tàng au i khìn đac cwìang jah i lòiq da hapŏng calô hapŏng cadrì au,

\par }{\QB jò wì haq achìh jàiq i bìac kìan au,


\par }{\Q \VS{14}èh au broq 'màng leq trùh jò Boc Plình hadrah?

\par }{\QB Jò Haq bòch au, au tèu 'màng leq?


\par }{\Q \VS{15}Chuaq ma broq loh au ta cliac miq au, ma ùh broq loh wì haq 'mòh?

\par }{\QB Ma ùh joq mòiq ngai Boc Plình raq broq loh bèn ta cliac miq bèn 'mòh?


\par }{\BB \par }
{\Q \VS{16}“Tàng au ùh rùp bàu trong ngèh enh da mangai pa,

\par }{\QB loq broq ca mangai hadrô ngèh enh trùh tagoh 'mòi mat;


\par }{\Q \VS{17}Tàng au caq dèh 'benh mòiq ngai,

\par }{\QB wa ùh axong ca mangai lac caq dìq,


\par }{\Q \VS{18}mahaq enh jò au ŏi 'yoh, au hadai khoi ban 'yoh lac tìah ca con wa baq;

\par }{\QB Enh jò ŏi 'yoh, au khoi loq jùp đò mangai hadrô;


\par }{\Q \VS{19}Tàng au i hnoq mangai leq ten cachìt taiq ùh i ca eo cwàn caxùnh,

\par }{\QB wa mangai pabônh ùh i ca mèn clùm;


\par }{\Q \VS{20}Tàng haq ùh manè bùi au,

\par }{\QB wa haq ùh nhò xàc trìu au đòiq jah hatôq;


\par }{\Q \VS{21}Tàng au hnhè tì pa'nhùq mangai lac,

\par }{\QB ma jah 'mang aih au loq i mangai wiang ti au ta nòi 'mang phôq;


\par }{\Q \VS{22}Xìn plêh au èh taclìh đac nòi 'noiq,

\par }{\QB cŏng au tagoh đac nòi cukinh!


\par }{\Q \VS{23}Taiq bìac ranàc enh Boc Plình trùh broq ca au crè ramòt,

\par }{\QB ŏi jang ngìa rahù da Haq, au ùh hùa broq cleq.


\par }{\BB \par }
{\Q \VS{24}“Tàng manoh au lùi 'bac wang,

\par }{\QB wa au doi ca wang: ‘Gè bìac au canòm nhò;’


\par }{\Q \VS{25}Tàng au lem bùi ca cùng hang au bàc,

\par }{\QB wa taiq tì au khoi jah bàc cùng hang;


\par }{\Q \VS{26}Tàng au ngan mat mahì xreo 'ngah,

\par }{\QB wa mat khê 'ngah xiang,


\par }{\Q \VS{27}Tàng manoh au 'bìq padô 'nùt cùh waiq atùng baiq toq mat aih,


\par }{\Q \VS{28}èh bìac aih hadai tôiq đang ca 'bìq hadrah;

\par }{\QB tàng au broq 'màng aih, au khoi cađac Boc Plình ma enh 'nhèq.


\par }{\BB \par }
{\Q \VS{29}“Au khoi lah yŏc manoh lem bùi jò bìac ranàc trùh ca mangai ma git ca au,

\par }{\QB wa yŏc manoh lem bùi jò wì haq glàm bìac ranàc ùh?


\par }{\Q \VS{30}Ùh. Blòq hlài.

\par }{\QB Au ùh đòiq hacùng au i tôiq hloh bàu waiq hanip ngèh ca wì cachìt;


\par }{\Q \VS{31}Mangai ta hnem au ma ùh xài lah doi:

\par }{\QB ‘Cabô ta cô ma ùh jah caq jam panàc 'mòh?’


\par }{\Q \VS{32}Tamoi enh Diac 'noiq trùh ùh lah cùi ti trong,

\par }{\QB taiq au pèh 'mang ca tamoi trùh enh nòi hangai;


\par }{\Q \VS{33}Au ùh cadoc dèh tôiq troi Ađam,

\par }{\QB đòiq dèh can ngang dù ŏi ta manoh,


\par }{\Q \VS{34}taiq au crè ca mangai bàc,

\par }{\QB wa crè ca 'bài oh daq loq jù lê;

\par }{\QB hi khoi au ŏi hatenh, ùh hùa cadiang loh khoi ca 'mang?


\par }{\BB \par }
{\Q \VS{35}“Ôi! Waq i mangai tamàng au! Cô teo au kìq.

\par }{\QB Xìn Chuaq I Cwìang Itai Dìq Dŏng rùp bàu tèu au; waiq ca bàu jàiq mangai tagit ca au khoi achìh,


\par }{\Q \VS{36}joq 'nàng au bac bìac ta'mòq tôiq au aih ti plêh au,

\par }{\QB côi ti gàu tìah ca côi cadoh bùa.


\par }{\Q \VS{37}Au xìn anoi hlài ca Chuaq rìm bìac au broq;

\par }{\QB tìah ca con bùa au lam trùh yòng jang ngìa Haq.


\par }{\BB \par }
{\Q \VS{38}“Tàng taneh creo kìan au,

\par }{\QB 'bài lai cai pajùm ca dabau hmoi;


\par }{\Q \VS{39}Tàng au khoi caq dahwèq haq, mahaq ùh ca'naih 'bac,

\par }{\QB loq broq ca cla craq haq cachìt,


\par }{\Q \VS{40}èh xìn brech breo hon thai ca 'mau mì,

\par }{\QB wa nhat èh hon thai ca 'mau mat!”

\par }{\PP Trùh pàng cô dìq ca bàu Jop.




\par }\Chap{32}{\SH Ê-li-hu Nòih Hi Lech Ca Jop
\par }
{\PP \VerseOne{1}Jò aih piq ngai bua Jop pi tèu hlài Jop, taiq haq doi cla dađeh ta-atoq.

\VS{2}Mahaq Ê-li-hu con calô da Ba-ra-kên, mangai Buxi, ta xinoi Ram, nòih ca Jop, taiq Jop doi dađeh ta-atoq enh ngìa ca Boc Plình.

\VS{3}Ê-li-hu hadai nòih ca piq ngai bua Jop, taiq wì haq ùh i ca bàu jah tèu hlài Jop; wì haq toq ta'mòq tôiq ca Jop.

\VS{4}Ê-li-hu gòm wì piq ngai tau capoch ca Jop hòiq, taiq wì haq yi bàc hanam ca Ê-li-hu.

\VS{5}Mahaq jò Ê-li-hu hnoq wì piq ngai aih pi i ca bàu tèu hlài Jop, Ê-li-hu loh nòih.


\par }{\PP \VS{6}Ê-li-hu con Ba-ra-kên, mangai Buxi yòng capoch:

\par }{\Q “Au gu 'yoh,

\par }{\QB pì mangai craq;

\par }{\Q taiq 'màng aih au camaih,

\par }{\QB ùh hùa pa'noh ca pì manoh au.


\par }{\Q \VS{7}Au hèm: Mangai khoi yi craq khòh capoch;

\par }{\QB mangai khoi craq khòh hnài bìac khôn rabiaq.


\par }{\Q \VS{8}Mahaq aih yiang ŏi ta mangai,

\par }{\QB wa hòi hihèm da Chuaq I Cwìang Itai Dìq Dŏng am ca mangai i can khôn rabiaq.


\par }{\Q \VS{9}Ùh xài rìm ngai craq joq 'nàng i khôn rabiaq,

\par }{\QB hadai ùh xài rìh bàc hanam loq bìac ta-atoq.


\par }{\BB \par }
{\Q \VS{10}“Taiq nen aih, au capoch: Xìn tamàng au beq;

\par }{\QB Au hadai pa'noh dèh ta manoh.


\par }{\Q \VS{11}Cô, au khoi gòm tamàng bàu pì,

\par }{\QB halang don tamàng hiniq hèm ta manoh pì,

\par }{\Q jò pì hatình capoch hiniq leq.


\par }{\QB \VS{12}Au khoi dìq ca manoh tamàng pì daq;

\par }{\Q au hnoq ta pì ùh i ca ma leq 'blêq bàu Jop,

\par }{\QB loq jah tèu hlài haq.


\par }{\Q \VS{13}Apaq doi: Nhèn chaq khoi jah can khôn rabiaq;

\par }{\QB toq Boc Plình raq jah tarahen 'blêq ca Jop, con mangai ùh nui broq jah.


\par }{\Q \VS{14}Jop ùh tarahen ca au,

\par }{\QB 'màng aih au ji ùh yŏc bàu pì daq tèu hlài haq.


\par }{\BB \par }
{\Q \VS{15}“Wì talè tala pi jah tèu;

\par }{\QB khoi dìq ca bàu tèu.


\par }{\Q \VS{16}Au khòh gòm jò wì hêq ca capoch,

\par }{\QB jò wì pi tèu bàu 'mòh?


\par }{\Q \VS{17}Au hadai tèu bàu Jop;

\par }{\QB au hadai pa'noh dèh manoh hèm dìq;


\par }{\Q \VS{18}Ma jah 'màng aih au bình halùih bàu capoch.

\par }{\QB Ta manoh yiang au parông au capoch.


\par }{\Q \VS{19}Manoh au 'màng ca alac ŏi ta cabi 'nhòq pèh,

\par }{\QB haq tro ta cabi ten loh ca padah.


\par }{\Q \VS{20}Am ca au capoch đòiq manoh au jah khwài;

\par }{\QB au jah hah hacùng tèu bàu.


\par }{\Q \VS{21}Au ùh gen can cabô;

\par }{\QB au ùh capoch bàu padèch padô cabô.


\par }{\Q \VS{22}Taiq au ùh 'nì capoch bàu padèch padô 'màng leq;

\par }{\QB tàng au broq 'màng aih, Chuaq ma broq loh au jah jêh đac au tajòi 'mòi.




\par }\Chap{33}{\SH Ê-li-hu Xoh Dèh Haq Pa'noh Bàu Thai Ca Boc Plình
\par }
{\Q \VerseOne{1}“Manàiq Ô Jop, xìn ìh tamàng au capoch.

\par }{\QB Halang don tamàng bàu au.


\par }{\Q \VS{2}Cô au bu hah hacùng,

\par }{\QB rapet au ta hacùng capoch.


\par }{\Q \VS{3}Bàu au capoch 'noh dèh bìac lem jang da manoh au;

\par }{\QB bìac au loq rapet au capoch 'noh ro rang.


\par }{\Q \VS{4}Yiang Boc Plình khoi broq loh au,

\par }{\QB hihèm da Chuaq I Cwìang Itai Dìq Dŏng am ca au can rìh.


\par }{\Q \VS{5}Tàng jah, xìn ba capoch tùang ca dabau beq;

\par }{\QB yòng pa'noh bàu ìh jang ngìa au beq!


\par }{\Q \VS{6}Ngan beq, jang ngìa Boc Plình, au ùh i crài ca ìh;

\par }{\QB au hadai khoi jah broq loh xam taneh nhin.


\par }{\Q \VS{7}'Màng aih, xìn ìh paq ra'ngòt, paq crè,

\par }{\QB au ùh padit ìh jò leq.


\par }{\BB \par }
{\Q \VS{8}“Don au khoi tàng bàu ìh capoch,

\par }{\QB au khoi tàng bàu ìh doi:


\par }{\Q \VS{9}Au lem hreo, au ùh lah broq tôiq;

\par }{\QB Au ùh i ca tôiq, wa ta manoh au ùh hèm ca trong ngang dù,


\par }{\Q \VS{10}'nhac ca 'màng aih, Boc Plình chaq hnoq hiniq đòiq baxa au;

\par }{\QB ngan au tìah ca mangai tagit ca Haq,


\par }{\Q \VS{11}Haq clang jènh au,

\par }{\QB gòm rap ngan rìm trong au lam.


\par }{\BB \par }
{\Q \VS{12}“Au xìn doi ca ìh, ìh capoch 'màng aih ùh troq;

\par }{\QB ma jah 'màng aih Boc Plình yi càn caiq enh 'nhèq dìq dŏng ca con mangai.


\par }{\Q \VS{13}Gleq ìh ma hùa tarahen ca Haq,

\par }{\QB trech Haq taiq Haq ùh tèu bàu ìh?


\par }{\Q \VS{14}Ma jah 'màng aih Boc Plình capoch hnài mòiq yàng,

\par }{\QB loq baiq yàng; mahaq con mangai ùh waq tamàng.


\par }{\Q \VS{15}Haq capoch ta bìac apô, ta can mahno hnoq damang, jò wì cùi jìang, jò wì ca'nùng cùi dèh ta jùang,


\par }{\Q \VS{16}Haq pèh don mangai,

\par }{\QB yŏc bàu Haq ma hnài wa pa'yèp wì loq yùq,


\par }{\Q \VS{17}đòiq con mangai cađac bìac dù wì ma tình broq,

\par }{\QB đòiq wì haq cađac manoh loq catèh;


\par }{\Q \VS{18}đòiq jah dèch mahua yiang wì claih khoi enh nòi hàm jrùq,

\par }{\QB đòiq jah wèq 'nhòng rìh wì haq claih khoi ca ralùng hanang.


\par }{\Q \VS{19}Chuaq baxa con mangai, broq ca wì jìq xa ta jùang,

\par }{\QB caxènh wì tarìt hloi hloi,


\par }{\Q \VS{20}trùh 'mòi bìac acaq xôq ramòt,

\par }{\QB ngè jìang loh ca mech da ìa.


\par }{\Q \VS{21}Chac hamac haq jrêh jrep,

\par }{\QB ragìq ragôm toq caxènh wa akia.


\par }{\Q \VS{22}Mahua haq khoi trùh nòi hàm jrùq,

\par }{\QB can rìh da haq gòm can cachìt trùh đìh yŏc.


\par }{\BB \par }
{\Q \VS{23}“Tàng jò cô i 'Bình Plình,

\par }{\QB tìah ca Mangai loh Ŏi Ta'ne, mòiq toq raq ŏi ta mòiq ngŏng,

\par }{\QB đòiq bahmàng ca mangai trong leq troq,


\par }{\Q \VS{24}èh xa-ŏch ca haq, wa waiq dang Boc Plình:

\par }{\QB ‘Xìn dèch haq claih enh nòi hàm jrùq,

\par }{\QB au khoi chaq jah bìac rŏt dèch haq.’


\par }{\Q \VS{25}Đòiq chac xech haq wìa i padren lem yi hnao ca jò ŏi radam;

\par }{\QB haq jah hlài padren jò ŏi 'yoh.


\par }{\Q \VS{26}Haq creo dang èh Boc Plình rùp bàu;

\par }{\QB haq cùh waiq Chuaq xam bàu lem bùi,

\par }{\QB ma jah 'màng aih Boc Plình am hlài ca con mangai bìac ta-atoq da Haq.


\par }{\Q \VS{27}Haq calêu wa anoi 'noh enh ngìa ca rìm ngai:

\par }{\QB ‘Au khoi broq tôiq wa khoi loh khoi ca trong lem jang, trong troq, mahaq Boc Plình khoi baxŏng tôiq ca au, ùh baxa tajì dèh ca tôiq da au.


\par }{\Q \VS{28}Haq dèch au claih khoi ca hàm jrùq,

\par }{\QB am ca au jah lem bùi rìh tiaq trong can 'ngah.’


\par }{\BB \par }
{\Q \VS{29}“Joq 'nàng Boc Plình broq rìm bìac aih ca con mangai,

\par }{\QB bàc yàng,


\par }{\Q \VS{30}đòiq jah 'ràng mahua yiang con mangai jah loh khoi enh hàm jrùq,

\par }{\QB đòiq jah xreo 'ngah can 'ngah da can rìh.


\par }{\BB \par }
{\Q \VS{31}“Boc Jop ôi! Ìh tamàng bàu au oq,

\par }{\QB ìh hatenh đòiq au jah anoi 'noh.


\par }{\Q \VS{32}Èh tàng ìh enh tèu hlài cleq, anoi beq,

\par }{\QB ma jah 'màng aih au loq enh tamàng bàu ìh anoi dađeh ùh pòq tôiq cleq.


\par }{\Q \VS{33}Tàng ùh, xìn ìh tamàng au oq;

\par }{\QB xìn ìh hatenh đòiq au hnài ìh bìac khôn rabiaq.”




\par }\Chap{34}{\SH Ê-li-hu Palem Bìac Ta-atoq da Boc Plình
\par }
{\PP \VerseOne{1}Ê-li-hu capoch hòm 'màng cô:


\par }{\Q \VS{2}“Ô 'bài mangai ma doi dađeh rabiaq, tamàng bàu au anoi cô oq;

\par }{\QB Ô 'bài mangai 'nì loq, halang don tamàng au beq;


\par }{\Q \VS{3}Ma jah 'màng aih don loq tàng bàu capoch,

\par }{\QB tìah ca hacùng mòn dahwèq caq.


\par }{\Q \VS{4}Bèn phai ràih ca dađeh trong troq beq;

\par }{\QB pajùm ca dabau canao loq ca bìac lem.


\par }{\BB \par }
{\Q \VS{5}“Taiq Jop doi: Au cô mangai ta-atoq,

\par }{\QB mahaq Boc Plình khoi dèch đac can ta-atoq da au.


\par }{\Q \VS{6}Au ùh broq tôiq, mahaq wì xôq doi ca au mangai capoch amòng;

\par }{\QB 'nhac ca au ùh i broq tôiq, habau au xôq ùh jah brêh.


\par }{\Q \VS{7}Cabô ma troi Jop?

\par }{\QB Haq capoch bàu palèu tìah ca ôq diac hangeo;


\par }{\Q \VS{8}Haq ta'mùt ca 'bài mangai rataoq,

\par }{\QB wa lam pajùm ti 'bài mangai ngang dù?


\par }{\Q \VS{9}Ma jah 'màng aih Jop doi: ‘Con mangai jah i lòiq cleq jò chaq bìac lem bùi ta nòi Boc Plình?’


\par }{\BB \par }
{\Q \VS{10}“Taiq 'màng aih, ô mangai khôn rabiaq,

\par }{\QB tamàng au beq: Boc Plình ùh broq bìac dù,

\par }{\QB Chuaq I Cwìang Itai Dìq Dŏng ùh jò leq broq bìac ùh ta-atoq.


\par }{\Q \VS{11}Haq ca'naih hlài da rìm ngai tiaq cla wì ma broq, tabroq ca rìm ngai tiaq trong tajì ca wì haq.


\par }{\Q \VS{12}Joq 'nàng Boc Plình ùh broq bìac dù, Chuaq I Cwìang Itai Dìq Dŏng ùh broq tablòq ca bìac ta-atoq.


\par }{\Q \VS{13}Cabô jao ca Haq bìac wèq plì taneh? Cabô 'nac Haq wèq cwìang dìq ca crŏng taneh?


\par }{\Q \VS{14}Tàng Haq pajaq yŏc hlài dèh hòi hihèm wa yiang ma haq khoi pa'noh am ca con mangai,


\par }{\Q \VS{15}'màng aih èh rìm 'bài ngè i hihèm cachìt dŏng dìq;

\par }{\QB con mangai hadai mùt hlài ta blo taneh.


\par }{\BB \par }
{\Q \VS{16}“Tàng ìh khôn rabiaq, ìh tamàng bìac cô beq;

\par }{\QB ìh khòh halang don tamàng bàu au capoch.


\par }{\Q \VS{17}Mangai leq git ca trong ta-atoq jah wèq cwìang ùh?

\par }{\QB Ìh hùa ta'mòq tôiq ca Chuaq ta-atoq enh 'nhèq dìq dŏng 'mòh?


\par }{\Q \VS{18}Boc Plình lech ca bùa, doi: ‘Ìh ùh i ca lòiq cleq;’

\par }{\QB loq doi ca 'bài mangai gù craq: ‘Pì mangai ngang dù!’


\par }{\Q \VS{19}Haq ùh gen can wì con bùa,

\par }{\QB ùh ngan mangai can padrŏng yi hnao ca mangai pa;

\par }{\QB ma jah 'màng aih dìq ca wì, tì Haq broq loh.


\par }{\Q \VS{20}Khoi cô èh ùh dùnh cleq wì haq cachìt, jò 'ne mang, wì haq tarìt wa cachìt; mangai broq càn wèq cwìang hadai cachìt hnhung ùh xài taiq tì con mangai.


\par }{\BB \par }
{\Q \VS{21}“Mat Boc Plình ti ngan trong da con mangai; Haq ngan hnoq tang cadiang wì lam.


\par }{\Q \VS{22}Ùh i ca nòi clam loq yàp clam leq ma hlèp ca mangai broq dù cadàu mot.


\par }{\Q \VS{23}Jò Boc Plình hadrah con mangai, Haq ùh nhet achìh jàiq ep thê wì trùh jang ngìa Haq đòiq hadrah.


\par }{\Q \VS{24}Haq raliang đac mangai i cwìang, ùh nhet bòch cabô, hi khoi yŏc mangai 'noiq thai hlài.


\par }{\Q \VS{25}Taiq Chuaq loq ca bìac wì haq broq,

\par }{\QB jêh đac wì haq jò damang, wì haq cachìt.


\par }{\Q \VS{26}Chuaq jêh wì haq taiq wì haq mangai dù,

\par }{\QB i mangai 'noiq ngan hnoq,


\par }{\Q \VS{27}taiq wì haq tawìh crŏng ùh tiaq Chuaq,

\par }{\QB ùh hèm trùh ca trong Haq;


\par }{\Q \VS{28}wì haq broq ca bàu mangai pabônh crò hmoi ca Chuaq,

\par }{\QB Chuaq tamàng bàu dang creo da mangai 'bìq nan xa,


\par }{\Q \VS{29}jò Haq ŏi hatenh, cabô hùa trech Haq?

\par }{\QB Jò Haq cadoc dađeh, cabô jah hnoq Haq,

\par }{\Q 'nhac ca aih mòiq Diac loq tang ngai?


\par }{\QB \VS{30}Haq ùh thê mangai ngang dù wèq cwìang;

\par }{\QB ùh đòiq wì haq bet rahoch con jàn.


\par }{\BB \par }
{\Q \VS{31}“Ma jah 'màng aih i cabô khoi doi ca Boc Plình:

\par }{\QB ‘Au khoi pòq dèh bìac baxa, au pi broq dù hòm;


\par }{\Q \VS{32}trong leq au ùh hnoq, xìn Chuaq patô hnài am ca au;

\par }{\QB tàng au khoi broq dù, au pi broq dù hòm?’


\par }{\Q \VS{33}'Màng aih ìh hèm Boc Plình tiaq manoh ìh ca'naih hlài am ca ìh 'mòh? Taiq ìh khoi tajraq hlài bìac Haq broq! Cla ìh ep ràih yŏc, ùh xài au; 'màng aih bìac ìh ma loq, ìh capoch 'noh beq.


\par }{\BB \par }
{\Q \VS{34}“ 'Bài mangai khôn rabiaq, wa rìm mangai 'nì loq tamàng au,

\par }{\QB hi mòiq manoh ca au 'màng cô:


\par }{\Q \VS{35}Jop capoch ùh 'nì,

\par }{\QB wa bàu haq thìuq ca bìac khôn rabiaq,


\par }{\Q \VS{36}au waiq ca Jop glàm bìac baxa thù trùh pulùch,

\par }{\QB taiq haq tèu bàu tìah ca mangai dù;


\par }{\Q \VS{37}Jop i tam bìac blàq blènh ta tôiq lôi tep tì ŏi ta'ne nhèn,

\par }{\QB wa capoch tam bàu blàq Boc Plình.”




\par }\Chap{35}{\SH Ê-li-hu Lech Jop
\par }
{\PP \VerseOne{1}Ê-li-hu capoch hòm 'màng cô:


\par }{\Q \VS{2}“Ìh xoh dađeh troq jò ìh doi:

\par }{\QB ‘Au ta-atoq yi hnao ca Boc Plình?’


\par }{\Q \VS{3}Ìh bòch Chuaq: Au jah broq lem 'màng leq?

\par }{\QB I lòiq cleq hòm tàng au rìh can rìh ta-atoq?


\par }{\BB \par }
{\Q \VS{4}“Au jah tèu hlài ìh

\par }{\QB wa 'bài bua ìh.


\par }{\Q \VS{5}Ngoi mat ngan 'bài lòp plình beq;

\par }{\QB ngan yùc ajoq yi ha'nhèq ca ìh!


\par }{\Q \VS{6}Tàng ìh broq tôiq, i broq troq cleq ca Boc Plình ùh?

\par }{\QB Tàng ìh broq bìac ùh troq bàc tam, ìh jah broq cleq ca Haq?


\par }{\Q \VS{7}Tàng ìh ta-atoq, ìh am ca Haq cah cleq?

\par }{\QB Haq nhàn yŏc bìac cleq enh tì ìh?


\par }{\Q \VS{8}Bìac ngang dù da ìh, aih toq broq 'mèq ca con mangai;

\par }{\QB bìac ta-atoq da ìh broq, aih toq jùp đò con mangai.


\par }{\BB \par }
{\Q \VS{9}“Taiq bìac padit padiang, dài wì creo dang,

\par }{\QB taiq tì mangai i cwìang padit wì, dài wì creo thê dèch.


\par }{\Q \VS{10}Mahaq ùh i ca cabô bòch: Boc Plình ma broq loh au ŏi ta leq?

\par }{\QB Haq broq ca wì lem bùi calêu ta jò damang,


\par }{\Q \VS{11}Chuaq am ca nhèn bìac 'nì loq yi hnao ca ngè rôm ta crŏng taneh,

\par }{\QB wa rabiaq yi hnao ca 'bài chìm pan ta plình.


\par }{\Q \VS{12}Con mangai creo cachech, mahaq Haq ùh tèu,

\par }{\QB taiq wì haq loq catèh wa ngang dù.


\par }{\Q \VS{13}Bàu waiq khàn dech 'ngwan, Boc Plình ùh tamàng;

\par }{\QB Chuaq I Cwìang Itai Dìq Dŏng ùh blèch ngan.


\par }{\Q \VS{14}Ùh dùh dèh jò ìh doi ìh ùh hnoq Haq, bìac kìan khoi 'ràng trùh jang ngìa Haq, ìh gòm Haq hadrah!


\par }{\Q \VS{15}Manàiq, ìh doi Haq ùh tèu hlài xam can nòih ca mangai broq tôiq,

\par }{\QB taiq Haq ùh ràu trùh tôiq lôi con mangai,


\par }{\Q \VS{16}mahaq Jop hloh bàu capoch bàc bàu lìq làn,

\par }{\QB wa capoch tam bàc bàu ùh i hiniq cleq.”




\par }\Chap{36}{\SH Ê-li-hu Anoi 'Noh Boc Plình Broq 'Màng leq ca Con Mangai
\par }
{\PP \VerseOne{1}Ê-li-hu capoch hòm 'màng cô:


\par }{\Q \VS{2}“Xìn ìh àt dèh manoh mòiq rahyàc, au jah patô ca ìh;

\par }{\QB ma jah 'màng aih au ŏi i bàu palem ca Boc Plình.


\par }{\Q \VS{3}Au 'ràng trùh bìac au 'nì loq,

\par }{\QB wa pa'noh bìac ta-atoq da Chuaq ma broq plình crŏng taneh.


\par }{\Q \VS{4}Joq 'nàng au ùh capoch amòng;

\par }{\QB au mangai 'nì loq gêh tôm 'nang ŏi ti ìh.


\par }{\BB \par }
{\Q \VS{5}“Boc Plình i cwìang itai ùh khìn cabô;

\par }{\QB can 'nì loq wa can dêh da Haq dìq jaq càn caiq.


\par }{\Q \VS{6}Haq ùh đòiq mangai ngang dù rìh dùnh,

\par }{\QB mahaq hadrah ta-atoq ca mangai nan xa.


\par }{\Q \VS{7}Haq wèq ban mangai ta-atoq;

\par }{\QB Haq am wì ha'ngui ti 'bài bùa ta gèq bùa hloi hloi;

\par }{\QB Haq broq wì cajap, wa wì jah padèch.


\par }{\Q \VS{8}Tàng wì haq 'bìq càt caxi mem,

\par }{\QB wa 'bìq tagwat caxi baxa,


\par }{\Q \VS{9}èh Haq patô da wì bìac wì ma khoi broq,

\par }{\QB 'bài tôiq lôi wa manoh loq catèh da wì.


\par }{\Q \VS{10}Haq pèh don wì am wì tamàng bàu hnài,

\par }{\QB thê wì cađac trong dù.


\par }{\Q \VS{11}Tàng wì loq iu wa patìh ca Haq,

\par }{\QB èh 'bài hì lùch da wì jah xôq ramŏt,

\par }{\QB wa 'bài hanam da wì jah lem bùi.


\par }{\Q \VS{12}Mahaq tàng wì ùh enh tamàng,

\par }{\QB èh wì 'bìq cachìt xam chang gùm,

\par }{\QB wa cachìt taiq wì ùh 'nì loq.


\par }{\BB \par }
{\Q \VS{13}“Mangai dù bình halùih can nòih;

\par }{\QB jò Boc Plình rùp càt wì, xôq wì ùh creo dang Haq jùp đò.


\par }{\Q \VS{14}Wì cachìt jò wì ŏi thì;

\par }{\QB 'nhòng rìh wì hù hnhung ti mangai tango anang ta hnem cùh waiq kiac dù.


\par }{\Q \VS{15}Boc Plình yŏc bìac ranàc dèch mangai jò glàm bìac ranàc,

\par }{\QB wa yŏc bìac padit padiang đòiq pèh don wì haq.


\par }{\BB \par }
{\Q \VS{16}“Haq hadai enh 'noh ìh loh khoi ca nòi ranàc,

\par }{\QB đòiq ìh ŏi nòi catèm, pi i ca bìac xalep;

\par }{\QB 'bài dahwèq caq tôm tàu ta ca'bŏng ìh.


\par }{\Q \VS{17}Mahaq manoh ìh bình baoq bìac hèm tình da mangai dù;

\par }{\QB bìac hadrah wa bìac baxa khoi rùp yŏc manoh hèm da ìh.


\par }{\Q \VS{18}Ep hachang oq, paq đòiq bìac can padrŏng pawè ìh;

\par }{\QB hadai paq đòiq ngè càn rŏt manoh broq ca ìh lac trong.


\par }{\Q \VS{19}Ìh xoh dèh bìac can padrŏng wa cwìang da ìh,

\par }{\QB jah dèch ìh claih ca bìac ranàc 'mòh?


\par }{\Q \VS{20}Apaq ngèh ca damang,

\par }{\QB aih jò con mangai hnhung khoi dèh ca nòi cla.


\par }{\Q \VS{21}Wèq dađeh oq, paq tawìh pah ngang dù;

\par }{\QB taiq Boc Plình 'noh bìac jìq xa cô đòiq padràng ìh khoi ca trong ngang dù.


\par }{\BB \par }
{\Q \VS{22}“Ngan cô, Boc Plình i cwìang itai khoi jah padèch ha'nhèq;

\par }{\QB i ca thài hnài leq tìah ca Haq ùh?


\par }{\Q \VS{23}i cabô hnài Haq trong lam ùh? Cabô hùa doi Haq broq ùh troq?


\par }{\Q \VS{24}Hmàng manè padèch bìac Chuaq ma khoi broq beq,

\par }{\QB aih bìac con mangai phai yŏc 'bŏi calêu padèch hloi hloi.


\par }{\Q \VS{25}Rìm ngai khoi ngan hnoq bìac aih,

\par }{\QB con mangai yòng hanhoi ngan enh hangai.


\par }{\Q \VS{26}Cô, joq 'nàng Boc Plình càn dìq jaq, bèn ùh nui loq ca Haq;

\par }{\QB ùh i ca cabô loq ca hanam Haq.


\par }{\BB \par }
{\Q \VS{27}“Haq hìt atŏc catôh diac,

\par }{\QB khoi èh enh yùc diac aih loh mè,


\par }{\Q \VS{28}yùc ùc 'noh mè aih,

\par }{\QB pliang mè clìh bàc ca con mangai.


\par }{\Q \VS{29}Ùh i ca cabô loq yùc jah hlìa 'màng leq,

\par }{\QB loq atêh hilùng loh enh traiq Haq 'màng leq?


\par }{\Q \VS{30}Ngan cô, Chuaq ca'naih camlet dudan ca Haq,

\par }{\QB gùp glom nòi jrùq da diac raxìq.


\par }{\Q \VS{31}Haq yŏc bìac aih hadrah con mangai,

\par }{\QB am dahwèq caq bàc i rah.


\par }{\Q \VS{32}Haq cadoc camlet ta plình xam tì,

\par }{\QB thê camlet troq pah nòi leq Haq thê.


\par }{\Q \VS{33}Atêh cađah hilùng aih enh doi Haq 'nang wèq cwìang,

\par }{\QB ngè aban hadai loq ca jò bahùt ten trùh.”




\par }\Chap{37}{\SH Ê-li-hu Padèch Cwìang Itai Rahù da Boc Plình
\par }
{\Q \VerseOne{1}“Joq 'nàng, plì nòih au tadroq wa tarìt taiq bìac aih,

\par }{\QB haq enh plôh loh khoi enh nòi haq.


\par }{\Q \VS{2}Tamàng bàu Haq tìah ca plình cađah,

\par }{\QB wa atêh tagrùang tagràt loh enh hacùng Haq!


\par }{\Q \VS{3}Haq broq tadroq enh 'neq ca 'bài lòp plình,

\par }{\QB camlet Haq xreo trùh nòi lùch taneh.


\par }{\Q \VS{4}Atìq ca aih i bàu Haq grùang grùang,

\par }{\QB Haq broq atêh rahù wa cađah,

\par }{\Q wa jò i bàu Haq,

\par }{\QB èh ùh jah padràng hlài camlet.


\par }{\Q \VS{5}Boc Plình broq atêh cađah loh ca hadròt;

\par }{\QB Haq broq bìac dìq jaq càn caiq bèn ùh nui loq dìq?


\par }{\Q \VS{6}Haq doi ca twiac: Clìh ta taneh beq!

\par }{\QB Hadai doi ca mè: Mè càn dêh beq!


\par }{\Q \VS{7}Haq clenh tin tì da rìm ngai,

\par }{\QB đòiq rìm ngai jah loq ca bìac da Haq.


\par }{\Q \VS{8}Jò aih ngè rôm lam mot ŏi dèh ta còp wa ŏi hloi ta còp.


\par }{\Q \VS{9}Bahùt trùh enh pah 'ma ca mat mahì loh,

\par }{\QB plình hangeo trùh enh pah 'ngeo ca mat mahì loh.


\par }{\Q \VS{10}Hihèm da Boc Plình broq loh diac hmu;

\par }{\QB diac cròng rùng rai loh wìa dìq diac hmu.


\par }{\Q \VS{11}Haq tŏng đòiq hòi diac ta yùc,

\par }{\QB hi khoi camlet xreo enh yùc.


\par }{\Q \VS{12}Yùc pan jàp jìa tiaq manoh Boc Plình,

\par }{\QB đòiq broq gêh bìac Haq ma thê broq jàp ta crŏng taneh.


\par }{\Q \VS{13}Haq broq loh dìq bìac cô đòiq baxa hnài mangai, broq lem ca đùng taneh, loq đòiq patô can xa-ŏch xam manoh loq waq ca mangai.


\par }{\BB \par }
{\Q \VS{14}“Ôi Jop, halang don tamàng bàu beq, yòng hatenh,

\par }{\QB haboq hlài bìac halac da Boc Plình beq.


\par }{\Q \VS{15}Ìh i loq ca trong Boc Plình ta'mroq bìac aih ùh?

\par }{\QB 'Màng leq Haq am camlet xreo yùc Haq ùh?


\par }{\Q \VS{16}Ìh i loq 'màng leq yùc jah atua dađeh ŏi 'ne plình ùh?

\par }{\QB Ìh i loq ca bìac broq halac da Boc Plình i can rabiaq dìq dŏng ùh?


\par }{\Q \VS{17}Ìh i loq hagleq eo cwàn ìh tôq,

\par }{\QB jò Haq yŏc cayeo pah 'ma ca mat mahì loh broq ca plì taneh jah hatenh wa tôq ùh?


\par }{\Q \VS{18}Ìh i jah wiang hlìa plình ti Boc Plình

\par }{\QB wa broq plình hagao 'màng ca capiac gùang habàu ùh?


\par }{\BB \par }
{\Q \VS{19}“Xìn hnài nhèn loq ca trong leq nhèn phai doi ca Haq,

\par }{\QB taiq nhèn blùng; nhèn ùh 'nì capoch bàu leq ca Haq.


\par }{\Q \VS{20}Mangai leq nhet doi ca Boc Plình, au enh anoi ca Haq ùh?

\par }{\QB Tàng haq capoch, haq 'bìq raliang đac ùh?


\par }{\Q \VS{21}Mangai ùh jah ngan jang ta mat mahì taiq haq xreo camla jò cayeo khoi hlôi dìq ca yùc lam đac.


\par }{\Q \VS{22}'Ngah ngèq trùh enh pah 'ngeo ca mat mahì loh;

\par }{\QB dudan Boc Plình i can rahù đang ca crè joq 'nàng!


\par }{\Q \VS{23}Chuaq I Cwìang Itai Dìq Dŏng, bèn ùh nui 'nì loq ca Haq;

\par }{\QB cwìang itai càn dìq jaq Haq khoi jah padèch ti 'nhèq; Haq broq tiaq trong ta-atoq, ùh padit padiang cabô.


\par }{\Q \VS{24}Taiq 'màng aih con mangai crè yùq ca Haq;

\par }{\QB Haq ùh ngan mangai leq xoh dađeh i manoh khôn rabiaq.”




\par }\Chap{38}{\SH Boc Plình Tèu Jop
\par }
{\PP \VerseOne{1}Èh, enh nòi cayeo wawenh dêh, Chuaq tèu hlài bàu Jop 'màng cô:


\par }{\Q \VS{2}“Mangai cô cabô ma hùa goh bàu khôn rabiaq da Au,

\par }{\QB tiaq trong yŏc bàu ùh 'nì loq?


\par }{\Q \VS{3}Ep yŏc dèh manoh hèm cajap cajình beq;

\par }{\QB Au bòch ìh,

\par }{\QB ìh jah tèu bàu Au!


\par }{\BB \par }
{\Q \VS{4}“Jò au broq xèm da plì taneh, ìh ŏi ta leq?

\par }{\QB Tàng ìh loq dìq dŏng, ìh pa'noh beq.


\par }{\Q \VS{5}Cabô ma pajaq maneh ca haq,

\par }{\QB wa tang caxi wêh haq, ìh loq ùh?


\par }{\Q \VS{6}Xèm haq ŏi enh 'nhèq ca cah cleq?

\par }{\QB Cabô ta'ngùi pliang hmu jang mùm haq,


\par }{\Q \VS{7}jò 'bài halŏng calêu pajùm ti dabau,

\par }{\QB wa 'bài 'bình plình da Boc Plình dêh bàu lem bùi?


\par }{\BB \par }
{\Q \VS{8}“Jò diac raxìq tapŏt,

\par }{\QB plôh loh enh taneh, cabô nui tàt diac aih,


\par }{\Q \VS{9}jò aih Au am ca haq yùc đòiq broq eo yôh,

\par }{\QB am ca haq can clam clôiq đòiq broq mù cabàn,


\par }{\Q \VS{10}wa Au pajaq đòiq acang ca haq,

\par }{\QB broq long clòng wa 'mang,


\par }{\Q \VS{11}doi ca haq 'màng cô: ‘Gè trùh pàng cô raq, pi jah lam yi hangai hòm,

\par }{\QB 'bài cato lai laq ep yòng pàng cô raq’?


\par }{\BB \par }
{\Q \VS{12}“Enh jò xa-ông ca ìh, ìh i jah thê plình loh 'ngah daxroq,

\par }{\QB wa pajaq jò ca 'ngah tŏc daxroq,


\par }{\Q \VS{13}đòiq haq xreo jàp ca plì taneh,

\par }{\QB wa da'rù đac mangai dù loh khoi ùh?


\par }{\Q \VS{14}Jò can ngah baxèm xreo daxroq,

\par }{\QB 'mù plì taneh pa'noh loh tìah ca taneh nhin khoi jah padit xam teo wa khoi pa'noh loh bàc nhum.


\par }{\Q \VS{15}Can 'ngah daxroq trùh broq ca mangai dù 'bìq manhài manhèp,

\par }{\QB tì wì haq ùh jah broq bìac ngang dù.


\par }{\BB \par }
{\Q \VS{16}“I jò leq ìh chaq hnoq gŏi diac raxìq,

\par }{\QB loq loh trùh ta driah diac raxìq jrùq ùh?


\par }{\Q \VS{17}I cabô patô ca ìh hnoq 'mang ngo can cachìt?

\par }{\QB Ìh khoi hnoq 'mang ngo nòi clam clôiq dìq jaq ùh?


\par }{\Q \VS{18}Ìh i hèm loq ca can rùng rai da plì taneh ùh?

\par }{\QB Tàng loq ca 'bài bìac aih, doi beq.


\par }{\BB \par }
{\Q \VS{19}“Trong leq 'nong trùh nòi can 'ngah ŏi?

\par }{\QB Nòi clam clôiq èh ŏi ta leq,


\par }{\Q \VS{20}ìh jah ajèn haq hlài dèh ta nòi haq ŏi ùh,

\par }{\QB loq ìh loq ca trong haq hlài dèh ta hnem ùh?


\par }{\Q \VS{21}Ìh loq, ma jah 'màng aih jò aih khoi xa-ông ca ìh;

\par }{\QB sôq hì da 'nhòng rìh ìh joq 'nàng bàc!


\par }{\BB \par }
{\Q \VS{22}“Ìh i mùt ngan ta kho twiac wa hnoq nòi đòiq mè preo,


\par }{\Q \VS{23}Au ma khoi padon đòiq ca jò ranàc,

\par }{\QB ca hì tajêh poh wa jò tac mac ùh?


\par }{\Q \VS{24}Can ngah jah talah tiaq trong leq,

\par }{\QB wa cayeo pah mat mahì loh tiaq trong leq hlôi loh ta crŏng taneh?


\par }{\Q \VS{25}Cabô khoi choh mùang ca diac làn,

\par }{\QB loq patô trong ca camlet,


\par }{\Q \VS{26}am mè clìh ta nòi đùng wang wê, wa nòi braih càn ùh i ca mangai ŏi;


\par }{\Q \VS{27}đòiq hi pùc taneh croh crenh,

\par }{\QB wa broq ca nhat long hon lem?


\par }{\Q \VS{28}Mè i baq 'mòh?

\par }{\QB Cabô xa-ông ca 'bài diac ngom?


\par }{\Q \VS{29}Diac hmu xa-ông loh enh cliac bô?

\par }{\QB Cabô xa-ông loh diac ngom taboc hangeo da plình?


\par }{\Q \VS{30}Diac wìa côq hlài tìah ca hmu,

\par }{\QB riang diac nòi jrùq loh ca cadoq.


\par }{\BB \par }
{\Q \VS{31}“Ìh jah càt padràng Halŏng Gu Adrùh,

\par }{\QB wa jah dŏih caxi ma càt Halŏng Cadrong Ia 'mòh?


\par }{\Q \VS{32}Ìh jah broq ca 'bài halŏng loh tiaq troq jò khê,

\par }{\QB wa 'nong trong ca Halŏng Higàu wa halŏng ma tiaq haq aih 'mòh?


\par }{\Q \VS{33}Ìh loq ca trong broq troq da 'bài halŏng ta plình

\par }{\QB wa ìh jah loq 'màng leq halŏng aih wèq bìac tabròc da crŏng taneh 'mòh?


\par }{\BB \par }
{\Q \VS{34}“Ìh jah hloh bàu lech ca yùc,

\par }{\QB broq mè pêh chac ìh 'mòh?


\par }{\Q \VS{35}Ìh i cwìang broq loh camlet 'mòh?

\par }{\QB Èh haq trùh ta nòi ìh khoi thê ùh?


\par }{\Q \VS{36}Cabô tah am can khôn rabiaq ta manoh,

\par }{\QB wa am can 'nì loq ca manoh hèm?


\par }{\Q \VS{37}Cabô nhò can rabiaq rèn yùc,

\par }{\QB glinh ùc 'bài abôq diac da 'bài lòp plình,


\par }{\Q \VS{38}wa thê mè loh broq 'bài cato taneh hatop hlài ca dabau?


\par }{\BB \par }
{\Q \VS{39}“Ma i axan hanùm am ca baco hlari can,

\par }{\QB wa broq ca baco con jah panàc,


\par }{\Q \VS{40}Ìh i loq jò baco 'na'nup ti nòi còp,

\par }{\QB loq jò achop hanùm ta rôm?


\par }{\Q \VS{41}Cabô ma ban ac jò

\par }{\QB con ac creo dang Boc Plình,

\par }{\QB wa pan ta cô pan ta tau taiq haq pangot?




\par }\Chap{39}{\SH Can Rìh da Ngè Rôm 'Màng Leq
\par }
{\Q \VerseOne{1}“Ìh i loq ca jò leq bubi rôm xêh con?

\par }{\QB Ìh khoi ngan jŏi xêh con ùh?


\par }{\Q \VS{2}Ìh i loq tình sôq khê haq axìu,

\par }{\QB wa i loq ca jò haq xêh ùh?


\par }{\Q \VS{3}Wì haq hacùn cràng jò xêh con,

\par }{\QB wa jah claih ca can jìq.


\par }{\Q \VS{4}'Bài con haq tadêh yòng càn ta đùng wang wê,

\par }{\QB khoi èh hangai dèh ca miq, pi wìh hlài.


\par }{\BB \par }
{\Q \VS{5}“Cabô đòiq lùa brì rôm cadàu lìq làn?

\par }{\QB Cabô dŏih caxi ma càt lùa renh aih?


\par }{\Q \VS{6}Au khoi am ca haq đùng wang wê đòiq broq hnem,

\par }{\QB wa đùng taneh boh broq nòi ŏi?


\par }{\Q \VS{7}Haq git ca atêh tagrùang tagràt da phôq,

\par }{\QB ùh tamàng bàu da mangai brêu jò wèq haq.


\par }{\Q \VS{8}Jàp bôi wang aih nòi đùng nhat haq;

\par }{\QB haq lam jàp nòi đòiq chaq nhat nga.


\par }{\BB \par }
{\Q \VS{9}“I ca jò leq 'bo brì chìuq ìh abèq ùh?

\par }{\QB Haq chìuq cùi haten ca atong nhat 'bo da ìh ùh?


\par }{\Q \VS{10}Ìh i jah yŏc caxi càt 'bo brì ha'mac long ech ca haq ùh?

\par }{\QB Haq chìuq lam tiaq ìh halòq taneh đùng ùh?


\par }{\Q \VS{11}Ìh jah nhò haq,

\par }{\QB taiq haq i padren dêh đòiq jah jao bìac ca haq 'mòh?


\par }{\Q \VS{12}Ìh jah canòm haq 'ràng ahlài 'mau phi ca ìh

\par }{\QB wa ahlài 'mau mì ta xàn ìh ùh?


\par }{\BB \par }
{\Q \VS{13}“Chìm đađìu tep panan padèch dađeh,

\par }{\QB mahaq ùh broq miq xam manoh loq waq.


\par }{\Q \VS{14}Taiq haq đòiq dèh catap ta taneh,

\par }{\QB catùh đòiq dèh catap ta braih tôq,


\par }{\Q \VS{15}haq hèt đac ca jènh mangai loq troq jôiq catap haq,

\par }{\QB loq ngè rôm raliang hech catap haq.


\par }{\Q \VS{16}Haq ùh loq xa-ŏch dèh ca con, haq ngan dèh con tìah ca ùh xài con haq;

\par }{\QB 'nhac ca bìac haq broq loh 'ngwan, mahaq haq ùh hlè lèt,


\par }{\Q \VS{17}taiq Boc Plình ùh am ca haq can rabiaq,

\par }{\QB ùh 'noh am ca haq can 'nì loq.


\par }{\Q \VS{18}Jò haq gwàih panan pan tŏc,

\par }{\QB haq do ca axêh wa mangai còi axêh.


\par }{\BB \par }
{\Q \VS{19}“I joq ìh ma am can dêh ca axêh,

\par }{\QB wa am ca haq xàc ŏi trong ranŏng ùh?


\par }{\Q \VS{20}Ìh broq ca haq jah clŏng tìah ca lìp tùc ùh?

\par }{\QB Atêh catô da haq, tàng đang ca crè.


\par }{\Q \VS{21}Haq cŏch taneh ta thòng tamang, lem bùi dèh ca padren.

\par }{\QB Haq glàm mùt ta nòi lình wê ranac tajêh.


\par }{\Q \VS{22}Haq khìn đac can yùq crè, ùh ramòt ca bìac cleq;

\par }{\QB ŏi jang mùh chang gùm haq ùh talùi.


\par }{\Q \VS{23}Enh 'nhèq ca haq toq atêh cachùi rang,

\par }{\QB jaoq wa chang chah 'ngah camla jò ŏi 'ne tôq.


\par }{\Q \VS{24}Haq cachuan, rai aplôh rai cachech,

\par }{\QB jò tàng atêh ken, haq ùh jah padràng dađeh.


\par }{\Q \VS{25}Bu tàng atêh ken, haq khoi cachech, ‘hadrùh,’

\par }{\QB haq xua hòi 'bài lình wì enh hangai;

\par }{\QB haq tàng bàu grùang grùang da 'bài cwan wa bàu cachech da 'bài lình.


\par }{\BB \par }
{\Q \VS{26}“I joq nhò khôn rabiaq da ìh, cliang jah pan lam,

\par }{\QB wa hlìa dèh panan gliang hlài pah 'ma ca mat mahì loh?


\par }{\Q \VS{27}I joq tiaq bàu ìh thê,

\par }{\QB cliang jah pan wa broq pù ti nòi ha'nhèq?


\par }{\Q \VS{28}Haq broq pù wa ŏi hloi ta bôi hmu hin,

\par }{\QB ta bôi hmu hin wang ùh i cabô heo tŏc.


\par }{\Q \VS{29}Enh nòi aih, haq achop hanùm,

\par }{\QB mat haq ngan hnoq hanùm ŏi enh nòi hangai.


\par }{\Q \VS{30}'Bài con 'yoh haq trôt mahem,

\par }{\QB ma jah 'màng aih nòi leq i ngè cachìt, nòi aih èh i haq.”




\par }\Chap{40}{\SH Jop Tèu Hlài Boc Plình
\par }
{\PP \VerseOne{1}Chuaq doi ca Jop:


\par }{\Q \VS{2}“Mangai đang ca 'bìq lech hnài hùa takìan ca Chuaq I Cwìang Itai Dìq Dŏng 'mòh?

\par }{\QB Mangai rahen ca Boc Plình, phai tèu hlài bàu aih beq!”


\par }{\PP \VS{3}Hi khoi Jop tèu Chuaq:


\par }{\Q \VS{4}“Au cô ùh loh cleq, au yŏc cleq ma tèu hlài Chuaq?

\par }{\QB Au yŏc tì bàng dèh hacùng.


\par }{\Q \VS{5}Au khoi troq lò capoch mòiq baiq yàng, au pi tèu hlài hòm.”


\par }{\SH Boc Plình Bòch Jop
\par }
{\PP \VS{6}Ŏi ta'ne cayeo wawenh dêh, Chuaq doi ca Jop:


\par }{\Q \VS{7}“Càt ca'nam troi mangai dêh tanuq;

\par }{\QB Au bòch ìh,

\par }{\QB èh ìh ep tèu hlài Au!


\par }{\BB \par }
{\Q \VS{8}“Ìh i manoh raliang đac bìac hadrah da Au 'mòh?

\par }{\QB Ìh enh ta'mòq tôiq ca Au đòiq doi dađeh mangai ta-atoq 'mòh?


\par }{\Q \VS{9}Loq ìh i cwìang itai dàng Boc Plình 'mòh?

\par }{\QB Ìh jah broq atêh cađah troi Haq 'mòh?


\par }{\Q \VS{10}'Màng aih, pa'noh da ìh xam bìac rahù

\par }{\QB wa jah padèch ha'nhèq beq, ngan 'bài mangai ma tagit ca ìh khoi jêh 'blêq wì haq.


\par }{\Q \VS{11}Pa'noh loh can nòih da ìh beq;

\par }{\QB ngan beq đòiq jah hnoq mangai loq catèh wa paha'neq wì haq beq.


\par }{\Q \VS{12}Phai ngan hnoq mangai loq catèh, wa 'noh wì ŏi ti 'neq beq;

\par }{\QB jôiq nunit đac mangai ngang dù ti nòi cla haq beq.


\par }{\Q \VS{13}Catùh wì haq pajùm ti dabau ta blo taneh beq,

\par }{\QB wa catùh wì haq ta nòi hlèp.


\par }{\Q \VS{14}'Màng aih, Au jah manè padèch ìh,

\par }{\QB taiq tì cla ìh jah dèch dađeh!


\par }{\SH Cwìang Boc Plình Jah Patô Ŏi Ta Bê-hê-môt
\par }
{\BB \par }
{\Q \VS{15}“Cô, phai ngan Bê-hê-môt, Au khoi broq loh haq adrình ti ìh;

\par }{\QB haq caq nhat tìah ca 'bo.


\par }{\Q \VS{16}Ngan beq, padren haq ŏi nòi cŏng haq,

\par }{\QB can dêh haq ŏi nòi hwen ta cliac haq.


\par }{\Q \VS{17}Tenh haq gang tìah ca long hùang nam;

\par }{\QB hwen cataih haq tađenh ca dabau gang got.


\par }{\Q \VS{18}Caxènh haq cadoq tìah ca đùng,

\par }{\QB jènh haq tìah ca mem.


\par }{\Q \VS{19}Ta dìq ca bìac Boc Plình broq loh,

\par }{\QB haq rahù ranhòm yi hnao dìq dŏng; Toq Au ma broq loh haq, jah pa'nhùq haq.


\par }{\Q \VS{20}'Bài bôi wang hon nhat đòiq haq caq,

\par }{\QB aih nòi dìq ngè rôm loh ta baxùh.


\par }{\Q \VS{21}Haq ca'nùng cùi ti xèm long,

\par }{\QB ta xèm blùm wa nòi 'bau diac.


\par }{\Q \VS{22}Xèm ramù broq yàp chê ca haq,

\par }{\QB long yùang liu roc diac ŏi dudan ca haq.


\par }{\Q \VS{23}Diac càn làn haq, mahaq haq ùh yùq;

\par }{\QB 'nhac ca diac Jôđan glàm hacùng haq, haq xôq ŏi hatenh.


\par }{\Q \VS{24}Cabô jah bàng mat haq hi rùp haq?

\par }{\QB Cabô jah padràng haq ta hlàm, khoi èh xrình mùh haq hi 'nong haq lam?




\par }\Chap{41}{\SH Cwìang Boc Plình Jah Patô Ŏi Ta Lê-wia-than
\par }
{\Q \VerseOne{1}“Ìh i jah axai Lê-wia-than xam pla axai?

\par }{\QB Loq jah yŏc caxi càt hacùng haq ùh?


\par }{\Q \VS{2}Ìh i Jah yŏc mòiq hadrang caxi nùng xràng mùh haq?

\par }{\QB Loq pùng kiang haq xam pla axai?


\par }{\Q \VS{3}Haq waiq xìn ìh am can xa-ŏch ca haq ùh?

\par }{\QB Loq capoch ca ìh bàu habùat 'mòh?


\par }{\Q \VS{4}Loq haq xìn broq mòiq manoh ca ìh,

\par }{\QB đòiq ìh rùp haq broq hapŏng hloi hloi ùh?


\par }{\Q \VS{5}Ìh hùa baxùh ca haq tìah ca baxùh ca chìm,

\par }{\QB càt haq èh am dèh ca 'bài con cadrì dùi haq 'mòh?


\par }{\Q \VS{6}Mangai padro baxen loq enh rŏt haq đòiq tech haq ca mangai tech jam ùh?


\par }{\Q \VS{7}Ìh jah yŏc long hin bìt jàp ta akia haq,

\par }{\QB loq yŏc jaoq bìt padom jàp ta gàu haq ùh?


\par }{\Q \VS{8}Đòiq tì ìh troq chac haq beq;

\par }{\QB èh ìh jah hmàng yôt ca bìac tajêh poh aih oq, ìh ùh jò leq hùa broq hòm!


\par }{\Q \VS{9}Cô bìac ma tình ca rùp haq khoi hnhung dŏng; hnoq toq wòch haq,

\par }{\QB wì ji khoi crè crep.


\par }{\Q \VS{10}Ùh i cabô tanuq manoh hùa leoq haq;

\par }{\QB 'màng aih, cabô jah yòng ŏi jang ngìa Au?


\par }{\Q \VS{11}Cabô khoi am ca au adroi bìac cleq ma au ep am hlài?

\par }{\QB Rìm ngè ŏi enh ca'nàm plình dìq bìac aih da Au.


\par }{\BB \par }
{\Q \VS{12}“Au enh anoi bìac 'bài jènh haq, can dêh dìq jaq da haq,

\par }{\QB wa bìac lem da dua chac hamac haq.


\par }{\Q \VS{13}I cabô jah lêh đac da haq eo yôh ùh? I cabô nui bìt hlùh ca eo xam mem da haq ùh?


\par }{\Q \VS{14}Cabô jah pèh kiang haq?

\par }{\QB Hanenh haq broq loh can ramòt.


\par }{\Q \VS{15}Cachep ŏi enh crŏng haq tìah ca khìan ŏi ta jang,

\par }{\QB da-adàng ta-atoq dabau.


\par }{\Q \VS{16}'Bài cachep aih raclep ca dabau xìa dìq jaq,

\par }{\QB cayeo ùh jah 'mùt ta'ne.


\par }{\Q \VS{17}Cachep cô hatop ca cachep tau,

\par }{\QB hatop ca dabau, ùh jah talah.


\par }{\Q \VS{18}Jò haq cachêh, loh 'ngah camlet,

\par }{\QB baiq toq mat haq tìah ca mat mahì jò daxroq.


\par }{\Q \VS{19}'Bài pla ùnh loh enh hacùng haq,

\par }{\QB wa 'bài cato ùnh caprôh loh pôn pah.


\par }{\Q \VS{20}Nhòi plôh loh enh mùh haq,

\par }{\QB tìah ca gŏc tro wa ùnh baxù enh 'neq.


\par }{\Q \VS{21}Hihèm haq cheo loh cachah

\par }{\QB wa pla ùnh loh enh hacùng haq.


\par }{\Q \VS{22}Ta ranŏng haq i can dêh,

\par }{\QB can ramòt loh jang ngìa haq.


\par }{\Q \VS{23}Dìq ca lòp xech haq cadoq wa hatop ca dabau,

\par }{\QB cajap dìq jaq ùh jah daxìch.


\par }{\Q \VS{24}Plì nòih haq cadoq tìah ca hmu,

\par }{\QB cadoq ùh crài cleq ca apŏt ma 'neq da apao xai xam hmu.


\par }{\Q \VS{25}Jò haq yòng, 'bài mangai tanuq xôq crè tarìt wì cadàu mot taiq yùq crè.


\par }{\Q \VS{26}Jò wì yŏc chang gùm pàc haq, chang gùm ùh clech ca akia haq,

\par }{\QB jaoq loq long hin hadai ùh broq cleq ca haq.


\par }{\Q \VS{27}Haq ngan mem bu dàng hri,

\par }{\QB ngan đùng bu dàng long bùc.


\par }{\Q \VS{28}Rang panenh ùh broq ca haq cadàu mot;

\par }{\QB hmu panenh troq haq bu dàng manùh 'mau.


\par }{\Q \VS{29}Haq ngan long dùi bu dàng hri;

\par }{\QB haq do pagôq ca atêh jaoq 'yoh.


\par }{\Q \VS{30}Cliac pah enh 'neq haq i cachep caiq hin bu dàng ha'nah cabi;

\par }{\QB chot loh teo ta taneh ròc jò haq moq lam, ùh crài cleq ca teo đình dŏng mùt ta long i 'bo dùng ta xàn len 'mau.


\par }{\Q \VS{31}Jò haq glài ta diac, haq broq ca nòi jrùq tro tìah ca gŏc diac tôq;

\par }{\QB broq ca diac raxìq loh tìah ca dàu tro ta abôq jò wì pai.


\par }{\Q \VS{32}Enh cloh haq đòiq hlài teo camùh tabŏc;

\par }{\QB Bèn jah xoh diac raxìq nhum tìah ca xàc co.


\par }{\Q \VS{33}Ŏi ta crŏng taneh ùh i ca ngè leq ma tìah ca haq;

\par }{\QB haq ùh loq crè.


\par }{\Q \VS{34}Haq padèch dađeh yi hnao dìq ca ngè rôm;

\par }{\QB haq broq bùa dìq dŏng ca 'bài ngè rôm.”




\par }\Chap{42}{\SH Jop Pa'noh Dèh Tôiq lôi
\par }
{\PP \VerseOne{1}Èh Jop tèu Chuaq 'màng cô:


\par }{\Q \VS{2}“Au loq Ìh broq jah rìm bìac,

\par }{\QB ùh i cabô jah tàt manoh Ìh.


\par }{\Q \VS{3}Ìh khoi bòch: Mangai cô cabô ma hùa goh can khôn rabiaq da Au? Mahaq,

\par }{\QB manàiq cô au loq au khoi capoch 'noh bàu tiaq trong au ùh 'nì,

\par }{\QB aih bìac halac halùai ma au ùh 'nì, ùh loq.


\par }{\BB \par }
{\Q \VS{4}“Ôi Chuaq xìn tamàng au capoch;

\par }{\QB au jah bòch Ìh,

\par }{\QB hi khoi Chuaq jah hnài patô ca au.


\par }{\Q \VS{5}Adroi nèh au toq tàng bìac Chuaq xam don,

\par }{\QB mahaq manàiq mat au khoi hnoq Ìh:


\par }{\Q \VS{6}Taiq 'màng aih au yŏc hlài dìq ca bàu cla au khoi anoi 'noh;

\par }{\QB au cađac dèh tôiq lôi wa xìn ŏi ta'ne blo tanùh.”


\par }{\SH Boc Plình Nòih ca 'Bài Bua Jop
\par }
{\PP \VS{7}Atìq ca jò Chuaq khoi capoch bàu aih ca Jop, èh Haq capoch ca Ê-li-pha, mangai Têman 'màng cô: “Au nòih ca ìh wa baiq ngai bua ìh, taiq pì ùh anoi bìac Au troq joq 'nàng troi Jop hapŏng Au khoi anoi.

\VS{8}'Màng aih manàiq cô Au thê pì rùp tapèh toq con 'bo calô, wa tapèh toq con trìu calô lam trùh ta Jop hapŏng Au beq, nhò haq dèch am ngè tadreo bùh thai ca pì; khoi èh Jop hapŏng Au jah waiq khàn am ca pì; ma jah 'màng aih Au rùp bàu haq, Au ùh hìaq baxa pì taiq bìac blùng da pì; taiq pì ùh anoi bìac Au troq joq 'nàng troi Jop hapŏng Au khoi anoi.”

\VS{9}'Màng aih Ê-li-pha mangai Têman, 'Binđat mangai Sua, Xôpha mangai Na-a-ma, lam broq tiaq troi bàu Chuaq khoi thê broq; khoi èh Chuaq nhàn yŏc bàu waiq xìn da Jop.


\par }{\SH Boc Plình Ha'naoq Hlài Dìq Cùng Hang Am Jop
\par }
{\PP \VS{10}Jò Jop khoi waiq khàn am dèh ca 'bài bua, Chuaq am hlài ca haq cùng hang bàc yi hnao ca baiq phàn cùng hang haq ma khoi i adroi nèh.

\VS{11}Èh dìq dŏng 'bài oh daq Jop wa 'bài mangai ma canao loq ca Jop enh adroi, wì trùh lam hmàih caq hiniang ta hnem haq. Wì ha-on wa alòng haq taiq bìac ranàc da Chuaq khoi ùc 'noh ca haq; rìm ngai wì dìq am ca Jop mòiq ca'net 'bac wa mòiq toq rawiang wang.


\par }{\PP \VS{12}'Màng aih Chuaq am xôq ramŏt ca Jop jò dang craq yi bàc ca jò ŏi thì; èh haq i 14.000 toq trìu, 6.000 toq lŏcđa, 1.000 đôi 'bo, wa 1.000 toq lùa can.

\VS{13}Haq hadai i tapèh toq con calô wa piq toq con cadrì.

\VS{14}Haq hiniq dèh ca con cadrì ma mòiq Jê-mi-ma, con ma baiq Kêxia, wa con ma piq Kê-ren-ha-buc.

\VS{15}Jàp ta gùng aih ùh i ca con cadrì leq ma lem dàng piq toq con cadrì da Jop. Jop am ca wì haq cùng hang dàng cùng hang am dèh ca 'bài con calô.


\par }{\PP \VS{16}Atìq ca bìac aih Jop rìh tam 140 hanam; haq hnoq dèh 'bài con calô, xau, xau chi trùh 'nhòng ma pôn.

\VS{17}Hi khoi haq cachìt dìq jaq lem manoh cla haq jò hanam haq khoi bàc.

\par }