\NormalFont\ShortTitle{Luca}

{\MTC Bàu Lem tiaq

\par }{\MT Luca

\par }{\MTC Achìh Bìac Chuaq Jêxu Broq wa Hnài

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Luca.

\par }{\IS Mangai Achìh wa Hanam Achìh:

\par }{\IP Luca mangai Hilap. Haq khoi achìh Sech cô đòiq paro ca mangai Hilap, can rìh da mangai Yothaiq 'màng leq. Haq hadai achìh bàu patô ca mangai đŏc waq ca loq xinoi da Chuaq Jêxu enh miq Haq hlài trùh Ađam. (Ngan 3:23–38).

\par }{\IP Ùh i hiniq Luca ta sech cô, mahaq bèn loq joq 'nàng cla Luca khoi achìh sech cô. Haq hadai achìh Sech Bìac Yiang Hadròih. Luca mangai 'bacsi sì. Bàc yàng haq lam pajùm ca Paulô. Cla haq broq mangai achìh bàc bàu da Paulô. Sech cô khoi achìh ta'ne hanam 59-63 Atìq C.

\par }{\IS Bàu Anoi:

\par }{\IP Luca achìh loh bìac can rìh Chuaq Jêxu. Luca patô Chuaq Jêxu loq waq rìm mangai. Ta bàu alìah haq achìh bìac mangai pa wa nan xa. Bèn jah ngan hnoq bàu bùi jò Luca achìh bìac xa-ông ca Chuaq Jêxu, bìac ngèh canòm wa bìac dèch claih khoi ca crŏng taneh tôiq lôi cô.

\par }{\IS Rìm 'Nat:

\par }{\IO 1. Bàu Baxèm: 1:1–4

\par }{\IO 2. Chuaq Jêxu loh ca crŏng taneh: 1:5—2:52

\par }{\IO 3. Chuaq Jêxu padon broq dèh bìac broq: 3:1—4:13

\par }{\IO 4. Bìac Broq ta gùng Ga-li-lê: 4:14—9:9

\par }{\IO 5. 'Bài yàng Chuaq Jêxu wìh hlài enh gùng Ga-li-lê: 9:10–50

\par }{\IO 6. Bìac Broq da Chuaq Jêxu ŏi ta gùng Juđia: 9:51—13:21

\par }{\IO 7. Bìac Broq da Chuaq Jêxu ŏi dudan Jôđan: 13:22—19:27

\par }{\IO 8. Chuaq Jêxu broq ngè tadreo xam chac Haq, èh Haq ta'blêq: 19:28—24:53



\par }\ChapOne{1}{\SH Thò Achìh Am ca Thê-ô-phi-lu
\par }
{\PP \VerseOne{1}I bàc ngai khoi achìh dìq ca bìac da Chuaq Jêxu Crich, bìac ma khoi broq gêh ŏi ta'ne nhèn,

\VS{2}tiaq mangai ma enh jò baxèm khoi hnoq wa mangai anoi hnài Bàu Chuaq khoi anoi hlài ca nhèn.

\VS{3}'Màng aih, ôi Thê-ô-phi-lu mangai broq cwan càn, jò au khoi bòch ngan thù wa khoi loq ma ro dìq ca bìac aih joq 'nàng, au hèm khòh achìh hlài đòiq patô ca ìh,

\VS{4}waq ca ìh jah cajap manoh loq bàu ma wì khoi hnài ìh, aih bàu joq 'nàng.


\par }{\SH Bàu Loq Adroi Bìac Xa-ông Jon 'Baptit
\par }
{\PP \VS{5}'Nhòng Hêrôt broq bùa Diac Juđia, i mòiq ngai broq pajàu Boc Plình ŏi ta 'bôq A-bi-ja, hiniq haq Xa-cha-ri. Mai haq Ê-li-sa-bet, xinoi Arôn.

\VS{6}Wa haq mangai caq ŏi ta-atoq enh ngìa ca Boc Plình, ùh i nòi leq jah trech, dìq ca manoh dì tiaq bàu thê wa bàu hnài da Chuaq.

\VS{7}Wa haq ùh i ca con, ma jah 'màng aih Ê-li-sa-bet xon. Wa dìq khoi bàc hanam.


\par }{\PP \VS{8}Hì aih, khoi trùh lù da 'bôq Xa-cha-ri broq pajàu enh ngìa ca Boc Plình.

\VS{9}Wì pàih panàih troq ca haq mùt Hnem Cùh Waiq, nòi đòiq bùh jreo i hòi xua thùm.

\VS{10}'Nang jò haq bùh, dìq ca mangai tagop pajùm enh gùng waiq khàn.


\par }{\PP \VS{11}I 'bình plình loh mahno ca Xa-cha-ri. Haq yòng pah 'ma ca ca'bŏng bùh jreo i hòi xua thùm.

\VS{12}Xa-cha-ri hnoq, haq lèt wa yùq crè.

\VS{13}Mahaq 'bình plình doi ca haq: “Xa-cha-ri apaq yùq, ma jah 'màng Boc Plình khoi tàng bàu waiq khàn ìh. Mai ìh Ê-li-sa-bet cô èh haq xa-ông mòiq toq con calô. Ìh phai hiniq ca haq Jon.

\VS{14}Ìh jah bùi lem dìq jaq, bàc ngai jah lem bùi jò xa-ông ca haq.

\VS{15}Ma jah 'màng aih haq jah padèch enh ngìa ca Chuaq wa haq ùh jò leq ôq alac, mahaq jah ùc bình Yiang Hadròih jò haq ŏi ta cliac miq haq.

\VS{16}Haq jah broq ca con caiq Is-ra-ên bàc ngai wìh hlài tiaq Chuaq, aih Boc Plình da wì haq.

\VS{17}Cla haq lam adroi ca Chuaq, yŏc manoh xam yiang i cwìang itai tìah ca Êli, đòiq thê dìq ca baq yŏc manoh hatroq ca con caiq, wa thê mangai ùh loq iu tawìh caq ŏi xam manoh ta-atoq, đòiq padon manoh con mangai gòm Chuaq lam trùh.”


\par }{\PP \VS{18}Xa-cha-ri bòch 'bình plình: “ 'Màng leq au jah loq bìac aih? Ma jah 'màng aih au khoi craq, mai au khoi bàc hanam.”


\par }{\PP \VS{19}'Bình plình padreo bàu hlài ca haq doi: “Au cô Gap-ri-ên ma yòng enh ngìa ca Boc Plình. Haq thê au lam trùh ti ìh, doi ca ìh bàu lem cô.

\VS{20}Cô èh, ìh 'bìq làu, ùh jah capoch trùh jò jah hnoq bìac aih trùh, taiq ìh ùh lùi bàu au, aih bàu jah xìt jò troq.”


\par }{\PP \VS{21}Wì mangai pajùm gòm Xa-cha-ri hamàih, ma jah 'màng aih haq ŏi dùnh ta Hnem Cùh Waiq.

\VS{22}Jò haq loh, haq ùh jah capoch cleq ca wì. Wì loq haq khoi hnoq bìac mahno ta Hnem Cùh Waiq. Haq yŏc tì patìah ca wì taiq haq xôq ŏi làu.
 

\par }{\PP \VS{23}Trùh hì khoi hêq ca broq bìac ta Hnem Cùh Waiq, haq hlài ta hnem haq.

\VS{24}Khoi ca aih, mai haq Ê-li-sa-bet ŏi jiang. Padam khê haq ùh loh enh hnem.

\VS{25}Ê-li-sa-bet doi: “Cô xôq ramŏt Chuaq khoi broq am ca au. Haq loq xa-ŏch ca au waq ca au ùh hìaq camaih enh ngìa ca phù cròng, taiq cô èh au jah xa-ông con.”


\par }{\SH 'Bình Plình Bahìa Bìac Xa-ông Chuaq Jêxu
\par }
{\PP \VS{26}Ta khê ma tadràu, Boc Plình thê 'bình plình Gap-ri-ên lam trùh ta phôq Na-xa-ret, gùng Ga-li-lê,

\VS{27}trùh ti mòiq ngai gu cadrì adrùh xriu hiniq haq Mari, khoi rùp bàu broq mai mòiq ngai gù radam hiniq haq Jôsep, xinoi bùa Đawit.

\VS{28}'Bình Plình mùt nòi gu cadrì ma ŏi, doi: “Ô mangai jah xôq ramŏt, Chuaq ŏi ti ìh.”


\par }{\PP \VS{29}Mari tàng bàu aih haq lèt dìq jaq, hèm ta manoh 'nì bàu aih enh doi cleq.

\VS{30}'Bình Plình doi ca haq: “Ô Mari apaq yùq, taiq Boc Plình enh am xôq ca ìh.

\VS{31}Cô èh, ìh jah ŏi jiang, xa-ông mòiq toq Con Calô, ìh hiniq ca Haq Chuaq Jêxu.

\VS{32}Haq jah padèch ha'nhèq, jah creo Haq Con Calô Boc Plình ma Yi Ha'nhèq. Boc Plình jah am ca Haq gèq bùa Đawit boc yaq da Haq.

\VS{33}Haq jah broq Bùa wì con caiq Jacôp, rìh halình hloi hloi, Diac Haq ùh jò leq lùch.”


\par }{\PP \VS{34}Mari doi ca 'bình plình: “Au cô 'nhòq i ŏng, broq 'màng leq jah i bìac aih.”


\par }{\PP \VS{35}'Bình Plình padreo bàu hlài ca haq: “Yiang Hadròih jah loh ŏi ti chac ìh. Cwìang itai Boc Plình jah wawenh ca ìh. 'Màng aih Con Hadròih jah xa-ông phai creo Haq Con Boc Plình.

\VS{36}Hadai khòh loq: Ê-li-sa-bet, oh daq ìh, hadai khoi ŏi jiang con calô ta cliac 'nhac ca jò haq khoi craq, haq ma wì doi mangai xon. Manàiq haq khoi ŏi jiang tadràu khê.

\VS{37}Ma jah 'màng aih ùh i bìac cleq Boc Plình ma ùh broq jah.”


\par }{\PP \VS{38}Mari doi: “Au cô hapŏng 'yoh Chuaq. Xìn bìac aih trùh ca au tiaq bàu ìh doi!” Khoi èh 'bình plình loh lam.


\par }{\SH Mari Lam Hmàih ca Ê-li-sa-bet
\par }
{\PP \VS{39}Toq leq hì atìq ca aih Mari dahôiq lam trùh mòiq nòi gùng rôm wang ŏi ta phôq cròng Juđa,

\VS{40}mùt hnem Xa-cha-ri, bòch hmàih Ê-li-sa-bet.

\VS{41}Jò Ê-li-sa-bet tàng bàu haq, con haq hatrêh ta cliac. Ê-li-sa-bet jah 'bình Yiang Hadròih.

\VS{42}Haq dêh bàu doi: “Ìh jah xôq ramŏt yi hnao ta dìq dŏng ca gu cadrì. Con ìh ta cliac hadai jah xôq!

\VS{43}Xôq ramŏt dìq jaq ca au ma jah 'màng aih au jah miq Chuaq trùh hmàih?

\VS{44}Ngan cô, jò au tàng bàu ìh bòch hmàih ca au, tajòi 'mòi con ta cliac au lem bùi hatrêh.

\VS{45}Xôq ramŏt ca gu cadrì ma khoi lùi bàu Chuaq khoi doi ca haq taiq bìac aih jah broq gêh.”


\par }{\SH Bàu Calêu Da Mari
\par }
{\PP \VS{46}Mari doi:

\par }{\Q “Mahua Yiang au manè apôi Chuaq!


\par }{\QB \VS{47}Manoh au lem bùi ŏi ta Boc Plình, Haq Chuaq ma dèch au.


\par }{\Q \VS{48}Ma jah 'màng aih Haq

\par }{\QB khoi hnoq au mangai hapŏng 'yoh 'yit.

\par }{\Q Pàng cô ta èh rìm ca 'nhòng jah doi au mangai i xôq ramŏt,


\par }{\QB \VS{49}Taiq Boc Plình ma i cwìang itai yi ha'nhèq dŏng khoi broq bìac càn am ca au.

\par }{\QB Hiniq Haq Hadròih.


\par }{\Q \VS{50}Haq xa-ŏch ca wì ma iu Haq,

\par }{\QB enh 'nhòng cô trùh 'nhòng 'noiq.


\par }{\Q \VS{51}Tì cŏng Haq khoi broq bìac càn caiq.

\par }{\QB Haq khoi hnan đac wì ma padèch dèh manoh thê wì cadàu lam lac.


\par }{\Q \VS{52}Haq khoi broq mangai i cwìang cađac dèh gèq nòi wèq,

\par }{\QB Haq dèch atŏc mangai ùh nèn.


\par }{\Q \VS{53}Haq broq ca wì mangai pangot jah i dahwèq caq,

\par }{\QB hnan wì mangai can padrŏng lam tì dech.


\par }{\Q \VS{54}Haq jùp đò Is-ra-ên hapŏng 'yoh Haq.

\par }{\QB Haq hmàng pa'noh manoh loq xa-ŏch.


\par }{\Q \VS{55}'Màng ca Haq khoi doi ca boc bèn, Ap-ra-ham,

\par }{\QB wa con xau Ap-ra-ham trùh rìm 'nhòng.”


\par }{\PP \VS{56}Mari ŏi ti Ê-li-sa-bet piq khê, khoi èh, haq hlài dèh ta hnem haq.


\par }{\SH Xa-ông ca Jon 'Baptit
\par }
{\PP \VS{57}Khoi trùh hì xa-ông, Ê-li-sa-bet xa-ông mòiq ngai con calô.

\VS{58}Dìq ca oh daq, plài haten ca haq, hnoq Chuaq khoi pa'noh bìac xa-ŏch ca Ê-li-sa-bet. Wì lem bùi pajùm ca haq.


\par }{\PP \VS{59}Trùh hì rahem, jò broq lè cat akia ca con nga cô, wì enh hiniq ca haq Xa-cha-ri tiaq hiniq baq haq,

\VS{60}mahaq miq haq doi: “Ùh jah. Ep hiniq ca haq Jon.”


\par }{\PP \VS{61}Wì rahen: “ 'Bài 'bôq ìh ùh i cabô hiniq aih.”


\par }{\PP \VS{62}Wì broq patìah ca baq haq, bòch haq enh am hiniq leq.

\VS{63}Xa-cha-ri thê wì yŏc ca haq mòiq capiac long ban 'yoh. Haq achìh 'màng cô: “Hiniq haq Jon.” Cabô ji hamàih.

\VS{64}Tajòi 'mòi hacùng haq tapèh, jah capoch. Haq manè pôi Boc Plình.

\VS{65}Dìq ca wì ŏi ti hnem haten ca aih yùq crè. Wì hatùang bìac cô jàp ca gùng rôm wang Juđia.

\VS{66}Rìm ngai tàng bìac cô dìq hèm ta manoh, ùh 'nì con nga cô jah 'màng leq cô èh, taiq joq 'nàng cwìang tì da Chuaq ŏi ti haq.


\par }{\SH Bàu Manè Pôi da Xa-cha-ri
\par }
{\PP \VS{67}Xa-cha-ri baq con nga aih jah 'bình Yiang Hadròih. Haq capoch bàu loq adroi doi:


\par }{\Q \VS{68}“Manè pôi Chuaq, Boc Plình da Is-ra-ên,

\par }{\QB ma jah 'màng aih Haq khoi lam hmàih ca bèn, rŏt dèch hlài mangai jàn Haq.


\par }{\Q \VS{69}Haq khoi dèch am ca bèn mòiq Ngai i cwìang itai jah dèch bèn,

\par }{\QB trùh enh xinoi Đawit, hapŏng Boc Plình.


\par }{\Q \VS{70}Tìah ca bàu Chuaq,

\par }{\QB nhò 'bài mangai capoch thai Boc Plình khoi anoi calah nèh.


\par }{\Q \VS{71}Haq jah dèch bèn claih enh mangai ma tagit bèn,

\par }{\QB dŏih bèn claih enh tì wì ma git ca bèn.


\par }{\Q \VS{72}Haq pa'noh manoh xa-ŏch trùh ti boc yaq bèn,

\par }{\QB hmàng hlài bàu wêh jao hadròih,


\par }{\QB \VS{73}tìah ca bàu pachac Haq khoi doi ca Ap-ra-ham boc yaq bèn.


\par }{\Q \VS{74}Haq jah dèch bèn claih enh mangai ma ta'blêq ca bèn,

\par }{\QB đòiq bèn jah patìh bìac Haq ùh hìaq yùq crè ca wì.


\par }{\QB \VS{75}Đòiq dìq ca 'nhòng rìh bèn jah hadròih wa ta-atoq enh ngìa ca Boc Plình ma ha'nhèq.


\par }{\BB \par }
{\Q \VS{76}“Ôi con 'yoh, wì jah creo ca con: Mangai capoch thai Boc Plình, aih Boc Plình ma Yi Ha'nhèq,

\par }{\QB taiq con lam adroi ca Chuaq padon am trong ca Haq.


\par }{\Q \VS{77}Đòiq am ca con jàn Haq

\par }{\QB manoh loq 'nì bìac dèch claih nhò baxŏng tôiq lôi wì.


\par }{\Q \VS{78}Boc Plình broq bìac cô taiq Haq xa-ŏch ca bèn.

\par }{\QB Jah i can 'ngah daxroq enh Diac Plình padon xreo enh 'nhèq ca bèn,


\par }{\Q \VS{79}xreo 'ngah ca wì ma ha'ngui nòi clam clôiq,

\par }{\QB ti yàp cachìt, đòiq 'ràng jèn bèn lam trong catèm.”


\par }{\PP \VS{80}Con 'yoh aih yòng càn, manoh tadêh, ŏi nòi đùng hawit trùh hì pa'noh dađeh ca jàn Is-ra-ên.




\par }\Chap{2}{\SH Chuaq Jêxu Jah Xa-ông Loh
\par }
{\PP \VerseOne{1}Jò aih, Sêsa Âu-gut-tô bùa Diac Rôma, wa bàc Diac ma 'noiq, 'noh ranenh thê dìq dŏng mangai rìm nòi, ep achìh dèh hiniq ta sô rèn con jàn.

\VS{2}Cô yàng baxèm wì achìh 'mùt dèh hiniq ta sô rèn con jàn, patep jò tình trùang Cwi-ri-ni-u wèq cwìang taneh Diac Siri.

\VS{3}Dìq dŏng ca jàn hlài dèh ta gùng đòiq achìh 'mùt dèh hiniq ta sô rèn con jàn.


\par }{\PP \VS{4}Ma jah 'màng aih Jôsep, xinoi Đawit, haq hadai lam enh phôq Na-xa-ret gùng Ga-li-lê, loh ta gùng Juđia, trùh 'Bêt-lê-hem phôq da Đawit,

\VS{5}đòiq achìh dèh hiniq wa hiniq Mari, mangai khoi jap bàu yŏc haq, 'nang ŏi jiang.

\VS{6}Jò wa ŏi ta 'Bêt-lê-hem, khoi trùh jò Mari xa-ông.

\VS{7}Haq xa-ông Con Ramua, yŏc mù ta'màn dèh Con, ta'ngùi ta atong nhat, ma jah 'màng aih ta hnem tamoi ŏi đò pi i nòi ca wì haq.
 

\par }{\SH Mangai Ban Trìu wa 'Bình Plình
\par }
{\PP \VS{8}Ta gùng aih i 'bài mangai ban trìu ŏi ta đùng, rìu damang gòm dèh trìu.

\VS{9}Ta'ngàc i 'bình plình da Chuaq lam trùh patô dađeh ca wì. 'Ngah 'ngai Chuaq xreo wawenh ca wì. Wì yùq crè dìq jaq.

\VS{10}'Bình plình doi: “Apaq yùq, ma jah 'màng aih, cô au anoi ca pì Bàu Lem, aih can bùi càn wa Bàu Lem jah am ca rìm ngai.

\VS{11}Mang cô ta 'Bêt-lê-hem khoi xa-ông Mangai Dèch con mangai, Haq Crich, Haq Chuaq.

\VS{12}Cô èh teo đòiq pì jah loq ca Haq: Pì jah hnoq Con Nga, ta'màn xam mù cùi ta atong nhat.”


\par }{\PP \VS{13}Ta'ngàc jò aih, i bàc 'bình plình ma 'noiq loh mahno dađeh pajùm ca 'bình plình aih. Wì anoi bàu manè Boc Plình:


\par }{\Q \VS{14}“ 'Ngah ca hiniq Boc Plình enh 'nhèq ca Plình,

\par }{\QB catèm ŏi crŏng taneh, am xôq ramŏt ca mangai lem manoh Haq.”


\par }{\PP \VS{15}Atìq ca wì 'bình plình hlài dèh ta plình, wì mangai ban trìu adràc dabau: “Beq bèn lam mùt ta phôq 'Bêt-lê-hem, ngan bìac ma neo i troi Chuaq khoi am ca bèn loq.”


\par }{\PP \VS{16}Wì hôiq haiq loh lam cadàu mùt ta phôq, chaq hnoq Mari, Jôsep, wa Con Nga cùi ta atong nhat.

\VS{17}Jò wì mangai ban trìu hnoq 'màng aih, wì ta'mon hlài rìm bàu 'bình plình ma khoi anoi ca wì bìac Con Nga cô.

\VS{18}Rìm ngai dìq hamàih jò wì tàng 'bài mangai ban trìu ta'mon hlài.

\VS{19}Mari hmàng đòiq rìm bìac cô ta manoh.

\VS{20}Wì mangai ban trìu hlài dèh ta trìu, manè padèch Boc Plình dìq ca bìac wì ma khoi tàng, khoi hnoq. Bìac cô khoi i joq 'nàng troi bàu 'bình plình khoi doi ca wì.
 

\par }{\PP \VS{21}Trùh hì rahem, hì phai cat akia, wa haq hiniq am Con Nga aih Chuaq Jêxu, ma jah 'màng aih 'bình plình khoi am ca Con Nga hiniq cô adroi ca jò Mari ŏi jiang.


\par }{\SH Lè Jao Am Chuaq Jêxu ta Hnem Cùh Waiq
\par }
{\PP \VS{22}Jò bìac hruah da Mari tiaq ranenh Môise hnài khoi gêh, wa haq 'ràng Chuaq Jêxu tŏc ta phôq Jê-ru-sa-lem đòiq jao am ca Boc Plình,

\VS{23}tiaq bàu khoi achìh ta sech ranenh Chuaq: “Dìq con calô ramua, ep jao am ca Boc Plình,”\XREF{✡}{{\XO 2:23 }{\XO{2:23
}}{\XT{LEA 13:2,12.}}}

\VS{24}wa am tadreo tiaq ranenh Boc Plình hnài: “Baiq toq trù gùng loq baiq toq trù clôi tiaq ranenh Chuaq hnài.”\XREF{✡}{{\XO 2:24 }{\XO{2:24
}}{\XT{Lêwi 12:8.}}}


\par }{\SH Bàu Manè Da Si-mê-ôn
\par }
{\PP \VS{25}Wop jò aih, i mòiq ngai hiniq haq Si-mê-ôn rìh ŏi ta Jê-ru-sa-lem. Craq aih mangai ta-atoq, i manoh lem, loq iu bàu Boc Plình. Haq 'nang gòm Boc Plình 'ràng trùh Can Alòng ca mangai Is-ra-ên. I Yiang Hadròih ŏi ti haq.

\VS{26}Yiang Hadròih khoi mahno ca haq, haq 'nhòq cachìt adroi ca hnoq Mangai Crich da Boc Plình.

\VS{27}Hì aih Yiang Hadròih 'ràng haq mùt ta Hnem Cùh Waiq, adrình ca jò Mari wa Jôsep 'ràng Chuaq Jêxu trùh, đòiq broq bìac ranenh ma khoi thê broq.

\VS{28}Si-mê-ôn hnoq Con Nga, ca'mình mùt dèh ta chac, rai manè pôi Boc Plình xam bàu waiq khàn:
 

\par }{\Q \VS{29}“Waiq Chuaq, manàiq cô xìn am hapŏng Ìh jah cachìt catèm,

\par }{\QB tiaq bàu Ìh khoi doi,


\par }{\Q \VS{30}Ma jah 'màng aih mat au khoi hnoq bìac dèch claih da Ìh.


\par }{\QB \VS{31}Ìh khoi padon Mangai aih am ca rìm ngai jah hnoq.


\par }{\Q \VS{32}Mangai aih Can 'Ngah, đòiq xreo dìq ca phù cròng,

\par }{\QB wa đòiq jah broq 'ngah 'ngai ca jàn Is-ra-ên, aih jàn Ìh.”


\par }{\PP \VS{33}Jôsep wa Mari dìq jaq hamàih ca rìm bàu Si-mê-ôn anoi bìac Chuaq Jêxu.

\VS{34}Si-mê-ôn waiq xôq ramŏt am ca wì, èh doi ca Mari, miq Chuaq Jêxu: “I bàu khoi pajaq, Con Nga cô broq bàc ngai ta Is-ra-ên catŏih cro, mahaq broq bàc ngai ma 'noiq jah dèch claih, mahaq èh Con Nga cô 'bìq bàc ngai tajraq hlài.

\VS{35}Èh manoh ìh mango dìq ca jaq tìah ca chang gùm bìt manoh, đòiq dìq ca bìac ta manoh wì haq jah mahno loh.”


\par }{\SH Bàu Anna
\par }
{\PP \VS{36}Hadai jò aih i mòiq ngai gù cadrì capoch thai Boc Plình hiniq haq Anna, con Pha-nu-ên xinoi Ase, khoi craq. Haq mangai hadrô taiq ŏng haq khoi cachìt atìq ca wa yŏc dabau tapèh hanam.

\VS{37}Manàiq haq khoi 84 hanam, haq ŏi yôt ta Hnem Cùh Waiq, rôn ca acaq, waiq khàn dahì damang broq bìac Boc Plình.

\VS{38}Wop jò Si-mê-ôn đang capoch ca Mari, Anna trùh baxèm manè Boc Plình, hi khoi, anoi bìac Chuaq Jêxu am ca rìm ngai ma 'nang gòm Boc Plình dèch mangai Jê-ru-sa-lem.


\par }{\PP \VS{39}Jôsep wa Mari broq gêh rìm bìac tiaq ranenh Boc Plình ma thê wì ep broq. Khoi èh, hlài Ga-li-lê ta phôq Na-xa-ret phôq cla wì.

\VS{40}Chuaq Jêxu yòng càn, tadêh tadon, bình halùih bìac rabiaq wa xôq ramŏt Boc Plình ŏi ti Haq.


\par }{\SH Chuaq Jêxu Jò Mòiq Jàt Baiq Hanam
\par }
{\PP \VS{41}Rìm hanam trùh hì Lè Lam Cwa, miq baq Chuaq Jêxu lam ta Jê-ru-sa-lem.

\VS{42}Jò Haq khoi jah 12 hanam, Haq hadai tiaq dèh miq baq tŏc phôq Jê-ru-sa-lem broq lè.

\VS{43}Jò lè khoi gêh, miq baq Haq hlài dèh ta gùng, mahaq Chuaq Jêxu ŏi ta Jê-ru-sa-lem, miq baq haq ùh 'nì.

\VS{44}Wa xoh dèh Haq hadai lam ti wì ma hlài, lam xèq hì aih, wa men ti chaq Haq ta oh daq canao,

\VS{45}mahaq ùh hnoq Haq. Wa wìh hlài Jê-ru-sa-lem chaq hòm.

\VS{46}Atìq ca piq hì, wa chaq hnoq Haq ta Hnem Cùh Waiq 'nang ha'ngui ta'ne 'bài thài ranenh, rai tamàng, rai bòch.

\VS{47}Mangai leq tàng, wì hamàih dìq jaq ca can khôn rabiaq wa bàu Haq tèu wì.

\VS{48}Jò wa chaq hnoq Haq, wa hamàih. Miq Haq bòch: “Con ôi, gleq Con ma broq 'màng cô? Ngan cô, ma baq Con khoi xalep dìq jaq ti chaq Con.”


\par }{\PP \VS{49}Haq doi ca wa: “Miq baq chaq broq cleq ca Au? Chôp 'nhòq 'nì Au phai broq bìac Baq Au 'mòh?”

\VS{50}Mahaq wa ùh 'nì bàu aih Haq doi cleq.


\par }{\PP \VS{51}Khoi èh, Haq tiaq wa hlài ta phôq Na-xa-ret, loq iu bàu dèh miq baq. Miq Haq wèq dìq bàu aih ta manoh.

\VS{52}Chuaq Jêxu khôn rabiaq rai bàc, chac hamac rai càn, lem manoh ca Boc Plình wa ca con mangai.




\par }\Chap{3}{\SH Bìac Broq Da Jon
\par }
{\R (Mat 3:1–12; Mŏc 1:1–8; Jon 1:19–28)

\par }{\PP \VerseOne{1}Hanam ma 15, 'nhòng bùa Sêsa Ti-bê-ri, jò 'Bônti Philat broq tình trùang cròng Juđia, Hêrôt broq bùa cròng Ga-li-lê. Philip oh bùa aih broq tình trùang cròng I-tu-rê wa tình Tra-cô-nit. Li-sa-ni-a broq tình trùang cròng A-bi-len.

\VS{2}Jò Anne wa Caiphe broq pajàu ha'nhèq, i bàu Boc Plình doi ca Jon, con Xa-cha-ri, ŏi ta nòi đùng hawit.

\VS{3}Jon lam jàp dìq ca gùng haten ca diac Jôđan, hnài rìm ngai phai chìuq 'baptem đòiq patô wì khoi cađac dèh manoh broq tôiq, wìh hlài tiaq Boc Plình đòiq jah baxŏng tôiq.

\VS{4}Troq tiaq bàu khoi achìh ta sech Êsai mangai capoch thai Boc Plình:

\par }{\Q “I bàu creo ta nòi đùng hawit:

\par }{\Q ‘Padon trong Chuaq beq,

\par }{\QB broq ma tamang trong ca Haq.


\par }{\Q \VS{5}Dìq nòi hlŏng catùh đòiq haq 'bình,

\par }{\QB nòi bôi wang ca'nìh đòiq ha'neq;

\par }{\Q trong tawech broq đòiq haq jang;

\par }{\QB trong adùq adìq broq đòiq haq tamang.


\par }{\Q \VS{6}Wa rìm ngai jah hnoq bìac dèch claih da Boc Plình.’\XREF{✡}{{\XO 3:6 }{\XO{3:6
}}{\XT{Êsai 40:3–5.}}} ”


\par }{\PP \VS{7}Jon baxèm anoi ca wì mangai pajùm ma khoi lam trùh xìn haq broq 'baptem am ca wì: “Ô con caiq bìh plŏng, cabô khoi hnài pì trong cadàu claih can nòih Boc Plình ma padon loh?

\VS{8}'Màng aih, pì phai wìh wìa ma lem beq đòiq tajì ca pì khoi cađac dèh manoh broq tôiq. Apaq doi ca dađeh: ‘Ap-ra-ham, aih boc bèn,’ ma jah 'màng aih Au doi ca pì, Boc Plình jah broq hmu cô loh con caiq am ca Ap-ra-ham.

\VS{9}Manàiq cô chòng khoi đòiq axèm long; long leq ùh loh plì lem, jah coh tèm đac ta ùnh.”


\par }{\PP \VS{10}Wì bòch Jon: “Nhèn phai broq cleq?”


\par }{\PP \VS{11}Haq tèu wì: “Cabô i baiq blah eo, am mòiq blah ca mangai ùh i beq. Cabô i dahwèq caq, hadai broq 'màng aih.”


\par }{\PP \VS{12}Hadai i mangai gop thèq trùh đòiq chìuq 'baptem. Wì haq bòch: “Thài ôi, nhèn phai broq cleq?”


\par }{\PP \VS{13}Haq doi ca wì: “Apaq gop thèq enh gùng ca ranenh khoi pajaq.”


\par }{\PP \VS{14}Wì mangai lình hadai bòch: “Nhèn phai broq cleq?”

\par }{\PP Haq tèu wì: “Apaq padit, apaq 'nùt mangai 'noiq, mahaq phai lem bùi dèh ca cùng baha cla.”


\par }{\PP \VS{15}'Bài mangai pajùm xôq ŏi gòm, wa mangai leq ji hèm ta manoh: “Jon cô joq Crich loq ùh?”

\VS{16}Jon tèu wì haq, doi: “Au broq 'baptem ca pì xam diac, mahaq i mòiq Ngai i cwìang itai yi hnao ca au jah trùh, au ùh tajì đòiq dŏih caxi jai Haq. Haq jah broq 'baptem am ca pì xam Yiang Hadròih wa xam ùnh.

\VS{17}Tì Haq jah wê tŏn dè 'mau hreo, yŏc pliang 'mau lem 'mùt ta hapom, mahaq manùh bùh ta ùnh ma ùh pat.”

\VS{18}Jò Jon 'nang hnài Bàu Lem, èh ji hnài bàc bìac ma 'noiq hòm.


\par }{\PP \VS{19}Mahaq bùa Hêrôt, taiq Jon khoi trech tàt haq bìac yŏc Hê-rô-đia mai oh haq, wa bìac dù bùa khoi broq,

\VS{20}haq tam mòiq bìac dù hòm, aih rùp Jon 'mùt hnem tù.


\par }{\SH Chuaq Jêxu Chìuq 'Baptem
\par }
{\R (Mat 3:13–17; Mŏc 1:9–11)

\par }{\PP \VS{21}Jò dìq ca mangai pajùm chìuq 'baptem, Chuaq Jêxu hadai chìuq 'baptem. Haq 'nang waiq khàn hnoq plình tapèh,

\VS{22}èh Yiang Hadròih yŏc 'mù chìm trù loh jràp ti plêh Haq. I bàu enh plình doi: “Ìh cô Con Au ma Au loq waq; lem manoh Au rìm trong.”


\par }{\SH Xinoi Chuaq Jêxu
\par }
{\R (Mat 1:1–17)

\par }{\PP \VS{23}Chuaq Jêxu khoi jah 30 hanam, Haq baxèm broq bìac Haq. Tiaq mangai ma hèm, Haq con Jôsep,

\par }{\LI Jôsep con Hêli,

\VS{24}Hêli con Mathat,

\par }{\LI Mathat con Lêwi, Lêwi con Mênchi,

\par }{\LI Mênchi con Janê, Janê con Jôsep,


\par }{\LI \VS{25}Jôsep con Ma-ta-thia, Ma-ta-thia con Amôt,

\par }{\LI Amôt con Nahùm, Nahùm con Êchli,

\par }{\LI Êchli con Nagê,

\VS{26}Nagê con Ma-at,

\par }{\LI Ma-at con Ma-ta-thia, Ma-ta-thia con Sê-mê-in,

\par }{\LI Sê-mê-in con Jôsêch, Jôsêch con Jôđa,


\par }{\PP \VS{27}Jôđa con Jô-a-nan, Jô-a-nan con Rêsa,

\par }{\LI Rêsa con Xô-rô-ba-bên, Xô-rô-ba-bên con Sa-an-thi-ên,

\par }{\LI Sa-an-thi-ên con Nêri,

\VS{28}Nêri con Mênchi,

\par }{\LI Mênchi con Ađi, Ađi con Côsam,

\par }{\LI Côsam con Ên-ma-đan, Ên-ma-đan con Êrò,


\par }{\LI \VS{29}Êrò con Jôsuê, Jôsuê con Ê-li-ê-se,

\par }{\LI Ê-li-ê-se con Jôrim, Jôrim con Mathat,

\par }{\LI Mathat con Lêwi,

\VS{30}Lêwi con Si-mê-ôn,

\par }{\LI Si-mê-ôn con Juđa, Juđa con Jôsep,

\par }{\LI Jôsep con Jôam, Jôam con Ê-li-a-kim,


\par }{\LI \VS{31}Ê-li-a-kim con Mê-lê-a, Mê-lê-a con Mena,

\par }{\LI Mena con Mat-ta-tha, Mat-ta-tha con Nathan,

\par }{\LI Nathan con Đawit,

\VS{32}Đawit con Jêsê,

\par }{\LI Jêsê con Ôbêt, Ôbêt con Bô-ô,

\par }{\LI Bô-ô con Sala, Sala con Na-ach-son,

\par }{\LI Na-ach-son con A-mi-na-đap.

\VS{33}A-mi-na-đap con Atmin,

\par }{\LI Atmin con Ram, Ram con Hêtrôn,

\par }{\LI Hêtrôn con Perex, Perex con Juđa,


\par }{\LI \VS{34}Juđa con Jacôp, Jacôp con Isac,

\par }{\LI Isac con Ap-ra-ham, Ap-ra-ham con Terah,

\par }{\LI Terah con Nacô,

\VS{35}Nacô con Sêruc,

\par }{\LI Sêruc con Reu, Reu con Pêlec,

\par }{\LI Pêlec con Êbe, Êbe con Sêlah,


\par }{\LI \VS{36}Sêlah con Cainan, Cainan con A-bac-sat,

\par }{\LI A-bac-sat con Sem, Sem con Noah,

\par }{\LI Noah con Lamec,

\VS{37}Lamec con Ma-tu-sê-la,

\par }{\LI Ma-tu-sê-la con Ênoc, Ênoc con Jarêt,

\par }{\LI Jarêt con Mê-lê-ên, Mê-lê-ên con Cainan,


\par }{\LI \VS{38}Cainan con Ênot, Ênot con Sêt,

\par }{\LI Sêt con Ađam, Ađam con Boc Plình.




\par }\Chap{4}{\SH Can Kiac Satan Padô 'Nùt Chuaq Jêxu
\par }
{\R (Mat 4:1–11; Mŏc 1:12–13)

\par }{\PP \VerseOne{1}Chuaq Jêxu jah bình halùih Yiang Hadròih ŏi enh diac Jôđan hlài. Yiang Hadròih 'ràng Haq trùh ta đùng hawit.

\VS{2}Haq ŏi ta aih 40 hì. Can kiac Satan padô 'nùt Haq. Haq ùh i caq cleq trùh dìq ca hì aih. Haq pangot.


\par }{\PP \VS{3}Can kiac Satan doi ca Haq: “Tàng joq Ìh Con Boc Plình, broq hmu cô loh 'benh beq.”


\par }{\PP \VS{4}Chuaq Jêxu tèu: “Sech Hadròih khoi achìh: ‘Con mangai rìh ùh xài toq nhò 'benh.’\XREF{✡}{{\XO 4:4 }{\XO{4:4
}}{\XT{RAH 8:3.}}} ”


\par }{\PP \VS{5}Can kiac Satan 'ràng Haq tŏc nòi ha'nhèq, am Haq ngan dìq ca Diac ta crŏng taneh ta mòiq rahyàc,

\VS{6}hi doi ca Haq: “Au am ca Ìh dìq dŏng cwìang itai wa can ca-ah da 'bài Diac aih, ma jah 'màng aih, cwìang khoi am ca au, au enh am ca mangai leq, au am.

\VS{7}Tàng Ìh hacùn cràng cùp gàu waiq au, dìq ca bìac aih jah Ìh.”


\par }{\PP \VS{8}Chuaq Jêxu tèu: “Sech Hadròih khoi achìh: ‘Ìh phai cùh waiq Chuaq, aih Boc Plình ìh, broq toq bìac Haq hêq.’\XREF{✡}{{\XO 4:8 }{\XO{4:8
}}{\XT{RAH 6:13.}}} ”


\par }{\PP \VS{9}Can kiac Satan 'ràng Haq trùh phôq Jê-ru-sa-lem, đòiq Haq ti bôi cùa Hnem Cùh Waiq, doi ca Haq: “Tàng Ìh joq Con Boc Plình, ca'nìh Dađeh beq,

\VS{10}ma jah 'màng aih Sech Hadròih khoi achìh:

\par }{\Q “ ‘Chuaq jah thê 'bình plình Haq wèq Ìh,


\par }{\Q \VS{11}wì aih jah gêh Ìh ta tì,

\par }{\QB yùq Ìh tacro, jènh Ìh troq hmu.’\XREF{✡}{{\XO 4:11 }{\XO{4:11
}}{\XT{BCP 91:11,12.}}} ”


\par }{\PP \VS{12}Chuaq Jêxu tèu: “Sech Hadròih khoi achìh: ‘Ìh paq 'bàt thù Chuaq Boc Plình ìh.’\XREF{✡}{{\XO 4:12 }{\XO{4:12
}}{\XT{RAH 6:16.}}} ”


\par }{\PP \VS{13}Can kiac Satan chaq khoi dìq ca trong đòiq padô 'nùt Haq, èh lam khoi ca Haq, gòm jò ta'nàih ma 'noiq.


\par }{\SH Chuaq Jêxu Baxèm Hnài ta Gùng Ga-li-lê
\par }
{\R (Mat 4:12–17; Mŏc 1:14–15)

\par }{\PP \VS{14}Chuaq Jêxu jah bình halùih cwìang itai enh Yiang Hadròih, hlài ta gùng Ga-li-lê. 'Bang tìang Haq jah anoi jàp gùng wawenh ca aih.

\VS{15}Haq hnài wì ŏi ti rìm hnem tagop, mangai leq ji manè Haq.


\par }{\PP \VS{16}Chuaq Jêxu lam trùh phôq Na-xa-ret, aih nòi ma wèq ban Haq yòng càn. Glàm hì Sabat, Haq mùt ta hnem tagop, yòng enh ngìa ca wì, đŏc Sech Hadròih.

\VS{17}I mangai am ca Haq sech Êsai, mangai capoch thai Boc Plình. Haq hlìa sech, glàm nòi khoi achìh:


\par }{\Q \VS{18}“Yiang Chuaq ŏi ti Au,

\par }{\QB ma jah 'màng aih Haq khoi xùt dàu ca Au

\par }{\QB đòiq anoi Bàu Lem am ca mangai pa;

\par }{\Q Haq thê Au anoi ca mangai ŏi tù, jah ca'naih;

\par }{\QB mangai ùh xao, jah hnoq;

\par }{\QB mangai wì ma padit,

\par }{\Q jah ca'naih;


\par }{\QB \VS{19}wa anoi hlài hanam lem da Chuaq am ca wì.”\XREF{✡}{{\XO 4:19 }{\XO{4:19
}}{\XT{Êsai 58:6; 61:1,2.}}}


\par }{\PP \VS{20}Đŏc gêh, Haq canua sech am hlài ca wì, èh ha'ngui. Rìm ngai ŏi ta hnem tagop aih ngan Haq.

\VS{21}Haq doi: “Hì cô bàu ta Sech Hadròih pì neo tàng, aih khoi jah xìt.”
 

\par }{\PP \VS{22}Cabô ji anoi hlài Haq, yŏc manoh broq hamàih dìq ca bàu lem ma loh enh hacùng Haq. Wì doi: “Haq cô con Jôsep 'mòh?”


\par }{\PP \VS{23}Haq doi ca wì: “Pì enh doi ca Au bàu alìah cô: ‘Ô 'bacsi sì, broq brêh ca dađeh beq; rìm bìac nhèn tàng Ìh khoi broq ta Ca-bê-na-um, Ìh hadai phai broq ŏi ta cô, aih nòi gùng Ìh.’


\par }{\PP \VS{24}“Au doi ca pì bàu joq 'nàng: Ùh i ca mangai capoch thai Boc Plình leq jah wì nhàn yŏc ŏi ta gùng cla.

\VS{25}Au doi ca pì bàu joq 'nàng: 'Nhòng Êli ŏi ta Is-ra-ên i bàc gu cadrì hadrô. Plình ùh mè piq hanam tadràu khê, dìq ca cròng pangot hrah,

\VS{26}mahaq Êli ùh jah thê trùh ti mòiq ngai hadrô leq enh gùng ca mangai cadrì hadrô ŏi ta Sa-rep-ta, gùng Siđôn.

\VS{27}'Nhòng Ê-li-sê, mangai capoch thai Boc Plình, i bàc ngai bacùn ŏi ta Is-ra-ên, mahaq ùh i mangai leq jah brêh, enh gùng ca Na-a-man, mangai Siri.”


\par }{\PP \VS{28}Dìq ca wì ma ŏi ta hnem tagop tàng bàu cô, wì loh nòih dìq jaq.

\VS{29}Wì yòng, ca'nhùt Chuaq Jêxu loh enh gùng ca phôq, 'ràng Haq ta ha'mai go wang nòi wì ma broq phôq, đòiq cachùt Haq loh ta criang,

\VS{30}mahaq Chuaq Jêxu lam ta'ne wì mangai pajùm loh khoi nòi aih.


\par }{\SH Chuaq Jêxu Broq Brêh Mangai i Can Kiac
\par }
{\R (Mŏc 1:21–28)

\par }{\PP \VS{31}Khoi èh, Chuaq Jêxu Lam phôq Ca-bê-na-um, ta gùng Ga-li-lê, hnài wì hì Sabat.

\VS{32}Wì hamàih ta manoh ca bàu Haq ma hnài, ma jah 'màng aih Haq yŏc cwìang itai hnài wì.


\par }{\PP \VS{33}Ŏi ta hnem tagop aih i mòiq ngai i kiac ŏi ta chac, haq cachech bàu dêh doi:

\VS{34}“Ô Chuaq Jêxu mangai Na-xa-ret! Nhèn i bìac cleq ca Ìh ùh? Ìh trùh đòiq jêh đac nhèn joq ùh? Au loq Ìh cabô: Ìh Mangai Hadròih da Boc Plình!”


\par }{\PP \VS{35}Mahaq Chuaq Jêxu tèu bàu gao lech ca haq, doi: “Hatenh beq, loh khoi enh mangai cô!” Can kiac ranhùq mangai aih, loh khoi enh chac haq, ùh broq habau ca Haq.


\par }{\PP \VS{36}Dìq ca wì hamàih, bòch dabau: “Cô bàu cleq? Ma jah 'màng aih Haq yŏc cwìang itai hnan đac can kiac, wì iu bàu Haq!”

\VS{37}Wì anoi hlài cwìang itai Chuaq Jêxu dìq ca cròng aih.


\par }{\SH Miq Mai Pêtrô
\par }
{\R (Mat 8:14–17; Mŏc 1:29–39)

\par }{\PP \VS{38}Chuaq Jêxu loh enh hnem tagop, mùt hnem Simôn. Miq mai Simôn 'nang ùh hrŏc tacat. Wì ta aih xìn Chuaq Jêxu broq brêh ca haq.

\VS{39}Chuaq Jêxu lam trùh yòng jang haq, lech ca tacat. Tajòi 'mòi haq jah brêh. Khoi èh haq yòng patìh ca wì.


\par }{\PP \VS{40}Jò mat mahì padon mùt, mangai leq ma i mangai ùh hrŏc, ùh kè ùh hrŏc cleq, wì 'ràng trùh ca Chuaq Jêxu. Haq dèch tì bèq chac tang ngai broq brêh ca wì.

\VS{41}I can kiac loh khoi enh chac bàc ngai, cachech bàu dêh doi: “Haq Crich Con Calô Boc Plình!” Mahaq Chuaq lech pagau ca wì, ùh am wì doi taiq wì khoi loq ca Haq Cabô.


\par }{\PP \VS{42}Bu 'ngah, Chuaq Jêxu lam trùh mòiq nòi hawit. Bàc ngai lam chaq Haq. Jò wì hnoq Haq, wì ran padràng Haq, ùh enh Haq lam khoi ca wì.

\VS{43}Mahaq Haq doi ca wì: “Au phai anoi Bàu Lem Diac Boc Plình ti bàc phôq ma 'noiq, taiq bìac aih ma jah thê Au trùh ta cô.”

\VS{44}Khoi èh, Haq hnài Bàu Lem ti rìm hnem tagop gùng Juđia.




\par }\Chap{5}{\SH Bìac Ranang Ca Halac
\par }
{\R (Mat 4:18–22; Mŏc 1:16–20)

\par }{\PP \VerseOne{1}I mòiq hì aih Chuaq Jêxu đang yòng ŏi ti 'bò diac raxìq Gê-nê-sa-rêt. I mangai bàc dahnen wawenh ca Haq, tamàng Haq hnài Bàu Boc Plình.

\VS{2}Haq hnoq baiq toq bong ŏi haten ca 'bò diac, mahaq wì mangai rùp ca khoi loh ta diac 'nheo hlàm.

\VS{3}Chuaq Jêxu tŏc ta bong, aih bong Simôn. Haq thê Simôn chùng bong lam hangai ca 'bò diac toq 'biaq. Haq ha'ngui ta bong hnài wì.


\par }{\PP \VS{4}Jò Haq khoi hêq ca hnài, Haq doi ca Simôn: “Chùng bong loh nòi jrùq ca'naih hlàm rùp ca beq.”


\par }{\PP \VS{5}Simôn doi: “Thài ôi, nhèn khoi broq 'ngah ca mang, mahaq ùh i rùp jah cleq. Mahaq 'nhac ca 'màng aih, au xôq tiaq bàu Ìh, ca'naih hlàm.”


\par }{\PP \VS{6}Wì ca'naih hlàm jah bàc ca, trùh ten catech 'mòi ca hlàm.

\VS{7}Wì creo bua wì ŏi ta bong 'noiq lam jùp wì haq. Bua wì lam yŏc ca 'bình baiq bong, ten cram ca bong.


\par }{\PP \VS{8}Jò Simôn Pêtrô hnoq 'màng aih, haq hacùn cràng enh ngìa Chuaq Jêxu, doi: “Waiq Chuaq xìn ìh lam khoi ca au beq, ma jah 'màng aih au cô mangai i tôiq.”

\VS{9}Wì hnoq bìac rùp ca 'màng aih, Simôn wa dìq ca bua haq hamàih dìq jaq.

\VS{10}Jacò wa Jon, con Xê-bê-đê, wa ma wiang broq pajùm ti Simôn, hadai hamàih 'màng aih.

\par }{\PP Chuaq Jêxu doi ca Simôn: “Apaq yùq, pàng cô èh, ìh jah wìa mangai ca'naih hlàm dèch mangai.”

\VS{11}Wì dùng bong tŏc ta 'bò. Hi khoi, cađac dèh bong lam tiaq Chuaq.


\par }{\SH Chuaq Jêxu Broq Brêh ca Mangai Bacùn
\par }
{\R (Mat 8:1–4; Mŏc 1:40–45)

\par }{\PP \VS{12}Jò Chuaq Jêxu mùt ta mòiq phôq aih, i mòiq ngai, mangai bacùn caq jàp ta chac haq. Jò bu hnoq Chuaq, haq bla-op enh ngìa Haq, xìn: “Chuaq ôi, tàng Ìh enh, Ìh jah broq brêh ca au!”


\par }{\PP \VS{13}Chuaq Jêxu dèch tì bèq chac haq, rai doi: “Au enh, brêh beq!” Tajòi 'mòi haq jah brêh.


\par }{\PP \VS{14}Chuaq Jêxu ùh am haq anoi bìac aih ca mangai leq, mahaq Haq tanap: “Ìh phai lam patô dađeh ca pajàu. Khoi èh, am tadreo tiaq Môise khoi hnài, đòiq bìac aih jah patô am ca wì.”


\par }{\PP \VS{15}Khoi èh, bàc ngai anoi hlài bìac Chuaq Jêxu wa cwìang itai Haq. Mangai pajùm bàc lam trùh ti Haq tamàng Haq hnài, đòiq Haq broq brêh can hinìq ca wì.

\VS{16}Mahaq Haq lam nòi đùng hawit waiq khàn.


\par }{\SH Chuaq Broq Brêh ca Mangai Pen
\par }
{\R (Mat 9:1–8; Mŏc 2:1–12)

\par }{\PP \VS{17}I mòiq hì, Chuaq Jêxu 'nang hnài wì. I mangai Pha-ri-si wa thài ranenh trùh enh 'bài phôq ta gùng Ga-li-lê, gùng Juđia, phôq Jê-ru-sa-lem, ha'ngui ti aih. Cwìang itai Boc Plình ŏi ti Chuaq Jêxu đòiq Haq broq brêh dìq ca can hinìq wì haq.

\VS{18}Jò aih, i wì tòng mòiq ngai pen ta dradrah, chaq trong 'mùt haq jang ngìa Chuaq Jêxu.

\VS{19}Mangai bàc hrìn, wì ùh i ca trong mùt. Wì heo tŏc ta cùa hnem, dŏih ngoiq, 'nhùa 'noh mangai pen ŏi ta dradrah jang ngìa Chuaq, ta'ne mangai bàc.
 

\par }{\PP \VS{20}Chuaq Jêxu hnoq manoh lùi wì. Haq doi! “Ô con, tôiq lôi con khoi jah baxŏng.”


\par }{\PP \VS{21}Jò wì thài ranenh wa mangai Pha-ri-si tàng bàu aih, wì bòch dabau: “Haq cô cabô ma hùa capoch 'mèq đùng Chuaq 'màng aih? Enh gùng ca Boc Plình ùh i ca cabô jah baxŏng tôiq.”


\par }{\PP \VS{22}Chuaq Jêxu loq ta manoh wì hèm 'màng leq. Haq doi ca wì: “Gleq pì ma hèm ta manoh 'màng aih?”

\VS{23}Haq bòch: “Ma leq ma yi xùang ca doi: ‘Tôiq ìh khoi jah baxŏng,’ loq: ‘Ìh yòng lam beq’?

\VS{24}Mahaq đòiq pì loq ŏi crŏng taneh Con Mangai i cwìang baxŏng tôiq”, Haq doi ca mangai pen: “Au thê ìh yòng xùi dradrah hlài ta hnem beq!”

\VS{25}Tajòi 'mòi mangai pen aih yòng enh ngìa ca mangai pajùm, xùi dèh dradrah haq ma ca'nùng, hlài ta hnem, manè pôi Boc Plình.

\VS{26}Rìm ngai dìq hamàih, manè pôi Boc Plình, rai crè yùq. Wì doi: “Hì cô bèn khoi hnoq bìac halac.”


\par }{\SH Chuaq Jêxu Creo Lêwi
\par }
{\R (Mat 9:9–17; Mŏc 2:13–22)

\par }{\PP \VS{27}Atìq ca aih, jò Chuaq Jêxu loh enh gùng, hnoq mòiq ngai, mangai gop thèq 'nang ha'ngui ŏi ta hnem gop thèq, hiniq haq Lêwi. Chuaq Jêxu doi ca haq: “Lam tiaq Au beq!”

\VS{28}Lêwi cađac dìq rìm bìac, yòng lam tiaq Chuaq.


\par }{\PP \VS{29}Lêwi padon hiniang càn ca Chuaq ta hnem cla. I 'bài ngai gop thèq wa mangai 'noiq hadai ha'ngui caq pajùm ti wì.

\VS{30}Wì mangai Pha-ri-si wa thài ranenh mamùc, doi ca mangai hŏc tiaq Chuaq: “Gleq pì ma caq pajùm ti mangai gop thèq wa mangai i tôiq?”


\par }{\PP \VS{31}Chuaq Jêxu doi ca wì: “Ùh xài toq mangai tadêh ma nhet ca 'bacsi sì, mahaq mangai ma ùh hrŏc ma nhet.

\VS{32}Au trùh ùh xài creo mangai ta-atoq, mahaq creo mangai i tôiq waq ca wì haq cađac dèh manoh broq tôiq.”


\par }{\PP \VS{33}Wì bòch Haq: “Mangai hŏc tiaq Jon rôn ca acaq waiq khàn; mangai hŏc tiaq mangai Pha-ri-si hadai, mahaq mangai hŏc tiaq Ìh caq wa ôq?”


\par }{\PP \VS{34}Haq tèu wì: “Jò con ŏng 'nang ŏi pajùm ti bua haq, wì lem bùi caq hiniang haq, 'màng leq ma thê wì rôn ca acaq?

\VS{35}Mahaq jò leq con ŏng chìuq 'ràng lam hangai ca wì haq, hì aih wì men ŏi rôn.”


\par }{\PP \VS{36}Haq yŏc bàu alìah cô hnài wì. Haq doi: “Ùh i ca cabô ma hich bai neo, jìp 'mùt jang eo dùnh. Tàng broq 'màng aih, haq hyah, èh ha'nech ma neo ùh hatroq ca eo ma dùnh.

\VS{37}Hadai ùh i cabô ma ùc alac neo 'mùt ta 'bao akia dùnh. Tàng 'màng aih, alac neo broq padah ca 'bao akia dùnh.

\VS{38}Mahaq alac neo phai ùc 'mùt ta 'bao akia neo.

\VS{39}Hadai ùh i cabô ôq alac dùnh khoi èh bòch alac neo, ma jah 'màng aih, wì haq doi: ‘Alac dùnh yi jìang.’ ”




\par }\Chap{6}{\SH Prot Hadròc 'Mau
\par }
{\R (Mat 12:1–8; Mŏc 2:23–28)

\par }{\PP \VerseOne{1}Hì Sabat Chuaq Jêxu wa mangai hŏc tiaq Haq lam cwa đùng 'mau. Mangai hŏc tiaq prot hadròc 'mau tuta ta tì, èh caq.

\VS{2}Wì mangai Pha-ri-si trech doi: “Gleq pì ma broq bìac ùh khòh broq hì Sabat?”


\par }{\PP \VS{3}Chuaq Jêxu doi ca wì: “Pì ma 'nhòq đŏc Sech Hadròih bìac Đawit ma broq jò haq wa mangai lam ti haq, hadai pangot?

\VS{4}Haq mùt ta Hnem Cùh Waiq, yŏc 'benh ma padon đòiq ta Hnem Cùh Waiq caq, hi khoi am ca mangai ma tiaq haq hadai caq. Aih 'benh toq wì pajàu Boc Plình ma khòh caq?”

\VS{5}Haq doi tam: “Con Mangai, Haq Chuaq da hì Sabat.”


\par }{\SH Mangai 'Yoh Tì
\par }
{\R (Mat 12:9–14; Mŏc 3:1–6)

\par }{\PP \VS{6}Mòiq hì Sabat ma 'noiq, jò Chuaq Jêxu hnài wì ŏi ti hnem tagop, i mòiq ngai ŏi ta aih 'yoh tì pah 'ma.

\VS{7}Wì thài ranenh wa wì Pha-ri-si ngan thù Haq hìaq broq brêh ca mangai aih hì Sabat ùh, đòiq jah chaq trong kìan Haq.

\VS{8}Mahaq Chuaq Jêxu loq ca manoh wì. Haq doi ca mangai 'yoh tì: “Yòng beq, yòng ŏi ta'ne wì cô.” Haq lam ti Chuaq Jêxu, yòng enh ngìa ca wì.


\par }{\PP \VS{9}Chuaq Jêxu doi ca wì: “Au bòch pì: Ta hì Sabat, khòh broq bìac lem loq bìac 'mèq, jêh mangai loq dèch mangai?”


\par }{\PP \VS{10}Khoi èh, Haq ngan wì tang ngai ma wawenh ca haq, hi doi ca mangai 'yoh tì: “Padoh tì beq!” Haq padoh tì. Tì haq jah brêh.

\VS{11}Wì thài ranenh wa mangai Pha-ri-si loh nòih dìq jaq, hatình ca dabau: “Bèn broq 'màng leq ca Chuaq Jêxu cô èh.”


\par }{\SH Chuaq Jêxu Ràih Mòiq Jàt Baiq Ngai
\par }
{\R (Mat 10:1–4; Mŏc 12:13–19)

\par }{\PP \VS{12}Ta 'bài hì aih, Chuaq Jêxu tŏc ta wang waiq khàn. Dìq mòiq mang Haq waiq khàn ca Boc Plình.

\VS{13}Jò mat mahì loh, Haq creo wì mangai hŏc tiaq Haq đòiq ràih 12 ngai broq sùq đô.

\VS{14}Hiniq wì 'màng cô: Simôn, Chuaq hiniq ca haq Pêtrô. Anrê oh Simôn, Jacò wa Jon, Philip wa 'Ba-thê-lê-mi,

\VS{15}Mathêu wa Thôma, Jacò con Aphê, Simôn, wì creo Xêlôt.

\VS{16}Juđa con Jacò wa Juđa Ich-ca-ri-ôt, aih mangai ma blòq Chuaq atìq cô èh.


\par }{\PP \VS{17}Khoi ca aih, Haq wa mangai hŏc tiaq loh trùh nòi tamang. Ŏi ti aih, i mangai hŏc tiaq haq wa mangai pajùm bàc enh gùng Juđia, phôq Jê-ru-sa-lem, wa gùng Tirò, wa Siđôn,

\VS{18}trùh tamàng Haq hnài wa xìn Haq broq brêh can ùh hrŏc am ca wì. Wì mangai 'bìq can kiac broq jìq xa ŏi ta chac hadai jah brêh.

\VS{19}Dìq ca wì chaq trong bèq Haq, ma jah 'màng aih jò wì bèq Haq, i cwìang itai loh, broq brêh dìq ca wì.


\par }{\SH Bàu Xôq Ramŏt wa Nan Xa
\par }
{\R (Mat 5:1–12,38–48; 7:12)

\par }{\PP \VS{20}Chuaq Jêxu ngan mangai hŏc tiaq, hi khoi Haq doi:

\par }{\Q “Xôq ramŏt ca pì mangai pa,

\par }{\QB ma jah 'màng aih Diac Boc Plình, aih Diac da pì.


\par }{\Q \VS{21}Xôq ramŏt ca pì 'nang pangot,

\par }{\QB ma jah 'màng aih cô èh pì jah panàc!

\par }{\Q Xôq ramŏt ca pì 'nang loh diac mat,

\par }{\QB ma jah 'màng aih pì jah lem bùi!


\par }{\Q \VS{22}Xôq ramŏt ca pì,

\par }{\QB jò wì git ca pì, hnan pì,

\par }{\QB capoch 'mèq ca pì,

\par }{\QC hanip pì taiq pì tiaq Au!


\par }{\PP \VS{23}“Hì aih pì jah aplôh taiq manoh lem bùi dìq jaq, ma jah 'màng aih bìac baha da pì ŏi ta Diac Plình càn dìq jaq; wì boc yaq hadai khoi broq 'mèq ca mangai capoch thai Boc Plình 'màng aih.


\par }{\Q \VS{24}“Mahaq, nan xa ca pì mangai padrŏng can,

\par }{\QB ma jah 'màng aih pì khoi jah dèh bìac alòng!


\par }{\Q \VS{25}Nan xa ca mangai manàiq 'nang panàc,

\par }{\QB ma jah 'màng aih jah pangot!

\par }{\Q Nan xa ca mangai manàiq 'nang do,

\par }{\QB ma jah 'màng aih èh jah mango wa crò hmoi!


\par }{\Q \VS{26}Nan xa ca pì jò i bàc ngai manè,

\par }{\QB ma jah 'màng aih boc yaq wì nèh hadai khoi capoch pajìang 'màng aih ca wì 'bài mangai amòng capoch bàu loq adroi!


\par }{\SH Khòh Loq Waq Mangai Tagit Pì
\par }
{\PP \VS{27}“Mahaq Au doi ca pì ma 'nang tamàng Au. Pì phai loq waq ca mangai ma broq 'mèq ca pì, broq lem ca mangai ma git ca pì.

\VS{28}Waiq xôq ramŏt ca mangai ma hanip pì, wa waiq khàn am ca mangai ma jù lê pì.

\VS{29}Tàng cabô tep hadrò pì pah 'ma, am hloi ca haq tep da pì pah 'ngeo; Tàng cabô yŏc eo pì ma enh gùng, am hloi ca haq eo enh dalam.

\VS{30}Tàng i mangai xìn, pì am. Tàng i mangai yŏc da pì dahwèq, apaq bòch hlài.

\VS{31}Pì enh wì broq am ca pì 'màng leq, pì phai broq ca wì 'màng aih.


\par }{\PP \VS{32}“Tàng pì loq waq toq ca mangai ma loq waq ca pì, pì jah xôq cleq? Wì ma i tôiq hadai loq waq ca mangai ma loq waq ca wì.

\VS{33}Tàng pì broq lem toq ca mangai ma broq lem ca pì, 'màng aih jah xôq cleq? Mangai i tôiq hadai loq broq 'màng aih.

\VS{34}Tàng pì am wì bòch đò, hi khoi, ngèh ca wì ca'naih hlài, 'màng aih jah xôq cleq? Mangai i tôiq hadai am dabau bòch đò, khoi èh yŏc hlài.

\VS{35}Mahaq pì phai loq waq ca mangai ma git ca pì; phai broq lem wa am đò, mahaq apaq bòch wì am hlài. 'Màng aih bìac baha pì ta Diac Plình càn dìq jaq. Pì jah broq con caiq da Boc Plình ma enh 'nhèq, ma jah 'màng aih Boc Plình hadai yŏc manoh lem broq am ca mangai ùh 'nì yŏc manoh manè, wa mangai dù.

\VS{36}Pì phai loq xa-ŏch 'màng ca Baq pì ma loq xa-ŏch.


\par }{\SH Bìac Hadrah Mangai 'Noiq
\par }
{\R (Mat 7:1–5,16–20,24–27; 12:33–35)

\par }{\PP \VS{37}“Apaq hadrah, èh pì ùh hìaq chìuq hadrah. Apaq ta'mòq tôiq ca wì, èh pì ùh hìaq 'bìq wì ta'mòq hlài. Baxŏng lôi ca wì beq, èh lôi pì hadai jah baxŏng.

\VS{38}Am beq, èh pì jah nhàn yŏc: cađap càn, tŏng bình ra'nhùn bàc, hi khoi, tah tam ta eo pì hòm; ma jah 'màng aih pì tŏng ca wì dàng leq, wì hadai tŏng ca pì dàng aih.”


\par }{\PP \VS{39}Chuaq Jêxu hnài bàu alìah, Haq doi: “Mangai ùh xao jah tìch mangai ùh xao 'mòh? Dìq ca wa baiq ngai jah taclìh ta hàm joq ùh?

\VS{40}Mangai hŏc tiaq ùh yi hnao ca thài, mahaq tàng mangai hŏc tiaq lem rìm trong, èh jah dàng dèh thài.


\par }{\PP \VS{41}“Gleq ìh ngan hnoq khenh ta mat oh daq ìh, mahaq ùh hnoq caxaih ta mat dađeh?

\VS{42}Gleq ìh ma doi ca oh daq ìh: ‘Ê bua, đòiq au dŏih khenh ta mat ìh,’ mahaq ìh ùh dŏih caxaih ta mat dađeh? Ô mangai bàu lem manoh dù, dŏih caxaih loh khoi enh mat ìh beq, khoi èh men xao hnoq khenh ta mat oh daq ìh.


\par }{\PP \VS{43}“Ma jah 'màng aih long lem ùh loh plì 'mèq, long 'mèq hadai ùh jah loh plì lem.

\VS{44}'Màng aih, ngan plì, èh loq ca long. Ùh i cabô gich plì pŏc nòi long hila, loq gich plì nho nòi ramù hila.

\VS{45}Mangai i manoh lem, hloh bàu lem rangot. Mangai i manoh dù, hloh bàu 'mèq, bàu dù, ma jah 'màng aih manoh hèm 'màng leq, hacùng hloh bàu 'màng aih.


\par }{\PP \VS{46}“Gleq pì ma creo Au: ‘Chuaq, Chuaq,’ mahaq ùh broq tiaq bàu Au?

\VS{47}Au jah patô ca pì loq, mangai leq trùh ti Au, tàng bàu Au, broq tiaq bàu Au, haq tìah ca cabô:

\VS{48}Mangai aih tìah ca mòiq ngai broq hnem, chìa trom jrang trùh hmu, broq xàn enh 'nhèq ca xèm hmu. Jò diac làn dêh trùh glàm hnem aih, haq ùh jah ra'nhùn hnem aih, taiq haq khoi jah broq cajap.

\VS{49}Mahaq mangai leq tàng bàu Au ma ùh broq tiaq, haq tìah ca mòiq ngai tau broq hnem ta taneh, ùh i xèm hmu. Diac dêh glàm hnem aih. Tajòi 'mòi haq tacro raliang đac càn dìq jaq.”




\par }\Chap{7}{\SH Đôiq Trùang ŏi ta Ca-bê-na-um
\par }
{\R (Mat 8:5–13)

\par }{\PP \VerseOne{1}Khoi ca Chuaq Jêxu hnài dìq bàu aih am ca mangai pajùm tàng, Haq mùt phôq Ca-bê-na-um.

\VS{2}I mòiq ngai hapŏng da đôiq trùang ma haq loq waq, ùh hrŏc ten cachìt.

\VS{3}Tàng wì doi i Chuaq Jêxu, haq thê wì craq broq gàu Yothaiq lam xìn Chuaq broq brêh am ca hapŏng haq.

\VS{4}Wì lam trùh ti Chuaq Jêxu xìn Haq, doi: “Đôiq trùang cô đang ca Thài jùp đò,

\VS{5}taiq haq loq waq ca jàn bèn, wa khoi broq hnem tagop am ca nhèn.”

\VS{6}'Màng aih, Chuaq Jêxu lam ti wì.

\par }{\PP Jò Haq ten trùh hnem, đôiq trùang thê dèh bua lam doi ca Chuaq Jêxu: “Chuaq ôi, ùh enh pangài ca Chuaq hòm, ma jah 'màng aih au ùh tajì ca đòiq Chuaq mùt dèh ta hnem.

\VS{7}Au hadai hnoq dađeh ùh tajì đòiq trùh ta Ìh. Xìn Ìh capoch mòiq nà, èh hapŏng au jah brêh.

\VS{8}Ma jah 'màng aih au hadai loq iu bàu wì enh 'nhèq ca au. Au hadai i lình loq iu bàu au. Au thê mangai cô: ‘Lam beq!’ Haq lam. Au thê mòiq ngai ma 'noiq: ‘Thia beq!’ Haq thia. Au doi ca hapŏng au: ‘Broq bìac cô beq!’ Haq broq.”


\par }{\PP \VS{9}Jò Chuaq Jêxu tàng 'màng aih, Haq hamàih ta manoh, tawìh hlài doi ca wì ma tiaq Haq: “Au doi ca pì bàu joq 'nàng. Ŏi ta Is-ra-ên, Au 'nhòq lah hnoq mòiq ngai leq ma i manoh lùi 'màng cô.”

\VS{10}Wì bua đôiq trùang hlài ta hnem hnoq hapŏng aih khoi brêh.


\par }{\SH Mangai Gu Radam ŏi Na-in
\par }
{\PP \VS{11}Hì atìq ca aih, Chuaq Jêxu mùt ta mòiq phôq hiniq Na-in. 'Bài mangai hŏc tiaq Haq wa mòiq lù mangai pajùm bàc lam tiaq Haq.

\VS{12}Jò Haq trùh haten ca ngo phôq, hnoq wì tòng 'noh mangai cachìt, aih con calô mòiq da mangai cadrì hadrô. Bàc ngai ta phôq lam tiaq haq.

\VS{13}Jò Chuaq hnoq, Haq xa-ŏch ca haq doi: “Apaq hmoi!”


\par }{\PP \VS{14}Khoi èh, Haq lam haten bèq hom. Wì ma tòng hom yòng. Haq doi: “Ôi mangai gu radam, Au thê ìh ha'ngui!”

\VS{15}Mangai ma cachìt aih tajòi 'mòi ha'ngui, èh capoch tùang, hi khoi Chuaq Jêxu am haq da miq haq.


\par }{\PP \VS{16}Mangai leq ji crè yùq, manè Boc Plình doi: “I mangai capoch thai Boc Plình càn, khoi mahno yòng ta'ne bèn. Boc Plình khoi trùh hmàih dèh ca con jàn Haq.”

\VS{17}Bìac cô anoi jàp ca cròng Juđia, wa cròng wawenh ca aih.


\par }{\SH Bàu Bòch da Jon
\par }
{\R (Mat 11:2–19)

\par }{\PP \VS{18}Wì mangai hŏc tiaq Jon anoi hlài ca haq dìq ca bìac aih.

\VS{19}Jon creo ca mangai hŏc tiaq haq baiq ngai, thê wa lam trùh ta Chuaq Jêxu bòch: “Ìh joq Mangai nhèn ma ngèh ca trùh ùh, loq nhèn ep gòm Mangai ma 'noiq hòm?”


\par }{\PP \VS{20}Wa baiq ngai lam trùh ta Chuaq Jêxu wa doi: “Jon thê ma lam bòch: ‘Ìh joq Mangai nhèn ma ngèh ca trùh ùh, loq nhèn ep gòm Mangai ma 'noiq?’ ”


\par }{\PP \VS{21}Wop jò aih, Chuaq Jêxu broq brêh ca bàc mangai ùh hrŏc crài ca dabau, hnan đac can kiac enh mangai, wa broq ca mangai ùh xao jah hnoq.

\VS{22}Chuaq Jêxu tèu wa: “Hlài beq, anoi ca Jon loq bìac chôp khoi hnoq, khoi tàng: Mangai ùh xao jah hnoq, mangai cwê jah lam, mangai bacùn jah brêh, mangai clìch jah tàng, mangai cachìt jah rìh hlài wa mangai pa jah tàng Bàu Lem.

\VS{23}Xôq ramŏt ca mangai leq ùh cađac manoh lùi taiq Au.”


\par }{\PP \VS{24}Jò wa mangai hŏc tiaq Jon khoi lam, Chuaq Jêxu anoi bìac Jon am ca mangai pajùm tàng: “Pì lam enh ngan cleq nòi đùng hawit? Ngan long drê 'bìq cayeo hlôi ra'nhùn 'mòh?

\VS{25}Èh pì lam ngan cleq hòm? Pì ngan mangai caxùnh eo rahù 'mòh? Tau mangai caxùnh eo rahù caq ŏi nòi xùang, haq ŏi ta hnem bùa!

\VS{26}Mahaq pì lam ngan cleq hòm? Chaq mangai capoch thai Boc Plình ùh xài? Joq, Au doi ca pì, haq yi hnao ca mangai capoch thai Boc Plình.

\VS{27}Ta Sech Hadròih khoi achìh bìac haq 'màng cô:

\par }{\Q “ ‘Cô, Au thê hapŏng Au trùh adroi Ìh,

\par }{\QB haq jah padon trong am ca Ìh.’\XREF{✡}{{\XO 7:27 }{\XO{7:27
}}{\XT{Mal 3:1.}}}


\par }{\MM \VS{28}Au doi ca pì, dìq ca con mangai gu cadrì ma xa-ông 'noh, ùh i cabô yi càn ca Jon 'Baptit, mahaq ta Diac Boc Plình, mangai 'yoh dìq jaq, haq xôq yi càn ca Jon.”


\par }{\PP \VS{29}Dìq ca mangai pajùm wa mangai gop thèq chìuq Jon 'baptem, wì doi trong Boc Plình aih ta-atoq.

\VS{30}Mahaq mangai Pha-ri-si wa thài ranenh, taiq wì ùh chìuq 'baptem da Jon, wì haq khoi chôiq đac bìac manoh Boc Plình ma enh ca wì haq.


\par }{\PP \VS{31}Chuaq Jêxu doi: “Au alìah wì da 'nhòng cô tìah ca cabô?

\VS{32}Wì tìah ca con 'yoh ha'ngui ta chòq, doi ca dabau:

\par }{\Q “ ‘Nhèn khoi hlôi taliaq,

\par }{\QB gleq pì ùh nhaiq muaq?

\par }{\Q Nhèn khoi ta-oih,

\par }{\QB gleq pì ùh hmoi?’


\par }{\MM \VS{33}Taiq Jon 'Baptit trùh, ùh caq 'benh, ùh ôq alac, pì doi: ‘Haq i kiac ŏi ta chac.’

\VS{34}Con Mangai trùh, caq ôq, pì doi: ‘Haq Mangai ham ca caq, ham ca ôq, broq bua ca mangai gop thèq wa mangai dù.’

\VS{35}Mahaq bìac khôn rabiaq jah dìq dŏng ca con caiq Haq patô 'noh lem troq.”


\par }{\SH Mangai Cadrì i Tôiq Jah Baxŏng
\par }
{\PP \VS{36}I mòiq ngai, mangai Pha-ri-si adràc Chuaq Jêxu mùt ta hnem haq, caq pua. Jò khoi mùt ta hnem mangai Pha-ri-si, Chuaq ha'ngui.

\VS{37}Ŏi ta phôq aih, i mòiq ngai gu cadrì manhài trài, tàng doi i Chuaq Jêxu 'nang ha'ngui caq ta hnem mangai Pha-ri-si. Haq 'ràng mòiq toq cabi ngŏc taboc bình dàu xua thùm.

\VS{38}Haq yòng enh cloh nòi jènh Chuaq Jêxu, haq hmoi. Jò loh diac mat catôh ta jènh Chuaq, haq yŏc dèh xàc gàu, xùt jènh Chuaq; hìp jènh Chuaq, hi khoi xùt dàu xua thùm ta jènh Chuaq.


\par }{\PP \VS{39}Mangai Pha-ri-si ma khoi adràc Chuaq Jêxu hnoq 'màng aih; haq hèm ta manoh: Mangai cô, tàng Haq joq mangai capoch thai Boc Plình, Haq hadai loq ca gu cadrì cô manhài trài.


\par }{\PP \VS{40}Chuaq Jêxu doi bàu ca haq: “Ô Simôn, Au i toq 'biaq bàu enh anoi ca ìh.”

\par }{\PP Haq tèu: “Thài ôi, doi beq.”


\par }{\PP \VS{41}“I mòiq ngai aih, i baiq ngai pòq dòih haq: Mòiq ngai pòq 500 đê-na-ri, mòiq ngai pòq 50.

\VS{42}Wa baiq ngai aih dìq ùh i ca cleq ca'naih dòih, taiq 'màng aih haq cađac ca wa dòih aih. Ta wa baiq ngai aih, mangai leq loq waq ca haq yi bàc?”


\par }{\PP \VS{43}Simôn tèu: “Au doi, mangai ma khoi jah cađac ca haq yi bàc aih.”

\par }{\PP Chuaq Jêxu doi: “Ìh doi khoi troq.”


\par }{\PP \VS{44}Khoi èh, Haq tawìh ta gu cadrì, Haq doi: “Ìh hnoq mangai cadrì cô ùh? Au mùt hnem ìh, ìh ùh am diac Au 'nheo jènh, mahaq haq khoi yŏc diac mat 'nheo jènh Au; yŏc dèh xàc gàu xùt.

\VS{45}Ìh ùh hìp Au, mahaq enh jò mùt hnem ìh, haq hìp yôt jènh Au.

\VS{46}Ìh ùh xùt dàu ta gàu Au, mahaq haq yŏc dàu thùm xùt ta jènh Au.

\VS{47}'Màng aih au doi ca ìh: Tôiq mangai cadrì cô bàc, mahaq khoi jah baxŏng dìq dŏng, ma jah 'màng aih haq khoi loq waq bàc, mahaq cabô khoi jah baxŏng 'biaq, haq loq waq 'biaq.”


\par }{\PP \VS{48}Haq doi ca gu cadrì: “Tôiq ìh khoi baxŏng.”


\par }{\PP \VS{49}Wì ma ha'ngui caq pua ti Haq, hèm ta manoh: “Mangai cô Cabô, ma i cwìang baxŏng tôiq?”


\par }{\PP \VS{50}Mahaq Haq doi ca gu cadrì aih: “Manoh lùi ìh khoi dèch ìh; lam catèm beq.”




\par }\Chap{8}{\SH Bàu Alìah Mangai rai Adrech
\par }
{\PP \VerseOne{1}Atìq ca aih, Chuaq Jêxu lam enh phôq cô trùh phôq tau, enh gùng cô trùh gùng 'noiq, anoi hnài Bàu Lem da Diac Boc Plình.

\VS{2}I 12 ngai, mangai hŏc tiaq ŏi ti Haq. Hadai i mangai cadrì tiaq haq, aih 'bài mangai khoi jah Haq hnan đac kiac dù wa khoi jah brêh ca ùh hrŏc: Mari, aih Ma-đò-len, enh chac haq Chuaq khoi hnan đac tapèh toq kiac dù,

\VS{3}Jô-an-na, mai Chuxa, mangai ma wèq bìac hnem Bùa Hêrôt, Su-sa-na wa bàc ngai ma 'noiq. Wì yŏc dahwèq dađeh jùp đò Chuaq wa mangai hŏc tiaq Haq.


\par }{\SH Alìah Mangai Rai Adrech
\par }
{\R (Mat 13:1–23; Mŏc 4:1–20)

\par }{\PP \VS{4}Jò bàc ngai tagop ta aih, wa wì mangai enh bàc phôq trùh ta Haq, Haq yŏc bàu alìah hnài wì, doi:

\VS{5}“I mòiq ngai loh lam rai adrech. Jò haq rai i adrech clìh ti trong 'bìq jôiq đac, èh chìm trù caq dìq.

\VS{6}Mòiq 'nah clìh ŏi ti hmu raga. Jò bu hon, tajòi 'mòi hŏnh đac, ma jah 'màng aih ùh i ca hòi diac.

\VS{7}Mòiq 'nah clìh ŏi ta nòi hila. Adrech plôh pajùm ti hila, broq ca adrech aih ùh jah càn.

\VS{8}I mòiq 'nah clìh ŏi ti nòi taneh jìang. Haq hon wa yòng càn, loh plì, mòiq loh mòiq hrinh.”

\par }{\PP Jò anoi bàu aih, Chuaq creo bàu dêh doi: “Mangai leq i don, tamàng beq!”


\par }{\PP \VS{9}Mangai hŏc tiaq bòch Haq bàu alìah aih doi cleq.

\VS{10}Haq tèu: “Khoi am ca pì jah loq bìac halac halùai da Diac Boc Plình, mahaq wì ma 'noiq, am ca wì tàng bàu patìah

\par }{\Q “ ‘đòiq wì ngan mahaq ùh hnoq,

\par }{\QB tàng mahaq ùh loq 'nì cleq.’\XREF{✡}{{\XO 8:10 }{\XO{8:10
}}{\XT{Êsai 6:9.}}}


\par }{\PP \VS{11}“Cô, bàu alìah aih 'màng cô: Adrech aih bàu Boc Plình.

\VS{12}Adrech ma clìh ŏi ti trong, aih wì ma khoi tàng bàu Boc Plình; khoi èh can kiac Satan lam atùng yŏc bàu aih khoi ca manoh wì đòiq wì haq ùh lùi wa ùh jah dèch.

\VS{13}Adrech clìh ŏi nòi raga, aih wì ma lem bùi tamàng bàu Chuaq, mahaq ùh mùt jrùq đòiq i riah. Wì tiaq Chuaq ùh dùnh. Jò glàm bìac 'bàt thù trùh, wì haq cađac Chuaq.

\VS{14}Adrech clìh nòi hila, aih wì ma tamàng bàu Chuaq, èh lam tiaq, mahaq taiq wì lo hrìn bìac ŏi crŏng taneh cô, bìac padrŏng can, bìac baxùang dađeh, broq ca bàu Chuaq ta manoh wì haq ùh jah càn, ùh loh plì.

\VS{15}Mahaq adrech ma clìh nòi taneh jìang, aih mangai yŏc manoh joq 'nàng tamàng bàu Chuaq, wèq bàu aih ta manoh; xam manoh cajap jah loh plì.


\par }{\SH Alìah Can 'Ngah
\par }
{\R (Mŏc 4:21–25)

\par }{\PP \VS{16}“Ùh i cabô bùh đen, khoi èh yŏc thùng gùp đac, loq đòiq enh ca'nàm jùang, mahaq đòiq nòi ha'nhèq, xreo 'ngah dìq ca mangai trom hnem.

\VS{17}Ùh i ca bìac hlèp leq ma ùh jah paro. Ùh i ca bìac cleq cadoc ma ùh jah patô.

\VS{18}'Màng aih, pì ep rabiaq bìac ma pì tàng, ma jah 'màng aih, mangai khoi i, jah am tam, mangai ùh i, jah yŏc hloi bìac haq ma hèm dađeh khoi i.”


\par }{\SH Miq wa Oh Chuaq Jêxu
\par }
{\R (Mat 12:46–50; Mŏc 3:31–35)

\par }{\PP \VS{19}Miq wa oh Chuaq chaq Haq, mahaq taiq mangai bàc hrìn, ùh jah trùh haten ca Haq.

\VS{20}'Màng aih i mangai doi ca Haq loq: “Miq wa 'bài oh Ìh ŏi enh gùng, enh glàm Ìh.”


\par }{\PP \VS{21}Mahaq, Haq tèu: “Miq Au wa oh Au, aih mangai tàng bàu Boc Plình, hi khoi, broq tiaq bàu aih.”


\par }{\SH Bahùt
\par }
{\R (Mat 8:23–27; Mŏc 4:35–41)

\par }{\PP \VS{22}I mòiq hì, Chuaq Jêxu tŏc ta bong dèh ti 'bài mangai hŏc tiaq, Haq doi: “Bèn cwa pah tau beq.” Hi khoi wì lam.

\VS{23}Jò bong 'nang cadàu, Haq cùi. I bahùt trùh ta diac, 'nang dìq jaq yat.


\par }{\PP \VS{24}Mangai hŏc tiaq trùh padrìu Haq doi: “Thài ôi! Thài ôi! Bèn cachìt!”

\par }{\PP Haq rìu yòng, lech cayeo wa diac lai laq phai hatenh. Tajòi 'mòi cayeo hatenh wa diac pi lai laq hòm.

\VS{25}Haq doi ca mangai hŏc tiaq: “Manoh lùi pì ta leq?”

\par }{\PP Mangai hŏc tiaq yùq rai hamàih, bòch dabau: “Mangai cô Cabô, cayeo wa diac ma dì tiaq bàu Haq?”


\par }{\SH Mangai ŏi ta Jê-ra-sê Jah Brêh
\par }
{\R (Mat 8:28–34; Mŏc 5:1–20)

\par }{\PP \VS{26}Khoi ca aih, wì chùng bong trùh ta gùng Jê-ra-sê, ta jang ca gùng Ga-li-lê.

\VS{27}Jò Chuaq Jêxu tŏc ta 'bò, i mòiq ngai ŏi ta phôq aih i kiac ŏi ta chac, haq lam trùh ta Chuaq. Khoi dùnh mangai cô ùh caxùnh eo, ùh ŏi ta hnem, mahaq haq ŏi toq nòi cadràng hanang.

\VS{28}Bu hnoq Chuaq Jêxu, haq cachech bàu dêh, pacro dađeh ti jènh Chuaq, haq doi: “Waiq Chuaq Jêxu, Con Boc Plình ma ha'nhèq dìq jaq, au wa Ìh i bìac cleq? Xìn Ìh apaq broq au jìq xa.”

\VS{29}Ma jah 'màng aih Chuaq Jêxu khoi thê can kiac loh khoi enh haq. Mangai cô khoi bàc yàng kiac rùp haq, 'nhac ca wì gòm haq, càt jènh tì haq xam caxi mem tagwat, xôq haq goh đac. Kiac dù 'ràng haq mùt nòi đùng wang wê.


\par }{\PP \VS{30}Chuaq Jêxu bòch haq: “Gè hiniq cleq?”

\par }{\PP Haq tèu: “Hiniq au Lình Cràm!” Ma jah 'màng aih i kiac bàc mùt ŏi ta haq.


\par }{\PP \VS{31}Can kiac chang xìn yôt Chuaq Jêxu, apaq ca'nìh wì haq ta hàm jrùq.


\par }{\PP \VS{32}Jò aih i mòiq calùh chùa 'nang acaq ti cachình criang. Wì xìn Chuaq Jêxu ca'naih wì mùt ta chùa. Chuaq broq tiaq bàu wì.

\VS{33}Dìq ca can kiac aih loh khoi enh mangai, mùt ta chùa. Chùa cadàu enh bôi wang hadrùc ta diac cram cachìt dŏng.


\par }{\PP \VS{34}Wì mangai ma ban chùa, cadàu mot, anoi bìac aih jàp ta phôq wa ta gùng aih.

\VS{35}Bàc mangai loh ngan bìac aih. Jò wì trùh ti Chuaq Jêxu, hnoq mangai ma can kiac neo loh khoi enh chac haq, ha'ngui ŏi ti jènh Chuaq Jêxu, caxùnh eo cwàn, manoh hèm khoi wìa lem, wì yùq crè dìq jaq.

\VS{36}'Bài mangai ma khoi hnoq bìac halac aih, anoi hlài ca mangai 'noiq bìac mangai ma can kiac rùp khoi jah brêh aih 'màng leq.

\VS{37}Dìq ca mangai gùng Jê-ra-sê xìn Chuaq Jêxu lam khoi ca wì, ma jah 'màng aih wì crè hrìn. Haq tŏc ta bong wìh hlài pah tau.


\par }{\PP \VS{38}Mahaq mangai ma khoi claih enh can kiac, xìn lam tiaq Chuaq Jêxu. Mahaq Chuaq Jêxu thê haq hlài, doi:

\VS{39}“Hlài ta hnem ìh beq. Anoi hlài rìm bìac Boc Plình khoi broq am ca ìh.” 'Màng aih, haq lam anoi hlài rìm bìac Boc Plình khoi broq am ca haq, jàp ca phôq.


\par }{\SH Con Cadrì Jairu wa Gu Cadrì ùh Hrŏc
\par }
{\R (Mat 9:18–26; Mŏc 5:21–43)

\par }{\PP \VS{40}Jò Chuaq Jêxu hlài, i bàc ngai gòm đìh yŏc Haq, ma jah 'màng aih mangai leq ji gòm Haq.

\VS{41}I mangai craq hnem tagop, hiniq haq Jairu, trùh hacùn cràng enh ngìa Chuaq Jêxu, xìn haq mùt dèh ta hnem.

\VS{42}Ma jah 'màng aih haq i dèh mòiq toq con cadrì 12 hanam, ten cachìt.

\par }{\PP Jò Chuaq Jêxu 'nang lam ti trong, i bàc ngai dìq jaq enh pôn pah hnen Haq.

\VS{43}Jò aih, i mòiq ngai gu cadrì ùh hrŏc loh mahem khoi 12 hanam. Haq khoi yam bàc 'bac trùh ta 'bacsi sì leq xôq ùh brêh.

\VS{44}Haq lam enh cloh bèq ha'mai eo Chuaq Jêxu. Tajòi 'mòi mahem haq xŏt.


\par }{\PP \VS{45}Chuaq Jêxu bòch: “Cabô ma bèq Au?”

\par }{\PP Ma leq xôq doi ùh 'nì. Pêtrô wa bua haq doi: “Thài ôi, mangai bàc 'màng cô hnen Ìh wa Ìh bòch: Cabô ma bèq Au!”


\par }{\PP \VS{46}Mahaq Chuaq Jêxu doi: “I mangai khoi bèq Au, ma jah 'màng aih au mòn i cwìang itai loh enh Au.”


\par }{\PP \VS{47}Con cadrì aih tàng dađeh pi jah cadoc. Haq yùq crè tarìt, trùh hacùn cràng ajènh Chuaq, anoi dèh bìac hagleq haq ma bèq Chuaq, wa 'màng leq haq khoi jah brêh tajòi 'mòi.

\VS{48}Mahaq Chuaq Jêxu doi: “Con cadrì ôi, manoh con ma lùi khoi broq brêh ca con. Catèm ca con, lam beq.”


\par }{\PP \VS{49}Haq ŏi capoch, i craq hnem tagop trùh doi ca Jairu: “Hêq! Con cadrì ìh khoi cachìt. Apaq pangài ca Thài hòm.”


\par }{\PP \VS{50}Mahaq Chuaq Jêxu tàng 'màng aih, doi ca Jairu: “Apaq yùq, canòm ma joq 'nàng, con ìh jah brêh.”


\par }{\PP \VS{51}Jò wì trùh hnem, Haq toq am ca Pêtrô, Jacò, Jon, wa miq baq con mangai aih mùt ti Haq.

\VS{52}Dìq ca wì ŏi ta hnem ta-oih ca con mangai aih. Mahaq Chuaq Jêxu doi: “Apaq hmoi. Con mangai cô ùh cachìt, haq cùi.”


\par }{\PP \VS{53}Wì do halê Chuaq, ma jah 'màng aih wì loq con mangai aih khoi cachìt.

\VS{54}Mahaq Chuaq Jêxu rùp tì con mangai aih, doi bàu dêh: “Con cadrì ôi, yòng beq!”

\VS{55}Mahua yiang mùt hlài ta chac haq wa haq tajòi 'mòi yòng ha'ngui. Chuaq Jêxu thê am ca con 'yoh aih acaq.

\VS{56}Miq baq con 'yoh cô hamàih ta manoh dìq jaq, mahaq Chuaq Jêxu ùh thê anoi hlài ca wì loq ca bìac aih.




\par }\Chap{9}{\SH Chuaq Jêxu Thê Mòiq Jàt Baiq Ngai Lam
\par }
{\R (Mat 10:5–15; 14:1–12; Mŏc 6:7–29)

\par }{\PP \VerseOne{1}Khoi èh Chuaq Jêxu creo ca 12 ngai sùq đô, Haq am ca wì cwìang itai đòiq ta'blêq wa hnan dìq can kiac wa broq brêh ca mangai ùh hrŏc.

\VS{2}Haq thê wì loh lam hnài bìac Diac Boc Plình wa broq brêh ca mangai ùh hrŏc.

\VS{3}Haq tanap ca wì: “Jò pì lam ti trong, apaq wê cleq; long canhra, 'bao, 'benh, 'bac wa ji apaq 'ràng eo baiq blah.

\VS{4}Jò pì mùt hnem leq, ŏi hnem aih trùh jò pì lam.

\VS{5}Phôq leq ùh pachùh pì mùt, pì loh khoi enh phôq aih, hapùih blo top ta jènh, aih broq teo tajraq hlài ca wì.”

\VS{6}Khoi èh, 'bài sùq đô loh lam enh phôq cô trùh phôq tau, hnài Bàu Lem jàp cròng broq brêh ca mangai ùh hrŏc.


\par }{\SH Bìac Bùa Hêrôt Yùq Crè
\par }
{\PP \VS{7}Bùa Hêrôt tàng dìq ca bìac Chuaq Jêxu ma broq, Haq hamàih ta manoh, ma jah 'màng aih i mangai doi: “Cô Jon khoi rìh hlài enh mangai cachìt.”

\VS{8}Mangai 'noiq doi: “Êli khoi mahno loh.” Mangai ma 'noiq hòm doi: “Wì mangai capoch thai Boc Plình calah nèh khoi rìh hlài.”

\VS{9}Bùa Hêrôt doi: “Jon, au khoi thê pŏt gàu haq. Mangai cô raq ma broq bìac aih!” Bùa chaq trong hnoq Chuaq Jêxu.


\par }{\SH Chuaq Jêxu Broq 'Benh Loh Bàc
\par }
{\R (Mat 14:13–21; Mŏc 6:30–44; Jon 6:1–14)

\par }{\PP \VS{10}Jò wì sùq đô da Chuaq Jêxu hlài, wì anoi hlài bìac wì ma khoi broq. Chuaq 'nong wì haq lam lah ti Haq trùh haten ca phôq 'Bêt-sai-đa.

\VS{11}Mahaq wì mangai pajùm loq 'màng aih. Wì tiaq Haq. Haq lem bùi đìh yŏc wì, hnài wì bìac Diac Boc Plình, broq brêh am ca bàc ngai ùh hrŏc.


\par }{\PP \VS{12}Jò ten xèq, mangai hŏc tiaq lam trùh haten ca Haq doi: “Xìn Ìh am wì hlài đòiq wì mùt ta plài wa chaq hloi dahwèq caq, ma jah 'màng aih ŏi ta cô nòi hawit.”


\par }{\PP \VS{13}Mahaq Chuaq Jêxu doi: “Pì raq phai am ca wì dahwèq caq.”

\par }{\PP Wì sùq đô tèu Haq: “Tàng ùh lam rŏt òn, bèn ŏi i padam toq 'benh wa baiq pliang ca raq.”

\VS{14}I 5.000 ngai gu calô ŏi ta aih.

\par }{\PP Mahaq Chuaq doi ca mangai hŏc tiaq: “Thê wì ha'ngui tang lù, mòiq lù 50 ngai.”

\VS{15}Mangai hŏc tiaq broq tiaq bàu Haq, thê wì ha'ngui dìq dŏng.

\VS{16}Khoi èh, Chuaq Jêxu yŏc padam toq 'benh wa baiq pliang ca, ngoi ngan ta plình, manè pôi, hi khoi hich am ca mangai hŏc tiaq axong ca wì mangai pajùm.

\VS{17}Dìq ca wì caq panàc. Wì tŏch hlài rah ma ha'nech jah 12 rajo.


\par }{\SH Pêtrô Pa'noh Chuaq Jêxu, Haq Crich
\par }
{\R (Mat 16:13–19; Mŏc 8:27–29)

\par }{\PP \VS{18}I mòiq hì aih, 'nang jò Chuaq waiq khàn mòiq ngai, 'bài mangai hŏc tiaq tagop ŏi wawenh ca Haq. Haq bòch wì: “ 'Bài jàn doi Au Cabô?”


\par }{\PP \VS{19}Mangai hŏc tiaq tèu: “Wì mangai cô doi: Jon 'Baptit. Mangai tau doi: Êli. Mangai 'noiq doi: Mangai capoch thai Boc Plình calah nèh ma khoi rìh hlài.”


\par }{\PP \VS{20}Haq bòch hòm: “Pì doi Au Cabô?”

\par }{\PP Pêtrô doi: “Ìh Crich da Boc Plình.”


\par }{\PP \VS{21}Chuaq Jêxu ùh am mangai hŏc tiaq Haq anoi hlài bìac aih ca mangai 'noiq.

\VS{22}Haq doi tam ca wì: “Con Mangai phai chìuq nan xa. Wì craq broq gàu Yothaiq, wì pajàu càn, wì thài ranenh jah git ca Haq, jêh cađac Haq, hì piq Haq rìh hlài.”


\par }{\PP \VS{23}Khoi èh, Haq doi ca wì: “Tàng enh tiaq Au, phai cađac dađeh; rìm hì xùi dèh long pagat lam tiaq Au.

\VS{24}Ma jah 'màng aih cabô enh dèch dèh can rìh, jah hnhung, mahaq mangai leq cađac dèh can rìh taiq tiaq Au, haq jah rìh.

\VS{25}Tàng mangai leq jah dìq ca crŏng taneh cô, mahaq hù hnhung dèh mahua yiang, jah i lòiq cleq?

\VS{26}Tàng mangai leq camaih ca Au wa bàu Au, èh Con Mangai hadai jah camaih ca haq, jò Haq ŏi ti can 'ngah 'ngai cla Haq, Baq Haq, wa 'bình plình lam trùh.


\par }{\PP \VS{27}“Au doi ca pì bàu joq 'nàng: I mòiq 'nah mangai ŏi ta pì 'nang yòng jang cô ùh cachìt adroi jò wì 'nhòq hnoq Diac Boc Plình.”


\par }{\SH Bìac Chuaq Halìh 'Mù
\par }
{\R (Mat 17:1–8; Mŏc 9:2–8)

\par }{\PP \VS{28}Rahem hì atìq ca Haq ma capoch bàu aih, Chuaq Jêxu 'nong Pêtrô, Jacò wa Jon lam ti Haq tŏc ta wang waiq khàn.

\VS{29}'Nang jò waiq khàn, chac hamac Haq loh ca crài, eo Haq loh taboc camla.

\VS{30}Wop jò aih, i baiq ngai capoch tùang ca Haq, aih Môise wa Êli,

\VS{31}mahno ŏi ti 'ngah 'ngai, anoi bìac Chuaq chìuq cachìt, wa bìac Haq padon broq gêh ta Jê-ru-sa-lem.

\VS{32}Pêtrô wa bua haq enh cùi dìq jaq, mahaq jò hnoq can 'ngah 'ngai Chuaq Jêxu wa baiq ngai yòng haten ca Haq, wì prau hlài.

\VS{33}Jò wa aih lam khoi ca Chuaq Jêxu, Pêtrô doi ca Chuaq Jêxu: “Thài, bèn ŏi ta cô lem dìq jaq, beq bèn broq piq toq traiq, mòiq toq ca Thài, mòiq toq ca Môise, mòiq toq am ca Êli.” Ma jah 'màng aih Pêtrô ùh 'nì ca dađeh anoi cleq.


\par }{\PP \VS{34}Jò Pêtrô 'nang anoi, i cato yùc trùh lom wì haq. Wì haq loh ca yùq crè.

\VS{35}Jò aih, i bàu enh yùc doi: “Cô Con Calô Au ma Au loq waq, phai tàng bàu Haq!”

\VS{36}Jò bàu anoi aih loh, Chuaq Jêxu ŏi mòiq Ngai raq. Ta 'bài hì aih, mangai hŏc tiaq ŏi haten, ùh anoi ca mangai leq bìac wì khoi hnoq.


\par }{\SH Chuaq Jêxu Hnan Can Kiac Enh Con Calô
\par }
{\R (Mat 17:14–18,22–23; Mŏc 9:14–27,30–32)

\par }{\PP \VS{37}Hì atìq, jò Chuaq wa mangai hŏc tiaq Haq loh enh wang, i bàc ngai khoi gòm.

\VS{38}I mòiq ngai ŏi ta wì ma bàc, creo bàu dêh doi: “Thài ôi, xìn xa-ŏch ca con calô au, ma jah 'màng aih au i dèh mòiq toq haq raq.

\VS{39}Can kiac ma ŏi ta chac haq, cachech bàu dêh. Kiac aih ranhùq haq, broq haq loh diac hai camùh hacùng, broq chac hamac haq loh habau, men loh khoi.

\VS{40}Au khoi xìn mangai hŏc tiaq Ìh hnan kiac aih, mahaq wì hnan ùh jah.”


\par }{\PP \VS{41}Chuaq Jêxu tèu: “Ô xinoi ùh i manoh lùi wa manhài trài tau! Au ŏi ti pì, àt ca pì, trùh jò leq? 'Ràng con ìh jang cô beq.”


\par }{\PP \VS{42}Con calô aih 'nang trùh haten, kiac rapàt haq tacro ta taneh, ranhùq haq. Mahaq Chuaq Jêxu lech thê kiac loh khoi. Haq broq brêh ca con 'yoh aih, am hlài da baq haq.

\VS{43}Dìq ca wì hamàih bìac cwìang itai Boc Plình.

\par }{\SH Chuaq Jêxu Anoi Adroi Bìac Haq Cachìt
\par }
{\PP Jò wì 'nang manè bìac Chuaq Jêxu broq, Haq doi dèh ca mangai hŏc tiaq:

\VS{44}“Pì phai tamàng bàu Au doi adroi ca pì cô: Cô èh wì rùp Con Mangai 'mùt ta tì mangai dù.”

\VS{45}Mahaq mangai hŏc tiaq Haq ùh 'nì tàng bàu aih doi cleq, ma jah 'màng aih bìac aih khoi cadoc đòiq wì ùh jah loq, ùh jah 'nì i hiniq cleq. Wì crè, ùh hùa bòch Chuaq bàu aih doi leq.


\par }{\SH Mangai Leq ma Yi Càn
\par }
{\R (Mat 18:1–5; Mŏc 9:33–40)

\par }{\PP \VS{46}'Bài mangai hŏc tiaq ta rahen ca dabau chaq ta'ne dìq ca wì, cabô ma yi càn dŏng.

\VS{47}Mahaq Chuaq Jêxu loq ca manoh wì. Haq yŏc mòiq ngai con 'yoh đòiq haten ca Haq.

\VS{48}Haq doi: “Mangai leq nhò hiniq Au đìh yŏc con 'yoh cô, aih khoi đìh yŏc Au. Mangai leq đìh yŏc Au, aih đìh yŏc Haq ma thê Au trùh. Ma jah 'màng aih dìq ca pì ma leq ma yi ùh nèn dìq jaq, aih mangai càn joq 'nàng.”


\par }{\PP \VS{49}Jon tèu doi: “Thài ôi, nhèn hnoq wì mangai canòm hiniq Ìh hnan can kiac. Nhèn khoi tàt wì broq, ma jah 'màng aih wì ùh i tiaq bèn.”


\par }{\PP \VS{50}Mahaq Chuaq Jêxu doi: “Apaq tàt wì, ma jah 'màng aih mangai leq ùh tajraq hlài ca pì, aih hatroq ca pì.”


\par }{\SH Chuaq Jêxu Trùh Gùng Sa-ma-ri
\par }
{\PP \VS{51}Ten trùh jò Chuaq Jêxu lam khoi ca crŏng taneh. Haq tình joq 'nàng lam Jê-ru-sa-lem.

\VS{52}Haq thê mangai hŏc tiaq lam adroi. Wì loh lam, mùt ta hnem mòiq plài da mangai Sa-ma-ri, padon hnem padài am ca Haq.

\VS{53}Mahaq mangai Sa-ma-ri ùh pachùh Haq mùt, ma jah 'màng aih taiq Haq khoi dì ca tŏc phôq Jê-ru-sa-lem.

\VS{54}Jacò wa Jon hnoq 'màng aih, doi: “Chuaq ôi, Ìh enh ma thê ùnh enh plình loh bùh cađac wì ùh?”

\VS{55}Mahaq Chuaq Jêxu tawìh hlài lech ca wa, doi: “Chôp ùh 'nì yiang leq ta manoh ma xùiq chôp”.

\VS{56}Khoi èh, Haq wa mangai hŏc tiaq lam cwa trùh plài 'noiq.


\par }{\SH Khòh Broq 'Màng Leq Đòiq Tiaq Chuaq Jêxu
\par }
{\R (Mat 8:19–22)

\par }{\PP \VS{57}Jò 'nang lam ti trong, i mangai doi: “Chuaq lam ta leq, au tiaq ta aih.”


\par }{\PP \VS{58}Chuaq Jêxu tèu: “Chôn i trom, chìm i pù, mahaq Con Mangai ùh i ca nòi angèn gàu.”


\par }{\PP \VS{59}Haq doi ca mangai 'noiq: “Ìh lam tiaq Au beq.”

\par }{\PP Mangai aih tèu: “Xìn gòm au lam catùh dèh baq hòiq.”


\par }{\PP \VS{60}Mahaq Chuaq Jêxu doi ca haq: “Đòiq mangai cachìt catùh mangai cachìt. Ìh phai lam hnài bìac Diac Boc Plình beq!”


\par }{\PP \VS{61}I mangai ma 'noiq hòm, bòch: “Waiq Chuaq, au lam tiaq Ìh mahaq gòm au hlài hangah dèh ca mangai hnem au hòiq.”


\par }{\PP \VS{62}Chuaq Jêxu doi ca haq: “Mangai leq khoi rùp long cai, mahaq ŏi hwi ngan enh cloh, mangai aih ùh đang ca patìh bìac Diac Boc Plình.”




\par }\Chap{10}{\SH Tapèh Jàt Ngai Loh Lam Anoi Hnài
\par }
{\PP \VerseOne{1}Atìq ca aih, Chuaq ràih 70 ngai, mangai hŏc tiaq 'noiq, thê wì loh lam mòiq trong baiq ngai lam adroi ca Haq, trùh rìm phôq wa nòi Haq ma padon lam.

\VS{2}Haq doi ca wì: “ 'Mau dùm khoi bàc, mahaq mangai gat 'biaq, 'màng aih phai xìn cla craq ma i 'mau dùm, thê tam mangai gat trùh.

\VS{3}Lam beq! Cô, Au thê pì lam tìah ca trìu con ŏi ta'ne calùh coq yiang.

\VS{4}Apaq wê 'bayôp, 'bao, jai. Hadai apaq chao mangai leq ti trong.
 

\par }{\PP \VS{5}“Jò pì mùt hnem leq, adroi dŏng, pì doi: ‘Catèm am ca hnem cô!’

\VS{6}Tàng hnem aih i mangai tajì ca jah can catèm, can catèm aih jah ŏi ti haq; tàng ùh, can catèm jah hlài ŏi ti cla pì.

\VS{7}Pì ŏi hnem aih, caq ôq dahwèq mangai hnem aih am ca pì. Ma jah 'màng aih mangai abroq tajì đòiq yŏc dèh cùng cla wì. Apaq lam hnem cô tŏc hnem tau.


\par }{\PP \VS{8}“Jò pì mùt phôq leq, ma i mangai pachùh adràc pì mùt, dahwèq leq wì padon ca pì, pì caq.

\VS{9}Broq brêh ca mangai ùh hrŏc ŏi phôq aih, wa anoi ca wì: ‘Diac Boc Plình khoi trùh haten ca pì.’

\VS{10}Mahaq jò pì mùt ta phôq leq ma wì ùh pachùh adràc pì mùt, pì loh lam ŏi ti trong, hi doi:

\VS{11}‘Pì ngan cô: Nhèn hapùih blo ta phôq pì ma top ta jènh nhèn, aih broq teo tajraq hlài ca pì, mahaq pì phai loq, Diac Boc Plình khoi haten ca pì.’

\VS{12}Au doi ca pì bàu joq 'nàng: Trùh hì ma lùch, phôq Sôđôm chìuq nan xa yi 'biaq ca phôq cô.


\par }{\PP \VS{13}“Nan xa ca gè, phôq Cô-ra-xin! Nan xa ca gè, phôq 'Bêt-sai-đa! Ma jah 'màng aih, tàng bìac halac ma khoi broq am ŏi ta'ne pì, 'ràng broq ca phôq Tirò wa phôq Siđôn, baiq phôq aih khoi caxùnh eo briang, côi blo tanùh, cađac dèh manoh broq tôiq khoi dùnh.

\VS{14}'Màng aih, trùh hì Boc Plình hadrah baxa, phôq Tirò wa phôq Siđôn chìuq nan xa yi 'biaq ca pì.

\VS{15}Gè, phôq Ca-bê-na-um jah dèch atŏc gè trùh ta plình 'mòh? Ùh đòh! Mahaq jah ca'nìh đac gè ta nòi cachìt!


\par }{\PP \VS{16}“Mangai leq tamàng pì, aih tamàng Au. Mangai leq cađac pì, aih cađac Au. Èh mangai leq cađac Au, aih cađac Baq Au ma thê Au trùh.”


\par }{\PP \VS{17}Tapèh jàt ngai, mangai hŏc tiaq Haq hlài lem bùi, doi: “Waiq Chuaq, nhò hiniq Chuaq dìq ca can kiac ep iu bàu nhèn.”


\par }{\PP \VS{18}Chuaq Jêxu doi ca wì: “Au khoi hnoq kiac Satan clìh enh plình bu dàng camlet plình.

\VS{19}Cô, Au khoi am ca pì cwìang itai đòiq pì jôiq cađac bìh wa agôt enh 'neq ca jènh pì; ùh i cleq nui broq raliang ca pì.

\VS{20}'Màng aih paq lem bùi bìac can kiac khoi iu pì, mahaq pì phai lem bùi taiq hiniq pì khoi achìh ŏi ta Diac plình.”


\par }{\SH Chuaq Jêxu Bùi Manoh Dìq Jaq
\par }
{\PP \VS{21}Hadai jò aih, Chuaq Jêxu dìq jaq lem bùi ta Yiang Hadròih, Haq doi: “Waiq Baq, Au manè pôi Baq, Chuaq ma wèq plình crŏng taneh, ma jah 'màng aih Ìh khoi cadoc bìac cô ca mangai khôn rabiaq, mangai 'ngah manoh, đòiq patô 'noh am ca wì 'yoh loq! Baq ôi, hi loq joq 'màng aih, ma jah 'màng aih taiq Ìh khoi hnoq bìac aih lem manoh Ìh.


\par }{\PP \VS{22}“Baq Au khoi am ca Au dìq ca bìac. Enh gùng ca Baq, ùh i mangai leq loq ca Con aih cabô; enh gùng ca Con wa mangai leq ma Con enh mahno 'noh am, hadai ùh i mangai leq loq ca Baq aih Cabô.”


\par }{\PP \VS{23}Khoi èh, Haq tawìh ngan mangai hŏc tiaq doi ca wì: “Xôq ramŏt am ca mat mangai leq jah hnoq bìac pì hnoq!

\VS{24}Ma jah 'màng aih Au doi ca pì: Bàc mangai capoch thai Boc Plình wa bàc bùa enh hnoq bìac pì ma hnoq, mahaq ùh jah hnoq; enh tamàng bìac pì ma tàng, mahaq ùh jah tàng.”


\par }{\PP \VS{25}I mòiq ngai thài ranenh yòng bòch Chuaq Jêxu đòiq thù Haq doi: “Thài ôi, au phai broq cleq đòiq jah can rìh hloi hloi?”


\par }{\PP \VS{26}Chuaq Jêxu bòch: “Sech Ranenh khoi achìh bìac cleq? Ìh đŏc cleq ta aih?”


\par }{\PP \VS{27}Haq tèu: “ ‘Ìh phai dìq ca manoh, dìq ca mahua yiang, dìq ca padren, dìq ca manoh hèm, loq iu wa loq waq ca Chuaq, Haq Boc Plình ìh’\XREF{✡}{{\XO 10:27 }{\XO{10:27
}}{\XT{RAH 6:5.}}}; wa ‘loq waq ca mangai haten hatìa ca ìh tìah ca loq waq cla dađeh.’\XREF{✡}{{\XO 10:27 }{\XO{10:27
}}{\XT{Lêwi 19:18.}}} ”


\par }{\PP \VS{28}Chuaq Jêxu doi: “Ìh tèu dìq jaq troq. Lam broq bìac aih beq, ìh jah rìh.”


\par }{\PP \VS{29}Mahaq thài aih enh padèch dađeh, haq mangai ta-atoq. Haq bòch Chuaq Jêxu: “Cabô mangai haten hatìa ca au?”


\par }{\SH Mangai Sa-ma-ri Lem Manoh
\par }
{\PP \VS{30}Chuaq Jêxu doi: “I mòiq ngai enh phôq Jê-ru-sa-lem loh phôq Jê-ri-cô, glàm mangai atùng. Wì yŏc dìq ca cùng hang haq, jêh haq loh habau, khoi èh, wì lam đòiq haq ŏi ti aih, hlàc hlai ten cachìt.

\VS{31}Jò aih i mòiq ngai pajàu lam trong aih, hnoq mangai aih, haq wia lam hloi pah tau trong.

\VS{32}Khoi èh i mòiq ngai, mangai Lêwi hadai lam trùh nòi aih, thia haten, ngan, khoi èh, hadai wia lam hloi pah tau trong.

\VS{33}Mahaq i mòiq ngai mangai Sa-ma-ri lam ti trong aih, thia trùh haten ca mangai aih, ngan mangai aih, èh haq i manoh loq xa-ŏch.

\VS{34}Haq yŏc dàu wa alac xùt nòi ma habau. Khoi èh càt hlài, dèch mangai aih enh crŏng lùa, haq 'ràng trùh hnem tamoi ŏi đò, hi wèq ban haq.

\VS{35}Trùh hì atìq, am ca cla craq hnem tamoi ŏi đò baiq đê-na-ri, haq tanap: ‘Wèq ngan mangai cô oq, tàng dìq yi hnao ca cô, jò au hlài au ca'naih da ìh.’
 

\par }{\PP \VS{36}“Ta piq ngai aih, ìh hèm mangai leq ma mangai haten hatìa ca mangai wì ma atùng?”


\par }{\PP \VS{37}Thài ranenh tèu: “Aih mangai ma khoi yŏc manoh xa-ŏch ca haq.” Chuaq Jêxu doi: “Lam beq, broq tiaq 'màng aih!”


\par }{\SH Mathê wa Mari
\par }
{\PP \VS{38}Jò Chuaq Jêxu wa mangai hŏc tiaq lam ti trong, trùh ta mòiq plài tau, i mangai cadrì, hiniq haq Mathê, adràc Chuaq mùt dèh ta hnem.

\VS{39}Haq i mòiq ngai oh cadrì, hiniq Mari, ha'ngui ti jènh Chuaq Jêxu tamàng bàu Haq.

\VS{40}Mahaq Mathê jiang broq bàc bìac patìh, trùh doi ca Chuaq Jêxu: “Chuaq ôi, oh au đòiq au broq mòiq ngai, Chuaq ma ùh hèm trùh 'mòh? Xìn thê haq wiang ti au.”


\par }{\PP \VS{41}Chuaq tèu: “Ô Mathê, Mathê! Ìh chìuq lep wa lo broq bàc bìac,

\VS{42}mahaq toq i mòiq bìac raq ma nhet. Mari khoi ràih phàn ma lem, aih phàn ùh i cabô jah yŏc!”
 



\par }\Chap{11}{\SH Bìac Waiq Khàn
\par }
{\R (Mat 6:9–13; 7:7–11)

\par }{\PP \VerseOne{1}I mòiq hì, ŏi ta mòiq nòi, Chuaq Jêxu waiq khàn. Jò Haq waiq khàn khoi hêq, mòiq ngai, mangai hŏc tiaq trùh doi: “Chuaq ôi, xìn Ìh hnài nhèn waiq khàn, 'màng ca Jon khoi hnài mangai hŏc tiaq haq.”


\par }{\PP \VS{2}Chuaq Jêxu doi: “Jò pì waiq khàn, phai anoi 'màng cô:

\par }{\Q “ ‘Waiq Baq,

\par }{\Q xìn hiniq Baq jah hadròih.

\par }{\Q Xìn Diac Baq jah trùh.


\par }{\Q \VS{3}Xìn am ca nhèn dahwèq caq rìm hì.


\par }{\Q \VS{4}Xìn baxŏng tôiq lôi nhèn,

\par }{\QB 'màng ca nhèn hadai baxŏng tôiq lôi wì ma broq tôiq ca nhèn.

\par }{\Q Apaq 'ràng nhèn mùt ta nòi ma chìuq padô 'nùt.’ ”


\par }{\PP \VS{5}Khoi èh, Haq doi ca mangai hŏc tiaq: “Tàng i mòiq ngai ŏi ta pì i bua 'ne mang trùh doi: ‘Ê ôi, am đò ca au piq toq 'benh.

\VS{6}Ma jah 'màng aih bua au enh hangai neo trùh. Au ùh i ca cleq am haq caq.’

\VS{7}Mangai ŏi ta hnem padreo hlài bàu doi: ‘Apaq pangài ca au. 'Mang khoi clenh. Au wa con caiq au 'nang cùi, ùh jah yòng yŏc 'benh am ca ìh.’

\VS{8}Au doi ca pì, 'nhac ca mangai aih ùh yòng am 'benh, mahaq taiq bua haq xìn hrìn, èh haq xôq yòng am ca bua haq dìq ca bìac bua haq ma nhet.


\par }{\PP \VS{9}“Au doi tam ca pì: Xìn beq, jah am. Chaq beq, jah hnoq. Clôq 'mang beq, 'mang jah tapèh am ca pì.

\VS{10}Ma jah 'màng aih, mangai leq xìn, haq jah nhàn. Mangai leq chaq, jah hnoq. Mangai leq clôq 'mang, jah pèh am.


\par }{\PP \VS{11}“Dìq ca pì i mangai leq broq baq, jò con bòch 'benh, haq am dèh ca con hmu, loq bòch ca, haq am bìh ùh?

\VS{12}Bòch catap haq am agôt ùh?

\VS{13}'Màng aih, tàng pì mangai 'mèq, ji loq am dèh ca con caiq bìac lem, ùh dùh dèh ca Baq pì ŏi ta Diac Plình ma ùh am ca pì Yiang Hadròih jò pì xìn Haq!”


\par }{\SH Wì Capoch Ha'nhèq đùng ca Chuaq
\par }
{\R (Mat 12:22–30,38–45; Mŏc 3:20–27)

\par }{\PP \VS{14}Chuaq Jêxu hnan cađac mòiq toq kiac làu. Jò kiac aih loh khoi, mangai làu jah capoch. Dìq ca mangai pajùm hamàih.

\VS{15}Mahaq i bàc ngai doi: “Mangai cô nhò cwìang 'Bê-ên-xê-bun, bùa can kiac, đòiq hnan đac can kiac.”

\VS{16}Mangai ma 'noiq hòm xìn Haq broq bìac halac loh enh plình đòiq thù Haq.


\par }{\PP \VS{17}Chuaq Jêxu loq manoh wì hèm. Haq doi: “Diac leq talah ca dabau, Diac aih jah raliang. Hnem leq talah ca dabau, hnem aih jah tacro.

\VS{18}'Màng aih, tàng kiac Satan git ca cla, Diac aih broq 'màng leq ma jah ŏi? Ma jah 'màng aih pì doi, Au canòm cwìang 'Bê-ên-xê-bun hnan can kiac?

\VS{19}Tàng Au canòm cwìang 'Bê-ên-xê-bun hnan đac kiac, èh con calô pì canòm ca cabô đòiq hnan kiac? 'Màng aih wì haq jah hadrah pì.

\VS{20}Mahaq tàng Au canòm tì da Boc Plình ma hnan đac can kiac, aih Diac Boc Plình khoi trùh ta nòi pì.


\par }{\PP \VS{21}“Jò mòiq ngai mangai dêh padren wê ranac wèq dèh hnem, cùng hang haq cajap.

\VS{22}Mahaq jò i mòiq ngai yi dêh ca haq 'blêq haq, men jah yŏc da haq ranac haq ma canòm, wa yŏc hloi da haq cùng hang dìq dŏng.


\par }{\PP \VS{23}“Mangai leq ùh pajùm ca Au, mangai aih tajraq hlài ca Au. Mangai leq ùh mòiq manoh gop ti Au, mangai aih broq tac mac.


\par }{\PP \VS{24}“Jò can kiac dù loh khoi enh chac mòiq ngai, haq lam mùt nòi croh crenh chaq nòi padài. Chaq ùh jah, haq hèm ta manoh, Au hlài ta hnem au ma neo loh.

\VS{25}Haq hlài, hnoq hnem hwit khoi hreo, mahaq ùh i cabô ŏi.

\VS{26}Haq lam adràc tapèh toq kiac dù yi hnao ca haq, mùt ŏi ta hnem aih. 'Màng aih, chac mangai aih chìuq xalep bàc yi hnao ca adroi.”


\par }{\PP \VS{27}Chuaq Jêxu 'nang anoi bàu aih, i mòiq ngai gu cadrì ŏi ta'ne wì bàc ngai, dêh bàu manè: “Xôq ramŏt ca cliac mangai ma khoi wê Ìh, wa tôh ma khoi am Ìh ùq!”


\par }{\PP \VS{28}Chuaq Jêxu padreo hlài bàu doi: “Mangai leq tamàng, khoi èh wèq bàu Boc Plình, i xôq ramŏt yi hnao ca aih!”


\par }{\PP \VS{29}Jò wì mangai pajùm tagop bàc dìq jaq, Chuaq Jêxu doi: “Xinoi cô xinoi 'mèq manoh. Wì chaq teo halac, mahaq ùh jah am ca wì teo halac leq enh gùng ca teo halac Jôna.

\VS{30}'Màng ca Jôna broq teo halac am ca mangai phôq Ni-ni-we, hadai 'màng aih, Con Mangai broq teo halac am ca xinoi cô.

\VS{31}Trùh hì hadrah, i mai bùa Diac Sêba jah yòng ta'mòq ca wì xinoi cô, ma jah 'màng aih haq khoi trùh enh nòi gàu crŏng taneh lam trùh, đòiq tamàng bàu khôn rabiaq da bùa Sa-lô-môn, mahaq ŏi ta cô i Mangai càn yi hnao ca bùa Sa-lô-môn!

\VS{32}Trùh hì hadrah, mangai phôq Ni-ni-we jah yòng ta'mòq tôiq ca wì xinoi cô, ma jah 'màng aih wì haq khoi tàng bàu Jôna, èh cađac dèh manoh broq tôiq, wa joq 'nàng ŏi ta cô i Mangai càn yi hnao ca Jôna!


\par }{\PP \VS{33}“Ùh i cabô bùh đen, khoi èh đòiq nòi hnàp, loq tah đac ta trom thùng, mahaq đòiq ha'nhèq waq ca dìq ca wì mùt ta hnem jah 'ngah.

\VS{34}Mat aih đen da chac hamac. Tàng mat ìh 'ngah, dìq chac hamac ìh jah 'ngah, mahaq tàng mat ìh hnoq ùh ro, chac hamac ìh clam clôiq.

\VS{35}'Màng aih, pì ngan oq, èh can 'ngah ta chac pì clam clôiq.

\VS{36}Tàng chac hamac pì 'ngah, ùh hìaq i mòiq nòi leq clam; pì jah 'ngah dìq dŏng, tìah ca mòiq toq đen xreo 'ngah.”


\par }{\SH Nan Xa ca Mangai Pha-ri-si
\par }
{\PP \VS{37}Chuaq Jêxu hnài bàu cô bu gêh, i mòiq ngai, mangai Pha-ri-si xìn Haq hlài dèh ta hnem caq pua. Chuaq ha'ngui nòi ca'bŏng acaq.

\VS{38}Mangai Pha-ri-si hnoq Haq ùh 'nheo tì adroi ca acaq. Wì hamàih ta manoh.


\par }{\PP \VS{39}Mahaq Chuaq doi ca wì: “Ô Mangai Pha-ri-si, pì haliang dòch wa doi chrŏng toq enh gùng, mahaq enh trom pì toq bình bìac dù wa bìac atùng.

\VS{40}Pì mangai blùng! Haq ma broq bìac enh gùng, hadai broq bìac enh dalam 'mòh?

\VS{41}Mahaq yi lem pì phai yŏc dèh cùng hang am ca mangai pa beq, èh jah lem hreo rìm bìac.


\par }{\PP \VS{42}“Mahaq nan xa ca pì mangai Pha-ri-si! Ma jah 'màng aih pì am mòiq phàn mòiq jàt cachiq 'bŏchà, cachiq xang, wa rìm hiniq cachiq ma 'noiq ca Boc Plình, aih bìac pì phai broq, mahaq pì ùh broq tiaq bìac ta-atoq wa can loq waq da Boc Plình.


\par }{\PP \VS{43}“Nan xa am ca pì, mangai Pha-ri-si! Ma jah 'màng aih pì enh ha'ngui nòi ha'nhèq ŏi ta hnem tagop, wa loq enh wì chao dađeh 'ne chòq!


\par }{\PP \VS{44}“Nan xa am ca pì! Ma jah 'màng aih pì tìah ca ralùng hanang, ùh i ca teo hadro. Wì jôiq enh 'nhèq mahaq ùh canao!”


\par }{\PP \VS{45}Mòiq ngai thài ranenh doi: “Thài ôi, Ìh capoch 'màng aih khoi broq dìq ca nhèn camaih.”


\par }{\PP \VS{46}Chuaq Jêxu tèu doi: “Nan xa am ca pì, thài ranenh! Ma jah 'màng aih pì pabôi am ca wì can nan xa, can trap, wì mech pi nui pòq, mahaq cla pì ùh đùng mòiq hadrang tì!


\par }{\PP \VS{47}“Nan xa am ca pì! Ma jah 'màng aih pì broq ralùng hanang mangai capoch thai Boc Plình, ma 'bài boc yaq pì khoi jêh đac calah nèh!

\VS{48}'Màng aih, pì patô pì khoi mòiq manoh ca boc yaq pì ma khoi jêh đac 'bài mangai capoch thai Boc Plình wa pì broq lem ralùng ca wì ma khoi broq 'mèq 'màng aih.

\VS{49}Taiq 'màng aih, bìac khôn rabiaq Boc Plình khoi doi: ‘Au thê dèh mangai capoch thai Au wa sùq đô Au, trùh ti wì haq. Wì haq jêh đac mangai cô, rùp càt mangai tau,’

\VS{50}đòiq dìq ca mahem da mangai capoch thai Boc Plình, khoi ta-ùc enh jò baxèm broq plình crŏng taneh, jah ta'mòq ca xinoi cô,

\VS{51}aih enh mahem Abên trùh mahem Xa-cha-ri wì khoi jêh đac ŏi ta'ne ca'bŏng tadreo wa nòi hadròih wì haq. Au doi ca pì, joq 'nàng jah bòch hlài mahem aih ta xinoi cô.


\par }{\PP \VS{52}“Nan xa am ca pì, thài ranenh! Ma jah 'màng aih pì khoi atùng yŏc chìa khwaq can 'nì loq, cla pì ùh mùt, mahaq i mangai 'noiq enh mùt, pì tàt ùh am!”


\par }{\PP \VS{53}Jò Chuaq Jêxu anoi gêh bìac aih, wì mangai Pha-ri-si wa 'bài thài ranenh dìq jaq nòih ca Haq. Wì dêh nhang chaq trong ta'blêq ca Haq, èh 'noh bàu bòch Haq bàc trong,

\VS{54}đòiq chaq trong wech bahlac Haq ta bàu capoch cla Haq.




\par }\Chap{12}{\SH Bàu Capoch Lem Manoh Dù
\par }
{\R (Mat 10:26–31)

\par }{\PP \VerseOne{1}Jò aih, mangai pajùm tagop hlài bình ngŏng ngai trùh 'mòi ta padit dabau. Chuaq Jêxu doi adroi dèh ca mangai hŏc tiaq: “Pì wèq dađeh oq, yùq ca blo mangai Pha-ri-si, ma aih trong caq ŏi bàu lem manoh dù da wì haq.

\VS{2}Ùh i bìac cleq cadoc ma ùh jah pa'noh, ji ùh i bìac cleq hlèp cô èh ma ùh jah loq.

\VS{3}'Màng aih rìm bìac pì khoi capoch nòi clam, dìq jah tàng nòi 'ngah; rìm bìac pì khoi bahech nòi don ta adùq hlèp, jah pa'noh ti cùa po hnem.


\par }{\PP \VS{4}“Au doi ca pì, mangai bua Au: Apaq crè ca mangai jah jêh đac toq chac hamac, khoi èh ùh jah broq cleq hòm.

\VS{5}Mahaq Au doi ca pì loq, pì khòh yùq crè ca Boc Plình, khoi ca Haq jêh đac chac hamac, Haq hadai i cwìang tèm pì mùt ta 'bau ùnh. Joq, Au doi ca pì, Haq aih pì phai yùq crè!

\VS{6}I joq wì tech padam toq chìm xê jah baiq hliac 'bac ùh? Mahaq ùh i mòiq toq ta wì Boc Plình ma hèt!

\VS{7}Rìm hadrang xàc pì ta gàu khoi jah rèn dŏng dìq. Apaq crè, ma jah 'màng aih pì canaq yi hnao ca chìm xê.”


\par }{\SH Nhàn Yŏc Chuaq Loq Chôiq Đac Haq
\par }
{\R (Mat 10:26–31)

\par }{\PP \VS{8}“Au doi ca pì, mangai leq pa'noh hiniq Au enh ngìa ca con mangai, Con Mangai hadai pa'noh hiniq haq enh ngìa 'bình plình da Boc Plình.

\VS{9}Mahaq mangai leq chôiq Au enh ngìa con mangai, Au hadai chôiq haq enh ngìa ca 'bình plình da Boc Plình.

\VS{10}Mangai leq capoch tajraq ca Au, Au jah baxŏng tôiq ca haq; mahaq mangai leq capoch 'mèq đùng ca Yiang Hadròih, ùh jah baxŏng tôiq haq.


\par }{\PP \VS{11}“Jò wì 'ràng pì trùh ta hnem tagop, enh ngìa ca cwan hadrah wa cwan wèq cwìang, apaq lèt cô èh anoi caq 'màng leq, loq capoch cleq đòiq dŏih dađeh,

\VS{12}ma jah 'màng aih, adrình ca jò aih Yiang Hadròih jah hnài pì bàu phai capoch.”


\par }{\SH Alìah Mangai Padrŏng Can Blùng
\par }
{\PP \VS{13}Jò aih, i mòiq ngai ŏi ta'ne mangai pajùm doi: “Thài ôi, xìn Ìh thê daq au axong cùng hang am ca au beq.”


\par }{\PP \VS{14}Chuaq Jêxu tèu: “Ô mangai tau, cabô thê Au broq mangai tình hiniq, loq axong cùng hang am ca chôp?”

\VS{15}Khoi èh, Chuaq doi ca wì: “Pì phai wèq dèh manoh ma lem, apaq loq ham cùng hang wa bìac padrŏng can ŏi ta crŏng taneh cô, ma jah 'màng aih can rìh lem bùi ùh xài canòm cùng hang bàc.”


\par }{\PP \VS{16}Haq hnài wì bàu alìah, doi: “I mòiq ngai padrŏng can, rùang haq loh 'mau bàc hrìn.

\VS{17}Haq hèm ta manoh: ‘Au phai broq 'màng leq cô èh? Ma jah 'màng aih, pi anòh nòi đòiq dìq ca dahwèq aih.’


\par }{\PP \VS{18}“Haq doi dèh ca cla: ‘Cô bìac au padon broq: Au raliang hapom ma dùnh broq òn yi càn, gop dìq dahwèq wa cùng hang 'mùt ta aih;

\VS{19}khoi èh au doi dèh ca mahua yiang cla au: “Mahua yiang ôi, ìh khoi jah bàc cùng hang đòiq caq bàc hanam; hêq, padài beq, caq ôq, lem bùi beq.” ’


\par }{\PP \VS{20}“Mahaq Boc Plình doi ca haq: ‘Ô mangai blùng tau! Mang cô raq jah yŏc hlài mahua yiang gè; 'màng aih cùng hang gè khoi don đòiq 'mat jah bô?’


\par }{\PP \VS{21}“Mangai leq toq broq padrŏng can ca dađeh mahaq ùh broq padrŏng can nòi Boc Plình, èh xôq 'màng aih.”


\par }{\SH Apaq Loq Lo
\par }
{\PP \VS{22}Chuaq Jêxu doi dèh ca mangai hŏc tiaq: “ 'Màng aih, au doi ca pì: Apaq hèm trong can rìh pì, pì lèt caq cleq, loq chac hamac pì caxùnh cleq.

\VS{23}Can rìh yi nhet ca dahwèq caq, chac hamac yi nhet ca ngè caxùnh.

\VS{24}Pì ngan chìm ac: Wì haq ùh rai, ùh gat, hadai ùh i ca hapom don đòiq, mahaq Boc Plình xôq ban wì haq. Pì ma ùh yi hnao ca chìm 'mòh?

\VS{25}I ca mangai leq ŏi ta pì nhò loq lo, haq broq dèh can rìh jah halình tam toq 'biaq ùh?

\VS{26}Tàng bìac 'yoh dìq jah 'màng aih pì broq ji ùh jah, gleq pì ma lèt bìac 'noiq?


\par }{\PP \VS{27}“Pì ngan riang tacreo beq: Haq ùh abroq, hadai ùh caxenh brai, mahaq Au doi ca pì, 'nhac ca bùa Sa-lô-môn rahù dàng leq, ji ùh jah caxùnh lem tìah ca hiniq riang aih.

\VS{28}Ô 'bài mangai 'biaq manoh lùi, tàng riang nhat ŏi ta đùng aih hì cô ŏi rìh, hì da èh tah ta ùnh bùh, mahaq Boc Plình xôq am haq caxùnh lem 'màng aih, ùh dùh dèh ca pì!

\VS{29}'Màng aih pì apaq cadàu tiaq dahwèq caq, dahwèq ôq, hadai apaq ŏi lo ta manoh.

\VS{30}Ma jah 'màng aih rìm bìac aih mangai jàn dìq crŏng taneh xôq loq chaq. Baq pì khoi loq pì nhet rìm bìac aih.

\VS{31}Mahaq pì chaq Diac Boc Plình beq. Khoi èh jah am tam ca pì dìq ca bìac aih.


\par }{\PP \VS{32}“Ô pì con trìu 'yoh, apaq yùq; ma jah 'màng aih Baq pì khoi lem manoh am ca pì Diac Plình.

\VS{33}Tech cùng hang axong ca wì mangai pa beq. Padon ca dađeh 'balet tah 'bac ma ùh hyah, wa hapom cùng hang ùh raliang ŏi ta Diac Plình, aih nòi ùh i mangai atùng jah thia hatenh, hadai ùh i ca 'mài damang raliang đac.

\VS{34}Ma jah 'màng aih cùng hang pì ŏi ta leq, manoh pì ŏi ta aih.”


\par }{\SH Baiq Hapŏng ca Acrài
\par }
{\PP \VS{35}“Ca'nam pì phai càt wa đen pì phai bùh yôt.

\VS{36}Pì phai broq tìah ca mòiq ngai gòm craq haq ŏi nòi caq hiniang hlài; jò craq haq bu clôq 'mang, haq pèh tajòi 'mòi.

\VS{37}Xôq ramŏt ca hapŏng aih, jò craq wì hlài, hnoq wì rìu hmàng gòm haq trùh! Joq 'nàng Au doi ca pì, craq aih càt dèh ca'nam, thê 'bài hapŏng ha'ngui ti 'bŏng, hi khoi, haq patìh ca wì.

\VS{38}Xôq ramŏt am ca mangai hapŏng ŏi rìu hmàng gòm craq haq hlài, 'nhac ca jò 'ne mang, loq adroi ca ia rŏng.

\VS{39}Mahaq dìq ca pì phai loq ma ro, tàng craq hnem loq mangai atùng trùh jò leq, haq jah rìu gòm. Mangai atùng ùh jah pùng da haq panàt.

\VS{40}Hadai 'màng aih, pì phai rìu hmàng, gòm; ma jah 'màng aih Con Mangai trùh ta jò ma pì ùh ngò.”


\par }{\PP \VS{41}Pêtrô bòch: “Chuaq ôi, bàu alìah cô Ìh doi toq ca nhèn, loq doi dìq ca rìm mangai?”


\par }{\PP \VS{42}Chuaq Jêxu doi: “Cabô broq mangai wèq hnem, i manoh loq wèq dèh bàu wa khôn rabiaq, craq haq jah am ca haq wèq ngan dìq ca hapŏng ta hnem, đòiq axong ca wì dahwèq caq troq jò.

\VS{43}Xôq ramŏt ca hapŏng aih jò craq haq hlài, hnoq haq khoi broq troq 'màng aih.

\VS{44}Au doi ca pì bàu joq 'nàng: Craq haq jah am ca haq wèq dìq cùng hang craq haq.

\VS{45}Mahaq tàng hapŏng aih hèm: Craq au xòi trùh; khoi èh, haq blai jêh wì hapŏng calô, hapŏng cadrì ma 'noiq, caq ôq bù bia.

\VS{46}Craq haq jah trùh hì haq ma ùh ngò, jò haq ùh loq; jêh baxa haq dìq jaq! Hi khoi cađac haq ŏi pajùm nòi ti 'bài mangai ùh ta-atoq.


\par }{\PP \VS{47}“Hapŏng cô khoi loq ca manoh craq haq mahaq haq ùh padon, ùh tiaq manoh aih, haq 'bìq blai baxa bàc.

\VS{48}Mahaq hapŏng ma ùh 'nì ca manoh craq haq mahaq broq tôiq đang ca chìuq blai, èh 'bìq blai toq 'biaq; ma jah 'màng aih mangai leq khoi jah am bàc, jah bòch hlài bàc.


\par }{\SH Bàu Hnài ma 'Noiq
\par }
{\R (Mat 10:34–35)

\par }{\PP \VS{49}“Au khoi trùh đòiq tèm ùnh ta crŏng taneh. Au ngèh enh ùnh aih khoi cheo!

\VS{50}I mòiq 'baptem Au ep chìuq. Au dìq jaq chìuq mango nan xa trùh jò leq bìac aih jah broq gêh!

\VS{51}Pì xoh Au trùh đòiq 'ràng can catèm am ca crŏng taneh 'mòh? Au doi ca pì: Ùh xài 'màng aih, mahaq 'ràng bìac talah.

\VS{52}Ma jah 'màng aih, pàng cô ta èh, tàng padam ngai ŏi pajùm mòiq hnem, jah talah dabau, piq ngai tajraq ca baiq ngai; baiq ngai tajraq ca piq ngai;

\VS{53}baq tajraq hlài dèh ca con calô; con calô tajraq dèh ca baq; miq tajraq dèh ca con cadrì; con cadrì tajraq dèh ca miq; yaq tajraq dèh ca con mai; con mai tajraq dèh ca yaq.”


\par }{\PP \VS{54}Haq doi hòm ca wì mangai pajùm: “Jò pì hnoq yùc tŏc enh pah mat mahì mùt, tajòi 'mòi pì doi: ‘Cô èh i mè,’ èh joq i 'màng aih.

\VS{55}Jò pì hnoq cayeo hlôi pah 'ma ca mat mahì loh, pì doi: ‘Cô èh, tôq pa-ùh;’ èh joq i 'màng aih.

\VS{56}Ô mangai bàu lem manoh dù! Pì loq hadro teo ta plình wa ta crŏng taneh, mahaq gleq pì ùh 'nì hadro bìac Boc Plình broq manàiq cô?


\par }{\PP \VS{57}“Èh gleq pì ùh 'nì ngan ca dađeh trong leq ma troq?”


\par }{\SH Broq Hatroq ca Mangai 'Noiq
\par }
{\R (Mat 5:25–26)

\par }{\PP \VS{58}“ 'Màng aih, jò pì lam ti mangai ma kìan pì trùh enh ngìa cwan hadrah ti trong trùh hnem hadrah, ìh ran broq hatroq ca mangai aih beq. Tàng ùh broq 'màng aih, yùq haq 'ràng ìh enh ngìa ca cwan hadrah; cwan hadrah jao am ìh ca mangai wèq hnem tù, khoi èh, tah ìh ta hnem tù.

\VS{59}Au doi ca pì: Pì ca'naih ŏi thìuq mòiq hliac 'bac, pì ùh jah loh khoi hnem tù.”




\par }\Chap{13}{\SH Ep Cađac Dèh Manoh Broq Tôiq
\par }
{\PP \VerseOne{1}Hadai jò aih, i mangai anoi hlài ca Chuaq Jêxu bìac Philat jêh mangai Ga-li-lê cachìt, èh yŏc mahem alôn pajùm ca ngè tadreo wì haq.

\VS{2}Chuaq Jêxu tèu: “Pì xoh 'bài mangai Ga-li-lê aih chìuq nan xa 'màng aih taiq wì haq broq tôiq yi 'mèq ca mangai Ga-li-lê ma 'noiq 'mòh?

\VS{3}Au doi ca pì, ùh xài. Mahaq tàng pì ùh cađac dèh manoh broq tôiq, dìq ca pì hadai hù hnhung 'màng aih.

\VS{4}Loq wì 18 ngai ma 'bìq hnem gòm ha'nhèq Si-lô-am tacro tùc cachìt tau, pì hèm wì khoi broq tôiq yi 'mèq ca mangai ma 'noiq ŏi ta phôq Jê-ru-sa-lem 'mòh?

\VS{5}Au doi ca pì: Ùh xài. Mahaq tàng pì ùh cađac dèh manoh broq tôiq, dìq ca pì hadai hù hnhung 'màng aih.”


\par }{\SH Bàu Alìah Bìac Long Pŏc Ùh Plì
\par }
{\PP \VS{6}Chuaq Jêxu anoi ca wì bàu alìah cô: “I mangai pìt mòiq toq long pŏc ŏi ti wùan nho cla haq, mahaq jò trùh gich plì, haq chaq ùh hnoq.

\VS{7}Hi khoi, haq doi ca mangai ma wèq wùan: ‘Khoi piq hanam cô, au trùh đòiq chaq plì ŏi ti long pŏc cô, mahaq chaq ùh hnoq. Coh cađac beq, gleq đòiq haq toq 'ngwan ca taneh?’


\par }{\PP \VS{8}“Mangai wèq wùan nho doi: ‘Craq ôi, xìn đòiq tam mòiq hanam cô. Au jah bŏc wawenh xèm haq, khoi èh ùc phàn.

\VS{9}Broq braiq, haq loh plì atìq cô èh; tàng ùh, craq hi coh đac.’ ”


\par }{\SH Broq Brêh ca Mangai Cadrì Hì Sabat
\par }
{\PP \VS{10}Mòiq hì Sabat Chuaq Jêxu hnài wì ŏi ti hnem tagop.

\VS{11}Ŏi ti aih, i mòiq ngai gu cadrì khoi 18 hanam cŏc crŏng, taiq can kiac broq haq ùh jah yòng ma jang.

\VS{12}Chuaq Jêxu hnoq haq, creo ca haq, doi: “Ô mangai cadrì tau, ìh khoi jah dèch khoi ca 'bình.”

\VS{13}Haq đòiq tì ti chac mangai aih. Tajòi 'mòi mangai aih jah yòng jang, rai manè pôi Boc Plình.


\par }{\PP \VS{14}Mangai craq wèq hnem tagop loh nòih ca Chuaq Jêxu, taiq Chuaq Jêxu broq brêh ca gu cadrì aih ta hì Sabat. Craq aih doi ca wì mangai bàc: “I tadràu hì broq bìac, 'màng aih lam trùh ta hì aih đòiq jah brêh beq. Apaq trùh đòiq jah brêh ta hì Sabat.”


\par }{\PP \VS{15}Mahaq Chuaq tèu: “Ô mangai bàu lem manoh dù, hì Sabat pì ma ùh dùi dèh 'bo loq lùa lam ôq diac 'mòh?

\VS{16}Con cadrì da Ap-ra-ham cô khoi 18 hanam kiac Satan càt haq. Ma ùh jah dŏih caxi am ca haq ta hì Sabat 'mòh?”


\par }{\PP \VS{17}Haq capoch 'màng aih, 'bài mangai ma tajraq hlài ca haq loq camaih. Mahaq dìq ca mangai pajùm lem bùi rìm bìac 'ngah 'ngai Haq khoi broq.


\par }{\SH Alìah Clong Habài wa Blo Cadroh
\par }
{\R (Mat 13:31–33; Mŏc 4:30–32)

\par }{\PP \VS{18}Chuaq Jêxu doi: “Diac Boc Plình tìah ca cleq? Yŏc cleq ma achùa ca Diac aih?

\VS{19}Diac aih tìah ca mòiq pliang clong habài, mangai aih rai ta wùan. Haq hon loh long càn; chìm trùh broq pù ta hamenh haq.”


\par }{\PP \VS{20}Haq doi hòm: “Au jah achùa Diac Boc Plình wa cacleq?

\VS{21}Diac aih tìah ca blo broq 'benh, mangai cadrì tau yŏc alôn 'mùt ta piq cađap dàc, èh dàc bôq dŏng.”


\par }{\SH 'Màng Chit
\par }
{\R (Mat 7:13–14,21–23)

\par }{\PP \VS{22}Chuaq Jêxu tŏc ta Jê-ru-sa-lem. Haq lam cwa rìm phôq, rìm gùng, rai hnài wì Bàu Lem.

\VS{23}I mangai bòch Haq: “Chuaq ôi, i joq toq 'biaq ngai raq ma jah dèch ùh?”


\par }{\PP \VS{24}Chuaq tèu: “Ran dìq ca padren mùt 'mang chit beq, ma jah 'màng aih, Au doi ca pì: Bàc ngai chaq trong mùt mahaq ùh jah mùt.

\VS{25}Jò Craq hnem yòng clenh 'mang, pì ŏi enh gùng clôq 'mang, creo: ‘Chuaq ôi, xìn pèh 'mang am ca nhèn!’

\par }{\PP “Èh Haq tèu: ‘Au ùh 'nì ca pì trùh enh leq.’


\par }{\PP \VS{26}“Khoi èh pì doi: ‘Nhèn khoi caq pua ti Ìh. Ìh khoi hnài nhèn ti trong phôq nhèn.’


\par }{\PP \VS{27}“Mahaq Haq doi: ‘Au ùh 'nì pì trùh enh nòi leq, dìq ca mangai dù tau! Wia ma khoi ca Au beq!’


\par }{\PP \VS{28}“Jò aih, pì jah hnoq Ap-ra-ham, Isac, Jacôp wa dìq ca 'bài mangai capoch thai Boc Plình, ŏi ta Diac Boc Plình, mahaq pì èh 'bìq tèm 'noh enh gùng. Aih nòi i crò hmoi cadrit hanenh.

\VS{29}'Bài mangai enh pah mat mahì loh, pah mat mahì mùt, pah 'ngeo mat mahì loh, pah 'ngeo mahì mùt, trùh ha'ngui caq hiniang ŏi ta Diac Boc Plình.

\VS{30}Mangai atìq jah wìa adroi, mangai adroi jah wìa atìq.”


\par }{\PP \VS{31}Wop jò aih i wì mangai Pha-ri-si lam trùh doi ca Chuaq: “Thài lam khoi ca nòi cô beq, ma jah 'màng aih bùa Hêrôt enh jêh đac Ìh.”


\par }{\PP \VS{32}Haq tèu doi: “Lam doi ca chôn aih beq: ‘Hì cô, hì da èh, Au xôq ŏi hnan can kiac, broq brêh can ùh hrŏc, trùh hì piq, bìac broq da Au khoi gêh.’

\VS{33}Mahaq hì cô, hì da èh, wa hì ma atìq, Au phai lam, ma jah 'màng aih ùh lah i mangai capoch thai Boc Plình leq ma cachìt enh gùng ca phôq Jê-ru-sa-lem.


\par }{\PP \VS{34}“Ô Jê-ru-sa-lem, Jê-ru-sa-lem, gè ma jêh đac 'bài mangai capoch thai Boc Plình, tèm hmu wì mangai wê bàu khoi bàc yàng, Au enh tagop con caiq gè, 'màng ca ia can òm dèh con ta panan, mahaq pì ùh enh!

\VS{35}Ngan cô, hnem pì jah wìa nòi catù! Joq 'nàng Au doi ca pì: Pì ùh hnoq Au hòm trùh jò leq pì jah doi: ‘Xôq ramŏt am ca Mangai canòm hiniq Chuaq lam trùh.’\XREF{✡}{{\XO 13:35 }{\XO{13:35
}}{\XT{BCP 118:26.}}} ”




\par }\Chap{14}{\SH Mangai i 'Bình Lìu Jah Brêh
\par }
{\PP \VerseOne{1}Mòiq hì Sabat ma 'noiq, Chuaq Jêxu mùt caq hiniang ta hnem mangai wèq cwìang Pha-ri-si. Wì ŏi ta aih ngan paro Haq.

\VS{2}Enh ngìa ca Chuaq Jêxu i mòiq ngai i 'bình lìu.

\VS{3}Chuaq Jêxu bòch 'bài thài ranenh wa mangai Pha-ri-si: “Hì Sabat akhòh broq brêh ca mangai ùh hrŏc ùh?”

\VS{4}Mahaq dìq ca wì ùh tèu. Chuaq Jêxu 'ràng mangai ùh hrŏc broq brêh ca haq. Hi khoi thê haq hlài.


\par }{\PP \VS{5}Khoi èh, Haq doi ca wì: “Ŏi ta pì i ca mangai leq, hì Sabat, tàng con calô haq loq 'bo haq clìh ta adràm, haq ma ùh dèch 'mòh?”

\VS{6}Wì ùh jah tèu cleq ca bìac aih.


\par }{\PP \VS{7}Haq hnoq wì mangai tamoi khoi akhen mùt ta hnem, ràih nòi ha'ngui yi ha'nhèq ca ma 'noiq. 'Màng aih Haq doi ca wì bàu alìah cô:

\VS{8}“Jò wì pachùh ca ìh trùh caq hiniang ìh, paq ha'ngui nòi ha'nhèq, yùq i mangai càn yi hnao ca ìh lam trùh atìq.

\VS{9}Mangai craq hnem lam trùh doi ca ìh: Xìn am ca mangai cô nòi ìh, èh ìh ep camaih, ma jah 'màng aih ìh phai loh ha'ngui nòi enh cloh dŏng.

\VS{10}Mahaq jò khoi pachùh ca ìh, ìh trùh ha'ngui đeh nòi enh cloh dŏng beq, èh mangai craq hnem jah lam trùh doi ca ìh: Ê ôi, xìn tŏc ha'ngui nòi ha'nhèq. 'Màng aih èh, ìh jah padèch enh ngìa dìq ca wì ma caq hiniang.

\VS{11}Ma jah 'màng aih mangai leq padèch dađeh, jah ca'nìh haq ha'neq; mangai leq ma paha'neq dađeh, èh jah padèch haq ha'nhèq.”


\par }{\PP \VS{12}Haq hadai doi ca mangai ma akhen ca Haq: “Jò ìh i hiniq akhen acaq jò 'ne hì, loq daxèq, apaq akhen dèh ca bua, ca oh daq, loq mangai can padrŏng plài cla, yùq wì akhen hlài đòiq ca'naih dòih ìh.

\VS{13}Mahaq jò ìh caq hiniang, thê ìh pachùh ca mangai pa, mangai pen, mangai cwê jènh tì, loq mangai ùh xao mat.

\VS{14}Èh ìh jah xôq ramŏt, ma jah 'màng aih wì ùh hlàt pachùh hlài ca ìh; trùh jò mangai ta-atoq rìh hlài, èh jah am hlài da ìh.”


\par }{\SH Alìah Bìac Caq Hiniang Càn
\par }
{\R (Mat 22:1–10; 10:37–38; 5:13; Mŏc 9:50)

\par }{\PP \VS{15}Mòiq ngai, mangai ha'ngui caq pajùm tàng bàu aih, haq doi ca Chuaq: “Xôq ramŏt am ca mangai leq jah caq hiniang ta Diac Boc Plình.”


\par }{\PP \VS{16}Mahaq Chuaq Jêxu doi: “I mòiq ngai padon hiniang càn, pachùh ca bàc ngai lam caq.

\VS{17}Trùh jò caq, haq thê dèh hapŏng lam anoi ca wì mangai ma khoi pachùh: ‘Lam beq, rìm bìac khoi padon.’


\par }{\PP \VS{18}“Mahaq rìm ngai mòiq manoh xìn ùh waq lam. Mangai ma adroi doi: ‘Au neo rŏt mòiq đùng taneh, au phai lam ngan; xìn am au padài.’


\par }{\PP \VS{19}“Mangai ma 'noiq doi: ‘Au neo rŏt padam đôi 'bo, au ep lam bùc wì haq; xìn am au padài.’


\par }{\PP \VS{20}“Mangai 'noiq hòm doi: ‘Au neo yŏc mai, au ùh jah lam.’


\par }{\PP \VS{21}“Hapŏng aih hlài, anoi bìac aih ca craq haq. Craq haq loh nòih, thê dèh hapŏng lam ma renh loh ta chòq, wa ti trong, 'ràng mangai pa, mangai hinìq, mangai ùh xao mat, mangai cwê jènh, cwê tì, 'mùt ta cô beq.


\par }{\PP \VS{22}“Atìq ca aih hapŏng haq doi: ‘Craq ôi, bìac ìh thê aih, au khoi broq, mahaq nòi ha'ngui xôq ŏi raq bàc.’


\par }{\PP \VS{23}“Craq haq doi: ‘Loh enh gùng lam ti trong wa roc pagia, èh glàm mangai leq thê wì mùt, waq ca jah bình ta hnem au.

\VS{24}Ma jah 'màng aih, au doi ca pì, 'bài mangai Au ma khoi pachùh adroi, ùh i ca mangai leq jah caq hiniang au ma khoi padon.’ ”


\par }{\PP \VS{25}I mangai pajùm bàc lam ti Chuaq Jêxu. Haq tawìh ngan wì, èh doi:

\VS{26}“Tàng mangai leq trùh ti Au, mahaq ùh git dèh ca miq baq, ca mai, ca con, ca oh daq calô, oh daq cadrì wa can rìh cla haq, ùh jah broq mangai hŏc tiaq Au.

\VS{27}Mangai leq ùh xùi dèh long pagat tiaq Au, hadai ùh jah broq mangai hŏc tiaq Au.


\par }{\PP \VS{28}“Ŏi ta pì i mangai leq enh broq hnem gòm ha'nhèq, mahaq adroi haq ùh ha'ngui tình, ngan thù dađeh i tàu 'bac đòiq broq gêh ca hnem aih ùh?

\VS{29}Yùq jò khoi broq xàn, mahaq ùh jah broq gêh; rìm ngai hnoq, wì jah do ca haq.

\VS{30}Wì doi: ‘Mangai cô khoi baxèm, mahaq ùh hlàt broq gêh!’


\par }{\PP \VS{31}“Loq, i ca bùa leq jò lam tajêh ca bùa 'noiq, adroi haq ma ùh ha'ngui hatình ngan, haq 'ràng 10.000 lình i nui ta'blêq ca bùa tau ma 'ràng 20.000 lình ùh?

\VS{32}Tàng ùh nui 'blêq, jò bùa tau ŏi hangai, haq thê dèh hapŏng lam xìn broq hatroq.

\VS{33}'Màng aih, tàng mangai leq ŏi ta pì, ùh cađac rìm bìac haq ma i, ùh jah broq mangai hŏc tiaq Au.


\par }{\PP \VS{34}“Boh aih lem, mahaq tàng boh hnhung ca can xang, yŏc cleq broq am đòiq haq xang hlài?

\VS{35}Boh aih hadai pi wìa tah ta taneh loq broq phàn, mahaq phai tèm haq loh enh gùng.

\par }{\PP “Mangai leq i don, thê haq tamàng beq!”




\par }\Chap{15}{\SH Bàu Alìah Con Trìu Lam Lac
\par }
{\R (Mat 18:12–14)

\par }{\PP \VerseOne{1}Dìq ca wì mangai gop thèq wa mangai i tôiq trùh haten ca Chuaq Jêxu tamàng Haq hnài.

\VS{2}Wì mangai Pha-ri-si wa thài ranenh mamùc bàu 'yoh doi: “Mangai cô ŏi ti mangai i tôiq, caq pua ti wì!”


\par }{\PP \VS{3}'Màng aih Haq doi ca wì bàu alìah cô:

\VS{4}“Ŏi ta pì, cabô mangai i 100 con trìu, tàng hnhung mòiq toq, haq ma ùh đòiq 99 toq ta đùng, đòiq lam chaq waq ca hnoq con trìu ma hnhung aih?

\VS{5}Jò chaq khoi hnoq, haq lem bùi dèch con trìu xùi aplêh,

\VS{6}khoi èh, hlài trùh hnem, creo dèh ca bua wa mangai haten, haq doi: ‘Lem bùi ti au beq, ma jah 'màng aih au khoi chaq hnoq dèh con trìu ma hnhung.’

\VS{7}Au doi ca pì: Ta Diac Plình hadai 'màng aih. Jah lem bùi jò mòiq ngai i tôiq loq cađac dèh manoh broq tôiq, yi hnao ca 99 ngai mangai ta-atoq, mahaq ùh nhet cađac dèh manoh broq tôiq.


\par }{\SH Bàu Alìah Hnhung Mòiq Hliac 'Bac
\par }
{\PP \VS{8}“Loq, i mòiq ngai gu cadrì, i 10 hliac 'bac, hnhung mòiq hliac, haq ma ùh bùh đen, hwit hnem, chaq geo dìq jaq waq ca hnoq?

\VS{9}Jò chaq khoi hnoq, haq creo dèh ca bua wa mangai haten ca haq, haq doi: ‘Lem bùi pajùm ti au beq, ma jah 'màng aih au chaq khoi hnoq dèh hliac 'bac ma hnhung.’

\VS{10}Au doi ca pì, enh ngìa ca 'bình plình da Boc Plình hadai 'màng aih. Jah lem bùi am ca mòiq ngai, mangai i tôiq loq cađac dèh manoh broq tôiq.”


\par }{\SH Bàu Alìah Con Calô Lam Lac
\par }
{\PP \VS{11}Haq doi: “I mòiq ngai tau haq i baiq ngai con calô.

\VS{12}Mangai ma oh doi dèh ca baq: ‘Baq ôi, xìn am da au phàn cùng hang ma jah au.’ Tajòi 'mòi mangai baq aih axong cùng hang haq, am dèh ca baiq ngai con.


\par }{\PP \VS{13}“Atìq ca aih toq 'biaq hì, mangai ma oh gop dŏng dèh cùng hang cla. Haq lam Diac 'noiq. Ŏi ta aih, haq caq ôq pagôq racaih dìq ca cùng hang haq.

\VS{14}Jò haq racaih khoi dìq ca cùng hang, ta cròng aih loh ca pangot hrah càn; haq loh ca nan tùng.

\VS{15}Haq lam patìh caq cùng ca mòiq ngai, mangai ta Diac aih. Wì thê haq loh ta đùng ban chùa.

\VS{16}Haq pangot dìq jaq enh yŏc ca'nhah tòh ma đòiq chem chùa, mahaq ùh i cabô am.
 

\par }{\PP \VS{17}“Bìac aih bahmàng haq, haq hèm: ‘Ta hnem baq au, bàc mangai broq caq cùng i pua caq panàc, mahaq au ep cachìt ca hrah ta Diac co!

\VS{18}Au yòng, hlài ta baq, doi: Baq ôi, au khoi broq tôiq ca plình wa broq tôiq ca baq;

\VS{19}Au pi đang ca broq con ìh hòm; xìn baq ngan au tìah ca mòiq ngai, mangai broq caq cùng da baq.’

\VS{20}Khoi èh haq yòng, hlài dèh ta baq.

\par }{\PP “Jò haq ŏi raq hangai, baq haq khoi hnoq haq, dìq jaq xa-ŏch dèh ca haq, cadàu loh oc hìp haq.
 

\par }{\PP \VS{21}“Mangai con doi: ‘Baq ôi, au khoi broq tôiq ca Plình wa ca baq. Au ùh đang ca broq con ìh hòm.’


\par }{\PP \VS{22}“Mahaq mangai baq doi dèh hapŏng: ‘Yŏc eo ma dìq jaq lem pacaxùnh am ca haq beq; axràng ca haq canhàng beq; xrôp jai ca jènh haq.

\VS{23}Rùp 'bo hadròng ma bech, broq jam beq. Bèn phai lem bùi,

\VS{24}ma jah 'màng aih con au cô khoi cachìt; manàiq rìh hlài; khoi hnhung, mahaq manàiq khoi hnoq hlài.’ Khoi ca aih wì lem bùi.


\par }{\PP \VS{25}“Mahaq, con ramua 'nang ŏi ta đùng. Jò haq hlài ten trùh hnem, tàng atêh broc bàu calêu,

\VS{26}'màng aih haq creo mòiq ngai hapŏng bòch hagleq.

\VS{27}Hapŏng aih tèu: ‘Oh ìh khoi hlài. Baq ìh khoi broq jam con 'bo bech, ma jah 'màng aih hnoq oh ìh hlài jah ŏi aiq.’


\par }{\PP \VS{28}“Con ramua loh nòih, ùh enh mùt ta hnem. 'Màng aih baq haq loh adràc haq mùt.

\VS{29}Mahaq haq tèu dèh baq: ‘Ngan cô, au khoi broq bìac ca ìh bàc hanam, ùh lah pagôq, ùh lah ùh iu bàu, mahaq ìh 'nhòq lah am mòiq toq bubi 'yoh leq đòiq au caq lem bùi ti bua au.

\VS{30}Mahaq ngan tau con ìh. Haq khoi racaih dìq cùng hang ìh pajùm ti mangai cadrì 'mèq manoh, èh haq hlài. Taiq haq hlài, ìh khoi broq jam con 'bo bech am ca haq!’


\par }{\PP \VS{31}“Baq haq doi: ‘Con ôi, con ŏi yôt ti baq. Dìq cùng hang da baq, aih cùng hang da con.

\VS{32}Mahaq khòh padon hiniang wa caq lem bùi, ma jah 'màng aih oh con cô khoi cachìt, mahaq rìh hlài; khoi hnhung, mahaq hnoq hlài.’ ”




\par }\Chap{16}{\SH Mangai Wèq Cùng Hang
\par }
{\PP \VerseOne{1}Chuaq Jêxu doi hòm dèh ca mangai hŏc tiaq: “Mangai padrŏng tau i mòiq ngai hapŏng wèq cùng hang haq, 'bìq wì kìan doi mangai hapŏng aih racaih ca cùng hang craq haq.

\VS{2}'Màng aih, craq haq creo ca haq bòch: ‘Ìh broq leq ma au tàng wì kìan ìh? Anoi pa'noh bìac ìh ma wèq cùng hang beq, ma jah 'màng aih, pàng cô ìh pi jah broq mangai wèq cùng hang au hòm.’


\par }{\PP \VS{3}“Mangai wèq cùng hang hèm ta manoh doi: ‘Tàng craq au pi am ca au bìac broq, au broq cleq cô èh? Broq bìac bŏc taneh, au ùh i ca padren, lam caq xìn, aih broq camaih.

\VS{4}Au loq bìac au jah broq, đòiq trùh jò au pi i ca bìac broq, i mangai đìh yŏc au hlài ta hnem.’


\par }{\PP \VS{5}“Mangai aih creo ca tang ngai. 'Bài mangai ma pòq dòih craq haq trùh. Haq bòch mangai ma adroi: ‘Ìh pòq dòih craq au toq leq?’ Mangai aih tèu:


\par }{\PP \VS{6}“ ‘Mòiq hrinh thùng dàu ôliu.’

\par }{\PP “Mangai wèq cùng hang doi ca haq: ‘Yŏc jàiq dòih cô beq, ha'ngui jang 'mat, tajòi 'mòi achìh: 50.’


\par }{\PP \VS{7}“Khoi èh, haq bòch mangai tau: ‘Ìh pòq toq leq?’

\par }{\PP “Mangai aih doi: ‘Mòiq hrinh 'bao 'mau.’

\par }{\PP “Mangai wèq cùng hang doi ca haq: ‘Yŏc jàiq dòih cô, achìh beq: 80.’


\par }{\PP \VS{8}“Craq haq manè mangai wèq cùng hang loq gô pla aih, wa bìac broq khôn rabiaq 'màng aih. Ma jah 'màng aih con caiq crŏng taneh cô khôn rabiaq ca gô pla yi hnao ca con caiq da can 'ngah.

\VS{9}Au doi ca pì: Pì yŏc cùng hang 'nhòng cô chaq bua wa jùp đò wì beq, đòiq jò cùng hang aih khoi dìq, bìac broq aih jah đìh yŏc pì mùt ta nòi ŏi hloi hloi.


\par }{\PP \VS{10}“Mangai leq wèq manoh broq troq bìac dìq jaq 'yoh, haq hadai jah wèq manoh broq troq bìac càn; mangai leq loq gô pla ta bìac 'yoh, haq hadai loq gô pla ta bìac càn.

\VS{11}'Màng aih, tàng pì ùh wèq manoh broq troq bìac cùng hang 'nhòng cô, cabô am ca pì wèq cùng hang joq 'nàng da Diac Plình?

\VS{12}Tàng pì ùh wèq manoh broq troq cùng hang da mangai 'noiq, cabô ma am ca pì wèq cùng hang cla pì?


\par }{\PP \VS{13}“Ùh i hapŏng leq jah broq hapŏng baiq toq craq, ma jah 'màng aih haq git ca craq cô, loq waq ca craq tau, loq mòiq manoh ca craq cô, khìn đac craq tau. Pì ùh jah broq hapŏng Boc Plình, khoi èh broq hapŏng 'bac jèn hòm.”


\par }{\PP \VS{14}Mangai Pha-ri-si ma ham ca 'bac jèn, tàng rìm bìac aih. Wì do lê ca Chuaq Jêxu.

\VS{15}Chuaq Jêxu doi ca wì: “Pì broq tìah ca mangai ta-atoq enh ngìa ca con mangai, mahaq Boc Plình loq ca manoh pì; ma jah 'màng aih bìac con mangai padèch, aih bìac 'mèq 'mac enh ngìa ca Boc Plình.


\par }{\PP \VS{16}“Ranenh wa bàu mangai capoch thai Boc Plình khoi anoi hlài toq trùh 'nhòng da Jon raq; pàng aih Bàu Lem Diac Boc Plình jah anoi loh; rìm ngai ran dìq jaq đòiq jah mùt ta aih.

\VS{17}Mahaq plình crŏng taneh cô jah cađac, xùang yi hnao ca mòiq teo pliang chù 'yoh leq ta sech Ranenh jah xùt đac.


\par }{\PP \VS{18}“Cabô cađac mai, khoi èh yŏc mai 'noiq, haq khoi broq tôiq tango. Cabô yŏc gu cadrì ŏng haq ma cađac, hadai khoi broq tôiq tango.”


\par }{\SH Mangai Padrŏng Can wa La-xa-ru
\par }
{\PP \VS{19}“I mòiq ngai mangai padrŏng can caxùnh eo gòh drinh lem, canaq 'bac, caq hiniang da-òih rìm hì.

\VS{20}Hadai i mòiq ngai, mangai pa, hiniq haq La-xa-ru, rahenh pachòng jàp ta chac haq, ca'nùng enh gùng ca 'mang mangai can padrŏng aih.

\VS{21}Haq ùac jah caq đeh rah dahwèq mangai can caq taclìh enh ca'bŏng; hadai i coq lam liah rahenh haq.


\par }{\PP \VS{22}“Mangai pa cachìt. 'Bình plình 'ràng đòiq haq ta achong Ap-ra-ham. Mangai can hadai cachìt. Wì 'ràng catùh.

\VS{23}Mangai can padrŏng chìuq jìq xa ŏi ta nòi cachìt, ngoi ngan hnoq Ap-ra-ham. Ŏi hangai i La-xa-ru 'nang ha'ngui ta achong Haq.

\VS{24}Mangai padrŏng can creo: ‘Ôi Ap-ra-ham boc au, xìn xa-ŏch ca au, thê La-xa-ru chùq tì ta diac, paliah ca rapet au đòiq jah hangèp; ma jah 'màng aih, au xa dìq jaq ŏi ta ùnh cô.’


\par }{\PP \VS{25}“Mahaq Ap-ra-ham doi: ‘Ôi con, hmàng hlài beq, jò ìh ŏi rìh, khoi hùang bìac lem cla ìh, La-xa-ru phai chìuq pòq bìac xalep. Manàiq haq ŏi ta cô jah alòng; phàn ìh phai chìuq nan xa.

\VS{26}Ngan cô, ŏi ta'ne ìh wa nhèn i ralùng jrùq. Au enh cwa ta 'mat ùh jah. Cabô ŏi ta 'mat enh cwa ta cô, hadai ùh jah.’


\par }{\PP \VS{27}“Mangai padrŏng can doi: ‘Boc au ôi, 'màng aih xìn ìh thê La-xa-ru trùh ta hnem baq au.

\VS{28}Ma jah 'màng aih, au i padam ngai oh daq, đòiq mangai anoi ca wì haq, waq ca wì haq, jò cachìt, ùh taclìh nòi jìq xa cô.’


\par }{\PP \VS{29}“Ap-ra-ham padreo bàu doi: ‘Wì khoi i Môise wa 'bài mangai capoch thai Boc Plình. Wì phai tamàng bàu aih.’


\par }{\PP \VS{30}“Mangai can doi: ‘Waiq Ap-ra-ham boc au, ùh xài 'màng aih, mahaq tàng i mangai cachìt rìh hlài trùh ti wì, wì jah loq cađac dèh manoh broq tôiq.’


\par }{\PP \VS{31}“Mahaq Ap-ra-ham tèu: ‘Tàng wì ùh tamàng Môise wa bàu mangai capoch thai Boc Plình, 'nhac ca i mangai cachìt rìh hlài, haq xôq ùh jah panhet wì lùi.’ ”




\par }\Chap{17}{\SH Bàu Hnài ma 'noiq
\par }
{\R (Mat 18:6–7,21–22; Mŏc 9:42)

\par }{\PP \VerseOne{1}Chuaq Jêxu hnài dèh 'bài mangai hŏc tiaq: “Bìac broq ca mangai 'noiq broq tôiq, aih ùh nui jê; mahaq nan xa am ca mangai leq ma broq loh bìac aih!

\VS{2}Tàng mangai leq broq ca mòiq ngai mangai 'yoh cô broq tôiq, càt apao hmu jang ranŏng haq, hwenh ca'nìh ta diac raxìq yi hnao.

\VS{3}Pì phai wèq dađeh!

\par }{\PP “Tàng oh daq ìh broq tôiq, pariaq hnài haq beq. Tàng haq loq cađac dèh manoh broq tôiq, phai baxŏng tôiq ca haq beq.

\VS{4}Tàng mòiq hì haq broq tôiq ca ìh tapèh yàng, èh tapèh yàng haq hlài ta ìh, anoi: ‘Au cađac dèh manoh broq tôiq,’ 'màng aih baxŏng ca haq beq.”


\par }{\PP \VS{5}'Bài sùq đô Chuaq doi: “Xìn tam manoh lùi am ca nhèn!”


\par }{\PP \VS{6}Chuaq padreo bàu ca wì! “Tàng pì i manoh lùi 'yoh toq clong habài, pì thê long dàu cô: ‘Tabùiq lam pìt hlài ta diac raxìq beq;’ haq jah iu bàu pì.


\par }{\PP \VS{7}“Mangai leq ŏi ta pì i hapŏng hlài enh cai, loq hlài enh ban trìu, bu trùh hnem, pì doi ca haq: ‘Trùh ha'ngui caq pua ti au beq!’

\VS{8}Tablòq hlài, pì con doi ca hapŏng aih: ‘Atùa eo cwàn, yòng patìh ca au acaq beq; jò au caq khoi hêq, khoi èh ìh men jah caq.’

\VS{9}Cla craq ùh manè mangai hapŏng aih, ma jah 'màng aih bìac aih, bìac haq phai broq dèh ca craq haq.

\VS{10}Pì hadai 'màng aih. Jò broq gêh bìac phai broq, pì phai doi: ‘Nhèn ùh tajì ca bàu manè, taiq nhèn toq broq bìac nhèn phai broq.’ ”


\par }{\SH Mòiq Jàt Ngai Mangai Bacùn
\par }
{\PP \VS{11}Ti trong tŏc phôq Jê-ru-sa-lem, Chuaq Jêxu lam cwa ti acang gùng Sa-ma-ri wa Ga-li-lê.

\VS{12}Jò Haq mùt ta plài aih, i 12 bacùn trùh đìh Haq, yòng enh hangai, hnoq Haq. Wì dêh bàu xìn:

\VS{13}“Waiq Thài! Waiq Chuaq Jêxu! Xìn xa-ŏch ca nhèn dìq!”


\par }{\PP \VS{14}Jò hnoq wì, tajòi 'mòi Chuaq doi: “Lam beq, patô dađeh ca 'bài pajàu Boc Plình.” Wì 'nang lam, hinìq bacùn wì brêh dŏng.


\par }{\PP \VS{15}I mòiq ngai ŏi ta wì hnoq dađeh khoi jah brêh, wìh hlài, dêh bàu manè pôi Boc Plình,

\VS{16}bla-op hadrò ta taneh, ti jènh Chuaq Jêxu. Haq manè Chuaq. Ngan cô, mangai aih, mangai Sa-ma-ri.


\par }{\PP \VS{17}Chuaq Jêxu bòch: “Ùh xài 12 dìq jah brêh 'mòh? Hachìn ngai tau ta leq?

\VS{18}Ma hnoq toq i mòiq ngai, mangai Diac 'noiq cô wìh hlài manè pôi Boc Plình 'mòh?”

\VS{19}Hi khoi, Chuaq Jêxu doi ca haq: “Yòng, lam beq; manoh lùi ìh khoi broq brêh ca ìh.”


\par }{\SH Bìac Diac Boc Plình Trùh
\par }
{\R (Mat 24:23–28,37–41)

\par }{\PP \VS{20}Mangai Pha-ri-si bòch Chuaq Jêxu: “Jò leq Diac Boc Plình ma trùh?” Haq tèu: “Diac Boc Plình trùh ùh xài đòiq ca pì jah ngan hnoq xam mat,

\VS{21}Ùh i ca mangai jah doi: Diac Plình ŏi ta cô, loq ŏi ta tau; ma jah 'màng aih, Diac Boc Plình khoi ŏi ta pì.”


\par }{\PP \VS{22}Haq doi dèh ca mangai hŏc tiaq: “Jah i jò, pì ngèh enh ca jah hnoq mòiq hì da Con Mangai, mahaq ùh jah hnoq.

\VS{23}Wì jah doi ca pì: ‘Haq ŏi ta cô!’ Loq: ‘Haq ŏi ta tau!’ Mahaq apaq lam, hadai apaq cadàu tiaq wì.

\VS{24}Ma jah 'màng aih tìah ca camlet xreo enh ca'nàm plình cô trùh ca'nàm plình tau 'màng leq, ta hì Con Mangai trùh mahno dađeh, hadai 'màng aih.

\VS{25}Mahaq adroi dŏng, Haq ep chìuq nan xa bàc trong, wa ep chìuq 'nhòng cô chôiq cađac Haq.


\par }{\PP \VS{26}“Bìac khoi trùh ta 'nhòng Noah 'màng leq, hì da Con Mangai jah trùh hadai 'màng aih;

\VS{27}Wì caq, wì ôq, ban ŏng, ban mai, trùh hì Noah mùt ta bong. Diac càn trùh jêh dìq phù cròng cachìt dŏng.


\par }{\PP \VS{28}“Ta 'nhòng Lot, hadai 'màng aih. Wì caq, wì ôq, padro, pìt choi, wa broq hnem;

\VS{29}Mahaq trùh hì Lot loh khoi enh phôq Sôđôm, i ùnh wa dahwèq ngèq tôq hìu loh enh plình, jêh cachìt dìq ca mangai phôq aih.


\par }{\PP \VS{30}“Hì da Con Mangai trùh, hadai tìah ca 'màng aih.

\VS{31}Ta hì aih, mangai leq ŏi ta cùa hnem, mahaq i cùng hang đòiq ta trom hnem, apaq mùt 'nhon; mangai leq ŏi ta đùng, hadai apaq hlài.

\VS{32}Hmàng hlài mai Lot beq!

\VS{33}Mangai leq chaq trong dèch dèh can rìh cla, jah hnhung. Mangai leq hnhung can rìh, èh jah yŏc hlài.

\VS{34}Au doi ca pì: 'Mang aih baiq ngai cùi pajùm mòiq jùang; mòiq ngai jah atŏc lam, mòiq ngai đòiq hlài.

\VS{35}Baiq ngai gu cadrì xai pajùm mòiq toq apao. Mòiq ngai jah atŏc lam; mòiq ngai đòiq hlài.

\VS{36}Baiq ngai gu calô ŏi ta đùng; mòiq ngai jah atŏc lam; mòiq ngai đòiq hlài.”


\par }{\PP \VS{37}Wì mangai hŏc tiaq bòch Haq: “Chuaq ôi, bìac aih loh ŏi ta leq?”

\par }{\PP Haq doi: “Jam cachìt ŏi ta leq, chìm cliang kèn tagop ŏi ta aih.”




\par }\Chap{18}{\SH Bàu Alìah Cwan Tình Hiniq ùh Ta-atoq
\par }
{\PP \VerseOne{1}Chuaq Jêxu alìah ca mangai hŏc tiaq Haq đòiq patô ro ca wì ep hloi hloi waiq khàn; apaq tagah lep.

\VS{2}Haq doi: “Ta phôq tau, i mòiq toq cwan tình hiniq, ùh crè yùq ca Boc Plình, ùh chè chon ca mangai leq.

\VS{3}Ta phôq aih hadai i mòiq ngai gu cadrì hadrô lam trùh bòch haq: ‘Xìn hadrah ta-atoq ca au wa mangai ma git ca au.’


\par }{\PP \VS{4}“Cwan aih ùh tình khoi dùnh. Mahaq khoi ca aih, haq hèm ta manoh: ‘ 'Nhac ca au ùh crè ca Boc Plình, ùh chè chon ca mangai leq,

\VS{5}mahaq taiq gu cadrì cô khoi bàc yàng trùh pangài ca au, au phai tình bìac ta-atoq am ca haq, đòiq haq pi hìaq trùh èh broq ca au jìq ta manoh.’ ”


\par }{\PP \VS{6}Khoi èh, Chuaq doi hòm: “Pì i tàng, bàu cwan tình hiniq ùh ta-atoq aih khoi anoi cleq?

\VS{7}'Màng aih, Boc Plình ma ùh hadrah ta-atoq ca 'bài mangai Haq ma khoi ràih, aih 'bài mangai dahì damang creo xìn Haq, xôq Haq ŏi gòm dùnh hòm 'mòh?

\VS{8}Au doi ca pì: Haq jah renh hadrah ta-atoq am ca wì. Mahaq jò Con Mangai trùh, Haq chaq i hnoq manoh lùi joq 'nàng ŏi ta crŏng taneh ùh?”


\par }{\SH Alìah wì Pha-ri-si wa Wì Gop Thèq
\par }
{\PP \VS{9}Chuaq Jêxu anoi bàu alìah cô ca mangai doi dađeh mangai ta-atoq, canòm dèh ca cla, khìn đac mangai 'noiq:

\VS{10}“I baiq ngai mùt ta Hnem Cùh Waiq đòiq waiq khàn: Mòiq ngai, mangai Pha-ri-si, wa mòiq ngai, mangai gop thèq.

\VS{11}Mangai Pha-ri-si yòng waiq khàn 'màng cô: ‘Waiq Boc Plình, au manè pôi Ìh, ma jah 'màng aih au ùh xài tìah ca mangai 'noiq, loq yŏc caq 'bac wì, loq blàq blènh, loq tango, hadai ùh xài tìah ca mangai gop thèq cô.

\VS{12}Au rôn ca acaq mòiq tùang, baiq yàng, am mòiq phàn mòiq jàt rìm ca dahwèq au broq loh.’


\par }{\PP \VS{13}“Mangai gop thèq yòng hangai; ùh ngoi mat ngan ta plình, tùc dèh rada waiq khàn: ‘Waiq Boc Plình, xìn Ìh xa-ŏch au, ma jah 'màng aih au mangai i tôiq!’
 

\par }{\PP \VS{14}“Au doi ca pì: Mangai cô hlài dèh ta hnem jah padèch ta-atoq yi hnao ca mangai tau, ma jah 'màng aih, cabô padèch dađeh, jah ca'nìh ha'neq, cabô paha'neq dađeh, jah padèch ha'nhèq.”


\par }{\SH 'Bài Con 'Yoh
\par }
{\R (Mat 19:13–15; Mŏc 10:13–16)

\par }{\PP \VS{15}Wì hadai 'ràng con 'yoh trùh ti Chuaq Jêxu, xìn Chuaq Jêxu bèq wì. Mangai hŏc tiaq hnoq 'màng aih, lech ca 'bài mangai ma 'ràng trùh.

\VS{16}Mahaq Chuaq Jêxu creo ca wì doi: “Đòiq wì 'yoh trùh ti Au beq, apaq tàt; ma jah 'màng aih Diac Boc Plình jah am ca 'bài mangai leq ma tìah ca 'bài con 'yoh cô.

\VS{17}Au doi ca pì joq 'nàng: Mangai leq ùh nhàn yŏc Diac Boc Plình tìah ca mòiq ngai con 'yoh, haq ùh jah mùt Diac Plình.”


\par }{\SH Mangai Radam Padrŏng Can
\par }
{\R (Mat 19:16–30; Mŏc 10:17–31)

\par }{\PP \VS{18}I mòiq ngai cwan bòch Chuaq Jêxu: “Waiq Thài Mangai Lem, au phai broq cleq đòiq jah yŏc can rìh halình?”


\par }{\PP \VS{19}Chuaq Jêxu doi: “Gleq ìh ma creo ca Au Mangai Lem? Enh gùng ca Boc Plình, ùh i cabô lem.

\VS{20}Ìh khoi loq bàu thê cô: ‘Ìh apaq broq tôiq tango anang, apaq jêh đac mangai, apaq atùng, apaq capoch hlài amòng; phai loq iu miq baq.’\XREF{✡}{{\XO 18:20 }{\XO{18:20
}}{\XT{LEA 20:12–16; RAH 5:16–20.}}} ”


\par }{\PP \VS{21}Mangai aih tèu: “Au khoi wèq dìq ca bàu thê aih enh jò 'yoh.”


\par }{\PP \VS{22}Chuaq Jêxu khoi tàng 'màng aih, Haq doi ca haq: “Ŏi i mòiq bìac hòm, aih tech dŏng cùng hang ìh beq, axong ca mangai pa, èh ìh jah i cùng hang ŏi ta Diac Plình, hi khoi lam tiaq Au beq.”


\par }{\PP \VS{23}Mahaq jò mangai aih tàng bàu aih, haq loh ca mango, ma jah 'màng aih haq dìq jaq padrŏng can.

\VS{24}Chuaq Jêxu ngan haq doi: “Mangai padrŏng can mùt Diac Boc Plình xa dìq jaq!

\VS{25}Lŏcđa mùt cloh jrùm xùang yi hnao ca mangai can mùt Diac Boc Plình.”


\par }{\PP \VS{26}Wì mangai ma tàng bàu aih, bòch Chuaq: “ 'Màng aih, mangai 'màng leq ma jah dèch?”


\par }{\PP \VS{27}Haq padreo bàu: “Bìac mangai ùh broq jah, Boc Plình broq jah.”


\par }{\PP \VS{28}Pêtrô doi: “Cô nhèn khoi cađac dìq ca bìac nhèn ma i, đòiq lam tiaq Ìh.”


\par }{\PP \VS{29}Chuaq Jêxu doi: “Au doi ca pì joq 'nàng: Ùh i ca mangai leq taiq Diac Boc Plình, haq cađac dèh hnem, miq baq, oh daq, cadrì con,

\VS{30}ma ùh jah nhàn yŏc hlài yi bàc yàng, ŏi ta 'nhòng cô; khoi èh, jah i can rìh hloi hloi ta 'nhòng ma atìq!”


\par }{\SH Yàng Piq Chuaq Jêxu Doi Adroi Bìac Haq Cachìt wa Rìh Hlài
\par }
{\R (Mat 20:17–19; Mŏc 10:32–39)

\par }{\PP \VS{31}Khoi ca aih, Chuaq Jêxu 'ràng 12 ngai sùq đô, lam nòi crài. Haq doi ca wì: “Cô èh, bèn tŏc Jê-ru-sa-lem. Rìm bìac mangai capoch thai Boc Plình khoi achìh anoi trùh bìac Con Mangai, èh jah xìt.

\VS{32}Ma jah 'màng aih, Haq chìuq wì jao am ca mangai jàn 'noiq. Wì lê Haq, hanip Haq, cachôh ca Haq.

\VS{33}Khoi ca wì blai Haq, wì jêh cađac Haq. Trùh hì piq, Haq jah rìh hlài.”


\par }{\PP \VS{34}Mahaq 'bài mangai hŏc tiaq ùh 'nì tàng Haq capoch cleq; ma jah 'màng aih bàu aih khoi cadoc ca mangai hŏc tiaq, taiq 'màng aih wì ùh 'nì Chuaq Jêxu anoi cleq.


\par }{\SH Mangai ùh Xau ŏi Phôq Jê-ri-cô
\par }
{\R (Mat 20:29–34; Mŏc 10:46–52)

\par }{\PP \VS{35}Jò tenh trùh phôq Jê-ri-cô, Chuaq Jêxu hnoq mòiq ngai, mangai ùh xau ha'ngui caq axìn ŏi ti trong.

\VS{36}Jò haq tàng atêh bàc ngai lam cwa trong aih, haq bòch bìac cleq aih.

\VS{37}Wì padreo hlài bàu doi: “Chuaq Jêxu, Mangai Na-xa-ret, lam cwa trong cô.”


\par }{\PP \VS{38}Mangai ùh xau creo bàu dêh: “Waiq Chuaq Jêxu, Con Xau bùa Đawit, xìn xa-ŏch ca au dìq!”


\par }{\PP \VS{39}Wì mangai ma lam adroi lech ca haq, thê haq àt hatenh, mahaq haq creo yi dêh tam hòm: “Waiq Chuaq Jêxu, Con Xau bùa Đawit, xìn xa-ŏch ca au dìq!”


\par }{\PP \VS{40}Chuaq Jêxu hi yòng, thê wì 'ràng mangai ùh xau ta Haq. Jò mangai ùh xau trùh haten, Chuaq Jêxu bòch haq:

\VS{41}“Ìh enh Au broq am ca ìh bìac cleq?”

\par }{\PP Haq xìn: “Waiq Chuaq, xìn am ca mat au jah hnoq?”


\par }{\PP \VS{42}Chuaq Jêxu doi: “ 'Ngah hlài beq! Manoh lùi ìh khoi broq brêh ca ìh!”

\VS{43}Tajòi 'mòi, mat haq jah hnoq. Haq lam tiaq Chuaq Jêxu, manè pôi Boc Plình. Dìq ca wì mangai pajùm hnoq 'màng aih, wì manè pôi Boc Plình.




\par }\Chap{19}{\SH Chuaq Jêxu Mùt Hnem Xachê
\par }
{\PP \VerseOne{1}Chuaq Jêxu lam pagat trong phôq Jê-ri-cô.

\VS{2}Ta aih i mòiq ngai, hiniq haq Xachê, broq craq mangai gop thèq padrŏng can dìq jaq.

\VS{3}Haq enh ngan Chuaq Jêxu, mahaq ùh jah hnoq, ma jah 'màng aih i mangai bàc wa taiq haq mangai đêq.

\VS{4}'Màng aih Xachê cadàu adroi, heo long pŏc đòiq jah hnoq ma ro, taiq Chuaq padon lam cwa trong aih.


\par }{\PP \VS{5}Jò Chuaq Jêxu trùh ti nòi aih, Haq ngoi ngan hnoq Xachê. Haq doi: “Xachê, loh ma renh, ma jah 'màng aih hì cô Au mùt hnem ìh.”

\VS{6}Xachê tàng 'màng aih, drah loh renh, bùi manoh, đìh yŏc Chuaq Jêxu hlài dèh ta hnem haq.
 

\par }{\PP \VS{7}Rìm ngai hnoq 'màng aih, wì bahech ca dabau: “Mangai cô mùt hnem mangai i tôiq.”


\par }{\PP \VS{8}Khoi ca aih Xachê yòng enh ngìa Chuaq doi: “Waiq Chuaq, cô au yŏc ha'ne cùng hang au, au am ca mangai pa. Tàng joq au i tacaq ca cabô, ùh kè bìac cleq, au đèn hlài pôn phàn.”


\par }{\PP \VS{9}Chuaq Jêxu doi: “Hì cô bìac dèch claih khoi mùt hnem cô. Ma jah 'màng aih mangai cô hadai con xau Ap-ra-ham.

\VS{10}Ma jah 'màng aih Con Mangai khoi trùh đòiq chaq wa dèch wì mangai hù hnhung.”


\par }{\SH Bàu Alìah ca 'Bac
\par }
{\R (Mat 25:14–30)

\par }{\PP \VS{11}Jò Chuaq Jêxu ten trùh phôq Jê-ru-sa-lem, wì mangai pajùm xoh Diac Boc Plình ten mahno loh, 'màng aih jò wì tàng Haq hnài, Haq alìah tam xam mòiq bàu alìah 'màng cô:

\VS{12}“I mòiq ngai con bùa lam diac 'noiq đòiq padèch haq broq bùa. Khoi èh haq wìh hlài.

\VS{13}Haq creo dèh ca hapŏng 12, am ca wì 10 capiac 'bac. Hi khoi thê wì: ‘Yŏc 'bac cô broq loh lòi trùh jò au hlài beq.’


\par }{\PP \VS{14}“Mahaq jàn da haq ŏi ta aih git ca haq. Wì achìh thò thê mangai 'ràng ca con bùa atìq ca haq lam, doi: ‘Nhèn ùh waq ca haq broq bùa nhèn!’


\par }{\PP \VS{15}“Jò haq khoi jah broq bùa, haq hlài, creo hapŏng ma khoi yŏc 'bac trùh, đòiq haq loq tang ngai khoi broq loh toq leq.


\par }{\PP \VS{16}“Hapŏng adroi lam doi: ‘Waiq craq, capiac 'bac ìh ma am au, broq loh lòi 10 capiac.’


\par }{\PP \VS{17}“Bùa manè haq doi: ‘Ìh hapŏng au ma broq lem dìq jaq, taiq ìh loq wèq dèh bàu ta bìac 'yoh, au am ìh broq craq wèq 10 phôq.’


\par }{\PP \VS{18}“Hapŏng ma baiq trùh doi: ‘Waiq craq, 'bac ìh ma am ca au, au khoi broq loh lòi padam capiac.’


\par }{\PP \VS{19}“Bùa doi: ‘Ìh jah wèq cwìang padam phôq.’


\par }{\PP \VS{20}“Mòiq hapŏng ma 'noiq lam trùh, doi: ‘Waiq craq, cô 'bac ìh ma am. Au khoi caxop đòiq ta mù.

\VS{21}Ma jah 'màng aih au crè ca ìh, loq ìh mangai dìq jaq gang manoh, yŏc nòi ùh đòiq, gat nòi ìh ùh i rai.’


\par }{\PP \VS{22}“Bùa doi: ‘Ô hapŏng ma aroh tau! Au tiaq bàu ìh đòiq hadrah hlài cla ìh. Ìh khoi loq au mangai dìq jaq gang manoh, yŏc enh nòi ùh đòiq, gat nòi ùh i rai.

\VS{23}Gleq ìh ùh yŏc 'bac au aih, am ca hnem wèq 'bac? Jò au hlài au jah yŏc dèh bôn wa lòiq haq.’


\par }{\PP \VS{24}“Bùa creo ca 'bài mangai ma yòng ti haq doi: ‘Yŏc 'bac haq am ca mangai ma khoi i 10 capiac 'bac beq.’


\par }{\PP \VS{25}“Wì padreo bàu doi: ‘Bùa ôi, haq meh khoi i 10 capiac.’


\par }{\PP \VS{26}“Bùa doi: ‘Au doi ca pì: Mangai leq khoi i, jah am tam ca haq. Mangai leq ma ùh i, yŏc hloi phàn wì haq ma khoi i.

\VS{27}Wì ma tajraq hlài ca au, ùh waq au broq bùa wì. 'Ràng wì ta cô, jêh đac enh ngìa ca au.’ ”


\par }{\SH Wì Đìh Yŏc Chuaq Jêxu Mùt Jê-ru-sa-lem
\par }
{\PP \VS{28}Khoi ca Chuaq Jêxu anoi bìac aih, Haq lam enh ngìa ca wì mangai bàc, tŏc phôq Jê-ru-sa-lem.

\VS{29}Jò Chuaq Jêxu lam ten trùh plài 'Bêt-pha-jê wa 'Bê-tha-ni ŏi ta wang Ôliu, Haq thê baiq ngai, mangai hŏc tiaq lam, tanap ca wa:

\VS{30}“Lam plài enh ngìa ca chôp 'mat beq. Jò mùt ta plài, hnoq mòiq toq lùa con wì càt đòiq, 'nhòq lah i cabô còi. Dŏih caxi dùi ahlài ca Au.

\VS{31}Tàng i cabô bòch: ‘Gleq ma ca'naih haq?’ Chôp padreo bàu doi: ‘Chuaq nhet ca lùa cô.’ ”


\par }{\PP \VS{32}Baiq ngai aih loh lam, glàm joq tìah ca bàu Chuaq Jêxu ma khoi doi.

\VS{33}'Nang ca'naih lùa con aih, cla mangai ma ban lùa, bòch wa: “Gleq chôp ma ca'naih lùa con?”


\par }{\PP \VS{34}Wa padreo bàu doi: “Chuaq nhet ca haq.”


\par }{\PP \VS{35}Wa dùi ahlài ca Chuaq Jêxu; yŏc dèh eo hlèch enh crŏng lùa con; dèch Chuaq tŏc enh 'nhèq.

\VS{36}Jò Chuaq Jêxu 'nang lam, i bàc ngai lêh dèh eo hlèch ti trong.


\par }{\PP \VS{37}Jò ten loh criang Ôliu, dìq dŏng mangai ma loq enh tiaq Haq, calêu manè bùi Boc Plình, taiq dìq ca halac wì ma khoi hnoq.


\par }{\PP \VS{38}Xam bàu dêh wì doi:

\par }{\Q “Xôq ramŏt am ca Bùa canòm hiniq Chuaq lam trùh!”\XREF{✡}{{\XO 19:38 }{\XO{19:38
}}{\XT{BCP 118:26.}}}

\par }{\BB \par }
{\Q “Catèm ŏi ta plình 'ngah 'ngai ti nòi yi ha'nhèq ŏi ta plình.”


\par }{\PP \VS{39}Jò aih i mòiq 'nah ngai Pha-ri-si ŏi ta mangai jàn bàc, doi ca Chuaq: “Thài ôi: Lech ca mangai hŏc tiaq Ìh beq!”


\par }{\PP \VS{40}Haq padreo bàu: “Au doi ca pì: Tàng wì haq hatenh, 'bài hmu xôq cachech manè apôi lem bùi!”


\par }{\PP \VS{41}Jò Chuaq Jêxu ten trùh phôq, Haq ngan hnoq phôq Jê-ru-sa-lem. Haq hmoi ca mangai ta phôq aih, Haq doi:

\VS{42}“Au ngèh ca cla gè jah loq bìac leq ma 'ràng trùh ca gè catèm! Mahaq bìac aih khoi gahnàp, mat gè ùh jah hnoq.

\VS{43}Cô èh jah trùh ca hì, wì ma git ca gè, broq lì, tagop dudan ca gè, hnen padit gè rìm pah,

\VS{44}wa jah raliang đac gè, jêh đac dŏng 'bài con caiq gè. Wì pi đòiq mòiq pliang hmu leq raxon enh 'nhèq ca dabau, ma jah 'màng aih taiq gè ùh canao loq ca jò Boc Plình lam trùh ta gè.”


\par }{\SH Chuaq Jêxu Hnan Đac Mangai Padro Loh Enh Hnem Cùh Waiq
\par }
{\R (Mat 21:12–17; Mŏc 11:15–19; Jon 2:13–22)

\par }{\PP \VS{45}Chuaq Jêxu mùt Hnem Cùh Waiq, drùh hnan cađac 'bài mangai padro loh,

\VS{46}lech ca wì. Haq doi: “Sech Hadròih i doi: ‘Hnem au cô, hnem waiq khàn’\XREF{✡}{{\XO 19:46 }{\XO{19:46
}}{\XT{Êsai 56:7.}}}; mahaq pì broq haq wìa ‘còp atùng.’\XREF{✡}{{\XO 19:46 }{\XO{19:46
}}{\XT{Jêr 7:11.}}} ”


\par }{\PP \VS{47}Rìm hì Chuaq hnài ta Hnem Cùh Waiq, mahaq 'bài pajàu càn, thài ranenh wa 'bài craq wèq jàn Yothaiq chaq trong jêh đac Haq.

\VS{48}Mahaq wì ùh 'nì chaq trong leq, taiq bàc mangai jàn enh tamàng Haq hnài.




\par }\Chap{20}{\SH Wì Bòch Cwìang Itai Chuaq Jêxu
\par }
{\R (Mat 21:23–27; Mŏc 11:27–33)

\par }{\PP \VerseOne{1}I mòiq hì jò Chuaq Jêxu 'nang hnài wì ta Hnem Cùh Waiq wa anoi Bàu Lem, i 'bài pajàu càn, 'bài thài ranenh trùh pajùm ti 'bài craq broq gàu Hnem Cùh Waiq,

\VS{2}bòch Haq 'màng cô: “Doi ca nhèn beq, Ìh yŏc cwìang enh leq ma broq jah bìac cô, loq mangai leq khoi am ca Ìh cwìang itai cô?”


\par }{\PP \VS{3}Chuaq doi: “Au hadai bòch hlài pì mòiq nà. Doi ca Au loq beq.

\VS{4}Bìac Jon 'Baptit broq 'baptem, trùh enh plình loq trùh enh mangai?”


\par }{\PP \VS{5}'Bài mangai aih hatình ca dabau: “Tàng bèn doi: Enh plình, èh Haq doi ca bèn: 'Màng aih, gleq pì ma ùh lùi bàu haq?

\VS{6}Tàng bèn doi: Enh mangai, èh dìq dŏng ca wì tèm hmu bèn trùh cachìt, ma jah 'màng aih wì khoi lùi Jon haq mangai capoch thai Boc Plình.”


\par }{\PP \VS{7}'Màng aih wì tèu: “Nhèn ùh 'nì bìac aih trùh enh leq.”


\par }{\PP \VS{8}Chuaq Jêxu doi: “Au hadai ùh doi ca pì loq, Au yŏc cwìang enh leq ma broq bìac cô.”


\par }{\SH Bàu Alìah Mangai Pìt Nho
\par }
{\R (Mat 21:33–46; Mŏc 12:1–17)

\par }{\PP \VS{9}Chuaq Jêxu baxèm capoch bàu alìah ca mangai jàn: “I mòiq ngai pìt mòiq wùan nho. Haq am wùan nho aih ca mangai bèq caq axong, khoi èh cla haq lam hangai dùnh hì.

\VS{10}Trùh jò git plì, cla haq thê dèh hapŏng lam ta wì ma wèq wùan bèq caq axong đòiq yŏc plì. Mahaq 'bài mangai ma wèq wùan bèq caq axong aih, tong hapŏng aih, hnan haq hlài tì dech.

\VS{11}Craq haq thê mòiq ngai hapŏng ma 'noiq hòm; khoi èh wì jêh, wì hanip hapŏng aih, hnan haq hlài tì dech hòm.

\VS{12}Craq wùan nho aih thê hapŏng ma piq trùh; khoi èh, xôq wì jêh hapŏng aih loh habau, tèm haq loh enh gùng ca wùan.


\par }{\PP \VS{13}“Cla craq wùan aih doi: ‘Cô èh 'màng leq? Au thê dèh con calô au ma loq waq, lam, 'màng aih wì loq iu Haq!’


\par }{\PP \VS{14}“Mahaq jò hnoq con calô aih trùh, wì tình ca dabau 'màng cô: ‘Cô con ramua haq; bèn jêh đac haq, èh cùng hang haq jah dŏng bèn.’

\VS{15}Wì ma wèq wùan bèq axong tèm đac con aih enh gùng ca wùan nho, hi khoi jêh cachìt haq.

\par }{\PP “ 'Màng aih craq wùan trùh, haq tình ca wì 'màng leq?

\VS{16}Craq wùan nho trùh jêh dìq 'bài mangai ma wèq wùan bèq caq axong aih, yŏc wùan nho am ca mangai 'noiq.”

\par }{\PP Khoi tàng bàu aih, wì doi: “Bìac cô ùh jò leq i 'màng aih!”


\par }{\PP \VS{17}Chuaq Jêxu ngan jang ta wì haq, bòch: “ 'Màng aih Sech Hadròih ma achìh:

\par }{\Q “ ‘Hmu leq ma thòq broq hnem khoi cađac.

\par }{\QB Hmu aih jah wìa hmu gàu mùm hnem.’\XREF{✡}{{\XO 20:17 }{\XO{20:17
}}{\XT{BCP 118:22.}}}

\par }{\MM Bàu aih enh doi cleq?

\VS{18}Cabô cro troq hmu aih hech loh bàc ha'nech, mahaq tàng hmu cô clìh troq bô, mangai aih hech loh dàc!”


\par }{\PP \VS{19}Jò aih 'bài pajàu càn wa 'bài thài ranenh chaq trong jêh Haq, ma jah 'màng aih wì loq Haq khoi capoch bàu alìah aih patô wì haq. Wì chaq trong jêh Haq, mahaq crè ca mangai jàn.


\par }{\SH Boc Plình wa Sêsa
\par }
{\PP \VS{20}Wì ti ta'yoi ngan Haq, èh thê 'bài mangai ma ti rinh ngan patìah ca broq mangai ta-atoq. Wì ngèh ca Haq hlòp dèh xam bàu capoch, đòiq jah rùp 'ràng Haq ca 'bài mangai ma wèq cwìang da tình trùang Rôma.

\VS{21}'Bài mangai aih bòch Haq: “Thài ôi, nhèn loq Ìh mangai capoch hnài trong troq, ùh gen can pah leq, mahaq Ìh hnài bìac Boc Plình troq joq 'nang.

\VS{22}'Màng aih nhèn khòh am thèq ca Sêsa ùh?”


\par }{\PP \VS{23}Chuaq Jêxu khoi loq ca manoh 'mèq wì. Haq tèu bàu:

\VS{24}“Am Au ngan mòiq capiac 'bac beq. Cô 'mù wa hiniq cabô?”

\par }{\PP Wì tèu: “Sêsa”.


\par }{\PP \VS{25}Haq doi ca wì: “ 'Màng aih bìac leq da Sêsa, am hlài da Sêsa, bìac leq da Boc Plình, am da Boc Plình.”


\par }{\PP \VS{26}Wì ùh jah bahlac Haq ta bàu capoch da Haq enh ngìa ca mangai jàn, taiq wì dìq jaq hamàih ca bàu tèu da Haq, 'màng aih wì hatenh.


\par }{\SH Bìac Rìh Hlài
\par }
{\R (Mat 22:23–33; Mŏc 12:18–27)

\par }{\PP \VS{27}I toq 'biaq ngai Sa-đu-sê, wì mangai ma ùh lùi i bìac rìh hlài. Wì trùh haten ca Chuaq Jêxu, bòch Haq:

\VS{28}“Thài ôi, Môise khoi achìh am ca nhèn ranenh cô: Tàng mangai i daq, daq haq yŏc mai hi khoi daq cachìt, ùh i ca con, haq khòh yŏc dèh mai daq đòiq ta'mŏt xinoi thai daq haq.

\VS{29}Wì tapèh ngai oh daq. Mangai ma ramua yŏc mai, hi khoi cachìt, ùh tem i con.

\VS{30}Mangai ma tìa, hi khoi mangai ma atìq, trùh mangai ma ùch, xôq yŏc mai aih.

\VS{31}Wì tapèh ngai dìq 'màng aih. Dìq cachìt ùh i ca con.

\VS{32}Khoi èh gu cadrì aih hadai cachìt.

\VS{33}'Màng aih, trùh jò rìh hlài, con cadrì aih broq mai bô? Ma jah 'màng aih dìq ca wì tapèh ngai aih khoi pajùm mòiq toq mai.”


\par }{\PP \VS{34}Chuaq Jêxu tèu: “Con caiq da 'nhòng cô ma yŏc ŏng yŏc mai,

\VS{35}mahaq 'bài mangai ma tajì ca jah hùang 'nhòng ma atìq, jò rìh hlài enh mangai cachìt, wì pi yŏc ŏng yŏc mai hòm.

\VS{36}Ma jah 'màng aih wì pi cachìt hòm. Wì tìah ca 'bình plình wa broq con caiq Boc Plình, taiq wì khoi rìh hlài.

\VS{37}Bìac mangai cachìt jah rìh hlài, Môise khoi am loq, jò haq hnoq ùnh cheo ta ramù hila, haq creo ca Chuaq: ‘Boc Plình da Ap-ra-ham, Boc Plình da Isac, Boc Plình da Jacôp.’\XREF{✡}{{\XO 20:37 }{\XO{20:37
}}{\XT{LEA 3:6.}}}

\VS{38}'Màng aih Boc Plình ùh xài Boc Plình da 'bài mangai cachìt, mahaq Boc Plình da mangai rìh, ma jah 'màng aih Boc Plình am dìq dŏng ca con caiq Haq jah rìh hloi hloi.”


\par }{\PP \VS{39}I 'nah ngai 'bài thài ranenh doi: “Thài ôi, Ìh doi dìq jaq troq.”

\VS{40}Khoi ca aih wì pi hùa bòch Haq bàu leq hòm.


\par }{\SH Chuaq Jêxu Crich Con Xau Đawit
\par }
{\R (Mat 22:41–46; Mŏc 12:35–40)

\par }{\PP \VS{41}Chuaq Jêxu bòch wì: “Hagleq wì ma doi Crich, Haq Con bùa Đawit?

\VS{42}Ma jah 'màng aih cla bùa Đawit khoi doi ta sech Calêu Plình doi:

\par }{\Q “ ‘Chuaq doi ca Chuaq au:

\par }{\QB “Ha'ngui pah 'ma Au oq,


\par }{\Q \VS{43}Gòm trùh jò Au rùp mangai ma git ca Ìh,

\par }{\QB loh wìa long thòt enh 'neq ca jènh Ìh.” ’\XREF{✡}{{\XO 20:43 }{\XO{20:43
}}{\XT{BCP 110:1.}}}


\par }{\MM \VS{44}Taiq Đawit creo Haq, Chuaq, 'màng leq Haq jah broq Con haq?”


\par }{\SH Bàu Trech 'Bài Thài Ranenh Yothaiq
\par }
{\PP \VS{45}Jò wì con jàn 'nang tamàng, Chuaq Jêxu doi ca wì mangai hŏc tiaq:

\VS{46}“Wèq dađeh oq, apaq tìah ca 'bài thài ranenh. Wì haq loq enh caxùnh eo yôh đòiq rahù, ti lam ba'yàt ta chòq, enh ca wì chao dađeh, enh ha'ngui nòi adroi ta hnem tagop, enh ha'ngui enh 'nhèq jò caq hiniang.

\VS{47}Wì yŏc lŏn apom xôxech wa hnem da mangai cadrì hadrô wa jò waiq khàn, wì atac 'mòi waq ca yôh. Boc Plình baxa wì haq yi bàc.”




\par }\Chap{21}{\SH Gu Cadrì Hadrô Am 'Bac
\par }
{\R (Mŏc 12:41–44)

\par }{\PP \VerseOne{1}Jò ŏi ta hnem cùh waiq, Chuaq ngan hnoq 'bài mangai padrŏng tah 'bac ta thùng 'bac.

\VS{2}Èh hadai hnoq mòiq ngai gu cadrì hadrô pa, tah baiq hliac 'bac.

\VS{3}Haq doi: “Joq 'nàng Au doi ca pì: Gu cadrì hadrô nan tùng cô khoi dèch am yi bàc ca mangai 'noiq,

\VS{4}ma jah 'màng aih 'bài mangai 'noiq yŏc rah wì ma am, mahaq gu cadrì hadrô nan pabônh cô, khoi dèch am dŏng 'bac haq ma đòiq ban dađeh.”


\par }{\SH Chuaq Jêxu Doi Adroi Phôq Raliang
\par }
{\R (Mat 24:1–2; Mŏc 13:1–2)

\par }{\PP \VS{5}Wì mangai hŏc tiaq anoi trùh Hnem Cùh Waiq khoi jah padì xam hmu canaq 'bac, wa 'bài dahwèq wì khoi dèch am ca Boc Plình. Chuaq Jêxu doi:

\VS{6}“Dìq ca ngè pì khoi hnoq 'mat, jah i hì 'bìq raliang, pi i mòiq toq hmu leq raxon enh 'nhèq ca mòiq toq hmu ma 'noiq!”


\par }{\PP \VS{7}Wì bòch Haq: “Thài ôi, jò leq bìac aih jah trùh, i ca teo cleq patò bìac aih khoi ten trùh ùh?”


\par }{\PP \VS{8}Haq doi: “Wèq dađeh oq, èh yùq pì 'bìq lam trong lac tiaq bàu padô 'nùt. Bàc mangai patìah hiniq Au trùh, wì doi: ‘Au cô Mangai Dèch con mangai,’ èh doi: ‘Hì pulùch da crŏng taneh khoi ten trùh.’ Pì apaq tiaq wì.

\VS{9}Jò pì tàng bàu anoi bìac tabroq tajêh, pì apaq crè hrìn, ma jah 'màng aih bìac aih phai trùh adroi, mahaq hì pulùch da crŏng taneh ùh trùh tajòi 'mòi jò aih.”


\par }{\PP \VS{10}Èh Haq doi hòm ca wì: “Gùng cô tagit ca gùng tau. Diac tau tagit ca Diac tì,

\VS{11}èh i bìac taneh dalàc càn, bìac pangot hrah, bàc nòi i bìac jìq blôh, bìac 'mèq ranàc càn, wa bìac halac càn ŏi ta plình.


\par }{\PP \VS{12}“Mahaq adroi ca bìac aih trùh, taiq hiniq Au, wì git 'bŏn ca pì, jao pì ta hnem tagop, clêh pì, 'ràng pì enh ngìa ca bùa wa tình trùang.

\VS{13}Mahaq cô jò ta'nàih đòiq pì anoi hlài ca wì loq ca Au.

\VS{14}'Màng aih pì phai hmàng ta manoh: Apaq lo hèm adroi phai hatèo 'màng leq,

\VS{15}ma jah 'màng aih Au am ca pì bàu capoch wa can khôn rabiaq đòiq mangai ma enh ta'blêq ca pì, ùh nui ta'blêq wa ùh i trong đòiq wech hlài pì trong bàu capoch.

\VS{16}Pì cô èh, 'bìq miq, baq, oh, daq, wa bua pì blòq pì. Ŏi ta pì i mòiq 'nah ngai wì jêh cachìt.

\VS{17}Taiq hiniq Au, dìq ca mangai ma jah git ca pì.

\VS{18}Mahaq mòiq hadrang xàc pì ta gàu, xôq ùh cađac hnhung.

\VS{19}Nhò manoh chìuq àt, pì jah wèq dèh mahua yiang.


\par }{\PP \VS{20}“Jò leq pì hnoq lình wawenh ca phôq Jê-ru-sa-lem, jò aih raq hì phôq aih hi ten 'bìq raliang.

\VS{21}Jò aih mangai leq ma ŏi ta gùng Juđia drah cadàu tŏc ta wang. Cabô ŏi ta phôq phai loh enh gùng; cabô ŏi ta đùng, apaq cadàu hlài ta phôq.

\VS{22}Hì aih, hì Boc Plình hadrah baxa, troq troi bàu khoi achìh ta Sech Hadròih.

\VS{23}Ta 'bài hì aih èh, joq nan xa đeh ca mangai ma ŏi jiang, wa mangai cadrì ban con ŏi ùq! Jò aih èh, i raliang ranàc càn. Aih can nòih Boc Plình trùh ca wì jàn cô.

\VS{24}'Nah ngai cachìt ca chang gùm, 'nah ngai wì rùp 'ràng ŏi tù ta 'bài Diac 'noiq. Phôq Jê-ru-sa-lem èh 'bìq jàn 'noiq jôiq, trùh jò 'nhòng da mangai jàn 'noiq khoi gêh ca wèq cwìang.


\par }{\PP \VS{25}“Jò aih i teo patò can halac ŏi ta mahì, ta khê wa ta dìq ca halŏng. Ŏi ta crŏng taneh rìm Diac loh ca manhài yùq crè. Diac raxìq loh ca lai laq rŏng tagrùang tagràt.

\VS{26}Mangai jò aih hlat taiq yùq crè dìq jaq. Crŏng taneh wa ta plình loh ca tadroq dalàc tagrùang tagràt.

\VS{27}Jò aih mangai rìm nòi jah hnoq Con Mangai lam trùh, ŏi ta'ne yùc plình bình halùih can 'ngah 'ngai wa cwìang itai đòiq wèq cwìang.

\VS{28}Jò leq bìac aih baxèm trùh, pì yòng ma jang haq, wa ngoi ti 'nhèq. Ma jah 'màng aih, jò bìac rŏt hlài enh tôiq lôi da pì khoi haten.”


\par }{\PP \VS{29}Haq capoch bàu alìah ca wì: “Pì ngan long pŏc wa dìq ca 'bài long 'noiq beq.

\VS{30}Jò dìq ca long loh hamŏng chet, pì khoi loq, cô khoi ten trùh jò padrang.

\VS{31}Hadai 'màng aih, jò pì hnoq bìac aih khoi loh, pì jah loq Diac Boc Plình khoi haten.


\par }{\PP \VS{32}“Au doi ca pì bàu joq 'nàng: Xinoi da mangai rìh 'nhòng aih ùh cachìt adroi ca bìac aih trùh.

\VS{33}Plình crŏng taneh cô èh jah hnhung, mahaq bàu capoch da Au ùh jò leq hnhung.


\par }{\PP \VS{34}“ 'Màng aih pì phai wèq dađeh oq, èh yùq ca manoh pì loq cram ta bìac caq ôq, pagôq racaih, bù bia, bìac ep hèm lo ca caq cleq, ôq cleq, èh ùh tem hnoq hì aih trùh traiq ca pì tìah ca pì hlòp ralŏc,

\VS{35}ma jah 'màng aih hì aih hadai trùh ti dìq dŏng ca con mangai ŏi crŏng taneh.

\VS{36}'Màng aih pì ep hloi hloi hamang wa waiq khàn, đòiq pì jah claih ca bìac ma padon trùh wa jah yòng enh ngìa ca Con Mangai.”


\par }{\PP \VS{37}Dahì Chuaq Jêxu hnài ta Hnem Cùh Waiq. Trùh xèq, Haq hi tŏc ta wang Ôliu.

\VS{38}Xrŏih xroq 'bài con jàn trùh ta Hnem Cùh Waiq đòiq tamàng Haq hnài.




\par }\Chap{22}{\SH Thài Ranenh Chaq Trong Bahlac Chuaq
\par }
{\PP \VerseOne{1}Hì Lè 'Benh Ùh Tah Blo khoi tenh trùh, aih hì Lè Lam Cwa.

\VS{2}'Bài pajàu càn wa 'bài thài ranenh Yothaiq chaq trong jêh đac Chuaq Jêxu, mahaq wì yùq ca mangai jàn.

\VS{3}Kiac Satan mùt ŏi enh dalam ca Juđa Ich-ca-ri-ôt, aih mòiq ngai ŏi ta 12 ngai, mangai hŏc tiaq da Chuaq.

\VS{4}Juđa lam doi ca 'bài pajàu càn wa 'bài mangai wèq lình ma gŏc Hnem Cùh Waiq, trong haq jah am Chuaq Jêxu ca wì.

\VS{5}Wì manè dìq jaq, wa mòiq manoh am ca Juđa 'bac.

\VS{6}Juđa rùp bàu chaq trong jò ta'nàih jao am ca wì jah rùp Chuaq Jêxu jò ùh i ca mangai bàc.


\par }{\PP \VS{7}Trùh hì Lè 'Benh Ùh Tah Blo, hì phai jêh trìu con broq Lè Lam Cwa,

\VS{8}Chuaq Jêxu thê Pêtrô wa Jon, tanap: “Chôp lam padon ca bèn nòi caq Lè Lam Cwa beq.”


\par }{\PP \VS{9}Wa bòch: “Ìh enh ma lam padon ta leq?”


\par }{\PP \VS{10}Haq tèu: “Jò chôp mùt ta phôq, hnoq mòiq ngai, mangai calô xùi cabi tùng diac, tiaq mangai aih trùh hnem leq haq mùt.

\VS{11}Chôp doi ca craq hnem: ‘Thài nhèn doi ca ìh: Adùq leq nòi Au wa mangai hŏc tiaq Au caq Lè Lam Cwa?’

\VS{12}Craq hnem jah patô ca chôp mòiq adùq càn ŏi ta làu đòiq caq Lè Lam Cwa, wa dahwèq đòiq padon ca caq lè khoi tôm ta aih. Chôp padon ta aih beq.”


\par }{\PP \VS{13}Wa baiq ngai, mangai hŏc tiaq aih hi loh lam. Wa haq hnoq joq troq troi bàu Chuaq ma khoi doi. Wa hi chônh padon đòiq broq Lè Lam Cwa.


\par }{\SH Lè Caq Hiniang Hadròih
\par }
{\PP \VS{14}Trùh jò caq, wì mangai hŏc tiaq hadai ha'ngui caq ti Haq.

\VS{15}Haq doi: “Au enh caq Lè Lam Cwa cô ti pì adroi ca Au chìuq jìq xa.

\VS{16}Ma jah 'màng aih Au doi ca pì: Au pi caq lè cô ti pì hòm trùh jò leq lè cô jah gêh ŏi ta Diac Boc Plình.”


\par }{\PP \VS{17}Chuaq dèch doi chrŏng, manè, hi khoi, Haq doi: “Yŏc cô, pì 'nèp ca dabau,

\VS{18}taiq Au doi hòm ca pì: Pàng cô ta èh, Au pi ôq diac nho hòm trùh jò leq Diac Boc Plình trùh.”


\par }{\PP \VS{19}Khoi èh, Chuaq Jêxu yŏc 'benh manè apôi Boc Plình. Haq goh 'benh axong ca 'bài mangai hŏc tiaq rai doi: “Cô chac hamac Au khoi jah am ca pì. Phai broq 'màng cô đòiq hmàng ca Au.”


\par }{\PP \VS{20}Caq gêh, Haq yŏc doi chrŏng am ca 'bài mangai hŏc tiaq, rai doi: “Doi cô wêh jao ma neo ta mahem Au chìuq ta-ùc thai ca pì.

\VS{21}Mahaq ta cô raq, i mangai padon blòq Au, jao am Au ca mangai ma git ca Au. Haq 'nang đòiq tì ta ca'bŏng ti Au.

\VS{22}Con Mangai cachìt tiaq bàu khoi pajaq đòiq, mahaq nan xa am ca mangai leq ma blòq Haq.”

\VS{23}'Bài mangai hŏc tiaq bòch dabau cabô ta wì haq ma broq bìac aih.


\par }{\SH Bìac Tarahen da Mangai Hŏc Tiaq
\par }
{\PP \VS{24}Wì hadai ta rahen ca dabau bìac ta wì haq ma leq ma broq yi càn.

\VS{25}Mahaq Chuaq doi ca wì mangai hŏc tiaq: “ 'Bài bùa da jàn 'noiq yŏc dèh cwìang wèq jàn padip padiang, wa con jàn doi wì haq mangai broq lem.”

\VS{26}Mahaq pì ùh xài 'màng aih. Da pì phai broq 'màng cô: Cabô broq yi càn, phai broq tìah ca yi 'yoh. Cabô ma broq gàu, phai patìh tìah ca hapŏng.

\VS{27}Ma jah 'màng aih, mangai ha'ngui caq wa mangai patìh, ma leq yi càn? Ma ùh xài mangai ma ha'ngui acaq 'mòh? Mahaq Au cô 'nang rìh ŏi ta'ne pì tìah ca mangai patìh.

\VS{28}Pì mangai khoi cajap manoh tiaq Au ta jò 'bài mangai 'noiq 'bàt thù ca Au.

\VS{29}'Màng aih Au jah am ca pì Diac Au, tìah ca Baq Au khoi am ca Au,

\VS{30}đòiq pì jah caq ôq pajùm ca Au ŏi ta Diac Au. Pì jah ha'ngui ta gèq bùa đòiq hadrah 10 bai xinoi Is-ra-ên.


\par }{\SH Chuaq Jêxu Doi Adroi, Pêtrô Chôiq Haq
\par }
{\PP \VS{31}Chuaq doi: “Simôn ôi, Simôn ôi, cô kiac Satan bòch ùm pì, tìah ca ùm 'mau mì.

\VS{32}Mahaq Au khoi waiq khàn ca ìh đòiq manoh lùi da ìh ùh tadroq. 'Màng aih, trùh jò ìh khoi jah dêh hlài, thê ìh broq ca oh daq ìh jah cajap.”


\par }{\PP \VS{33}Pêtrô doi: “Chuaq ôi, 'nhac ca au ŏi tù, loq au cachìt, xôq au tiaq Ìh.”


\par }{\PP \VS{34}Mahaq Chuaq Jêxu tèu: “Pêtrô ôi, Au doi ca ìh: Hì cô, jò ia 'nhòq rŏng, ìh khoi hangah piq yàng ùh 'nì ca Au.”


\par }{\PP \VS{35}Khoi èh, Chuaq Jêxu bòch wì: “Jò Au thê pì lam, pì ùh wê 'bac, 'bao, ùh i yep, mahaq pì hìaq thìuq cleq ùh?”

\par }{\PP Mangai hŏc tiaq tèu: “Ùh thìuq cleq.”


\par }{\PP \VS{36}Haq doi hòm: “Mahaq manàiq, cabô i 'bac, wê beq. Cabô i 'bao hadai. Cabô ùh i ca chang gùm, tech eo, rŏt chang gùm beq.

\VS{37}Ma jah 'màng aih, Au doi ca pì: Bàu Sech Hadròih cô jah xìt ca Au: ‘Haq 'bìq wì 'mùt pajùm ti mangai i tôiq.’\XREF{✡}{{\XO 22:37 }{\XO{22:37
}}{\XT{Êsai 53:12.}}} Joq 'nàng bàu aih ma achìh ca Au 'nang jah xìt.”


\par }{\PP \VS{38}'Bài mangai hŏc tiaq doi ca Haq: “Waiq Chuaq, ta cô nhèn i baiq pla chang.”

\par }{\PP Haq tèu: “ 'Màng aih khoi tàu.”


\par }{\SH Chuaq Jêxu Waiq Khàn ta Wang
\par }
{\R (Mat 26:36–46; Mŏc 14:32–42)

\par }{\PP \VS{39}Chuaq Jêxu tŏc ta wang Ôliu 'màng ca Haq ma loq lam dèh yôt. Wì mangai hŏc tiaq hadai lam ti Haq.

\VS{40}Trùh nòi, Haq doi ca mangai hŏc tiaq: “Waiq khàn beq, đòiq pì ùh hìaq mùt ta bìac padô 'nùt.”

\VS{41}Hi khoi, Haq lam ta kenh hangai ca wì bu mòiq atèm hmu, hacùn cràng, waiq khàn:

\VS{42}“Waiq Baq, tàng lem manoh Ìh, xìn Ìh yŏc doi chrŏng cô khoi ca Au, apaq tiaq manoh Au, mahaq tiaq manoh Baq.”

\VS{43}I 'bình plình loh enh plình tam padren ca Haq.

\VS{44}Haq mango dìq jaq, dìq ca padren waiq khàn lep hrìn, pa-ùh Haq catôh tìah ca mahem catôh ta taneh.


\par }{\PP \VS{45}Hêq ca waiq khàn, Haq yòng lam trùh ti 'bài mangai hŏc tiaq, hnoq wì cùi jìang taiq wì mango hlòm.

\VS{46}Haq doi: “Gleq pì ma cùi? Waiq khàn beq đòiq pì ùh hìaq mùt ta bìac padô 'nùt.”


\par }{\PP \VS{47}Jò Chuaq ŏi raq capoch, hnoq mòiq lù mangai trùh, Juđa lam adroi 'nong wì; haq mangai ta 12 ngai, mangai hŏc tiaq. Juđa thia haten hìp Chuaq Jêxu.

\VS{48}Mahaq Chuaq Jêxu doi ca haq: “Juđa ôi, ìh blòq Con Mangai xam nà hìp 'mòh?”
 

\par }{\PP \VS{49}Mangai hŏc tiaq ma ŏi ti Haq hnoq bìac 'màng aih, wì doi: “Nhèn khòh dŏih chang ùh?”

\VS{50}Ta wì mangai hŏc tiaq i mòiq ngai yŏc chang pŏt catech ca don pah 'ma lình da pajàu ha'nhèq.


\par }{\PP \VS{51}Mahaq Chuaq Jêxu doi: “Hêq, paq jêh hòm.” Hi khoi, Haq yŏc tì bèq don hapŏng aih; don haq hi jah brêh hlài.


\par }{\PP \VS{52}Khoi ca aih, Chuaq Jêxu doi ca wì pajàu càn, 'bài mangai ma wèq lình gŏc Hnem Cùh Waiq, wa craq broq gàu Hnem Cùh Waiq: “Gleq pì ma wê chang, wê long dùi, lam rùp Au, tìah ca trùh rùp mangai atùng 'màng cô?

\VS{53}Rìm hì Au ŏi ti pì ta Hnem Cùh Waiq, gleq pì ùh rùp Au? Mahaq jò cô, aih jò da pì, taiq cwìang Diac clam cluiq khoi am ca pì broq 'màng cô.”


\par }{\SH Bìac Pêtrô Chôiq Chuaq Jêxu
\par }
{\R (Mat 26:57–58,69–75; Mŏc 14:53–54,66–72; Jon 18:12–18,25–27)

\par }{\PP \VS{54}Khoi ca rùp Chuaq Jêxu, wì 'nong Haq lam, 'ràng Haq ta hnem pajàu ha'nhèq. Pêtrô ta'yoi tiaq enh cloh.

\VS{55}Jò aih i wì baxù ùnh ta'ne xàn hnem. Wì haq ha'ngui 'nhìa ùnh ti dabau.

\VS{56}I mòiq ngai hapŏng cadrì hnoq Pêtrô ha'ngui 'nhìa ùnh, ngan Pêtrô rai doi: “Mangai cô hadai ŏi ti Haq aih!”


\par }{\PP \VS{57}Mahaq Pêtrô hangah doi: “Ê daq, au ùh 'nì ca Mangai aih.”


\par }{\PP \VS{58}Mòiq rahyàc hòm i mòiq ngai hnoq Pêtrô, haq doi: “Ìh hadai pajùm ca Haq.”

\par }{\PP Pêtrô doi: “Daq ôi, au ùh xài!”


\par }{\PP \VS{59}Mòiq jò đùng hô atìq ca aih hòm, i mòiq ngai doi: “Hi loq, mangai cô hadai ŏi ti Chuaq Jêxu, ma jah 'màng aih haq hadai mangai Ga-li-lê.”


\par }{\PP \VS{60}Pêtrô ta rahen ca wì: “Daq ôi, au ùh 'nì tàng ìh doi cleq!” Pêtrô ŏi raq capoch, tajòi 'mòi ia rŏng hloi jò aih.

\VS{61}Chuaq Jêxu wìh ngan Pêtrô. Haq hmàng hlài bàu Chuaq Jêxu khoi doi adroi ca haq: “Mang cô, adroi ca ia rŏng, ìh hangah ùh loq ca Au piq yàng.”

\VS{62}Pêtrô drah cadàu loh enh gùng, hmoi ua-ac.


\par }{\SH Chuaq Jêxu Chìuq Jìq Xa
\par }
{\R (Mat 26:67–68; Mŏc 14:65)

\par }{\PP \VS{63}Jò aih 'bài mangai ma rùp Chuaq, wì capoch halê Haq wa jêh Haq.

\VS{64}Wì yŏc hadret càt mat Haq, bòch halê Haq. Wì doi: “Capoch bàu loq adroi beq, doi thù cabô ma jêh ìh!”

\VS{65}Wì yŏc bàc bàu 'noiq lê Haq, capoch 'mèq hlòm ca Haq.


\par }{\PP \VS{66}Trùh xrŏih xroq, 'bài craq broq gàu ta jàn, 'bài pajàu càn wa 'bài thài ranenh Yothaiq, tagop pajùm mòiq nòi. Wì thê 'ràng Chuaq Jêxu trùh enh ngìa 'bài craq hadrah enh 'nhèq.

\VS{67}Wì bòch Haq: “Tàng joq Ìh Crich, doi ca nhèn loq beq!”

\par }{\PP Chuaq tèu wì haq: “Tàng Au doi, pì ùh lùi.

\VS{68}Tàng Au bòch, pì ùh tèu.

\VS{69}Mahaq pàng cô ta èh, Con Mangai padon ha'ngui pah 'ma Boc Plình i cwìang itai.”


\par }{\PP \VS{70}Dìq ca wì bòch: “ 'Màng aih, Ìh i joq Con Boc Plình ùh?”

\par }{\PP Haq tèu: “Joq troi pì ma doi aih raq!”


\par }{\PP \VS{71}Wì doi ca dabau: “Bèn pi nhet ca i mangai anoi hlài ca bèn hòm, ma jah 'màng don bèn khoi tàng bàu cla Haq doi.”




\par }\Chap{23}{\SH Chuaq Jêxu Enh Ngìa Philat wa Hêrôt
\par }
{\R (Mat 27:1–2,11–26; Mŏc 15:1–15; Jon 18:28—19:16)

\par }{\PP \VerseOne{1}Khoi èh dìq ca wì ma pajùm yòng, 'ràng Haq ta hnem Philat, tình trùang Rôma.

\VS{2}Wì baxèm capoch bàu kìan Haq, wì doi: “Nhèn hnoq Haq parông jàn broq manhài ùh thê am thèq ca Sêsa, èh Haq doi dađeh Crich, Haq bùa.”


\par }{\PP \VS{3}Philat bòch Haq: “Ìh Bùa Mangai Yothaiq joq ùh?”

\par }{\PP Chuaq Jêxu tèu: “ 'Màng ca bàu ìh khoi doi.”


\par }{\PP \VS{4}Philat doi ca pajàu càn wa mangai pajùm: “Au hnoq Mangai cô ùh i ca tôiq cleq.”


\par }{\PP \VS{5}Mahaq xôq wì cachian: “Mangai cô baxrùq con jàn, anoi bìac Diac Plình jàp jìa ta Juđia, baxèm enh Ga-li-lê tŏc trùh ta cô.”


\par }{\PP \VS{6}Tàng bàu aih, Philat bòch: “Mangai cô ŏi Ga-li-lê 'mòh?”

\VS{7}Loq ca Haq jàn ta nòi bùa Hêrôt ma wèq cwìang, Philat thê wì 'ràng Chuaq Jêxu ca bùa Hêrôt, ma jah 'màng aih, ta 'bài hì aih bùa Hêrôt hadai ŏi ta Jê-ru-sa-lem.


\par }{\PP \VS{8}Bùa Hêrôt hnoq Chuaq Jêxu, haq bùi dìq jaq, ma jah 'màng aih khoi dùnh, bùa ngèh enh glàm Haq. Bùa khoi tàng anoi yôt bìac Haq, èh enh ngan thù Haq broq bìac halac.

\VS{9}Hi khoi bùa bòch Haq bàc, mahaq Haq ùh tèu.

\VS{10}'Bài pajàu càn wa thài ranenh yòng ta aih, kìan Haq dìq jaq.

\VS{11}Bùa Hêrôt wa 'bài hapŏng bù halê Chuaq Jêxu, capoch 'mèq ca Haq dìq jaq wa wì caxùnh ca Haq eo lem lình da bùa, hi khoi ahlài Haq ta Philat.

\VS{12}Adroi ca aih, Hêrôt wa Philat git ca dabau. Pàng hì aih, wa haq loh ca hatroq.


\par }{\PP \VS{13}Philat creo dìq ca 'bài pajàu càn, 'bài cwan hadrah, wa 'bài jàn pajùm mòiq nòi. Haq doi:

\VS{14}“Mangai 'mat pì khoi 'ràng ca au, taiq bìac Haq broq jàn loh ca manhài, mahaq enh ngìa ca pì, au khoi bòch Haq bìac aih. Au ùh hnoq Mangai cô i tôiq cleq troi pì ma kìan Haq.

\VS{15}Bùa Hêrôt xôq hnoq 'màng aih, èh haq ma jah xôq ahlài hòm ca au. Tàng 'màng aih, Haq ùh broq cleq ma đang ca cachìt.

\VS{16}'Màng aih au blai Haq, hi khoi ca'naih Haq lam.”


\par }{\PP \VS{17}Rìm yàng i Lè Lam Cwa, Philat ca'naih mòiq ngai tù jao am ca jàn.


\par }{\PP \VS{18}Dìq ca wì cachech bàu dêh doi: “Jêh đac Mangai cô beq! Ca'naih ca nhèn 'Ba-ra-ba!”

\VS{19}'Ba-ra-ba ŏi tù taiq haq broq manhài ta jàn, wa jêh đac mangai.


\par }{\PP \VS{20}Philat i manoh enh ca'naih Chuaq Jêxu, dài haq doi hòm ca mangai jàn,

\VS{21}mahaq wì cachech bàu dêh: “Tiang đình Haq ta long pagat beq! Tiang đình Haq ta long pagat beq!”


\par }{\PP \VS{22}Philat doi hòm ca wì yàng piq: “Mahaq mangai cô khoi broq bìac dù cleq? Au hnoq Mangai cô ùh i broq bìac cleq ma đang ca cachìt. 'Màng cô, khoi ca blai, au ca'naih Haq.”


\par }{\PP \VS{23}Mahaq wì xôq cachech wenh denh, thê phai tiang đình Haq ta long pagat. Bàu cachech da wì jah 'blêq.

\VS{24}Philat hi tiaq bàu wì, thê broq troi wì ma khoi bòch.

\VS{25}Haq hi ca'naih mangai tù, wì ma xìn thê haq ca'naih aih, mangai ma broq manhài tablah wa jêh đac mangai; hi khoi am Chuaq Jêxu ca wì haq tiaq manoh wì ma enh.


\par }{\SH Chuaq Jêxu Chìuq Wì Tiang Đình Haq ta Long Pagat
\par }
{\R (Mat 27:32–56; Mŏc 15:21–41; Jon 19:17–30)

\par }{\PP \VS{26}Jò wì 'nong Chuaq Jêxu lam, hnoq mòiq ngai mangai Siren, hiniq haq Simôn, 'nang hlài enh plài 'noiq lam pagat trong aih. Wì rùp haq xùi long pagat lam atìq ca Chuaq Jêxu.

\VS{27}'Bài mangai bàc lam tiaq Haq wa 'bài mangai cadrì crò hmoi ca Haq.

\VS{28}Mahaq Chuaq Jêxu wìh hlài doi ca wì haq: “Ô 'bài con cadrì Jê-ru-sa-lem, apaq hmoi ca Au, mahaq hmoi ca cla pì wa ca con caiq pì beq!

\VS{29}Ma jah 'màng aih, jah i hì pì doi: ‘Xôq ramŏt ca 'bài mangai cadrì xon, mangai ùh i ca con, wa tôh ma ùh i ca con ùq!’


\par }{\Q \VS{30}“ ‘Cô èh wì doi ca wang: “Ta-ùc enh 'nhèq ca nhèn beq!”

\par }{\QB Doi ca 'bài go: “Gùp nhèn beq!” ’\XREF{✡}{{\XO 23:30 }{\XO{23:30
}}{\XT{Ôsê 10:8.}}}


\par }{\MM \VS{31}Ma jah 'màng aih tàng wì broq 'màng cô ca long rìh, long croh èh 'màng leq?”


\par }{\PP \VS{32}Wì hadai 'ràng mangai atùng baiq ngai đòiq jêh đac pajùm ti Haq.

\VS{33}Lam trùh mòiq nòi wì creo Cadôh, wì tiang đình Chuaq Jêxu ta long pagat ti wa baiq ngai, mangai atùng, mòiq ngai pah 'ma, mòiq ngai pah 'ngeo.

\VS{34}Chuaq Jêxu waiq khàn: “Baq ôi, xìn baxŏng tôiq ca wì, taiq wì ùh 'nì dađeh 'nang broq cleq!” Èh wì pàih panàih ma leq jah eo Haq.


\par }{\PP \VS{35}'Bài mangai pajùm yòng ha'miang ngan, mahaq 'bài mangai wèq cwìang Yothaiq hanip do ca Haq, doi: “Haq khoi dèch mangai 'noiq; tàng Haq Crich ma Boc Plình khoi ràih, đòiq Haq dŏih dađeh beq!”
 

\par }{\PP \VS{36}'Bài lình hadai halê Haq, trùh haten yŏc diac jòq am Haq ôq,

\VS{37}hi doi: “Tàng joq Ìh Bùa mangai Yothaiq, ca'naih dađeh beq!”


\par }{\PP \VS{38}Enh 'nhèq ca gàu Haq, i chù ta capiac long ban achìh: Mangai Cô Bùa Jàn Yothaiq.


\par }{\PP \VS{39}Mòiq ngai ŏi ta baiq ngai, mangai ma atùng, 'nang chìuq atua ta long pagat, hadai hanip Haq doi: “Ìh ùh xài Crich 'mòh? Dèch dađeh beq, hi dèch ma dìq!”


\par }{\PP \VS{40}Mangai ma tau lech ca haq, doi: “Ìh hadai 'bìq baxa 'màng 'mat, hagleq ma ùh yùq ca Boc Plình?

\VS{41}Phàn da ba cô 'bìq hadrah baxa 'màng cô joq khoi ta-atoq. Bìac xa ba ma chìuq khoi đang ca bìac ngang dù ba ma broq, mahaq Mangai cô ùh lah broq tôiq cleq.”


\par }{\PP \VS{42}Khoi ca aih, haq doi ca Chuaq Jêxu: “Chuaq ôi, jò Ìh hlài Diac Plình, xìn hmàng trùh ca au dìq!”


\par }{\PP \VS{43}Chuaq Jêxu tèu: “Au doi ca ìh: Hì cô ìh jah ŏi ti Au ta nòi 'Ba-ra-đi.”


\par }{\PP \VS{44}Jò aih, 12 jò, dìq ca gùng aih clam dŏng trùh piq jò chìu.

\VS{45}Plình loh ca clam clôiq. Bai prình ta Hnem Cùh Waiq loh ca dahich trong 'ne loh baiq apah.

\VS{46}Chuaq Jêxu creo bàu dêh doi: “Baq ôi, Con jao đeh mahua ta tì Ìh!”\XREF{✡}{{\XO 23:46 }{\XO{23:46
}}{\XT{BCP 31:5.}}} Capoch bu hêq, Haq pat hihèm.


\par }{\PP \VS{47}Đôiq trùang hnoq bìac aih, haq manè pôi Boc Plình, doi: “Joq 'nàng Haq cô Mangai ta-atoq.”

\VS{48}Khoi ca aih, dìq ca wì thia ngan hnoq bìac 'màng aih, rai tep dèh rada rai hlài dèh ta hnem.

\VS{49}Mahaq 'bài mangai ma canao ca Haq wa 'bài mangai cadrì ma khoi tiaq Haq enh gùng Ga-li-lê, yòng enh hangai ngan bìac aih.


\par }{\SH Bìac Catùh Chuaq
\par }
{\R (Mat 27:57–61; Mŏc 15:42–47; Jon 19:38–42)

\par }{\PP \VS{50}I mòiq ngai, hiniq haq Jôsep, ŏi phôq A-ri-ma-thê, gùng Juđia, broq cwan hadrah ca mangai Yothaiq. Aih mangai lem manoh wa ta-atoq, 'nang ngèh gòm ca Diac Boc Plình.

\VS{51}Haq ùh mòiq manoh broq tiaq wì ma broq bìac aih.

\VS{52}Haq lam trùh ta Philat, bòch hanang Chuaq Jêxu,

\VS{53}'noh hanang Haq khoi ca long pagat, yŏc bai habùac xom, hi lam 'mùt ta nòi trom ralùng wì khoi pùng đòiq ta hmu. Ralùng aih 'nhòq lah tah cabô.

\VS{54}Hì cô khoi padon Lè Lam Cwa ten trùh hì Sabat.


\par }{\PP \VS{55}'Bài mangai cadrì khoi lam ti Chuaq Jêxu enh gùng Ga-li-lê hadai tiaq Jôsep lam ngan hanang Haq wì đòiq 'màng leq, khoi èh hlài padon dahwèq xua thùm.

\VS{56}Trùh hì Sabat, wì padài tiaq bàu thê mangai Yothaiq.




\par }\Chap{24}{\SH Chuaq Jêxu Rìh Hlài
\par }
{\R (Mat 28:1–10; Mŏc 16:1–8; Jon 20:1–10)

\par }{\PP \VerseOne{1}Hì gàu tùang lè, bu 'ngah, 'bài con cadrì aih yŏc dahwèq xua thùm wì ma khoi padon đòiq 'ràng ta ralùng Chuaq.

\VS{2}Hnoq hmu khoi cadro ŏi pah kenh ca 'mang ralùng,

\VS{3}wì mùt, mahaq pi hnoq hanang Chuaq Jêxu.

\VS{4}Wì 'nang hèm 'nì 'màng leq cô. Wop jò aih, wì hnoq baiq ngai con calô i eo ca'bla yòng enh ngìa ca wì haq.

\VS{5}Wì yùq crè cadrat, cùp gàu ta taneh. Mahaq wa bòch wì: “Hagleq pì ma chaq Mangai 'nang rìh ta nòi mangai cachìt?

\VS{6}Haq pi ŏi ta cô. Haq khoi rìh hlài. Pì phai hmàng jò ŏi ta Ga-li-lê, Haq doi ca pì 'màng leq.

\VS{7}Haq khoi doi: ‘Con Mangai phai 'mùt ta tì wì mangai i tôiq, chìuq wì tiang đình Haq ta long pagat, trùh hì piq, Haq rìh hlài.’ ”

\VS{8}Wì hmàng hlài bàu Chuaq Jêxu khoi doi nèh.
 

\par }{\PP \VS{9}Wì drah hlài anoi ca 11 ngai sùq đô wa 'bài mangai ma 'noiq.

\VS{10}Ta wì gù cadrì aih, i Mari Ma-đò-len, Jô-an-na, wa Mari miq Jacò, xam 'bài gu cadrì 'noiq lam ti wì, khoi wiang anoi bìac aih ca 'bài sùq đô.

\VS{11}Mahaq 'bài sùq đô ùh lùi. Wì doi: Bàu aih bàu lìq làn.

\VS{12}Mahaq Pêtrô yòng cadàu lam ngan ralùng. Haq ki ngan hnoq toq bai habùac xom ŏi jang aih. Khoi ca aih haq hlài ta hnem rai hamàih ta manoh ca bìac khoi loh.


\par }{\SH Ta Trong Em-ma-ut
\par }
{\R (Mŏc 16:12–18; Mat 28:16–20; Jon 20:19–23; BYH 1:6–8)

\par }{\PP \VS{13}Hì aih raq, i baiq ngai, mangai hŏc tiaq lam ta trong trùh plài Em-ma-ut, enh Jê-ru-sa-lem trùh ta aih 12 kê sôq.

\VS{14}Wa hatùang ca dabau dìq ca bìac ma khoi loh.

\VS{15}Wa 'nang hatình ca dabau, èh Chuaq Jêxu thia haten ca wa haq, hadai lam mòiq trong ca wa.

\VS{16}Mahaq Chuaq broq ca mat wa haq ùh canao ca Haq.
 

\par }{\PP \VS{17}Chuaq bòch wa: “Jò chôp ma lam ti trong, chôp 'nang anoi ca dabau bìac cleq?”

\par }{\PP Wa yòng, i hadrò mango dìq jaq.

\VS{18}Ta wa baiq ngai, i mòiq ngai hiniq haq Clê-ô-pa, tèu Haq: “Joq toq Ìh raq mangai ŏi enh hangai trùh Jê-ru-sa-lem, ma ùh 'nì ca bìac neo loh baiq piq hì cô 'mòh?”


\par }{\PP \VS{19}Chuaq bòch hòm: “Bìac cleq aih?”

\par }{\PP Wa tèu: “Aih bìac ma trùh ca Chuaq Jêxu Mangai Na-xa-ret. Haq Mangai Capoch Thai Boc Plình, i cwìang itai enh bàu capoch trùh bìac broq, enh ngìa ca Boc Plình wa enh ngìa dìq ca mangai jàn.

\VS{20}Ùh 'nì hagleq 'bài pajàu càn wa 'bài craq hadrah Yothaiq ma rùp Haq tiang đình Haq ta long pagat.

\VS{21}Nhèn ngèh enh Haq jah dèch claih 'bài mangai Is-ra-ên. Bìac cô trùh khoi piq hì cô.

\VS{22}Mahaq 'bài mangai cadrì ŏi ti nhèn anoi hlài, broq ca nhèn hamàih dìq jaq. Jò xrŏih xroq wì lam ngan ralùng,

\VS{23}ùh hnoq hanang Haq. Wì haq hlài doi ca nhèn: I 'bình plình mahno loh doi: Haq khoi rìh hlài.

\VS{24}Khoi ca aih, ta nhèn hadai i toq 'biaq ngai lam ta ralùng, hnoq rìm bìac tìah ca wì mangai cadrì khoi doi, mahaq ùh hnoq Haq.”


\par }{\PP \VS{25}Chuaq Jêxu doi: “Ô chôp ma awàt ma ùh lùi bàu 'bài mangai capoch thai Boc Plình khoi anoi!

\VS{26}Ma ùh joq Crich phai chìuq nan xa 'màng aih, men jah mùt ta bìac 'ngah 'ngai lem Haq 'mòh?”

\VS{27}Khoi èh, Haq baxèm enh Môise, trùh 'bài mangai capoch thai Boc Plình, capoch patô ca wa bàu ma anoi Haq ŏi ta Sech Hadròih.


\par }{\PP \VS{28}Jò wa lam ten trùh plài Em-ma-ut, wa hnoq tìah ca Haq enh lam yi hangai.

\VS{29}Mahaq wa padràng Haq, doi: “Xìn Ìh mùt ŏi đò ti ma, ma jah 'màng aih plình khoi xèq.” 'Màng aih Haq hi mùt ta hnem ŏi đò ti wa xèq aih.


\par }{\PP \VS{30}Jò 'nang ha'ngui acaq ti wa, Haq yŏc 'benh manè Boc Plình, hi khoi goh 'benh am ca wa.

\VS{31}Jò aih mat wa tapèh. Tajòi 'mòi wa canao ca Chuaq. Wop jò aih raq Haq hnhung hnhaiq.

\VS{32}Wa doi ca dabau: “Jò lam ti trong ìq, Haq capoch tùang ca ba, èh khoi anoi paro Sech Hadròih ca ba, tàng manoh ba tôq, tìah ca ùnh cheo joq ùh?”


\par }{\PP \VS{33}Tajòi 'mòi wa padinh yòng drah hlài Jê-ru-sa-lem, hnoq wì 11 ngai sùq đô 'nang ha'ngui pajùm ti 'bài mangai 'noiq.

\VS{34}Wì doi ca wa: “Joq Chuaq khoi rìh hlài! Haq mahno ca Simôn.”

\VS{35}Èh wa aih hadai anoi hlài bìac wa ma glàm ti trong jò wa lam, wa 'màng leq wa haq jah canao Chuaq jò Haq goh 'benh.


\par }{\SH Chuaq Jêxu Mahno dađeh ca Wì Sùq Đô
\par }
{\PP \VS{36}Mangai hŏc tiaq 'nang capoch ca dabau bìac aih, cla Chuaq Jêxu yòng ta'ne wì haq. Chuaq doi: “Catèm am ca pì!”


\par }{\PP \VS{37}'Bài mangai hŏc tiaq crè yùq dìq jaq, ma jah 'màng aih, wì xoh wì khoi hnoq kiac cachŏc.

\VS{38}Mahaq Chuaq doi: “Gleq pì ma yùq crè? Hagleq pì i manoh ra'ngòt 'màng aih?

\VS{39}Ngan jènh, tì, Au cô beq, joq 'nàng Au! Pì bèq beq, ngan beq! Kiac cachŏc ùh i ca akia, ùh i ca xech, ùh i ca caxènh, mahaq Au i!”


\par }{\PP \VS{40}Rai capoch 'màng aih, Haq rai dèch jènh tì am ca wì ngan.

\VS{41}Mahaq wì xôq 'nhòq lùi taiq wì haq rai lem bùi, rai hamàih. Chuaq bòch: “Ta cô pì i cleq caq ùh?”

\VS{42}Mangai hŏc tiaq am ca Haq mòiq ha'nech ca croh.

\VS{43}Haq yŏc caq hloi enh ngìa ca wì.


\par }{\PP \VS{44}Hi khoi Haq doi: “Cô bìac Au khoi doi ca pì jò Au ma ŏi ti pì: Aih rìm bìac ma khoi achìh anoi Au ta sech Ranenh Môise, ta sech 'bài mangai capoch thai Boc Plình, wa ta sech Calêu Plình, phai jah xìt joq 'nàng.”


\par }{\PP \VS{45}Jò aih Haq pèh manoh wì, waq ca wì jah loq ca Sech Hadròih.

\VS{46}Haq doi: “Sech Hadròih khoi achìh: Crich phai chìuq jìq xa 'màng aih. Trùh hì piq, Haq jah rìh hlài enh mangai cachìt.

\VS{47}Phai canòm ca hiniq Haq đòiq lam anoi hlài ca rìm Diac, cađac dèh manoh broq tôiq, đòiq jah baxŏng tôiq, baxèm enh Jê-ru-sa-lem.

\VS{48}Pì mangai đòiq anoi hlài rìm bìac aih.

\VS{49}Èh Au jah am ca pì bìac Baq Au ma khoi hùaq. Phàn pì, pì ŏi gòm ta phôq trùh jò pì jah nhàn yŏc cwìang itai enh 'nhèq.”


\par }{\SH Chuaq Tŏc ta Plình
\par }
{\R (Mŏc 16:19–20; BYH 1:9–11)

\par }{\PP \VS{50}Khoi ca aih, Chuaq 'nong wì mangai hŏc tiaq lam trùh plài 'Bê-tha-ni. Haq dèch tì Haq, am xôq ramŏt ca wì.

\VS{51}'Nang jò am xôq ramŏt, Haq loh khoi ca wì hi jah dèch tŏc ta plình.
 
\VS{52}Mangai hŏc tiaq cùh waiq Haq, hi khoi hlài phôq Jê-ru-sa-lem, rai manè, lem bùi dìq jaq.

\VS{53}Wì haq hloi hloi ŏi ta Hnem Cùh Waiq, manè apôi Boc Plình.

\par }