\NormalFont\ShortTitle{Bàu Anoi Hnài}

{\MT Bàu Anoi Hnài

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Ta Bàu Yothaiq, Hiniq Bàu Anoi Hnài i hiniq enh xèm chù Tagop Hadròih. Jò aih, Bàu Anoi Hnài jah broq cwan ta Tagop Hadròih.

\par }{\IS Mangai Achìh wa Hanam Achìh:

\par }{\IP Ùh i achìh jò loq hanam Sech cô khoi achìh. Hadai ùh i achìh ta sech cô hiniq mangai achìh, mahaq i bàc ta sech pa'noh mangai achìh aih Sa-lô-môn. I mangai hèm sech cô khoi achìh hanam 1000 A.C.

\par }{\IS Bàu Anoi:

\par }{\IP Bàu achìh, aih can rìh tàng ùh broq enh 'nhèq ca Chuaq wa bàu Haq, aih dech 'ngwan. Enh gùng ca Chuaq Jêxu ùh i ca cleq ma jah broq lem manoh ca mangai. Tàng i Chuaq Jêxu ta manoh, pajùm ca bìac am dech da Yiang Hadròih, dìq ca can rìh lem bùi. I bàu ta sech pa'noh mangai craq i can rìh ùh i ca hiniq cleq taiq haq ùh canòm dì tiaq Chuaq.

\par }{\IS Rìm 'Nat:

\par }{\IO 1. Abroq đòiq yŏc bàc cùng hang waq ca i manoh bùi, aih ùh i ca lòiq cleq:
{\IOR{1:1–11}}

\par }{\IO 2. Con mangai phai lem bùi tìah ca bìac tabàih da Boc Plình:
{\IOR{1:12—11:6}}

\par }{\IO 3. Mangai khòh baxèm lem bùi ca can rìh jò ŏi radam, èh hmàng Boc Plình joq 'nàng jah hadrah:
{\IOR{11:7—12:7}}

\par }{\IO 4. Pulùch: Cùh waiq, canòm wa dì tiaq Boc Plình:
{\IOR{12:8–14}}

\par }{\IE \par }


\ChapOne{1}{\SH Rìm Bìac Dìq Dech 'Ngwan
\par }
{\PP \VerseOne{1}Cô bàu anoi hnài da Sa-lô-môn, con calô Đawit, bùa Jê-ru-sa-lem.


\par }{\Q \VS{2}Sa-lô-môn doi:

\par }{\QB “Dech 'ngwan da bìac dech 'ngwan;

\par }{\Q Dech 'ngwan da bìac dech 'ngwan!

\par }{\QB Dìq dech 'ngwan.”


\par }{\BB \par }
{\Q \VS{3}Con mangai jah i lòiq cleq

\par }{\QB jò abroq dìq ca bìac enh 'neq ca mat mahì?


\par }{\Q \VS{4}'Nhòng cô dìq, 'nhòng ma atìq trùh,

\par }{\QB mahaq crŏng taneh cô ŏi hloi hloi.


\par }{\Q \VS{5}Mat mahì tŏc, mat mahì clìh,

\par }{\QB hi khoi haq dahôiq trùh hòm dèh nòi haq ma tŏc.


\par }{\Q \VS{6}Cayeo hlôi pah 'ma ca mat mahì loh,

\par }{\QB hi khoi cayeo tawìh pah 'ngeo ca mat mahì loh;

\par }{\Q haq hlôi lam hlôi hlài ùh atàt;

\par }{\QB hi khoi haq tawìh hlài dèh nòi dùnh da haq.


\par }{\Q \VS{7}Dìq ca diac cròng hìu loh diac raxìq,

\par }{\QB mahaq diac raxìq ùh jò leq bình;

\par }{\Q diac hìu mùt hlai ta cròng diac,

\par }{\QB hi khoi loh hlài hòm ta diac raxìq.


\par }{\Q \VS{8}Rìm bìac xalep dìq jaq,

\par }{\QB con mangai ùh jah anoi 'noh xam bàu 'màng leq;

\par }{\Q mat ngan yôt,

\par }{\QB mahaq xôq ùh loq mech;

\par }{\Q don tamàng yôt,

\par }{\QB mahaq xôq 'nhòq tôm tàu.


\par }{\PP \VS{9}Bìac cleq khoi i adroi,

\par }{\QB èh xôq ŏi i hòm;

\par }{\QB ùh i ca bìac cleq neo enh 'neq ca 'mat mahì.


\par }{\Q \VS{10}Wì doi:

\par }{\QB “Cô bìac neo?”

\par }{\Q Ùh, bìac aih khoi i, i enh jò calah nèh raq,

\par }{\QB adroi ca 'nhòng da bèn.


\par }{\PP \VS{11}Ùh cabô nui hmàng 'bài 'nhòng ma adroi;

\par }{\QB 'bài 'nhòng ma atìq èh hadai 'màng aih,

\par }{\Q 'bài mangai trùh atìq ca wì haq hadai

\par }{\QB ùh nui hmàng ca wì haq.


\par }{\SH Bìac dech 'Ngwan da Khôn Rabiaq
\par }
{\PP \VS{12}Au cô mangai anoi hnài, au khoi lah broq bùa jàn Is-ra-ên ta Jê-ru-sa-lem.

\VS{13}Au dìq dèh ca manoh tiaq dua trong khôn rabiaq da 'bài mangai ma i adroi ca au, hèm haboq wa ngan lam ngan hlài rìm bìac khoi i enh 'neq ca plình, aih bìac abroq xalep Boc Plình khoi thê con mangai broq wìa.

\VS{14}Au ti ngan rìm bìac khoi i enh 'neq ca ma mahì; au hnoq dìq bìac dech 'ngwan wa tìah ca mangai hnan tiaq cayeo.


\par }{\Q \VS{15}Cleq khoi tawech ùh jah broq đòiq haq jang hlài;

\par }{\QB bìac cleq khoi thìuq, ùh jah renh đòiq tôm tàu.


\par }{\PP \VS{16}Au hèm: “Au cô khoi jah gop bàc bìac khôn rabiaq wa bìac 'nì loq ro rang aih 'màng leq. Au khoi i can khôn rabiaq yi hnao ca 'bài bùa ma wèq cwìang ta Jê-ru-sa-lem adroi ca au”

\VS{17}Au dìq dèh ca manoh chaq waq ca loq bìac khôn rabiaq, bìac ranhùa wa bìac blùng; Au hnoq bìac ti chaq cô hadai tìah ca mangai hnan tiaq cayeo.


\par }{\Q \VS{18}Ma jah 'màng aih kiang bàc can khôn rabiaq,

\par }{\QB kiang bàc bìac xalep ta manoh; kiang 'nì loq ro rang, kiang bàc bìac trap ta manoh.




\par }\Chap{2}{\SH Bìac Baxùang wa Cùng Hang Dech 'Ngwan
\par }
{\PP \VerseOne{1}Au khoi hèm: “Au nhet thù waq ca jah loq dŏng dìq bìac lem bùi. 'Màng aih, broq ca dađeh bùi beq.” Mahaq au hnoq bìac aih hadai toq dech 'ngwan.

\VS{2}Ca bìac do, au doi: “Aih ranhùa”, wa bìac broq bùi: “Bìac aih jah broq loh lòiq cleq?”

\VS{3}Au hèm phai ôq alac đòiq chac hamac jah lem bùi, mahaq manoh khôn rabiaq xôq 'nong ca au. Au hèm phai broq tiaq bìac blùng trùh jò au chaq hnoq bìac leq yi lem ca con mangai jò ŏi rìh enh ca'nam plình cô.


\par }{\PP \VS{4}Au broq bàc bìac dìq jaq càn caiq. Au broq hnem càn caiq am ca dađeh wa pìt 'bài wùan nho am ca dađeh;

\VS{5}Au broq ca dađeh 'bài wia wa wùan, wa pìt rìm hiniq long caq plì.

\VS{6}Au broq diac mŏng càn đòiq i diac pùc dìq ca long 'nang yòng càn.

\VS{7}Au rŏt bàc hapŏng calô, hapŏng cadrì, hadai i bàc hapŏng calô, hapŏng cadrì xa-ông ta hnem au. Au hadai i bàc lù ngè aban, lù 'bo, lù bubi, bàc yi hnao ca 'bài bùa ma rìh adroi ca au ta Jê-ru-sa-lem.

\VS{8}Au hadai don đòiq bàc 'bac wang; wa 'bài dahwèq canaq 'bac ma 'noiq enh 'bài bùa wa 'bài tình 'noiq. Au i bàc mangai calêu, calô wa cadrì, wa bìac broq bùi am ca mangai calô, aih bàc mai yang.

\VS{9}'Màng aih au cô wìa mangai càn i 'bang tìang yi hnao dŏng dìq ca 'bài bùa ma i adroi ca au ta Jê-ru-sa-lem. Can khôn rabiaq da au hadai ŏi ti au hloi hloi.


\par }{\Q \VS{10}Au ùh cađac bìac cleq ma mat au ngan hnoq. Au hadai ùh pagàt bìac cleq manoh au hèm enh. Au lem bùi ta rìm bìac au khoi xalep broq loh, bìac lem bùi cô aih cùng baha da bìac broq au.


\par }{\Q \VS{11}Mahaq au hèm hlài rìm bìac tì au khoi broq, wa rìm bìac xalep au khoi chìuq jò au broq bìac aih; 'màng aih rìm bìac dìq dech 'ngwan, tìah ca hnan tiaq cayeo, wa ùh i lòiq cleq enh 'neq ca mat mahì.


\par }{\SH Bìac Khôn Rabiaq Yi Dôch ca Bìac Blùng
\par }
{\PP \VS{12}'Màng aih, au hèm ca bìac khôn rabiaq,

\par }{\QB bìac ranhùa wa bìac blùng,

\par }{\Q ma jah 'màng aih mangai ma jah thai bùa,

\par }{\QB èh jah cleq enh gùng ca bìac ma bùa adroi khoi broq?


\par }{\PP \VS{13}Au hnoq can khôn rabiaq yi dôch ca blùng,

\par }{\QB hadai tìah ca 'ngah yi i lòiq ca clam.


\par }{\PP \VS{14}Mangai khôn rabiaq i mat ŏi ta gàu hnoq trong lam dađeh,

\par }{\QB mahaq mangai blùng cadiang lam trong clam clôiq,

\par }{\Q mahaq au loq wa baiq

\par }{\QB aih bìac hì atìq hadai tìah ca dabau.


\par }{\PP \VS{15}Au hèm:

\par }{\Q “Bìac cleq trùh ca mangai blùng hadai trùh ca au,

\par }{\QB 'màng aih au i bàc khôn rabiaq đòiq hi broq cleq?”

\par }{\Q Cla au tèu:

\par }{\QB “Aih hadai bìac dech 'ngwan.”


\par }{\Q \VS{16}Con mangai ùh hmàng yôt ca mangai khôn rabiaq loq mangai blùng,

\par }{\QB ma jah 'màng aih ta 'bài hì atìq cô èh,

\par }{\Q mangai khôn rabiaq, wa mangai blùng dìq wì hèt đac;

\par }{\QB mangai khôn rabiaq, tìah ca mangai blùng hadai cachìt.


\par }{\BB \par }
{\PP \VS{17}'Màng aih, au git ca can rìh, ma jah 'màng aih rìm bìac ma broq loh enh 'neq ca mat mahì, dìq broq ca au mango ta manoh, taiq rìm bìac dìq dech 'ngwan wa tìah ca hnan tiaq cayeo.

\VS{18}Au hadai git ca rìm bìac au khoi xalep broq loh enh 'neq ca mat mahì, ma jah 'màng aih rìm bìac aih dìq đòiq hlài ca mangai ma atìq ca au.

\VS{19}Cabô jah loq mangai aih khôn rabiaq loq mangai blùng? 'Nhac ca 'màng leq haq xôq mangai wèq rìm bìac au khoi broq loh nhò bìac khôn rabiaq wa bìac xalep da au khoi broq enh 'neq ca mat mahì, bìac aih hadai dech 'ngwan.

\VS{20}Taiq 'màng aih au hŏnh manoh ca rìm bìac au khoi xalep broq loh enh 'neq ca mat mahì.

\VS{21}Jò i mangai 'noh dìq dèh can khôn rabiaq, bìac 'nì loq ma dìq jaq ragài, đòiq broq loh cùng hang, khoi èh đòiq hlài xôxech aih ca mangai ùh 'nì ca bìac abroq xalep 'màng leq. Cô hadai bìac dech 'ngwan wa bìac 'mèq 'mac.

\VS{22}Taiq 'màng aih mangai jah cleq jò khoi 'noh dèh padren xam dìq manoh abroq chìuq xalep enh 'neq ca mat mahì?

\VS{23}Ma jah 'màng aih rìm hì toq glàm bìac jìq ta manoh wa broq xalep, trùh 'mòi jò damang gàu ngoc xôq ùh jah padài, cô hadai bìac dech 'ngwan.


\par }{\PP \VS{24}Ùh bìac cleq lem yi hnao ca mangai aih caq, ôq wa hùang dèh bìac tì cla ma broq loh. Au hnoq bìac cô trùh enh Boc Plình.

\VS{25}Ma jah 'màng aih mangai leq jah caq, ôq, wa i bìac lem bùi leq tàng Boc Plình ùh am ca haq?

\VS{26}Boc Plình am bìac khôn rabiaq, bìac 'nì loq ro rang wa bìac lem bùi ca mangai leq rìh lem manoh Haq; mahaq Haq broq ca mangai i tôiq ep broq bìac xalep tagop cùng hang, hi khoi am ca mangai ma rìh lem manoh Boc Plình, bìac cô hadai dech 'ngwan wa hnan tiaq cayeo!




\par }\Chap{3}{\SH I Jò Pajaq Đòiq Broq Rìm Hiniq
\par }
{\Q \VerseOne{1}Rìm ngè jah i tiaq troq dèh jò da haq;

\par }{\QB rìm ngè ta crŏng taneh cô, dìq i troq dèh jò da haq enh ca'nam plình:


\par }{\BB \par }
{\QB \VS{2}I jò xa-ông, i jò cachìt;

\par }{\QB i jò pìt, i jò bùch.


\par }{\QB \VS{3}I jò jêh đac; i jò broq brêh;

\par }{\QB i jò raliang; i jò pa'nhrang hlài.


\par }{\QB \VS{4}I jò crò hmoi, i jò do;

\par }{\QB i jò ta-oih, i jò muaq.


\par }{\QB \VS{5}I jò tèm đac hmu, i jò tŏch hlài hmu;

\par }{\QB i jò ca'muq, i jò khèa đac.


\par }{\QB \VS{6}I jò chaq, i jò hêq;

\par }{\QB i jò wèq, i jò hwenh đac.


\par }{\QB \VS{7}I jò hich đac, i jò clep hlài;

\par }{\QB i jò hatenh, i jò capoch;


\par }{\QB \VS{8}I jò loq waq, i jò git;

\par }{\QB i jò tajêh poh, i jò catèm;


\par }{\SH Boc Plình Khoi Tah Jò Hloi Hloi ta Manoh Mangai
\par }
{\PP \VS{9}I lòiq cleq ca mangai ta bìac abroq xalep?

\VS{10}Au khoi ngan hnoq bìac Boc Plình khoi am ca mangai đòiq wì jiang broq.

\VS{11}Rìm bìac Boc Plình khoi broq aih dìq lem, troq jò troq nòi. Boc Plình hadai khoi tah jò hloi hloi ta manoh mangai, mahaq con mangai leq nui 'nì loq ca xèm gŏi bìac Haq ma broq enh baxèm trùh lùch.

\VS{12}'Màng aih au loq bìac ma yi lem ca con mangai aih lem bùi, wa broq bìac lem lùch dèh ca 'nhòng cla;

\VS{13}Caq, ôq lem bùi dèh ca bìac cla ma khoi i, aih raq bìac Boc Plình khoi hnhu am ca bèn.

\VS{14}Au hnoq rìm bìac Boc Plình broq aih jah ŏi i hloi hloi, con mangai ùh jah tam hadai ùh jah 'bòt. Boc Plình broq 'màng aih đòiq con mangai phai loq yùq crè ca Haq.


\par }{\Q \VS{15}Bìac cleq manàiq i, calah nèh hadai khoi i;

\par }{\QB bìac cleq manàiq trùh, hadai khoi trùh calah nèh raq.

\par }{\QB Boc Plình broq bìac 'màng aih đòiq rìm hiniq aih loh hlài yôt yôt.


\par }{\PP \VS{16}Au hadai ngan hnoq bìac cô enh 'neq mat mahì,

\par }{\Q ta nòi lem jang i ngang dù, wa ta nòi doi ta-atoq,

\par }{\QB i can ngang dù.


\par }{\PP \VS{17}Au khoi hèm:

\par }{\Q “Boc Plình jah hadrah

\par }{\QB xam mangai ta-atoq wa mangai ngang dù;

\par }{\Q taiq Boc Plình khoi 'nac tình

\par }{\QB jò broq loh rìm bìac wa rìm hiniq.”


\par }{\PP \VS{18}Au khoi hèm: “Boc Plình enh baxa thù con mangai, đòiq ca wì haq jah loq wì haq hadai bu dàng ngè aban.

\VS{19}Ma jah 'màng aih bìac cachìt, bìac rìh da con mangai wa da ngè aban hadai tìah ca dabau, con mangai cachìt, ngè aban hadai cachìt, dìq hihèm xam hòi hihèm; con mangai ùh yi hnao cleq ca ngè aban, taiq rìm bìac dìq dech 'ngwan.

\VS{20}Dìq ca wì aih hlài mòiq nòi. Dìq ca wì wìa enh blo taneh, èh hadai hlài ta blo taneh.

\VS{21}Cabô jah loq mahua yiang da mangai dang tŏc wa mahua yiang da ngè aban loh ta taneh?”


\par }{\PP \VS{22}'Màng aih au khoi ngan hnoq bìac ma yi lem dìq jaq ca con mangai, aih jah lem bùi dèh ca bìac cla khoi broq, aih raq cùng baha da haq. Ma jah 'màng aih cabô jah wìh hlài đòiq jah hnoq bìac jah trùh jò bèn khoi cachìt?




\par }\Chap{4}{\SH Bìac Ngang Dù Da Padit Padiang
\par }
{\PP \VerseOne{1}Au wìh hlài ngan bìac padit padiang 'nang broq enh 'neq mat mahì.

\par }{\Q Au hnoq mangai 'bìq padit loh diac mat bàc,

\par }{\QB mahaq ùh i mangai leq alòng wì haq;

\par }{\Q mangai ma padit i cwìang,

\par }{\QB mahaq mangai 'bìq padit ùh i cabô alòng wì!


\par }{\Q \VS{2}Taiq 'màng aih au hèm mangai khoi cachìt

\par }{\QB yi xùang ca mangai ma 'nang ŏi rìh.


\par }{\Q \VS{3}Mahaq ma yi xùang ca wa baiq ngai tau,

\par }{\QB aih mangai ma 'nhòq xa-ông,

\par }{\Q taiq haq 'nhòq hnoq bìac ngang

\par }{\QB dù da con mangai broq loh enh 'neq ca mat mahì.


\par }{\PP \VS{4}Au khoi hnoq rìm bìac wa rìm bìac broq ragài, aih khoi broq loh nhò tagìq tagìa ta'ne mangai wa mangai haten hatìa. Aih hadai bìac dech 'ngwan wa hnan tiaq cayeo.


\par }{\Q \VS{5}Mangai blùng ha'ngui cwat bao

\par }{\QB broq ca dađeh 'bìq raliang.


\par }{\Q \VS{6}Mòiq tì bình catèm lem yi hnao ca baiq tì bình mahaq xalep wa hnan tiaq cayeo.


\par }{\PP \VS{7}Èh au wìh hlài ngan hòm, hnoq bìac dech 'ngwan enh 'neq ca mat mahì.


\par }{\Q \VS{8}I mangai calô,

\par }{\QB ùh i ca con, ùh i ca oh daq,

\par }{\Q mahaq haq xôq abroq xalep dìq jaq ùh padài.

\par }{\QB Joq 'nàng, mat haq ùh loq mech jò ngan hnoq cùng hang;

\par }{\Q haq ùh jò leq hèm: “Nhet ca cabô au abroq xalep

\par }{\QB wa hangah ca dađeh bìac baxùang?”

\par }{\Q Aih hadai bìac dech 'ngwan

\par }{\QB wa bìac broq mango.


\par }{\BB \par }
{\Q \VS{9}Baiq ngai lem yi hnao ca mòiq,

\par }{\QB taiq wa haq broq pajùm hadai jah i lòiq tam.


\par }{\Q \VS{10}Ma jah 'màng aih tàng mòiq ngai tacro,

\par }{\QB mangai bua dèch haq.

\par }{\Q Xa đeh dìq jaq ca mangai rìh mòiq ngai,

\par }{\QB jò tacro ùh i ca cabô dèch haq.


\par }{\Q \VS{11}Hadai 'màng aih, tàng baiq ngai cùi pajùm jah hatôq,

\par }{\QB mahaq tàng cùi mòiq ngai, haq jah hatôq 'màng leq?


\par }{\Q \VS{12}Tàng mòiq ngai ta'blêq haq ma ŏi mòiq ngai,

\par }{\QB èh baiq ngai jaq ta'blêq hlài haq;

\par }{\Q mòiq toq caxi mahaq i piq hadrang caxenh hlài ùh xùang ca catech.


\par }{\BB \par }
{\PP \VS{13}Mòiq ngai 'yoh hanam pa, mahaq i khôn rabiaq, yi hnao ca bùa càn hanam padrŏng can mahaq blùng, ùh tamàng hòm bàu pariaq hnài da mangai 'noiq.

\VS{14}Ma jah 'màng aih mangai 'yoh hanam loh enh hnem tù tŏc broq bùa, 'nhac ca haq xa-ông loh đeh nòi dìq jaq ùh nèn ta Taneh Diac cô.

\VS{15}Au khoi hnoq rìm ngai rìh ŏi crŏng taneh cô dìq yòng enh mangai 'yoh hanam tau, ma jah 'màng aih haq mangai ma jah thai broq bùa.

\VS{16}'Bài jàn ma yòng iu bùa cô dìq jaq bàc, mahaq 'bài mangai ma atìq ca haq ùh iu haq. Bìac aih hadai dech 'ngwan wa hnan tiaq cayeo.




\par }\Chap{5}{\SH Manoh Caq Ŏi Enh Ngìa Boc Plình
\par }
{\PP \VerseOne{1}Ep dìq jaq wèq dađeh jò mùt ta hnem Boc Plình. Trùh jêq wa tamàng beq yi hnao ca mangai blùng dèch am ngè tadreo, taiq wì ùh 'nì ca dađeh 'nang broq dù.


\par }{\Q \VS{2}Apaq dahôiq capoch bàu

\par }{\QB leq loq renh hèm bìac cleq

\par }{\QB enh ngìa ca Boc Plình,

\par }{\Q ma jah 'màng aih Boc Plình ŏi ta plình,

\par }{\QB wa ìh ŏi ta crŏng taneh,

\par }{\QB 'màng aih toq capoch toq 'biaq bàu.


\par }{\Q \VS{3}Hèm bàc èh loq loh ca apô;

\par }{\QB capoch bàc èh loq loh ca blùng.


\par }{\PP \VS{4}Jò ìh pachac bìac cleq ca Boc Plình, èh renh broq gêh beq, ma jah 'màng aih Boc Plình ùh bùi manoh ca mangai blùng; renh broq gêh bàu pachac ìh beq.

\VS{5}Apaq pachac, aih yi lem ca khoi pachac mahaq ùh broq gêh.

\VS{6}Apaq đòiq ca hacùng ìh broq ca ìh broq tôiq. Apaq doi ca mangai 'ràng bàu da Boc Plình, au khoi capoch bàu ùh troq. Gleq ìh ma broq ca Boc Plình loh nòih ca bàu hùaq da ìh, èh Haq raliang đac rìm bìac tì ìh khoi broq loh.

\VS{7}Ŏi nòi leq bàc bìac apô wa bàc bàu, ŏi ta aih bàc bìac dech 'ngwan. Thai ca bìac aih, khòh loq iu Boc Plình beq.


\par }{\SH Bìac Can Padrŏng Wa Cùng Hang Dìq Dech 'Ngwan
\par }
{\PP \VS{8}Tàng ìh hnoq mangai pa ŏi ta gùng 'bìq padit padiang, bìac ta-atoq wa trong troq 'bìq wì jôiq đac, èh paq hamàih, ma jah 'màng aih mangai i cwìang jah mangai yi i cwìang wiang ti haq, èh 'bài mangai i cwìang hloi hloi wiang ti dabau.

\VS{9}Doa loq dìq lòiq cùng hang enh đùng taneh aih am ca dìq jàn; bùa hadai jah cùng hang wa i lòiq enh đùng taneh.


\par }{\Q \VS{10}Mangai ham ca 'bac toq leq 'bac xôq ùh tàu;

\par }{\QB mangai ham ca cùng hang, cùng hang toq leq xôq ùh 'nang lem,

\par }{\QB bìac cô hadai dech 'ngwan.


\par }{\BB \par }
{\Q \VS{11}Jò cùng hang loh bàc,

\par }{\QB bàc mangai wiang caq.

\par }{\Q 'Màng aih, mangai i bàc cùng hang

\par }{\QB aih i ca lòiq cleq enh gùng ca jah ngan dèh lòiq aih?


\par }{\BB \par }
{\Q \VS{12}Mangai abroq, 'nhac ca caq bàc loq 'biaq haq jah cùi jìang,

\par }{\QB mangai padrŏng can caq bàc mahaq cùi ùh catèm.


\par }{\PP \VS{13}I mòiq bìac au hnoq dìq jaq ngang dù enh 'neq ca mat mahì:

\par }{\Q aih i mangai padrŏng can 'ngùc dèh cùng hang èh 'bìq xa ca haq.


\par }{\QB \VS{14}Mahaq jò haq tình ùh troq,

\par }{\Q cùng hang haq hnhung dìq, haq khoi i con calô,

\par }{\QB èh ùh i cleq jah am dèh ca con.


\par }{\Q \VS{15}Con mangai clìh enh cliac miq baiq toq tì dech,

\par }{\QB jò cachìt hadai tì dech baiq toq.

\par }{\Q Haq loh lam ùh jah wê dahwèq cleq haq ma xalep broq loh,

\par }{\QB jò rìh ŏi crŏng taneh cô.


\par }{\PP \VS{16}Cô joq bìac ranàc càn:

\par }{\Q con mangai jò xa-ông 'màng leq, cachìt hadai 'màng aih.

\par }{\QB 'Màng aih con mangai chìuq xalep broq bàc bìac èh jah i lòiq cleq

\par }{\QB jò bìac broq khoi 'bìq cayeo hlôi đac?


\par }{\Q \VS{17}Con mangai phai caq ca xa lùch ca 'nhòng,

\par }{\QB glàm bàc bìac xalep, hinìq tôq wa loh nòih.


\par }{\PP \VS{18}Au hnoq bìac ma dìq jaq lem ca con mangai, aih caq ôq wa yŏc manoh lem bùi abroq enh 'neq ca mat mahì lùch ca 'biaq hanam ma Boc Plình khoi pajaq, ma jah 'màng aih, aih raq phàn da con mangai.

\VS{19}Yi hnao hòm, mangai leq Boc Plình am cùng hang jah padrŏng can, èh nhàn yŏc beq lem bùi ca cùng hang cla khoi xalep broq loh. Aih raq bìac Boc Plình khoi hnhu am.

\VS{20}Mangai aih ùh hìaq ep hèm hrìn 'bài hanam can rìh cla, ma jah 'màng aih Boc Plình khoi am ca haq bìac broq xam manoh jah bùi.




\par }\Chap{6}{\SH Can Rìh Dech 'Ngwan
\par }
{\PP \VerseOne{1}Au hnoq i mòiq bìac ngang dù enh 'neq ca mat mahì, bìac aih i bàc ta'ne mangai calô:

\VS{2}Boc Plình am ca haq cùng hang, haq padrŏng can wa i 'bang tìang càn, trùh 'mòi haq ùh thìuq mòiq bìac cleq manoh haq ma ngèh enh. Mahaq Boc Plình ùh am ca haq jah bùi manoh bìac aih. I mòiq ngai tamoi broi jah bùi hùang da haq cùng hang aih. Bìac cô joq bìac jìq manoh wa khoi dech 'ngwan.


\par }{\PP \VS{3}Tàng i mòiq ngai xa-ông jah mòiq hrinh ngai con, jah rìh halình, mahaq ùh jah hùang bìac manoh haq ma ngèh enh, cachìt ùh i bìac catùh troq, au hèm tàng haq cachìt ralàih jò bu clìh enh cliac dèh miq, yi lem ca mangai aih,

\VS{4}ma jah 'màng aih haq trùh ta bìac dech 'ngwan, haq hlài nòi clam clôiq; èh hiniq haq hadai mùt ta nòi clam clôiq;

\VS{5}haq 'nhòq lah hnoq đeh mat mahì, hadai 'nhòq 'nì loq đeh ca bìac cleq, mahaq haq xôq jah padài yi hnao ca mangai bàc hanam tau.

\VS{6}Mangai tau 'nhac ca rìh jah baiq ngŏng hanam, mahaq ùh 'nì bùi jò nhàn bìac lem jò ŏi rìh, ma ùh xài rìm ngai dìq lam mòiq nòi cachìt 'mòh?


\par }{\Q \VS{7}Dìq bìac abroq xalep da mangai, aih taiq pua caq;

\par }{\QB mahaq manoh loq ham enh ùh jò leq jah tôm tàu.


\par }{\Q \VS{8}Mangai khôn rabiaq jah lòiq cleq

\par }{\QB yi hnao ca mangai blùng?

\par }{\Q Mangai pa mahaq loq caq

\par }{\QB ŏi enh ngìa ca mangai 'nang rìh.


\par }{\Q \VS{9}Bìac cleq mat jah hnoq,

\par }{\QB aih yi lem ca bìac manoh ngèh enh.

\par }{\Q Cô hadai bìac dech 'ngwan

\par }{\QB wa hnan tiaq cayeo.


\par }{\Q \VS{10}Bìac cleq khoi i, khoi jah i hiniq,

\par }{\QB wa khoi canao loq con mangai 'màng leq,

\par }{\Q hadai con mangai ùh jah rahen hlài ca Boc Plình

\par }{\QB ma yi dêh ca dađeh.


\par }{\Q \VS{11}Kiang bàc bàu dàng leq, kiang loq manhài dàng aih.

\par }{\QB 'Màng aih, bàc bàu i lòiq cleq ca mangai?


\par }{\PP \VS{12}Ma jah 'màng aih cabô jah loq bìac cleq lem ca con mangai jò haq ŏi rìh, jò can rìh haq toq 'biaq hanam dech 'ngwan? Can rìh haq tìah ca 'mù. Ma jah 'màng aih cabô jah doi ca con mangai loq bìac cleq loh atìq ca haq enh 'neq ca mat mahì.




\par }\Chap{7}{\SH Achùa Bìac Ta-atoq Wa Bìac Blùng
\par }
{\PP \VerseOne{1}'Bang tìang lem yi hnao ca dàu canaq 'bac;

\par }{\QB hì cachìt lem yi hnao ca hì xa-ông.


\par }{\Q \VS{2}Trùh nòi lòm hanang,

\par }{\QB yi hnao ca trùh nòi caq hiniang,

\par }{\Q ma jah 'màng aih con mangai dìq phai cachìt,

\par }{\QB 'màng aih mangai leq ma ŏi rìh ep ngan hlài dađeh.


\par }{\Q \VS{3}Mango yi lem ca baxùh do, ma jah 'màng aih jò hadrò mango,

\par }{\QB èh manoh jah loh yi lem.


\par }{\Q \VS{4}Manoh hèm da mangai khôn rabiaq ŏi ta nòi crò hmoi,

\par }{\QB mahaq manoh hèm da mangai blùng ŏi ta hnem baxùh do.


\par }{\Q \VS{5}Tamàng bàu tagàih lech da mangai khôn rabiaq,

\par }{\QB yi lem ca tamàng bàu mangai blùng calêu.


\par }{\Q \VS{6}Ma jah 'màng aih bàu do da mangai blùng bu dàng long hila bùh cheo

\par }{\QB i atêh đoh ta tanùh enh 'neq ca gŏc.

\par }{\QB Bìac cô hadai bìac dech 'ngwan.


\par }{\BB \par }
{\Q \VS{7}Jò 'bìq padit, mangai rabiaq loh ca blùng,

\par }{\QB dahwèq rŏt manoh broq loh ca manoh 'mèq 'mac.


\par }{\BB \par }
{\Q \VS{8}Broq gêh mòiq bìac,

\par }{\QB yi hnao ca baxèm mòiq bìac; chìuq àt yi hnao ca catèh.


\par }{\Q \VS{9}Apaq loq enh nòih hon,

\par }{\QB ma jah 'màng aih can nòih hon khoi gòm ŏi ta manoh mangai blùng.


\par }{\BB \par }
{\Q \VS{10}Apaq bòch: “Gleq 'nhòng adroi yi lem ca 'nhòng manàiq?”

\par }{\QB Tàng bòch 'màng aih ùh xài khôn rabiaq.


\par }{\BB \par }
{\Q \VS{11}Bìac khôn rabiaq wa jah hùang xôxech,

\par }{\QB aih lem ca con mangai rìh hnoq mat mahì.


\par }{\Q \VS{12}Ma jah 'màng aih bìac khôn rabiaq wèq ban ca dađeh

\par }{\QB tìah ca 'bac jèn wèq ca dađeh,

\par }{\Q mahaq mangai i can khôn rabiaq yi hnao,

\par }{\QB ma jah 'màng aih haq jah wèq can rìh dađeh.


\par }{\PP \VS{13}Hèm haboq ca bìac Boc Plình beq;

\par }{\Q bìac cleq Boc Plình broq tawech,

\par }{\QB i cabô jah broq jang hlài ùh?


\par }{\Q \VS{14}Glàm jò padrŏng can, lem bùi nhàn yŏc beq,

\par }{\QB mahaq jò 'bìq baxa thù, hèm haboq beq,

\par }{\Q ma jah 'màng aih baiq hì aih trùh ca bèn dìq Boc Plình thê,

\par }{\QB đòiq loq ma ro con mangai ùh jah loq bìac dang ngìa trùh ca bèn 'màng leq.


\par }{\SH Bìac Khôn Rabiaq, Bìac Ta-atoq, Bìac Ngang Dù
\par }
{\PP \VS{15}Ta 'nhòng rìh dech 'ngwan da au, au khoi ngan hnoq bàc bìac xa ca 'nì loq:

\par }{\Q I mangai ta-atoq cachìt xrŏih 'nhac ca haq rìh ta-atoq;

\par }{\QB mangai dù rìh dùnh, 'nhac ca haq rìh dù.


\par }{\Q \VS{16}Apaq broq dađeh ta-atoq hrìn,

\par }{\QB hadai apaq broq dađeh khôn rabiaq hrìn.

\par }{\QB Gleq ma ràih yŏc ca dađeh bìac ranàc?


\par }{\Q \VS{17}Apaq broq dađeh dù hrìn,

\par }{\QB hadai apaq lam trong blùng.

\par }{\QB Gleq ma phai cachìt adroi ca jò pajaq.


\par }{\Q \VS{18}Lem yi hnao aih, apaq doi dađeh ta-atoq, apaq doi dađeh khôn rabiaq,

\par }{\QB èh dêh nhang ta'blêq ca bìac dù.

\par }{\QB Ma jah 'màng aih mangai leq yùq crè ca Boc Plình, jah i baiq hiniq aih.


\par }{\BB \par }
{\Q \VS{19}Mòiq ngai canòm dèh ca khôn rabiaq broq padren,

\par }{\QB yi dêh ca 10 ngai wèq cwìang ta phôq.


\par }{\BB \par }
{\Q \VS{20}Joq 'nàng ùh i mòiq ngai ta-atoq leq ŏi crŏng taneh cô hloi hloi broq bìac lem,

\par }{\QB ùh broq tôiq.


\par }{\BB \par }
{\Q \VS{21}Apaq tamàng atùng rìm bàu khoi capoch,

\par }{\QB yùq ìh loq tàng bàu hapŏng ìh hanip ìh.


\par }{\Q \VS{22}Ma jah 'màng aih ìh hadai khoi bàc yàng hanip mangai 'noiq.


\par }{\PP \VS{23}Au khoi ngan thù dìq ca bìac aih xam manoh khôn rabiaq wa doi:

\par }{\Q “Au jah khôn rabiaq,”

\par }{\QB mahaq bìac aih xôq ŏi hangai ca au.


\par }{\Q \VS{24}Rìm bìac ma khoi trùh dìq hangai wa halac halùai.

\par }{\QB Cabô jah chaq hnoq?


\par }{\SH Hèm Trùh Bìac Con Mangai
\par }
{\Q \VS{25}Au hatình ca manoh hèm waq ca loq,

\par }{\QB ti chaq wa ti ngan bìac khôn rabiaq,

\par }{\Q wa bìac patô waq ca loq ngang dù da bìac blùng

\par }{\QB wa bìac ranhùa.


\par }{\BB \par }
{\Q \VS{26}Au ngan hnoq manoh mangai cadrì i bàc trong loq alùan,

\par }{\QB broq loh bìac pagao pagùa yi hnao ca bìac cachìt.

\par }{\Q Manoh haq tìah ca hlàm, tìah ca gùi,

\par }{\QB tì haq bu dàng caxi mem griaq.

\par }{\Q Mangai leq loq iu Boc Plình jah claih ca haq,

\par }{\QB mahaq mangai broq tôiq èh jah 'bìq haq rùp.


\par }{\PP \VS{27}Mangai anoi hnài doi:

\par }{\Q “Cô bìac au jah hnoq atìq ca au ti gop dŏng dìq, đòiq chaq bìac patô,


\par }{\QB \VS{28}mahaq 'nhòq chaq hnoq.

\par }{\Q Ta mòiq ngŏng ngai con calô au khoi hnoq mòiq ngai lem jang,

\par }{\QB mahaq mòiq ngai cadrì lem jang au chaq ùh hnoq.


\par }{\Q \VS{29}Cô bìac au ma chaq hnoq:

\par }{\QB Boc Plình broq loh con mangai i manoh lem jang,

\par }{\QB mahaq cla con mangai to broq dèh manoh loh dù.”




\par }\Chap{8}{\SH Phai Dì Tiaq Mangai Wèq Cwìang
\par }
{\Q \VerseOne{1}Cabô mangai khôn rabiaq?

\par }{\QB Cabô jah anoi paro rìm bìac rìm hiniq?

\par }{\Q Can khôn rabiaq broq ca hadrò mangai 'ngah,

\par }{\QB wa jah broq ca hadrò nhang nhuiq da haq loh ca habùat.


\par }{\BB \par }
{\PP \VS{2}Au doi: “Phai dì tiaq bàu thê da bùa, taiq ìh khoi pachac enh ngìa ca Boc Plình 'màng aih.

\VS{3}Apaq dahôiq wia ca bìac phai broq. Apaq enh ta'mùt ca bìac ngang dù, ma jah 'màng aih bùa jah broq bìac leq haq loq enh broq.”

\VS{4}Bàu da bùa i cwìang, cabô hùa rahen hlài.


\par }{\Q \VS{5}Mangai leq loq iu bàu da bùa ùh hìaq 'bìq baxa,

\par }{\QB taiq manoh khôn rabiaq jah loq ca jò leq phai broq cleq, jah ùac loq ca trong broq troq.


\par }{\Q \VS{6}Joq 'màng aih, rìm bìac jah trùh dìq i dèh jò wa hagleq haq ma trùh,

\par }{\QB 'nhac ca haq glàm bàc bìac mango.


\par }{\BB \par }
{\Q \VS{7}Tàng ùh cabô jah loq bìac cleq trùh,

\par }{\QB 'màng aih ùh cabô jah loq adroi jò leq bìac aih loh.


\par }{\Q \VS{8}Ùh cabô i cwìang jah wèq dèh yiang, đòiq wèq cwìang hihèm can rìh; hadai ùh i cabô jah wèq dèh bìac cachìt. Ta bìac tajêh poh ùh cabô i cwìang tawia can cachìt, wa bìac ngang dù ùh jah dèch dŏih mangai broq ngang dù.


\par }{\PP \VS{9}Dìq ca bìac cô au khoi hnoq wa au hèm rìm bìac ma khoi broq loh enh 'neq ca mat mahì, nòi mangai wèq cwìang enh 'nhèq ca mangai ma 'noiq, đòiq broq xa ca haq.

\VS{10}'Màng aih, au khoi hnoq mangai ngang dù cachìt jah catùh wa mangai ta-atoq hadai cachìt. Wa haq ŏi mòiq phôq, nòi wa haq broq bìac da wa, xôq renh 'bìq hèt đac. Bìac cô hadai dech 'ngwan.


\par }{\PP \VS{11}Taiq bìac ta'mòq tôiq ca mangai ngang dù ùh hatình ta'mòq tajòi 'mòi, 'màng aih, xam dìq ca manoh, mangai loq enh broq bìac dù.

\VS{12}'Nhac ca mangai dù broq tôiq bình hrinh yàng, èh xôq jah rìh halình, mahaq au loq 'bài mangai loq yùq crè ca Boc Plình jah xôq ramŏt, taiq wì haq loq yùq crè ca Boc Plình.

\VS{13}Mahaq mangai dù ùh jah xôq ramŏt; 'nhòng rìh da haq bu dàng 'mù, ùh jah dùnh, ma jah 'màng aih, haq ùh loq yùq crè ca Boc Plình.


\par }{\PP \VS{14}I mòiq bìac dech 'ngwan 'nang broq loh ta crŏng taneh: mangai ta-atoq jah ngan tìah ca wì haq broq bìac dù; Pah ma 'noiq, i bìac cô hadai loh ca mangai ma broq bìac dù jah ngan tìah ca wì ma broq bìac ta-atoq. Au hèm cô hadai bìac dech 'ngwan.

\VS{15}Taiq 'màng aih au doi ca con mangai khòh lem bùi beq, ma jah 'màng aih ùh i ca bìac leq yi lem ca con mangai jò ŏi rìh crŏng taneh cô, aih caq, ôq wa lem bùi, bìac Boc Plình ma am ca ìh đòiq đèn hlài bìac ìh khoi broq xalep rìm hì jò ìh ŏi rìh enh 'neq ca mat mahì cô.


\par }{\PP \VS{16}Jò au dìq ca manoh ti chaq bìac khôn rabiaq, dahì damang ùh padài ti ngan thù bìac broq xalep da con mangai crŏng taneh.

\VS{17}Au ti ngan rìm bìac broq da Boc Plình; au hnoq con mangai ùh nui 'nì loq ca bìac khoi broq loh enh 'neq ca mat mahì. 'Nhac ca con mangai dìq dèh ca manoh ti chaq, mahaq ùh jah 'nì loq bìac cleq, 'nhac ca mangai khôn rabiaq dàng leq doi: “Au loq.” Haq chaq mahaq xôq ùh hnoq.




\par }\Chap{9}{\SH Can Rìh da Con Mangai Ŏi ta Tì Boc Plình
\par }
{\PP \VerseOne{1}Au dìq dèh ca manoh hèm haboq bìac mangai ta-atoq, mangai khôn rabiaq wa bìac broq da wì haq: Au hnoq dìq ŏi ta cadop tì Boc Plình. Bèn ùh jah loq Haq xa-ŏch ca mangai leq loq git ca mangai leq. Rìm bìac dìq tiaq manoh enh da Haq.

\VS{2}Rìm bìac dìq hatìah ca dabau ca rìm ngai:

\par }{\Q Mangai ta-atoq loq mangai ngang dù,

\par }{\QB mangai lem loq mangai amùa,

\par }{\Q mangai dèch am ngè tadreo loq mangai ùh dèch am ngè tadreo,

\par }{\QB mangai broq bìac lem loq mangai broq bìac dù,

\par }{\Q mangai pachac bàu loq mangai yùq bàu pachac,

\par }{\QB dìq i mòiq 'nhòng rìh hatìah ca dabau.


\par }{\PP \VS{3}Bìac cô joq ùh lem, taiq con mangai dìq i mòiq 'nhòng rìh hatìah ca dabau, 'màng aih ùh mangai leq hèm ca broq bìac lem, lùch ca 'nhòng broq bìac dù, wì hèm trùh jò mangai leq xôq cachìt.

\VS{4}Ùh mangai leq claih ca bìac cachìt; jò ŏi rìh ŏi i bìac ngèh enh, joq 'nàng con coq rìh yi hnao ca baco hlari cachìt!


\par }{\Q \VS{5}Ma jah 'màng aih mangai rìh loq ca dađeh cô èh cachìt,

\par }{\QB mahaq mangai cachìt ùh 'nì cleq,

\par }{\Q wì haq pi jah cùng baha cleq hòm,

\par }{\QB con mangai khoi hèt đac ca wì haq,

\par }{\QB pi i cabô hmàng hòm.


\par }{\Q \VS{6}Bìac loq xa-ŏch, manoh git 'bŏn,

\par }{\QB bìac tarahen da wì haq hadai khoi hnhung dŏng,

\par }{\Q wì haq pi wiang pajùm cleq bìac

\par }{\QB ma broq enh 'neq ca mat mahì hòm.


\par }{\SH Bàu Pariaq
\par }
{\PP \VS{7}'Màng aih phai caq lem bùi wa ôq manè pôi beq, taiq Boc Plình lem manoh ca ìh broq 'màng aih.

\VS{8}Jò leq xôq caxùnh atàc eo taboc beq, apaq hèt ca xùt dàu thùm ta gàu.

\VS{9}Rìh lem bùi dèh ti mai ma ìh loq waq rìm hì lùch dèh ca 'nhòng Boc Plình khoi am ca ìh jò ŏi rìh enh 'neq ca mat mahì. Taiq cô phàn da ìh jò ŏi rìh wa broq xalep enh 'neq ca mat mahì.

\VS{10}Bìac cleq con broq jah, khòh broq dìq dèh ca padren, ma jah 'màng aih ta nòi cachìt, aih nòi ìh phai trùh, pi i ca bìac broq, pi i ca bìac hèm hatình, pi i ca bìac loq 'nì, loq bìac khôn rabiaq.


\par }{\PP \VS{11}Enh 'neq ca mat mahì au ngan hnoq bìac cô hòm:

\par }{\Q Ùh xài jò leq mangai cadàu dêh xôq jah adroi.

\par }{\QB Ùh xài mangai lình dêh padren ta tajêh poh jò leq xôq jah 'blêq.

\par }{\Q Ùh xài mangai khôn rabiaq jò leq xôq jah panàc.

\par }{\QB Ùh xài mangai loq 'nì jò leq xôq jah padrŏng can.

\par }{\Q Ùh xài mangai ragài jò leq xôq jah wì doi lem.

\par }{\QB Ma jah 'màng aih bìac troq wa jò broq jah loh ca rìm ngai.


\par }{\PP \VS{12}Ùh i ca mangai leq jah loq jò leq bìac ranàc trùh ca dađeh,

\par }{\Q tìah ca ca hlech hlàm,

\par }{\QB tìah ca chìm hlech rayeo,

\par }{\Q con mangai hadai clêh

\par }{\QB jò bìac ranàc ta'ngàc trùh traiq.


\par }{\SH Hèm Trùh ca Bìac Khôn Rabiaq wa Bìac Blùng
\par }
{\PP \VS{13}Au hadai hnoq bìac khôn rabiaq enh 'neq ca mat mahì, bìac aih joq lem ca manoh hèm au.

\VS{14}I mòiq phôq 'yoh toq 'biaq mangai ŏi, i mòiq ngai bùa broq dêh càn 'nong lình lam dudan ca phôq aih, èh broq lì đòiq hi blah yŏc phôq.

\VS{15}Mahaq ta phôq aih i mòiq ngai khôn rabiaq mahaq pa, yŏc dèh can khôn rabiaq đòiq dèch dèh phôq. Mahaq ùh i mangai leq hmàng hiniq mangai pa aih.

\VS{16}'Màng aih, au hèm ta manoh: “Khôn rabiaq yi hnao ca padren dêh.” Mahaq can khôn rabiaq da mangai pa 'bìq wì khìn, bàu haq capoch ùh i mangai tamàng.


\par }{\Q \VS{17}Bàu anoi chop da mangai khôn rabiaq, lem yi hnao ca bàu brêu da mangai wèq cwìang ta'ne mangai blùng.


\par }{\Q \VS{18}Bìac khôn rabiaq lem yi hnao ca ranac tajêh,

\par }{\QB mahaq mòiq ngai broq tôiq broq raliang bàc bìac lem.


\par }{\BB \par }


\Chap{10}{\SH Toq 'Biaq Bìac Blùng
\par }
{\Q \VerseOne{1}Roi cachìt broq xua om ca dàu xua thùm ta cabi,

\par }{\QB hadai 'màng aih bìac blùng toq xìt broq ha'neq đac 'bang tìang da mangai khôn rabiaq.


\par }{\Q \VS{2}Manoh mangai khôn rabiaq wìh 'nah ta 'ma,

\par }{\QB mahaq manoh mangai blùng wìh 'nah ta 'ngeo.


\par }{\Q \VS{3}Jò lam ti trong,

\par }{\QB mangai blùng xôq pa'noh ca rìm ngai jah loq haq cô mangai blùng.


\par }{\Q \VS{4}Tàng mangai wèq cwìang ìh loh nòih ca ìh,

\par }{\QB apaq lam đac,

\par }{\QB ma jah 'màng aih pa'noh manoh hatroq jah dŏih bìac daxù càn.


\par }{\BB \par }
{\Q \VS{5}Au khoi hnoq mòiq bìac ngang dù enh 'neq ca mat mahì,

\par }{\QB aih bìac broq ùh troq da mangai wèq cwìang:


\par }{\Q \VS{6}Jò wì dèch am ca mangai blùng nòi broq cwan càn,

\par }{\QB èh mangai padrŏng can ha'ngui ta nòi ha'neq.


\par }{\Q \VS{7}Au hadai lah hnoq mangai hapŏng còi axêh,

\par }{\QB mahaq mangai gù craq lam jènh.


\par }{\BB \par }
{\Q \VS{8}Mangai leq bŏc hàm, cla haq raq jah clìh ta aih,

\par }{\QB mangai leq raliang panàt èh 'bìq bìh cap.


\par }{\Q \VS{9}Mangai leq pah hmu jah 'bìq hmu padit,

\par }{\QB wa mangai leq pah long, long aih jah broq habau ca haq.


\par }{\BB \par }
{\Q \VS{10}Chòng lùch ùh calenh hlài, ep 'noh bàc padren,

\par }{\QB mahaq nhò khôn rabiaq jah broq bàc bìac gêh lem.


\par }{\BB \par }
{\Q \VS{11}Tàng bìh cap adroi ca pajàu caxoiq ca haq,

\par }{\QB èh bìac caxoiq pi i lòiq cleq am ca mangai aih.


\par }{\BB \par }
{\Q \VS{12}Bàu capoch da mangai khôn rabiaq jah pa'noh manoh lem,

\par }{\QB mahaq blìa hacùng da mangai blùng broq haiq ca haq.


\par }{\Q \VS{13}Bàu baxèm capoch da haq blùng, èh palùch bàu capoch da haq, aih bìac dù ranhùa.


\par }{\QB \VS{14}Mangai blùng 'noh bàc bàu capoch yôt ùh dìq.

\par }{\BB \par }
{\Q Ùh i mangai leq jah loq bìac cleq ma trùh,

\par }{\QB hadai ùh mangai leq jah doi adroi bìac cleq jah loh atìq ca haq.


\par }{\BB \par }
{\Q \VS{15}Mangai blùng lep tagah dèh ca bìac haq broq,

\par }{\QB trùh 'mòi ùh 'nì ca trong hlài dèh ta phôq.


\par }{\BB \par }
{\Q \VS{16}Ranàc ca Taneh Diac leq i bùa ŏi raq 'yoh,

\par }{\QB wa 'bài cwan caq ôq xrŏih daxroq!


\par }{\Q \VS{17}Xôq ramŏt ca Taneh Diac i bùa ŏi ta xinoi gù craq càn,

\par }{\QB wa 'bài cwan caq ôq jò troq,

\par }{\QB đòiq yŏc hlài padren ùh xài waq ca bù.


\par }{\BB \par }
{\Q \VS{18}Taiq aroh, long padêh ta hnem loh ca clìh enh 'neq;

\par }{\QB wa taiq 'nhùa tì, hnem lop diac catôh mùt.


\par }{\BB \par }
{\Q \VS{19}Dahwèq caq jìang broq ca padùc jah panàc,

\par }{\QB alac nho jìang broq ca can rìh jah lem bùi,

\par }{\QB mahaq i 'bac jah broq gêh rìm hiniq.


\par }{\BB \par }
{\Q \VS{20}Ŏi ta adùq cùi, apaq hanip bùa,

\par }{\QB hadai apaq hanip mangai padrŏng can,

\par }{\Q ma jah 'màng aih yùq chìm jah tàng bàu ìh hanip,

\par }{\QB èh haq anoi 'noh dìq ca bìac aih.




\par }\Chap{11}{\SH Hwenh 'Benh Ìh Ta Diac
\par }
{\Q \VerseOne{1}Hwenh 'benh ìh ta diac beq,

\par }{\QB dùnh hì èh, ìh jah chaq hnoq hlài.


\par }{\Q \VS{2}Axong phàn da ìh ca tapèh loq rahem ngai beq;

\par }{\QB ma jah 'màng aih ìh ùh loq i bìac ranàc leq jah loh ta crŏng taneh.


\par }{\Q \VS{3}Jò yùc hi bình diac,

\par }{\QB èh yùc mè.

\par }{\Q Jò long hi cro,

\par }{\QB pah ma ca mat mahì loh,

\par }{\Q loq pah 'ngeo ca mat mahì loh,

\par }{\QB long cro jang leq haq ŏi hloi jang aih.


\par }{\Q \VS{4}Cabô ngan cayeo, haq ùh rai adrech;

\par }{\QB cabô ngan yùc, mangai aih ùh jah gat.


\par }{\BB \par }
{\Q \VS{5}Con mangai ùh loq ca trong cayeo hlôi,

\par }{\QB hadai ùh loq caxènh da con nga ŏi ta cliac dèh miq jah ta'mroq palaoq 'màng leq.

\par }{\Q Hadai 'màng aih, con mangai ùh jò leq nui 'nì loq ca bìac broq da Boc Plình,

\par }{\QB 'màng leq Haq ma khoi broq loh rìm ngè.


\par }{\BB \par }
{\Q \VS{6}Jò daxroq lam rai adrech beq,

\par }{\QB wa jò chìu apaq đòiq tì padài,

\par }{\Q ma jah 'màng aih ìh ùh loq adrech rai jò leq plôh yi lem,

\par }{\QB jò daxroq loq jò chìu,

\par }{\QB loq dìq baiq aih hadai lem.


\par }{\Q \VS{7}Can 'ngah joq dìq jaq lem,

\par }{\QB wa con mangai jah ngan hnoq mat mahì joq lem bùi hlòm.


\par }{\Q \VS{8}'Nhac ca mangai jah rìh bàc hanam,

\par }{\QB haq khòh lem bùi dèh dìq ca hanam aih beq;

\par }{\Q haq hadai khòh hmàng ca 'bài hì clam clôiq,

\par }{\QB taiq 'bài hì aih hadai bàc.

\par }{\QB Rìm bìac loh atìq cô èh aih dech 'ngwan.


\par }{\BB \par }
{\Q \VS{9}Ôi gu radam, lem bùi dèh ta jò ŏi radam beq,

\par }{\QB yŏc manoh lem bùi dìq ca hì aih.

\par }{\Q Broq tiaq manoh ngèh

\par }{\QB wa mat loq enh hnoq.

\par }{\Q Mahaq ìh ep loq,

\par }{\QB Boc Plình jah creo trùh đòiq hi hadrah tiaq rìm bìac ìh ma broq.


\par }{\Q \VS{10}'Màng aih, drùh hnan đac enh manoh bìac mango wa bìac nòih beq,

\par }{\QB èh hèt đac can jìq xa ta chac hamac ìh,

\par }{\QB ma jah 'màng aih hanam jò radam renh lùch tiaq hì khê.




\par }\Chap{12}{\SH Phai Hmàng ca Boc Plình Jò Ŏi Radam
\par }
{\Q \VerseOne{1}Phai hèm trùh ca Boc Plình ma broq loh plình wa crŏng taneh cô beq,

\par }{\QB jò ŏi 'yoh hanam,

\par }{\Q adroi ca hì ranàc trùh,

\par }{\QB adroi ca 'bài hanam ìh doi:

\par }{\QB “Au pi jah bùi manoh da jò aih hòm.”


\par }{\Q \VS{2}Adroi ca 'ngah da mat mahì, mat khê,

\par }{\QB wa 'bài halŏng loh ca clam clôiq,

\par }{\QB wa yùc wìh hlài atìq ca mè.


\par }{\Q \VS{3}Phai hmàng ca Haq adroi ca baiq ngai gòm rap hnem loq tarìt (aih baiq jènh);

\par }{\QB adroi ca jò mangai i padren tadêh loh ca cajùh (aih baiq palêh).

\par }{\Q Adroi ca toq 'biaq toq hapŏng ùh cadrit hòm (aih hanenh);

\par }{\QB wa adroi ca wa haq ma ngan loh mŏc gàu loh ca hyòp hyap (aih baiq mat);


\par }{\Q \VS{4}adroi ca jò ìh pi nui cadiang loh khoi ca hnem

\par }{\QB wa ùh tàng atêh da mangai abroq.

\par }{\Q Manàiq cô ìh tàng bàu chìm,

\par }{\QB mahaq jò aih ùh jah tàng bàu chìm hòm.


\par }{\Q \VS{5}Phai hmàng ca Haq adroi ca jò ìh yùq ca nòi ha'nhèq

\par }{\QB wa bìac yat ti trong;

\par }{\Q adroi ca xàc gàu wìa nhum taboc tìah ca riang apriac,

\par }{\QB wa ìh thìuq padren cadiang lam tìah ca lìp jêq cachìt,

\par }{\QB wa bìac ma ngèh enh pi i hòm.

\par }{\Q Phai hmàng ca Haq adroi ca jò ìh mùt ta ralùng hanang, nòi ŏi hloi hloi,

\par }{\QB wa mangai crò hmoi jò lam lòm hanang.


\par }{\Q \VS{6}Phai hmàng ca Haq adroi ca jò ìh ŏi thì,

\par }{\QB adroi ca caxi 'bac 'nhòq catech wa doi chrŏng wang 'nhòq padah.

\par }{\Q Apaq gòm cabi diac padah

\par }{\QB wa blênh xê tagoh nòi diac jìang.


\par }{\Q \VS{7}Jò aih blo taneh hlài ta taneh,

\par }{\QB mahaq mahua yiang hlài ta Boc Plình ma khoi broq loh haq.


\par }{\BB \par }
{\Q \VS{8}Mangai anoi hnài doi: “Dech 'ngwan da bìac dech 'ngwan! Rìm hiniq dìq ùh i ca hiniq cleq!”


\par }{\SH Bàu Pulùch
\par }
{\PP \VS{9}Mangai anoi hnài jah Boc Plình am bìac khôn rabiaq, 'nì loq bàc trong, bìac càn bìac 'yoh, haq ti chaq ti ràih bàu rabiaq đòiq hnài con jàn.

\VS{10}Mangai anoi hnài hloi hloi ti chaq bàu troq, đòiq hnài bàu jang lem wa joq 'nàng.


\par }{\PP \VS{11}Bàu da haq rabiaq hin tìah ca long hin; cajap tìah ca đình ta manoh hèm. Dìq ca bàu anoi hnài cô trùh enh mòiq ngai gòm.

\VS{12}Ôi con, sech jàiq achìh 'noh ta crŏng taneh cô ùh jò leq loq dìq, mahaq nhet loq jò đŏc, èh loq broq ca dađeh tagah lep.


\par }{\Q \VS{13}Jò khoi jah tamàng dìq ca bàu pariaq,

\par }{\QB bàu pulùch au doi:

\par }{\Q “Phai loq yùq crè ca Boc Plình, wèq dìq ca 'bài ranenh da Haq,

\par }{\QB aih bìac rìm ngai phai broq.”


\par }{\Q \VS{14}Ma jah 'màng aih Boc Plình hadrah rìm bìac,

\par }{\QB 'nhac ca bìac lem loq bìac dù,

\par }{\QB xam rìm bìac ma khoi hlèp.

\par }