\NormalFont\ShortTitle{Ê-phê-sô}

{\MTC Thò Da Paulô Gòi Ca Tagop Hadròih

\par }{\MT Ê-phê-sô

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Hiniq Sech Ê-phê-sô tiaq hiniq phôq. Calah nèh phôq cô i tìang 'bang yi ha'nhèq dìq ca phôq ta Tình Asi. Ma jah 'màng aih i bàc ngai padro baxen lam cwa bàc trong ta gùng aih. Paulô anoi hnài ta Ê-phê-sô 3 hanam. Ŏi ta phôq aih i dua 'mù càn da can kiac mangai jàn cùh waiq.

\par }{\IS Mangai Achìh wa Hanam Achìh:

\par }{\IP Sùq đô Paulô achìh thò ca Tagop Hadròih Ê-phê-sô hanam 60 Atìq C. jò haq 'bìq tù ŏi ta Rôma.

\par }{\IS Bàu Anoi:

\par }{\IP Paulô enh mangai ta Ê-phê-sô cô loq ro manoh enh da Boc Plình broq loh ca Tagop Hadròih da Haq. Mangai ta Tagop Hadròih phai rìh tiaq mòiq manoh, tìah mòiq cadraq, wa loq waq ca dabau. Haq hadai patô ca wì, Tagop Hadròih ùh xài mòiq hnem, mahaq 'bài mangai ma lùi Chuaq wa i manoh ma neo.

\par }{\IS Rìm 'Nat:

\par }{\IO 1. Bàu Chao: 1:1–2

\par }{\IO 2. Can 'Ngah 'Ngai wa Cwìang Wèq Da Chuaq Jêxu: 1:3–14

\par }{\IO 3. Waiq Khàn Đòiq Jah Canao Loq Cwìang Itai wa Manoh Enh Da Boc Plình: 1:15–23

\par }{\IO 4. 'Bài Cadiang Waq ca Jah Broq Gêh Bìac Manoh Enh Da Boc Plình: 2:1—3:21

\par }{\IO 5. Trong Broq Gêh Manoh Enh Da Boc Plình Ŏi ta Tagop Hadròih: 4:1—6:20

\par }{\IO 6. Bàu Pulùch: 6:21–24

\par }{\IE \par }


\ChapOne{1}{\SH Bàu Bòch Hmàih
\par }
{\PP \VerseOne{1}Au Paulô sùq đô da Chuaq Jêxu Crich tiaq manoh enh Boc Plình, gòi thò ca mangai hadròih ta Ê-phê-sô ma loq wèq dèh bàu ta Chuaq Jêxu Crich.


\par }{\PP \VS{2}Waiq Boc Plình, Baq bèn wa Chuaq Jêxu Crich am bìac am dech wa can catèm ca oh daq.


\par }{\SH Bìac Rŏt Dèch ta Chuaq Jêxu Crich
\par }
{\PP \VS{3}Manè pôi Boc Plình Baq Chuaq Jêxu Crich Chuaq bèn, Haq khoi am xôq ramŏt da Yiang Hadròih ca bèn ta Chuaq Jêxu Crich ta nòi Diac Plình.

\VS{4}Adroi ca plình crŏng taneh broq loh, Haq khoi ràih bèn ta Chuaq Jêxu Crich đòiq broq wìa hadròih ùh i bìac cleq jah trech enh ngìa ca Haq.

\VS{5}Nhò bìac loq waq wa manoh enh lem lình da Haq, Haq khoi pajaq adroi am bèn jah wìa con caiq da Haq nhò Chuaq Jêxu Crich,

\VS{6}đòiq bèn jah calêu manè bìac am dech 'ngah 'ngai da Boc Plình, khoi am dech ca bèn ta Con Haq ma loq waq.

\VS{7}Ta Chuaq Jêxu Crich, bèn nhò mahem Haq rŏt dèch, bèn jah baxŏng tôiq nhò bìac can padrŏng da bìac am dech càn caiq da Boc Plình.

\VS{8}Haq khoi ùc 'noh bình halùih ta bèn pajùm xam rìm bìac khôn rabiaq wa bìac 'nì loq ca bàu joq 'nàng da Haq.

\VS{9}Tiaq manoh lem da Haq, Haq broq bèn jah loq ca bìac halac halùai da manoh enh Haq ma Haq khoi padon đòiq adroi ŏi ta Chuaq Jêxu Crich,

\VS{10}trùh jò khoi dìq ca jò pajaq, Haq tagop rìm ngè bìac ŏi ta plình wa ngè bìac ŏi ta crŏng taneh dìq ŏi enh 'neq ca cwìang Chuaq Jêxu Crich.


\par }{\PP \VS{11}'Màng aih hadai ŏi ta Chuaq Jêxu Crich, èh bèn khoi jah Boc Plình ràih đòiq jah nhàn yŏc bìac Haq khoi pajaq adroi, tiaq manoh enh Haq, ma jah 'màng aih Boc Plình i cwìang broq rìm bìac tiaq dèh manoh enh cla,

\VS{12}waq ca bèn mangai adroi dŏng khoi lùi canòm Chuaq Jêxu Crich jah calêu manè bìac 'ngah 'ngai Haq.

\VS{13}Hadai ta Chuaq Jêxu Crich, jò oh daq tàng bìac joq 'nàng, aih Bàu Lem jah dèch claih mangai, pì lùi Haq, èh pì khoi jah Yiang Hadròih pateo, aih Yiang Hadròih Chuaq khoi rùp bàu am.

\VS{14}Yiang aih wèq cajap xôxech da bèn, trùh jò bìac rŏt dèch 'bài mangai Haq khoi ràih đòiq manè bìac 'ngah 'ngai Haq.


\par }{\SH Bàu Waiq Khàn Da Paulô
\par }
{\PP \VS{15}Taiq 'màng aih, jò au jah loq manoh lùi da pì ta Chuaq Jêxu Crich wa bìac pì loq waq ca 'bài mangai hadròih,

\VS{16}au manè pôi Chuaq ùh hêq, ràu yôt oh daq jò au waiq khàn,

\VS{17}xìn Boc Plình, aih Baq 'ngah 'ngai da Chuaq Jêxu Crich, Chuaq da bèn, am ca pì manoh khôn rabiaq wa mahno am ca pì jah canao loq ca Haq,

\VS{18}hadai xreo 'ngah mat ta manoh pì đòiq pì jah loq ma ro xam manoh ngèh gòm da mangai Chuaq creo, aih bìac can padrŏng xôxech càn caiq 'ngah 'ngai Haq rùp bàu am ca con caiq Haq,

\VS{19}wa jah loq ca cwìang itai càn caiq da Haq broq am ca bèn, 'bài mangai khoi lùi Haq càn dàng leq, hadai cwìang itai càn caiq aih da Haq,

\VS{20}ma Haq khoi pa'noh loh ta Chuaq Jêxu Crich, jò Haq broq Chuaq Jêxu Crich enh mangai cachìt rìh hlài ha'ngui pah 'ma Haq ŏi ta Diac Plình,

\VS{21}yi ha'nhèq cwìang ma wèq cwìang, cwìang broq càn, cwìang i padren dêh, cwìang broq gàu; yi ha'nhèq dŏng dìq ca rìm hiniq wì ma padèch ta 'nhòng cô, wa ta 'nhòng ma atìq hòm.

\VS{22}Boc Plình khoi rùp rìm ngè bìac đòiq enh 'neq ca jènh Chuaq Jêxu Crich wa am ca Haq broq gàu rìm bìac ta Tagop Hadròih.

\VS{23}Tagop Hadròih aih chac hamac Chuaq Jêxu Crich khoi jah bình halùih rìm hiniq xam cla Haq.




\par }\Chap{2}{\SH Jah Dèch Claih Nhò Manoh Lùi
\par }
{\PP \VerseOne{1}Adroi cô nèh pì khoi cachìt taiq tôiq lôi wa bìac broq ùh troq da pì,

\VS{2}ma jah 'màng aih pì khoi caq ŏi tiaq trong da mangai crŏng taneh, tiaq bùa ma wèq cwìang ca'nàm plình, aih can kiac 'nang wèq cwìang ta manoh mangai ùh dì tiaq Boc Plình.

\VS{3}Adroi cô nèh bèn hadai tìah ca 'bài mangai aih, rìh tiaq manoh ham enh trong chac xech, broq gêh bìac ham enh da chac xech wa manoh hèm 'mèq, 'màng aih Boc Plình đang ca baxa bèn tìah ca rìm ngai mangai 'noiq.

\VS{4}Mahaq Boc Plình i manoh dìq jaq loq xa-ŏch, taiq Haq loq waq ca bèn dìq jaq,

\VS{5}'nhac ca jò bèn 'nang cachìt dèh ta tôiq lôi, Haq broq am ca bèn rìh hlài ti Chuaq Jêxu Crich, aih nhò bìac am dech da Haq jah dèch pì.

\VS{6}Boc Plình broq ca bèn hadai jah rìh hlài wa hadai ha'ngui ta Diac Plình pajùm ti Chuaq Jêxu Crich,

\VS{7}'màng aih ta Chuaq Jêxu Crich Haq jah pa'noh dèh manoh lem loq xa-ŏch ca bèn, đòiq ca 'bài 'nhòng atìq jah hnoq bìac can padrŏng ùh jah 'nhro wa bìac am dech rùng rai da Haq.

\VS{8}Taiq nhò bìac am dech, pì ma jah dèch claih nhò manoh lùi. Bìac aih ùh xài trùh enh pì, mahaq bìac da Boc Plình hnhu am.

\VS{9}Aih ùh xài bìac cla pì broq jah, waq ca ùh cabô jah catèh dađeh,

\VS{10}ma jah 'màng aih bèn raq bìac Boc Plình broq loh, broq bèn wìa mangai neo ta Chuaq Jêxu Crich đòiq broq bìac lem, aih bìac Boc Plình khoi padon đòiq adroi, waq ca bèn broq tiaq.


\par }{\SH Hatroq ca Dabau Nhò Long Pagat
\par }
{\PP \VS{11}'Màng aih pì phai hmàng, tiaq chac hamac, pì mangai jàn 'noiq 'bìq 'bài mangai doi dađeh khoi chìuq lè cat akia ta chac hamac nhò tì con mangai, creo pì mangai ùh cat akia.

\VS{12}Adroi cô nèh pì ùh i ca Chuaq Jêxu Crich, ùh i ca cwìang broq jàn da Is-ra-ên, ùh jah ta'mùt ta wêh jao da bàu hùaq, ùh i ca bìac ngèh gòm wa ùh i ca Boc Plình ŏi ta crŏng taneh.

\VS{13}Adroi cô nèh pì mangai hangai ca Boc Plình, mahaq manàiq cô ŏi ta Chuaq Jêxu Crich nhò mahem Haq pì khoi jah haten.


\par }{\PP \VS{14}Ma jah 'màng aih Chuaq Jêxu Crich aih bìac catèm da bèn nhò bìac cachìt da Haq, Haq broq am bèn, mangai Yothaiq wa mangai jàn 'noiq, hatroq ca dabau, broq baiq jàn wìa mòiq. Haq khoi raliang cađac hagan ma broq talah, aih bìac tagit.

\VS{15}Ta long pagat Chuaq Jêxu khoi xùt đac can tagit wa jah bahnhung đac trong hnài ma khoi achìh ta bàu thê da mangai Yothaiq, broq baiq jàn wìa mòiq jàn ma neo ta Haq, 'màng aih baiq jàn jah hatroq ca dabau.

\VS{16}'Màng aih nhò long pagat da Chuaq Jêxu Crich khoi jah xùt đac bìac git 'bŏn da baiq jàn, broq baiq jàn hatroq ca dabau ta mòiq chac, hatroq ti Boc Plình.

\VS{17}Boc Plình trùh anoi hnài bìac catèm hatroq am ca pì, adroi nèh mangai hangai, wa bìac catèm ca mangai ŏi haten.

\VS{18}Aih nhò Haq, bèn dìq baiq jah trùh haten ti Boc Plình, aih Baq pajùm ta mòiq Yiang Hadròih.


\par }{\PP \VS{19}'Màng aih èh, oh daq pi xài mangai enh gùng, hadai pi xài mangai tamoi hòm, mahaq khoi wìa mangai mòiq Diac ti 'bài con caiq Chuaq, aih mangai mòiq hnem da Boc Plình.

\VS{20}Pì khoi jah pa'nhrang ti xèm da 'bài sùq đô wa 'bài mangai capoch thai Boc Plình, Chuaq Jêxu Crich raq broq hmu mùm hnem aih.

\VS{21}Dìq ca hnem jah pa'nhrang enh 'nhèq ca hmu aih, tarùp dabau dìq jaq hagao wa jah yòng càn đòiq broq wìa mòiq toq hnem cùh waiq hadròih ta Chuaq.

\VS{22}'Màng aih, hadai ŏi ta Chuaq Jêxu, pì jah pajùm mòiq ti dabau wìa mòiq toq hnem da Boc Plình ta Yiang Hadròih.




\par }\Chap{3}{\SH Bìac Broq Da Paulô Ta'ne Jàn 'Noiq
\par }
{\PP \VerseOne{1}Taiq 'màng aih, au Paulô mangai ŏi tù da Chuaq Jêxu Crich, aih taiq au anoi Bàu Lem ca oh daq mangai jàn 'noiq.


\par }{\PP \VS{2}Oh daq khoi loq, nhò bìac am dech da Boc Plình, Haq hnhu am ca au cwìang, thê au anoi Bàu Lem ca pì,

\VS{3}nhò Chuaq mahno loh ca au, au jah loq bìac halac halùai ma au khoi achìh pa'noh ca pì toq leq nà,

\VS{4}'màng aih jò pì đŏc thò cô, pì jah loq ro bìac 'nì loq da au ta bìac halac halùai da Chuaq Jêxu Crich,

\VS{5}aih bìac halac halùai ta 'bài 'nhòng adroi 'nhòq lah pa'noh loh ca mangai, mahaq manàiq cô khoi jah Yiang Hadròih pa'noh loh am ca 'bài sùq đô hadròih wa mangai capoch thai Boc Plình,

\VS{6}aih nhò Bàu Lem wa ŏi ta Chuaq Jêxu Crich, mangai jàn 'noiq jah nhàn yŏc xôxech da Chuaq ti mangai Yothaiq, jah wìa mòiq toq chac, èh pajùm jah hùang bàu hùaq da Chuaq.


\par }{\PP \VS{7}Nhò bìac am dech wa cwìang itai Boc Plình khoi hnhu am ca au, au khoi wìa mangai anoi hnài Bàu Lem aih.

\VS{8}Joq 'nàng bìac am dech aih khoi am ca au, mangai yi ùh nèn dŏng ca rìm ngai hadròih, đòiq anoi hnài Bàu Lem ca jàn 'noiq wa bìac can padrŏng ùh jah 'nhro da Chuaq Jêxu Crich,

\VS{9}đòiq xreo 'ngah am ca rìm ngai loq bìac broq da bìac halac halùai enh 'nhòng baxèm calah khoi cadoc hlèp ti Boc Plình, Haq ma broq loh dìq ca ngè bìac ta crŏng taneh,

\VS{10}đòiq manàiq cô, nhò Tagop Hadròih, dìq ca wì broq gàu wa wì ma wèq cwìang ta plình, jah loq bìac khôn rabiaq rìm trong da Boc Plình.

\VS{11}Tiaq manoh enh da Boc Plình Haq khoi pajaq broq bìac cô adroi enh jò baxèm, Haq broq gêh nhò Chuaq Jêxu Crich, Chuaq bèn.

\VS{12}Ŏi ta Haq raq bèn nhò manoh lùi jah i manoh tanuq ùh yùq crè trùh haten ca Boc Plình.

\VS{13}'Màng aih xìn pì apaq mango jò hnoq bìac 'mèq ranàc au ep chìuq dài pì, bìac aih broq 'ngah 'ngai am ca pì.


\par }{\SH Can Loq Waq da Chuaq Jêxu Crich
\par }
{\PP \VS{14}Taiq bìac aih au khoi hacùn cràng jang ngìa Boc Plình,

\VS{15}Haq broq Baq dìq dŏng ca cadraq ta plình wa ta crŏng taneh.

\VS{16}Au waiq Chuaq Baq, tiaq bìac can padrŏng da 'ngah 'ngai Haq, xìn Haq broq pì jah tadêh ŏi enh dalam manoh xam cwìang itai nhò Yiang Hadròih,

\VS{17}đòiq nhò manoh lùi, Chuaq Jêxu Crich jah rìh ŏi ta manoh pì, waq ca can loq waq da pì jah i riah jrùq wa cajap ta manoh,

\VS{18}waq ca pì pajùm ti mangai hadròih jah loq 'nì dàng wàu, dang yôh, dang ha'nhèq, dang jrùq da can loq waq aih,

\VS{19}èh jah loq can loq waq da Chuaq Jêxu Crich yi dôch ca bìac bèn hèm, trùh waq ca pì jah ùc bình xam dìq ca bìac bình halùih da Boc Plình.


\par }{\PP \VS{20}Waiq xìn Boc Plình jah yŏc cwìang itai broq am ca bèn bìac càn yi hnao ca bèn jah xìn, loq yi hnao bìac bèn hèm haboq ta manoh.

\VS{21}Xìn Boc Plình jah 'ngah 'ngai ta Tagop Hadròih nhò Chuaq Jêxu Crich, rìm 'nhòng hloi hloi ùh lùch. Amen.




\par }\Chap{4}{\SH Bìac Pajùm Mòiq Da Yiang Hadròih
\par }
{\PP \VerseOne{1}'Màng aih, au Paulô mangai ŏi tù taiq patìh bìac Chuaq, pariaq pì phai caq ŏi tajì ca Chuaq taiq Haq khoi creo pì broq con caiq Haq.

\VS{2}Pì phai i manoh loq paha'neq dađeh, manoh habùat, yŏc manoh loq waq wa ta'nhùa ca dabau,

\VS{3}phai yŏc manoh panim ran broq bìac pajùm mòiq manoh da Yiang Hadròih tiaq trong hatroq ca dabau.

\VS{4}I mòiq toq chac, mòiq Yiang Hadròih, pì khoi jah creo trùh ta mòiq bìac ngèh gòm raq.

\VS{5}I mòiq Chuaq, mòiq manoh lùi, wa mòiq 'baptem,

\VS{6}i mòiq Boc Plình, Haq Baq da bèn; Haq enh 'nhèq ca rìm ngai, ta'ne rìm ngai wa ŏi enh dalam dìq ca bèn.


\par }{\PP \VS{7}Mahaq, Chuaq Jêxu Crich khoi hnhu am bìac am dech ca rìm ngai ŏi ta bèn tiaq manoh enh da Chuaq Jêxu Crich.

\VS{8}'Màng aih Sech Hadròih khoi achìh:

\par }{\Q “Khoi ca Haq ta'blêq ca wì ma git ca Haq,

\par }{\QB Haq tŏc nòi ha'nhèq,

\par }{\QB èh am bìac hnhu am ca con mangai.”\XREF{✡}{{\XO 4:8 }{\XO{4:8
}}{\XT{BCP 68:18.}}}


\par }{\MM \VS{9}'Màng aih, jò doi: “Haq khoi tŏc” aih enh doi cleq, ma ùh xài Haq khoi loh ta nòi ha'neq ŏi nòi crŏng taneh 'mòh?

\VS{10}Haq ma khoi loh ta'neq, aih raq Haq ma hadai khoi tŏc ha'nhèq, yi ha'nhèq ca 'bài lòp plình, đòiq wèq cwìang plình crŏng taneh.

\VS{11}Haq raq khoi am 'nah ngai broq sùq đô, 'nah ngai broq mangai capoch thai Boc Plình, 'nah ngai broq mangai 'ràng Bàu Lem, 'nah ngai broq mùc sù wa thài hnài,

\VS{12}đòiq padon ca mangai hadròih jah patìh bìac Chuaq, pa'nhrang chac hamac da Chuaq Jêxu Crich,

\VS{13}trùh jò bèn jah pajùm mòiq ta manoh lùi, wa ta bìac loq 'nì ca Con Boc Plình, trùh jò wìa mangai yòng càn gêh tôm tìah troi Chuaq Jêxu Crich.


\par }{\PP \VS{14}'Màng aih bèn pi tìah troi wì 'yoh hòm, i manoh hèm ùh troq, xùang ca blòq manoh đòiq tiaq đaoq crài, taiq i mangai thài ca padô 'nùt dìq jaq 'ràng mangai lac ta trong tiaq đaoq 'nùt.

\VS{15}Mahaq Haq enh ca bèn anoi bìac joq 'nàng xam manoh loq waq, wa rai èh rai caq ŏi tìah ca Crich ma broq gàu Tagop Hadròih,

\VS{16}aih nhò Haq ma dìq dŏng chac hamac càt padràng hagao cajap nhò bìac ta'mùt, jùp đò ti dabau, rìm tang phàn broq gêh dèh bìac cla, am dìq ca chac hamac tadêh wa yòng càn ta can loq waq.


\par }{\SH Trong Rìh ma Neo ta Chuaq Jêxu
\par }
{\PP \VS{17}'Màng aih, cô bìac au anoi, bìac au canòm ca hiniq Chuaq anoi ca pì: Oh daq pi khòh caq ŏi troi mangai jàn 'noiq hòm, wì haq caq ŏi tiaq dèh manoh hèm dech 'ngwan ùh troq,

\VS{18}taiq manoh ngoc wì haq blùng wa manoh cadoq cadang, 'màng aih manoh loq 'nì da wì haq clam cluiq, èh wì haq hangai ca can rìh Boc Plình,

\VS{19}taiq wì haq cadoq manoh; wì haq khoi cađac dađeh ta mòiq 'nhòng manhài trài, loq enh broq dìq rìm bìac ùh hadròih wa manoh ham.


\par }{\PP \VS{20}Mahaq trong ma pì khoi hŏc bìac Chuaq Jêxu Crich ùh xài caq ŏi 'màng aih,

\VS{21}taiq joq 'nàng pì khoi tàng Bàu Lem da Chuaq Jêxu Crich, khoi jah hnài xam bàu Haq, aih bàu joq 'nàng ta Chuaq Jêxu.

\VS{22}Pì phai cađac trong caq ŏi adroi nèh, aih mangai i manoh dùnh ma hù raliang taiq bìac ham enh padô 'nùt broq bìac 'mèq.

\VS{23}Ep canòm Yiang Hadròih broq neo dèh ta manoh cla hèm 'màng leq.

\VS{24}Pì phai caxùnh yŏc mangai neo, aih mangai khoi jah broq wìa tìah ca Boc Plình, aih bìac ta-atoq wa lem hadròih joq 'nàng.


\par }{\PP \VS{25}'Màng aih, rìm ngai ta oh daq ep cađac bìac capoch amòng, phai capoch bàu joq 'nàng, ma jah 'màng aih bèn broq 'bài phàn ŏi pajùm mòiq chac am ca dabau.

\VS{26}“Jò pì nòih, apaq broq tôiq”\XREF{✡}{{\XO 4:26 }{\XO{4:26
}}{\XT{BCP 4:4.}}}; phai cađac bìac nòih adroi ca mat mahì clìh,

\VS{27}apaq am ca kiac Satan ta'nàih thê pì broq tôiq.

\VS{28}Mangai leq loq atùng apaq atùng hòm, mahaq khòh panim ca broq bìac, tì cla broq loh ngè bìac aih lem, đòiq i dahwèq jùp đò mangai ma thìuq dahwèq.


\par }{\PP \VS{29}Apaq i mòiq nà bàu dù leq loh enh hacùng pì, mahaq jò 'nang capoch, phai capoch toq bàu lem, waq ca broq cajap manoh wa am xôq ramŏt ca mangai tamàng.

\VS{30}Pì apaq broq mango ca Yiang Hadròih da Boc Plình, ma jah 'màng aih nhò cla Yiang Hadròih ma jah patô ma ro, pì khoi jah wìa con caiq Chuaq trùh hì rŏt dèch.

\VS{31}Phai cađac khoi ca pì bìac pagau pagùa, can nòih, bàu mamùc, xrông manoh, hanip, jù lê wa rìm bìac ngang dù.

\VS{32}Phai ŏi ti dabau trong manoh loq waq loq xa-ŏch ca dabau, baxŏng tôiq ca dabau tìah ca Boc Plình khoi baxŏng tôiq ca pì ta Chuaq Jêxu Crich.




\par }\Chap{5}{\SH Can Loq Waq
\par }
{\PP \VerseOne{1}'Màng aih, pì con caiq ma Boc Plình dìq jaq loq waq, phai ran broq tiaq troi Haq.

\VS{2}Phai loq waq ca dabau, tìah ca Chuaq Jêxu Crich khoi loq waq ca pì, aih Haq khoi am dađeh broq ngè tadreo thai ca bèn, aih hòi xua thùm ca Boc Plình.


\par }{\PP \VS{3}Bìac tango, bìac ùh hadròih, bìac loq ham, mangai hadròih 'nhac ca toq anoi trùh ji ùh khòh taiq bìac aih ùh hatroq ca mangai hadròih.

\VS{4}Apaq capoch bàu brùaq, bàu grèh, bàu capoch ùh troq, bàu aih hadai ùh hatroq, mahaq thai ca 'bài aih khòh manè apôi Chuaq yi hnao.

\VS{5}Ma jah 'màng aih pì khoi loq ro rang mangai tango anang, mangai ùh hruah, mangai loq ham, aih tìah ca cùh waiq dua 'mù, wì aih ùh jah i phàn ŏi ta Diac Chuaq Jêxu Crich wa Boc Plình.

\VS{6}Apaq đòiq mangai leq yŏc bàu dech padô 'nùt pì, taiq bìac cô raq Boc Plình ma loh nòih ca mangai ùh dì tiaq Haq.

\VS{7}'Màng aih pì apaq ta'mùt pajùm ca wì haq.


\par }{\PP \VS{8}Adroi nèh pì can clam clôiq, mahaq manàiq khoi wìa can 'ngah ŏi ta Chuaq; cadiang lam tìah ca con caiq da can 'ngah beq,

\VS{9}ma jah 'màng aih plì da Can 'Ngah aih bìac lem lình, ta-atoq wa bìac joq 'nàng,

\VS{10}èh pì jah loq bìac leq broq lem manoh Chuaq.

\VS{11}Apaq ta'mùt pajùm ta bìac broq clam clôiq ma dech 'ngwan, mahaq phai anoi 'noh loh bìac aih yi lem;

\VS{12}ma jah 'màng aih bìac wì haq broq cadoc, bèn toq anoi xôq khoi camaih.

\VS{13}Mahaq dìq dŏng rìm bìac leq ma khoi jah pa'noh loh ta can 'ngah; bìac aih jah hnoq ro 'ràng taiq can 'ngah.

\VS{14}Taiq 'màng aih bàu Boc Plình i doi:

\par }{\Q “Ôi mangai 'nang cùi, rìu beq,

\par }{\QB yòng enh nòi cachìt,

\par }{\QB èh Chuaq Jêxu Crich jah xreo 'ngah ca ìh.”


\par }{\SH Can Rabiaq
\par }
{\PP \VS{15}'Màng aih, pì caq ŏi khòh rabiaq, apaq caq ŏi tìah ca mangai blùng, mahaq tìah ca mangai khôn rabiaq,

\VS{16}khòh loq adenh ca hì, mang, ma jah 'màng aih 'nhòng cô 'mèq.

\VS{17}'Màng aih apaq wìa mangai blùng mahaq phai loq ro manoh enh da Chuaq aih 'màng leq.

\VS{18}Apaq bù ca alac, ma jah 'màng aih alac loq thê bèn broq manhài trài, mahaq phai hloi hloi bình halùih Yiang Hadròih.

\VS{19}Yŏc 'bŏi calêu plình wa 'bŏi calêu hadròih ta hatèo dabau, wa dìq ca manoh calêu am ca Chuaq.

\VS{20}Phai hloi hloi canòm ca hiniq Chuaq Jêxu Crich da bèn, khòh manè pôi Boc Plình Baq bèn ta rìm bìac.


\par }{\SH Bìac Ŏng Mai
\par }
{\PP \VS{21}Phai loq iu tiaq dabau taiq yùq crè ca Chuaq Jêxu Crich.


\par }{\PP \VS{22}Ôi mangai mai, phai loq iu dèh ŏng tìah ca loq iu Chuaq,

\VS{23}ma jah 'màng aih ŏng broq gàu dèh mai, tìah ca Chuaq Jêxu Crich broq gàu Tagop Hadròih. Tagop Hadròih aih chac hamac Chuaq, èh Chuaq broq Mangai Dèch dèh Chac Hamac.

\VS{24}'Màng aih dìq, tìah ca Tagop Hadròih loq iu Chuaq Jêxu Crich, mangai mai hadai ep loq iu dèh ŏng ta rìm trong.


\par }{\PP \VS{25}Ôi mangai ŏng, phai loq waq dèh ca mai tìah ca Chuaq Jêxu Crich loq waq ca Tagop Hadròih, am dèh chac ca Tagop Hadròih,

\VS{26}đòiq broq Tagop Hadròih wìa hadròih khoi ca Haq 'nheo xam diac, aih Bàu Lem,

\VS{27}waq ca jah pa'noh loh enh ngìa ca Chuaq mòiq Tagop Hadròih bình can 'ngah lem, ùh i ca teo, ùh i ca xìt, ùh i ca nòi jah trech, mahaq lem hreo gêh tôm.

\VS{28}Hadai 'màng aih dìq ŏng phai loq waq dèh ca mai tìah ca loq waq ca dađeh, ŏng loq waq dèh ca mai aih loq waq ca dađeh.

\VS{29}Ma jah 'màng aih ùh i mangai leq git dèh ca chac cla, mahaq ban palàng haq tìah ca Chuaq Jêxu Crich ban palàng Tagop Hadròih,

\VS{30}ma jah 'màng aih bèn aih 'bài phàn chac da chac Haq.

\VS{31}“Taiq 'màng aih, mangai calô ep talah ca miq baq èh pajùm dèh ti mai, wa baiq ngai wìa mòiq toq chac.”\XREF{✡}{{\XO 5:31 }{\XO{5:31
}}{\XT{BB 2:24.}}}

\VS{32}Bìac halac halùai aih càn caiq, mahaq au anoi bìac Chuaq Jêxu Crich wa Tagop Hadròih.

\VS{33}'Màng aih rìm ngai ŏi ta pì ep loq waq dèh ca mai tìah ca loq waq ca dađeh, mai hadai ep loq iu dèh ŏng.




\par }\Chap{6}{\SH Bìac Loq Dì Tiaq
\par }
{\PP \VerseOne{1}Ôi mangai broq con, phai loq dì tiaq dèh bàu miq baq taiq pì con ŏi ta Chuaq, bìac aih troq.

\VS{2}Phai loq iu miq baq, aih bàu thê ma mòiq i bàu hùaq,

\VS{3}“waq ca pì jah xôq wa rìh halình ŏi ta crŏng taneh.”\XREF{✡}{{\XO 6:3 }{\XO{6:3
}}{\XT{RAH 5:16.}}}


\par }{\PP \VS{4}Ôi 'bài mangai broq baq, apaq leoq dèh con loh nòih, mahaq ep hnài wa parông wì haq tiaq trong hnài da Chuaq.


\par }{\PP \VS{5}Ôi mangai broq hapŏng, phai loq dì tiaq bàu dèh craq xam manoh loq crè joq 'nàng, tìah ca pì loq iu tiaq cla Chuaq Jêxu Crich;

\VS{6}ùh xài iu tiaq toq enh ngìa ca haq đòiq yŏc manoh haq, mahaq pì khòh tìah ca mangai hapŏng Chuaq Jêxu Crich, broq dìq ca manoh tiaq manoh enh da Boc Plình,

\VS{7}phai patìh xam manoh loq waq tìah ca patìh ca Chuaq, ùh xài broq am ca mangai,

\VS{8}ma jah 'màng aih pì loq, ùh kè ca mangai hapŏng loq mangai broq craq, Chuaq jah am xôq ca rìm ngai tiaq bìac lem wì haq khoi broq.


\par }{\PP \VS{9}Ôi 'bài mangai ma broq craq, phai broq dèh ca hapŏng cla 'màng aih dìq, apaq ta'nhùq wì haq, ma jah 'màng aih pì wa wì haq i mòiq toq Craq ŏi ta plình, aih Baq ùh gen can mangai leq.


\par }{\SH Ranac Tajêh Da Con Caiq Chuaq
\par }
{\PP \VS{10}Bàu pulùch, pì ep broq ma dêh ŏi ta Chuaq, nhò padren wa cwìang itai da Haq.

\VS{11}Phai padon rìm ranac tajêh da Boc Plình đòiq pì jah yòng cajap, ta'blêq ca trong 'nùt da can kiac Satan.

\VS{12}Ma jah 'màng aih bèn tajêh ùh xài đòiq tajraq hlài ca chac hamac wa mahem, mahaq tajraq hlài ca wì ma wèq cwìang, 'bài cwìang thèq, wì can kiac broq càn da crŏng taneh clam clôiq 'nhòng cô, wa wì can kiac dù ŏi ta rìm nòi ta plình.

\VS{13}Taiq 'màng aih, pì phai nhàn yŏc rìm ranac tajêh da Boc Plình đòiq nui ta'blêq ta hì ngang dù, trùh jò khoi jah 'blêq rìm bìac, pì jah yòng cajap.

\VS{14}'Màng aih, ôi oh daq yòng beq, yŏc bàu joq 'nàng broq caxi càt ca'nam, yŏc bìac ta-atoq broq eo mem caxùnh achac,

\VS{15}tŏc jai padon lam 'ràng Bàu Lem da can catèm.

\VS{16}Hadai nhet i manoh lùi broq khìan, nhò 'màng aih pì men jah pupat đac rang panenh xam ùnh da kiac dù,

\VS{17}wa yŏc bìac dèch claih broq cadoh, wê chang gùm da Yiang Hadròih, aih Bàu Boc plình. 

\par }{\PP \VS{18}Xam rìm bàu waiq khàn wa bàu xìn, phai nhò Yiang Hadròih hloi hloi. 'Màng aih phai yŏc manoh rìu hmàng wa dràng cajap, waiq khàn am dìq dŏng ca mangai hadròih.

\VS{19}Hadai phai waiq khàn am ca au dìq, đòiq Chuaq am ca au bàu anoi da Haq, đòiq au i manoh tanuq anoi bàu halac halùai da Bàu Lem.

\VS{20}Taiq au cô mangai 'ràng Bàu Lem ma 'bìq càt xam caxi mem. 'Màng aih xìn waiq khàn waq ca au jah i manoh tanuq anoi hnài tiaq au khòh anoi.


\par }{\SH Bàu Hmàih Pulùch
\par }
{\PP \VS{21}Ti-chi-cò, oh daq bèn dìq jaq loq waq, mangai patìh ca Chuaq hloi hloi wèq dèh bàu, jah anoi rìm bìac da au am ca pì loq.

\VS{22}Au khoi thê haq lam đòiq pì loq ca nhèn caq ŏi 'màng leq, đòiq alòng manoh oh daq.


\par }{\PP \VS{23}Waiq xìn Boc Plình, aih Baq, wa Chuaq Jêxu Crich hnhu am ca pì manoh catèm, can loq waq wa manoh lùi.

\VS{24}Waiq xìn Boc Plình hnhu am bìac am dech ca dìq dŏng mangai loq waq Chuaq Jêxu Crich xam manoh loq waq ùh hêq. Amen!

\par }