\NormalFont\ShortTitle{Xa-cha-ri}

{\MT Xa-cha-ri

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Sech i hiniq tiaq hiniq mangai achìh, aih Xa-cha-ri, i hiniq: “Chuaq hmàng”. Bàu anoi hnài da Xa-cha-ri khoi loh jò jàn enh Diac Ba-bi-lôn broq hapŏng khoi wìh hlài dèh Diac. Bàu anoi hnài haq baxèm anoi 'noh 2 khê atìq bàu anoi baxèm da Hagai.

\par }{\IS Mangai Achìh wa Hanam Achìh:

\par }{\IP Xa-cha-ri ùh xài toq broq mangai capoch thai Boc Plình, mahaq hadai broq bìac pajàu. Haq ŏi ta wì jàn hlài trùh Juđa hanam 538 A.C. Haq broq bìac dra-adrình ca Hagai, mahaq broq hloi dùnh hanam atìq ca haq. Sech haq khoi jah achìh hanam 480 A.C.

\par }{\IS Bàu Anoi:

\par }{\IP Xa-cha-ri lo ca bìac broq hlài hnem cùh waiq. Ta bàu anoi hnài baxèm, haq pa'yèp jàn waq ca wì haq phai tamàng bàu da mangai capoch thai Boc Plình.

\par }{\IP Sech Xa-cha-ri hadai i bàc bàu anoi bìac Mêsi – aih Chuaq Jêxu Crich trùh ta crŏng taneh xam manoh paha'neq (6:12); Haq wìa chac hamac mangai (6:12; 13:7); Chuaq 'bìq blàq hlài nho yŏc 30 hliac 'bac (11:12–13); Haq 'bìq blai xam chang da Chuaq (13:7); Broq Bùa Diac (6:13; 9:9; 14:9,16); Chuaq Jêxu Crich xam can 'ngah 'ngai èh trùh ta crŏng taneh (14:4); Haq broq hlài Hnem Cùh Waiq da Boc Plình (6:12–13); Haq wèq cwìang (9:10,14); Chuaq Jêxu Crich broq loh ta crŏng taneh jah can catèm wa bìac padrŏng can (3:10; 9:9–10).

\par }{\IS Rìm 'Nat:

\par }{\IO 1. Creo ca mangai cađac dèh manoh broq tôiq:
{\IOR{1:1–6}}

\par }{\IO 2. Rahem can mahno:
{\IOR{1:7—6:8}}

\par }{\IO 3. Jôsuê pajàu ha'nhèq jah yàu calôp bùa:
{\IOR{6:9–15}}

\par }{\IO 4. Bìac rôn ca acaq wa bìac bla èh:
{\IOR{7:1—8:23}}

\par }{\IO 5. Jò Chuaq Jêxu trùh èh wa bìac blàq ca Mangai Mêsi:
{\IOR{9:1—11:17}}

\par }{\IO 6. Jò Chuaq Jêxu trùh èh wa bìac rŏt dèch hlài Chuaq Jêxu broq:
{\IOR{12:1—14:21}}

\par }{\IE \par }


\ChapOne{1}{\SH Bàu Creo Ca Mangai Cađac Dèh Manoh Broq Tôiq
\par }
{\PP \VerseOne{1}Khê 8, hanam ma 2 'nhòng Đa-ri-ut broq bùa, i bàu Chuaq doi ca Xa-cha-ri mangai capoch thai Boc Plình, con calô Bê-rê-kia, xau Iđô:


\par }{\PP \VS{2}“Chuaq dìq jaq nòih ca boc yaq pì.

\VS{3}'Màng aih ìh doi hlài ca wì haq oq: Chuaq ma wèq dìq ca 'bình plình doi: ‘Wìh hlài ta Au beq, đòiq Au jah wìh hlài ta pì,’ Chuaq ma wèq dìq ca 'bình plình doi 'màng aih.

\VS{4}Apaq tìah ca boc yaq pì, 'bài mangai capoch thai Boc plình calah nèh khoi doi ca wì haq: Chuaq ma wèq dìq ca 'bình plình doi: ‘Manàiq cađac trong dù wa bìac 'mèq da pì beq,’ mahaq wì haq ùh tamàng, ùh hèm trùh ca Au, Chuaq ma wèq dìq ca 'bình plình doi 'màng aih.

\VS{5}Aleq 'bài boc yaq pì ta leq? Wa 'bài mangai ma capoch thai Boc plình aih i rìh hloi hloi ùh?

\VS{6}Mahaq bàu doi wa ranenh Au khoi am dèh ca mangai capoch thai Au, khoi loh ca boc yaq pì, èh wì haq cađac dèh manoh broq tôiq, doi: ‘Rìm bìac Chuaq ma wèq dìq ca 'bình plình khoi pajaq hadrah nhèn, Haq khoi hadrah nhèn troq 'màng aih.’ ”


\par }{\SH Bìac Lam Ti Ngan Ca Crŏng Taneh
\par }
{\PP \VS{7}Hì 24, khê 11, aih khê Sêbat, ta hanam ma 2 da Đa-ri-ut, i bàu Chuaq doi ca mangai capoch thai Boc Plình, aih Xa-cha-ri, con calô Bê-rê-kia, xau Iđô 'màng cô:


\par }{\PP \VS{8}Jò damang au hnoq i mòiq ngai còi axêh nhum gòh yòng ta'ne 'bài long preo ŏi ta nòi thòng ha'neq, wa enh cloh ca haq i 'bài axêh gòh, axêh bùac, axêh taboc.


\par }{\PP \VS{9}Au bòch 'bình plình ma capoch tùang ca au: “Ô chuaq au, 'bài axêh cô i hiniq cleq?”

\par }{\PP Èh 'bình plình tèu: “Au jah patô ca ìh bìac aih enh doi cleq.”


\par }{\PP \VS{10}Mangai ma yòng ta 'bài long preo tèu: “Cô 'bài mangai ma Chuaq thê lam ti ngan crŏng taneh.”


\par }{\PP \VS{11}Wì ma còi axêh doi ca 'bình plình da Chuaq ma yòng ta long preo: “Nhèn khoi lam ti ngan crŏng taneh. Cô, jàp crŏng taneh dìq ŏi catèm hatenh.”


\par }{\PP \VS{12}Jò aih 'bình plình da Chuaq doi: “Waiq Chuaq ma wèq dìq ca 'bình plình, Ìh khoi nòih ca Jê-ru-sa-lem wa 'bài phôq da Juđa trùh jò leq, aih 'bài phôq Ìh khoi nòih ca wì haq 70 hanam cô?”

\VS{13}Chuaq capoch bàu lem, bàu alòng tèu hlài 'bình plình ma 'nang capoch tùang ca au.


\par }{\PP \VS{14}Èh, 'bình plình ma 'nang capoch tùang ca au, doi ca au: “Capoch ma dêh wa doi beq: Chuaq ma wèq dìq ca 'bình plình doi: ‘Au dìq jaq tarènh ca Jê-ru-sa-lem wa ca Siôn;

\VS{15}Mahaq Au ùh lem bùi ca 'bài tamoi 'nang ŏi catèm lem bùi, taiq jò Au ùh lem bùi toq 'biaq dèh ca jàn, èh wì haq bàc tam bìac nan xa.’


\par }{\PP \VS{16}“Taiq 'màng aih, Chuaq doi: ‘Au jah yŏc manoh xa-ŏch wìh hlài ta Jê-ru-sa-lem; hnem cùh waiq Au jah broq hlài ta aih, caxi wêh jah tang ta Jê-ru-sa-lem,’ Chuaq ma wèq dìq ca 'bình plình doi 'màng aih.


\par }{\PP \VS{17}“Doi mòiq yàng hòm bàu cô beq: Chuaq ma wèq dìq ca 'bình plình doi: ‘ 'Bài phôq da Au bình halùih cùng hang, Boc Plình alòng Siôn wa ràih Jê-ru-sa-lem.’ ”


\par }{\PP \VS{18}Hi khoi au 'ngoc ngan hnoq i pôn toq aki,

\VS{19}Au bòch 'bình plình ma 'nang capoch tùang ca au: “ 'Bài cô cah cleq?”

\par }{\PP Haq tèu au: “Aih 'bài aki khoi broq haprah hapriang ca Juđa, Is-ra-ên, wa Jê-ru-sa-lem.”


\par }{\PP \VS{20}Atìq hòm, Chuaq am au hnoq pôn ngai thòq atèm;


\par }{\PP \VS{21}Èh au bòch: “ 'Bài mangai cô trùh broq cleq?”

\par }{\PP Haq tèu au: “Aih 'bài aki broq haprah hapriang ca Juđa, trùh 'mòi ùh i ca mangai leq jah 'ngoc gàu; mahaq 'bài mangai cô trùh broq wì aih crè wa hwenh ca'nìh đac aki da 'bài Diac aih, aih 'bài Diac khoi hnhè aki tajraq hlài ca Juđa đòiq broq ca haq haprah hapriang.”




\par }\Chap{2}{\SH Boc Plình Hanò Am Ca Siôn
\par }
{\PP \VerseOne{1}Au 'ngoc ngan hòm; tau, hnoq mòiq ngai wê caxi wêh ta tì.


\par }{\PP \VS{2}Au bòch mangai aih: “Ìh lam ta leq?”

\par }{\PP Haq tèu au: “Au lam wêh Jê-ru-sa-lem, đòiq ngan pah dagat wa pah dayôh haq toq leq.”


\par }{\PP \VS{3}Cô, 'bình plình ma 'nang capoch ca au loh lam, i mòiq toq 'bình plình 'noiq loh đìh haq,

\VS{4}wa thê haq: “Cadàu tiaq wa doi ca mangai radam tau: ‘Jê-ru-sa-lem jah tìah 'màng ca phôq ùh i ca panàt dudan, taiq i bàc mangai ŏi wa 'bài ngè aban ŏi ta aih.’

\VS{5}Chuaq doi: ‘Ma jah 'màng aih Au jah broq panàt xam ùnh dudan ca haq, wa broq bìac 'ngah 'ngai ŏi ta'ne haq.’ ”


\par }{\PP \VS{6}Chuaq doi: “Aleq! Pì khòh renh lam mot claih khoi ca taneh pah 'ngeo ca mat mahì loh, ma jah 'màng aih Au khoi rai pì tìah ca cayeo pôn pah enh ca'nàm plình.


\par }{\PP \VS{7}“Ô Siôn wa 'bài mangai ŏi ta Ba-bi-lôn, lam mot beq!”

\VS{8}Cô bàu Chuaq ma wèq dìq ca 'bình plình doi: “Atìq ca bìac 'ngah 'ngai, Haq thê au trùh ta 'bài Diac ma loq tablah ca pì, doi: ‘Cabô troq pì, aih tìah ca khoi troq clong mat Haq.’

\VS{9}Cô, au hnhè tì ta wì haq, wì haq jah broq hanùm ca hapŏng cla wì haq; 'màng aih pì jah loq Chuaq ma wèq dìq ca 'bình plình khoi thê au trùh.


\par }{\PP \VS{10}“Ô con adrùh Siôn, calêu wa lem bùi beq. Cô, Au 'nang trùh, wa Au jah ŏi ta'ne pì,” Chuaq doi 'màng aih.

\VS{11}“Ta hì aih, jah i bàc Diac iu tiaq Chuaq, jah wìa jàn Au; Au jah ŏi ta'ne pì, pì jah loq Chuaq ma wèq dìq ca 'bình plình khoi thê au trùh ta pì.

\VS{12}Chuaq nhàn Juđa broq cùng hang Haq ta taneh hadròih, wa Haq ràih hòm Jê-ru-sa-lem.

\VS{13}Rìm ngai àt hatenh ŏi jang ngìa Chuaq, ma jah 'màng aih Haq khoi yòng gòm ta nòi hadròih da Haq.”




\par }\Chap{3}{\SH Jôsuê Pajàu Ha'nhèq
\par }
{\PP \VerseOne{1}Khoi èh, 'bình plình am ca au ngan hnoq pajàu ha'nhèq Jôsuê yòng ŏi jang ngìa 'bình plình da Chuaq, wa kiac Satan yòng pah 'ma đòiq kìan haq.

\VS{2}Chuaq doi ca kiac Satan: “Ô Satan, waiq Chuaq lech ca gè; joq 'nàng, waiq Chuaq Haq ma khoi ràih Jê-ru-sa-lem lech ca gè. Ma ùh xài mangai cô raq catŏch ùnh 'nang cheo èh jah dŏih đac enh tanùh 'mòh?”


\par }{\PP \VS{3}Jò aih Jôsuê caxùnh eo amùa, yòng jang ngìa 'bình plình.

\VS{4}'Bình plình capoch bàu doi ca mangai ŏi yòng jang ngìa haq: “Lêh đac eo amùa khoi ca haq beq.”

\par }{\PP Doi hòm: “Ngan cô Au khoi yŏc đac tôiq lôi da ìh, wa Au jah caxùnh òn ca ìh eo hreo lem.”


\par }{\PP \VS{5}Au tajòi 'mòi doi: “Pacôi cadoh lem hreo ta gàu haq beq.” Èh wì pacôi cadoh lem hreo ta gàu haq wa caxùnh da haq eo yôh; 'Bình plình Chuaq yòng ti aih.


\par }{\PP \VS{6}'Bình plình da Chuaq pariaq hnài Jôsuê:

\VS{7}“Chuaq ma wèq dìq ca 'bình plình doi: ‘Tàng ìh cadiang lam ta trong Au, iu bàu Au thê, èh ìh jah wèq cwìang ta hnem Au, wa wèq xàn Au; wa Au am ca ìh jah mùt ta 'bài 'bình plình ma yòng jang ngìa Au.


\par }{\SH Long Hamenh
\par }
{\PP \VS{8}“ ‘Ô pajàu càn Jôsuê, ìh wa 'bài bua ìh ma 'nang ha'ngui jang ngìa ìh, tamàng oq! Ma jah 'màng aih ìh wa wì haq aih broq alìah, taiq Au padon 'ràng am dèh Hapŏng da Au, Haq aih Hamenh Long.

\VS{9}Ma jah 'màng aih cô, cato hmu ma Au đòiq ŏi jang ngìa Jôsuê, aih mòiq cato hmu i tapèh toq mat. Au choh achìh chù ta aih wa baxŏng bìac ngang dù khoi ca crŏng taneh cô trom mòiq hì.’ Chuaq ma wèq dìq ca 'bình plình doi 'màng aih.


\par }{\PP \VS{10}“Chuaq ma wèq dìq ca 'bình plình doi: ‘Ta hì aih, rìm ngai ta pì dìq jah akhen dèh ca mangai haten thia ha'ngui ti yàp long nho wa long pŏc pì.’ ”




\par }\Chap{4}{\SH Jrang Đen Wang Wa Long Ôliu
\par }
{\PP \VerseOne{1}Khoi èh, 'bình plình wìh hlài ta au, padrìu au, 'màng ca mangai ŏi cùi i wì padrìu thê rìu.


\par }{\PP \VS{2}Haq doi ca au: “Ìh hnoq cleq?”

\par }{\PP Au tèu: “Au hnoq mòiq jrang đen broq xam wang, wa mòiq abôq dàu ti bôi; dudan ca mòiq abôq aih i tapèh toq đen, wa ta mòiq toq đen aih i tapèh toq tìm đen.

\VS{3}Ŏi pah kenh i baiq toq long ôliu, mòiq toq ŏi pah 'ma, mòiq toq ŏi pah 'ngeo.”


\par }{\PP \VS{4}Jò aih au bòch 'bình plình ma 'nang capoch tùang ca au: “Ôi chuaq, bìac cô enh doi cleq?”


\par }{\PP \VS{5}'Bình plình aih tèu bàu au doi: “Ìh ùh 'nì bìac cô enh doi cleq 'mòh?” Au tèu: “Ôi chuaq, au ùh 'nì.”


\par }{\PP \VS{6}'Bình plình doi: “Cô bàu Chuaq doi ca Xô-rô-ba-bên: ‘Ùh xài nhò can dêh, hadai ùh xài nhò wèq cwìang, mahaq nhò Yiang Au,’ Chuaq ma wèq dìq ca 'bình plình doi 'màng aih.


\par }{\PP \VS{7}“Ô wang càn, ìh cah cleq? Ŏi jang ngìa Xô-rô-ba-bên ìh jah wìa đùng tamang. Haq jah 'noh dèh hmu xèm loh ta'ne bàu breo doi: ‘xôq ramŏt! xôq ramŏt!’ ”


\par }{\PP \VS{8}Èh hòm i bàu Chuaq doi ca au:

\VS{9}“Tì Xô-rô-ba-bên khoi broq xèm hnem cô, èh tì haq jah broq gêh. Ìh jah loq Chuaq ma wèq dìq ca 'bình plình khoi thê au trùh ta pì.


\par }{\PP \VS{10}“Ma jah 'màng aih cabô ma ngan 'yoh bìac ta hì baxèm jah lem bùi jò hnoq caxi wêh ta tì Xô-rô-ba-bên. Tapèh toq đen aih mat Chuaq ngan jàp ta crŏng taneh.”


\par }{\PP \VS{11}Èh au bòch 'bình plình: “Baiq toq long ôliu ŏi pah 'ma wa pah 'ngeo ca đen aih enh anoi cleq?”


\par }{\PP \VS{12}Au bòch hòm yàng baiq: “I baiq hamenh long ôliu ŏi hatìa ca baiq toq clŏng ùc dàu broq xam wang, i dàu wang hoch loh, aih anoi bìac cleq?”


\par }{\PP \VS{13}'Bình plình tèu hlài au: “Ìh ùh 'nì bìac aih enh doi cleq 'mòh?”

\par }{\PP Au tèu: “Ôi Chuaq, au ùh 'nì.”


\par }{\PP \VS{14}Èh haq tèu: “Aih baiq ngai 'nang chìuq xùt dàu, yòng patìh ca Chuaq da crŏng taneh.”




\par }\Chap{5}{\SH Xom Jàiq Loq Pan
\par }
{\PP \VerseOne{1}Khoi èh, au 'ngoc ngan hnoq mòiq xom jàiq 'nang pan.


\par }{\PP \VS{2}'Bình plình bòch au: “Ìh hnoq cleq?” Au tèu: “Au hnoq mòiq xom jàiq 'nang pan, dang yôh 20 hagat, dang gat 10 hagat.”


\par }{\PP \VS{3}Èh 'bình plình tèu au: “Xom jàiq aih wê bàu waiq hanip khoi 'noh jàp ta crŏng taneh; ma jah 'màng aih cabô broq tôiq atùng ep 'bìq jêh đac tiaq chù khoi achìh calep pah cô da xom jàiq; cabô pachac 'nùt hadai jêh đac tiaq chù khoi achìh pah ma tau da calep jàiq.

\VS{4}Chuaq ma wèq dìq ca 'bình plình doi: ‘Au thê xom jàiq cô loh lam, haq mùt ta hnem da mangai atùng, wa hnem da mangai ma patô hiniq Au pachac 'nùt; èh haq ŏi ta hnem mangai aih wa bùh cheo đac hnem aih xam long wa hmu.’ ”


\par }{\PP \VS{5}'Bình plình ma capoch tùang ca au loh lam, hi khoi doi ca au: “Manàiq 'ngoc ngan ngè ma 'nang lam trùh tau ca cleq beq.”


\par }{\PP \VS{6}Au bòch: “Aih cleq?”

\par }{\PP 'Bình plình tèu: “Aih mòiq toq cađap tŏng 'mau 'nang lam trùh.” 'Bình plình doi hòm: “Aih đòiq tŏng tôiq lôi mangai jàn jàp ta crŏng taneh.”


\par }{\PP \VS{7}Khoi èh, au hnoq mòiq calàp xam tanàm đang tadèch, wa mòiq ngai gu cadrì ha'ngui ta cađap.

\VS{8}'Bình plình doi: “Aih bìac ngang dù!” Hi khoi 'bình plình hwenh mangai gu cadrì aih 'mùt ta'ne cađap, wa ca'nìh hlài calàp xam tanàm ti ngah cađap.


\par }{\PP \VS{9}Au 'ngoc ngan hòm, cô au hnoq baiq ngai gu cadrì pan trùh, hlìa dèh panan ta cayeo, panan wa tìah ca panan cli coc; wa haq dèch cađap aih ŏi ta'ne plình wa taneh.


\par }{\PP \VS{10}Au bòch 'bình plình ma capoch tùang ca au: “Wa haq 'ràng cađap lam ta leq?”


\par }{\PP \VS{11}'Bình plình tèu au: “ 'Ràng haq ta taneh Sina đòiq broq hnem ca haq. Jò broq hi gêh, èh 'mùt đòiq haq ŏi ta mòiq xèm da haq.”




\par }\Chap{6}{\SH Pôn Xê Axêh
\par }
{\PP \VerseOne{1}Au 'ngoc mat blèch ngan, wa ngan hnoq cô, i pôn toq xê axêh loh enh ta'ne baiq toq wang; baiq toq wang aih xam đùng.

\VS{2}Xê axêh ma mòiq i 'bài axêh gòh dùng; Xê axêh ma baiq, i axêh gam dùng;

\VS{3}Xê axêh ma piq i axêh taboc; xê ma pôn i axêh bùac clep.

\VS{4}Èh au bòch 'bình plình ma capoch tùang ca au: “Ôi chuaq, 'bài ngè aih enh doi cleq?”


\par }{\PP \VS{5}'Bình plình tèu au: “Aih pôn toq yiang enh Diac Plình ma yòng enh ngìa ca Chuaq da crŏng taneh. Wì haq loh enh pôn pah da plình đòiq broq bìac Haq.

\VS{6}'Bài xê axêh gam ma dùi lam trùh pah 'ngeo da mat mahì loh; xê axêh taboc lam tiaq atìq ca wì haq. Xê axêh bùac clep clŏc lam pah 'ma ca mat mahì loh.”


\par }{\PP \VS{7}Atìq ca aih 'bài axêh tadêh loh, wì dìq ca manoh enh lam jàp ta crŏng taneh. 'Bình plình doi: “Lam beq, lam ti ngan jàp ta crŏng taneh beq!” 'Màng aih wì haq lam ti ngan jàp ta crŏng taneh.


\par }{\PP \VS{8}Khoi èh, Chuaq creo ca au doi: “Cô 'bài axêh loh trùh pah 'ngeo ca mat mahì loh, khoi baxùai ca can nòih xrông Au ŏi pah 'ngeo ca mat mahì loh.”


\par }{\SH Cadoh Bùa Alìah
\par }
{\PP \VS{9}I bàu da Chuaq hadai doi ca au:

\VS{10}“Ìh nhàn yŏc 'bac wa wang enh 'bài mangai ŏi tù hlài enh Henđai, enh Tô-bi-ja, enh Jê-đai-ah; ta hì aih ìh lam trùh ta hnem Jôsia, con Sô-phô-ni, ma khoi hlài enh Ba-bi-lôn trùh beq.

\VS{11}Ìh yŏc 'bac wa wang aih lam broq calôp 'bang tìang, khoi èh pacôi ti gàu pajàu Jôsuê, con calô Jô-xa-đac.

\VS{12}Ìh doi ca haq: ‘Chuaq ma wèq dìq ca 'bình plình doi: Cô, i mòiq ngai calô hiniq haq Hamenh, Haq plôh tŏc dèh enh nòi; mangai aih jah broq hnem cùh waiq Chuaq.

\VS{13}Haq raq broq hnem cùh waiq Chuaq; Haq jah padèch, ha'ngui wèq cwìang ta gèq Haq. 'Màng aih Haq jah broq Pajàu ŏi ta gèq dađeh; èh baiq bìac broq aih, bìac broq Bùa wa bìac broq Pajàu, jah hatroq ca dabau.’

\VS{14}Mahaq cadoh Bùa jah đòiq hlài ta hnem cùh waiq Chuaq tìah ca ngè đòiq bahmàng hlài ca Hêlem, Tô-bi-ja, Jê-đai-ah, wa Hên, con calô da Sô-phô-ni.

\VS{15}'Bài mangai ŏi hangai jah trùh wiang broq hnem cùh waiq Chuaq; wa pì jah loq Chuaq ma wèq dìq ca 'bình plình khoi thê au trùh ta pì; tàng pì dìq dèh ca manoh iu tiaq bàu Chuaq Boc Plình pì, èh bìac aih jah loh.”




\par }\Chap{7}{\SH Manoh Tìah Ca Cwet
\par }
{\PP \VerseOne{1}Hanam ma pôn ta 'nhòng Đa-ri-ut tŏc broq bùa, hì 4 khê 9, aih khê Kitlêu, i bàu Chuaq doi ca Xa-cha-ri.

\VS{2}Jò aih 'bài mangai ŏi ta phôq Bêtên khoi thê Sa-rêt-se, Rêgem Mêlec wa 'bài mangai ma tiaq wì haq, đòiq waiq xìn Chuaq.

\VS{3}Wì haq bòch 'bài pajàu da hnem Chuaq ma wèq dìq ca 'bình plình, wa 'bài mangai capoch thai Boc Plình: “Nhèn i khòh hmoi wa lah crài dađeh rôn ca acaq ta khê padam troi nhèn khoi broq yôt bàc hanam adroi ùh?”


\par }{\PP \VS{4}Jò aih i bàu da Chuaq ma wèq dìq ca 'bình plình doi ca au:

\VS{5}“Doi dìq ca mangai jàn ta Taneh Diac wa 'bài pajàu: ‘Pì rôn ca acaq wa hmoi ta khê 5 wa khê 7 khoi 70 hanam cô, i joq taiq hiniq Au, ma pì rôn ca acaq ùh?

\VS{6}Jò pì ôq wa caq, ma ùh xài taiq cla pì caq, ôq 'mòh?

\VS{7}Aih ma ùh xài bàu Chuaq khoi nhò mangai capoch thai Boc plình 'nhòng adroi anoi 'noh 'mòh? Jò Jê-ru-sa-lem wa 'bài phôq ma ŏi dudan ca Jê-ru-sa-lem ŏi raq jah padrŏng, wa jò gùng pah 'ma ca mat mahì loh wa đùng tamang ŏi raq i jàn ŏi 'mòh?’ ”


\par }{\PP \VS{8}Khoi èh, i bàu da Chuaq doi ca Xa-cha-ri:

\VS{9}“ 'Màng aih, Chuaq ma wèq dìq ca 'bình plình doi: ‘Broq bìac leq ma joq 'nàng lem jang beq, mangai leq hadai phai pa'noh bìac loq xa-ŏch ca dabau;

\VS{10}Apaq padit padiang mangai hadrô, mangai lac, mangai ŏi đò, wa mangai pa, hadai paq i cabô i bìac dù ta manoh tajraq hlài dèh ca oh daq.’


\par }{\PP \VS{11}“Mahaq wì ùh chìuq tamàng, tablàq hlài, wa bàng đac don.

\VS{12}Manoh wì haq cadoq tìah ca hmu cwet, ùh tamàng ranenh wa bàu hnài ma Chuaq ma wèq dìq ca 'bình plình khoi thê wì mangai capoch thai Haq 'nhòng adroi anoi hlài, taiq 'màng aih can nòih da Chuaq ùc 'noh enh 'nhèq ca wì haq.


\par }{\PP \VS{13}“ ‘Jò Au creo, wì haq ùh tamàng, èh jò wì haq creo, Au hadai ùh tamàng,’ Chuaq ma wèq dìq ca 'bình plình doi 'màng aih.

\VS{14}‘Au broq ca wì haq haprah hapriang tìah ca cayeo dêh hlôi jàp ta 'bài Diac ma wì haq 'nhòq lah loq; 'màng aih taneh loh ca wang wê atìq ca wì haq, trùh 'mòi ùh i cabô lam trùh; taiq wì haq khoi broq ca taneh lem bùi loh ca wang wê.’ ”




\par }\Chap{8}{\SH Bìac Catèm Wa Padrŏng Can 'Nang Trùh Ta Siôn
\par }
{\PP \VerseOne{1}Èh hòm i bàu da Chuaq ma wèq dìq ca 'bình plình doi ca au:


\par }{\PP \VS{2}Chuaq ma wèq dìq ca 'bình plình doi: “Au khoi tarènh ca Siôn mòiq can tarènh càn, au khoi tarènh càn taiq au loq waq ca haq.”


\par }{\PP \VS{3}Chuaq doi: “Au khoi hlài ta Siôn, Au jah ŏi ta Jê-ru-sa-lem; Jê-ru-sa-lem jah creo Phôq Bàu Joq 'Nàng; bôi wang da Chuaq ma wèq dìq ca 'bình plình jah creo wang hadròih.”


\par }{\PP \VS{4}Chuaq ma wèq dìq ca 'bình plình doi: “Ta phôq Jê-ru-sa-lem jah i 'bài boc craq, yaq craq cadop long canhra nòi tì lam ti trong, taiq hanam khoi bàc.

\VS{5}'Bài trong ta phôq jah bình 'bài con 'yoh calô con 'yoh cadrì bùi lem pagôq ta aih.”


\par }{\PP \VS{6}Chuaq ma wèq dìq ca 'bình plình doi: “Ta 'bài hì aih, 'nhac ca bìac aih ngan tìah xa ca jah i ca jàn ma ŏi xrong cô, mahaq ca Au ùh bìac cleq xa? Chuaq ma wèq dìq ca 'bình plình doi 'màng aih.”


\par }{\PP \VS{7}Chuaq ma wèq dìq ca 'bình plình doi: “Cô, Au jah dèch claih dèh jàn Au enh pah mat mahì loh wa enh pah mat mahì mùt,

\VS{8}wa 'ràng wì haq hlài; wì haq jah ŏi ta Jê-ru-sa-lem, broq jàn Au; Au jah broq Boc Plình wì haq, Boc Plình ta bàu joq 'nàng wa ta-atoq.”


\par }{\PP \VS{9}Chuaq ma wèq dìq ca 'bình plình doi: “Pì mangai khoi jah tàng bàu aih enh hacùng 'bài mangai capoch thai Boc Plình ta hì xèm hnem cùh waiq da Chuaq ma wèq dìq ca 'bình plình khoi jah broq, đòiq hnem cùh waiq jah broq gêh.

\VS{10}Ma jah 'màng aih adroi ca hì aih mangai wa ngè aban dìq ùh jah nhàn dèh 'bac abroq; ti trong lam ùh jah catèm, taiq mangai git, èh Au khoi broq rìm ngai tajraq hlài ca dabau.

\VS{11}Mahaq manàiq, Au pi tabroq ca jàn cô troi adroi nèh.” Chuaq ma wèq dìq ca 'bình plình doi 'màng aih.


\par }{\PP \VS{12}Ma jah 'màng aih ŏi ta aih jah i catèm am ca pliang adrech; long nho loh plì, taneh loh dahwèq, 'bài lòp plình ùc 'noh diac ngom; Au am ca 'bài mangai ma ŏi xrong hlài da jàn cô dìq bìac aih wìa xôxech.

\VS{13}Ô mangai Juđa wa mangai hnem Is-ra-ên, tìah ca pì adroi khoi wìa bàu waiq hanip ta 'bài diac 'noiq 'màng leq, èh Au dèch pì wa broq pì wìa can xôq ramŏt 'màng aih dìq. Pì paq crè, mahaq 'noh dèh tì broq beq!


\par }{\PP \VS{14}Ma jah 'màng aih Chuaq ma wèq dìq ca 'bình plình doi: “Au khoi tình ca baxa pì, jò boc yaq pì broq ca Au nòih, Au ùh rachàuq dèh manoh, Chuaq ma wèq dìq ca 'bình plình doi 'màng aih.

\VS{15}èh hì cô hadai 'màng aih, Au khoi tình ca am xôq ramŏt ca Jê-ru-sa-lem wa ca hnem Juđa; pì paq crè!

\VS{16}Cô bìac pì ep broq: Phai capoch bàu joq 'nàng ca dabau beq; ta hnem hadrah phai hadrah xam bàu joq 'nàng, đòiq i can catèm oq.

\VS{17}Paq i manoh tình broq bìac dù ca mangai 'noiq oq; wa paq enh pachac 'nùt, taiq aih bìac Au dìq jaq git,” Chuaq doi 'màng aih.


\par }{\PP \VS{18}I bàu Chuaq ma wèq dìq ca 'bình plình doi hòm ca au.


\par }{\PP \VS{19}Chuaq ma wèq dìq ca 'bình plình doi: “ 'Bài hì rôn ca caq ta khê 4, khê 5, khê 7 wa khê 10 aih jah wìa hì lè lem bùi càn caiq, wa 'bài hì pagôq bùi ca hnem Juđa. 'Màng aih pì nhet loq waq ca bàu joq 'nàng wa can catèm oq.”


\par }{\PP \VS{20}Chuaq ma wèq dìq ca 'bình plình doi: “Jah i bàc tamoi wa bàc jàn enh phôq 'noiq lam trùh hòm.

\VS{21}Jàn phôq cô lam trùh ta phôq 'noiq, doi: ‘Bèn lam ma renh beq, đòiq xìn xôq ramŏt Chuaq, wa chaq glàm Chuaq ma wèq dìq ca 'bình plình; au hadai lam.’

\VS{22}'Màng aih i bàc jàn, bàc Diac càn dêh lam trùh Jê-ru-sa-lem đòiq chaq glàm Chuaq ma wèq dìq ca 'bình plình, đòiq xìn xôq ramŏt Chuaq.”


\par }{\PP \VS{23}Chuaq ma wèq dìq ca 'bình plình doi: “Ta 'bài hì aih, jah i 10 ngai ŏi ta 10 Diac crài ca dabau, dùng ha'mai eo da mòiq ngai mangai Yothaiq, wì doi: ‘Nhèn lam ti ìh, ma jah 'màng aih nhèn tàng doi Boc Plình ŏi ti pì.’ ”




\par }\Chap{9}{\SH Bàu Doi Adroi Tajraq Hlài Ca Diac Haten Hatìa
\par }
{\Q \VerseOne{1}Cô bàu Chuaq doi adroi bìac tajraq hlài ca Hađrac,

\par }{\QB wa Đamat;

\par }{\Q ma jah 'màng aih rìm ngai ta crŏng taneh wa hadròng hadrech Is-ra-ên

\par }{\QB dìq 'ngoc ngan 'nah ta Chuaq, ngan Haq broq 'màng leq.


\par }{\Q \VS{2}Bàu cô doi ca Hamat,

\par }{\QB aih mòiq phôq ŏi haten ca Tirò, Siđôn,

\par }{\QB 'nhac ca mangai ta phôq cô dìq lem jang.


\par }{\Q \VS{3}Tirò khoi broq ca dađeh pagia lì dìq jaq gao gình,

\par }{\QB wa gop đòiq ca dađeh 'bac 'màng ca blo taneh,

\par }{\QB wang 'màng ca tràp ti trong.


\par }{\Q \VS{4}Cô, Chuaq yŏc dìq cùng hang da haq,

\par }{\QB hwenh ca'nìh đac ta diac raxìq,

\par }{\QB cla haq jah 'bìq bùh đac ta ùnh.


\par }{\Q \VS{5}Hnoq 'màng aih Ach-ca-lôn yùq crè;

\par }{\QB Gaxa jah jìq ta manoh, Ecrôn hadai,

\par }{\QB bìac ngèh gòm da haq khoi hnhung;

\par }{\Q Gaxa pi i ca bùa

\par }{\QB Ach-ca-lôn pi i ca jàn.


\par }{\Q \VS{6}Mòiq lù jàn alôn jah ŏi ta Achđôt;

\par }{\QB Au pŏt đac bìac loq catèh da mangai Phi-li-tin.


\par }{\Q \VS{7}Au xùt đac mahem hreo ca hacùng wì haq,

\par }{\QB dŏih đac dahwèq caq ramòt khoi enh hanenh haq;

\par }{\Q èh 'bài mangai ma ŏi xrong hlài da wì haq jah wìa jàn da Boc plình bèn;

\par }{\QB wì haq jah tìah ca mòiq hadròng hadrech da Juđa;

\par }{\QB Ecrôn jah tìah ca mangai Jê-bu-xit.


\par }{\Q \VS{8}Au broq traiq dudan đòiq wèq hnem Au,

\par }{\QB jah ngan wèq mangai lam hlài.

\par }{\Q Mangai enh padit padiang pi jah tabroq ca jàn Au,

\par }{\QB taiq Au khoi ngan wì haq xam mat Au.


\par }{\BB \par }
{\Q \VS{9}Ô con adrùh Siôn, lem bùi beq!

\par }{\QB Ô con adrùh Jê-ru-sa-lem, dêh bàu lem bùi beq!

\par }{\Q Cô, bùa ìh trùh ta ìh,

\par }{\QB Haq ta-atoq wa am bìac dèch claih,

\par }{\Q paha'neq dađeh còi lùa con,

\par }{\QB aih con da lùa can.


\par }{\Q \VS{10}Au jêh đac xê axêh da Ep-ra-im

\par }{\QB wa axêh da Jê-ru-sa-lem;

\par }{\Q panenh đòiq tajêh poh hadai 'bìq goh đac;

\par }{\QB Bùa cô jah anoi 'noh bìac catèm ca rìm jàn;

\par }{\Q Haq jah wèq cwìang enh diac raxìq cô trùh diac raxìq tau,

\par }{\QB enh cròng diac U-phra-tê trùh nòi lùch da crŏng taneh.


\par }{\SH Juđa Wa Ep-ra-im Jah Dèch Claih
\par }
{\Q \VS{11}Mahaq ca ìh, taiq Au khoi wêh jao ca ìh xam mahem,

\par }{\QB dài Au ca'naih 'bài mangai da ìh ma 'bìq clêh, loh khoi enh hàm ùh i ca diac.


\par }{\Q \VS{12}Ô 'bài mangai 'bìq clêh, mahaq ŏi i nòi ngèh gòm, pì wìh hlài nòi đôn hanình beq;

\par }{\QB hì cô raq, Au doi Au am hlài da pì xôq ramŏt baiq phàn yi hnao ca bìac nan xa.


\par }{\Q \VS{13}Au hyot Juđa tìah ca panenh,

\par }{\QB Ep-ra-im tìah ca rang haq.

\par }{\Q Ô Siôn, Au parông con caiq da ìh tajraq hlài ca con caiq Hilap,

\par }{\QB Au broq ca Siôn wìa pla chang da mangai dêh tanuq.


\par }{\BB \par }
{\PP \VS{14}Jò aih Chuaq jah pa'noh dađeh ca jàn da Haq hnoq,

\par }{\QB rang panenh Haq cadàu tìah ca camlet;

\par }{\Q Chuaq Boc Plình hlôi taliaq wa lam ti cayeo dêh pah 'ma ca mat mahì loh.


\par }{\QB \VS{15}Chuaq ma wèq dìq ca 'bình plình jah wèq ban wì haq,

\par }{\Q wì haq jah caq panàc wa jôiq nunit đac 'bài hmu

\par }{\QB đòiq penh xam panenh penh hmu;

\par }{\Q wì haq ôq caq wa broq awàn tìah ca mangai bù,

\par }{\QB wa jah bình halùih tìah ca doi chê,

\par }{\QB jah ta-ùc diac tìah ca 'bài mùm ca'bŏng tadreo.


\par }{\PP \VS{16}Ta hì aih, Chuaq Boc Plình da wì haq jah

\par }{\QB dŏih dèh jàn Haq tìah ca calùh trìu;

\par }{\Q wì haq jah xreo 'ngah ta crŏng taneh

\par }{\QB tìah ca 'bài pliang hmu ngŏc canaq 'bac ma đòiq ti cadoh bùa.


\par }{\PP \VS{17}Joq 'nàng, rìm bìac lem lình dìq jaq!

\par }{\QB 'Mau broq ca gu radam tŏc tam padren

\par }{\QB wa alac nho neo broq ca gu adrùh lem bùi.




\par }\Chap{10}{\SH Chuaq Jah Am Xôq Ramŏt Ca Juđa Wa Ep-ra-im
\par }
{\Q \VerseOne{1}Waiq xìn Chuaq am mè jò padrang,

\par }{\QB Chuaq ma broq loh camlet,

\par }{\Q Haq jah am mè bình halùih,

\par }{\QB mangai leq ji i cachiq caq ŏi ta đùng tamang.


\par }{\Q \VS{2}Ma jah 'màng aih dua 'mù toq capoch bìac amòng,

\par }{\QB 'bài pajàu toq hnoq bìac lìq làn đòiq 'nùt;

\par }{\Q wì anoi 'noh bìac apô 'nùt,

\par }{\QB capoch bàu alòng ùh i ca lòiq cleq.

\par }{\QB Taiq 'màng aih jàn Au lam lac

\par }{\QB tìah ca con trìu xalep taiq ùh i ca mangai ban.


\par }{\BB \par }
{\Q \VS{3}Can nòih Au khoi plôh tŏc tajraq ca 'bài mangai ban.

\par }{\QB Au baxa 'bài mangai wèq cwìang;

\par }{\Q taiq Chuaq ma wèq dìq ca 'bình plình khoi trùh hmàih ca calùh trìu Haq,

\par }{\QB aih mangai Juđa;

\par }{\QB wa broq wì haq tìah ca axêh tadêh loh nòi tajêh poh.


\par }{\Q \VS{4}Enh hnem Juđa jah loh hmu xèm da mùm hnem,

\par }{\QB enh wì haq jah loh long cŏc traiq,

\par }{\Q enh wì haq jah loh panenh tajêh,

\par }{\QB wa enh wì haq jah loh 'bài mangai wèq cwìang.


\par }{\Q \VS{5}Wì haq jah wìa 'bài mangai dêh tanuq,

\par }{\QB jôiq len lình 'noiq ta nòi tajêh poh tìah ca jôiq tràp ti trong.

\par }{\Q Wì haq jah yòng tajêh ma jah 'màng aih Chuaq ŏi ti wì haq,

\par }{\QB 'bài mangai còi axêh jah camaih.


\par }{\BB \par }
{\Q \VS{6}Au broq ca hnem Juđa jah dêh,

\par }{\QB wa dèch dŏih mangai hnem Jôsep.

\par }{\Q Au 'ràng wì haq hlài,

\par }{\QB taiq Au xa-ŏch ca wì haq;

\par }{\Q wì haq jah

\par }{\QB tìah ca mangai 'nhòq lah 'bìq Au cađac,

\par }{\Q taiq Au Chuaq Boc Plình wì haq,

\par }{\QB jah rùp bàu ca wì haq dang xìn.


\par }{\Q \VS{7}Ep-ra-im jah tìah ca mangai dêh tanuq;

\par }{\QB manoh wì haq lem bùi tìah ca jò ôq alac nho;

\par }{\Q con caiq wì haq jah hnoq wa lem bùi;

\par }{\QB manoh wì haq jah lem bùi ta Chuaq.


\par }{\Q \VS{8}Au hlôi ken

\par }{\QB đòiq tagop yŏc wì haq,

\par }{\Q ma jah 'màng aih Au khoi rŏt hlài wì haq;

\par }{\QB wa wì haq jah bàc tam troi calah nèh.


\par }{\Q \VS{9}Au jah rai wì haq ta 'bài jàn 'noiq,

\par }{\QB wì haq ŏi ta 'bài Diac hangai jah hmàng hlài ca Au;

\par }{\QB wì haq ban dèh con caiq hi càn wa wìh hlài.


\par }{\Q \VS{10}Au jah 'ràng ahlài wì haq enh taneh Diac Aicàp,

\par }{\QB gop hlài wì haq enh A-si-ri,

\par }{\Q 'nong wì haq mùt ta Ga-la-at wa Liban

\par }{\QB trùh 'mòi ùh 'noh nòi ŏi.


\par }{\Q \VS{11}Wì haq cwa diac raxìq xalep.

\par }{\QB Haq broq rabùh diac raxìq loh ca hatenh;

\par }{\QB dìq ca nòi jrùq da diac Ninh loh ca xŏt;

\par }{\Q bìac catèh da A-si-ri 'bìq tacro,

\par }{\QB long wèq cwìang da Aicàp jah hnhung đac.


\par }{\Q \VS{12}Au jah broq ca wì haq dêh ta Chuaq,

\par }{\QB wa wì haq jah lam hlài ta hiniq Haq,


\par }{\QR Chuaq doi 'màng aih.



\par }\Chap{11}{\SH Calùh Trìu 'Bìq Raliang Đac
\par }
{\PP \VerseOne{1}Ô Liban, pèh 'bài 'màng beq,

\par }{\QB am ùnh cheo long hùang nam da ìh beq!


\par }{\PP \VS{2}Ô long 'bat, cachech creo beq! Taiq long hùang nam khoi tacro,

\par }{\QB 'bài long lem khoi 'bìq raliang.

\par }{\Q Ô long rayai ŏi ta Basan, creo beq,

\par }{\QB taiq rôm cadràng khoi 'bìq coh đac.


\par }{\Q \VS{3}I bàu hmoi rayoih da 'bài mangai ban trìu!

\par }{\QB Taiq bìac 'ngah 'ngai da wì haq khoi 'bìq raliang;

\par }{\Q I bàu grenh da baco hlari ŏi thì!

\par }{\QB Ma jah 'màng aih rôm wang da Jôđan khoi 'bìq raliang đac.


\par }{\BB \par }
{\PP \VS{4}Chuaq Boc Plình da au, doi: “Ìh ban calùh trìu khoi padon 'ràng trùh ta nòi broq jam beq.

\VS{5}'Bài mangai rŏt trìu wì 'ràng trìu lam broq jam mahaq ùh 'bìq ta'mòq tôiq cleq; phàn mangai tech èh doi: ‘Manè pôi Chuaq, taiq au khoi padrŏng can!’ 'Bài mangai ma ban trìu ùh i toq xìt manoh xa-ŏch ca trìu.”

\VS{6}Chuaq doi: “Joq 'nàng Au ùh xa-ŏch ca jàn ta taneh cô hòm. Mahaq cô, Au am wì haq ca mangai ma haten hatìa, am ca bùa cla wì haq, wì jah jêh đac gùng aih, wa Au ùh dèch dŏih wì haq enh cwìang wì aih.”


\par }{\PP \VS{7}'Màng aih, Au am ca calùh trìu ma padon broq jam caq nhat, aih calùh trìu ma dìq jaq xalep ta lù wì haq. Au wê baiq toq long canhra: Mòiq toq jah doi long Hanò, mòiq toq jah doi long Ta Hatroq, đòiq hi ban trìu.

\VS{8}'Màng aih ta mòiq khê Au khoi jêh đac piq ngai mangai ban dù; taiq Au mech ca wì haq, wì haq hadai git ca Au.

\VS{9}Au doi: “Au pi ban pì. Ma leq cachìt, đòiq haq cachìt, ma leq 'bìq jêh đac, đòiq haq 'bìq jêh cachìt beq; ma leq ŏi xrong hlài èh caq jam dabau beq.”


\par }{\PP \VS{10}Khoi èh Au yŏc long Hanò, pŏt loh baiq, đòiq pŏt đac bàu wêh jao ma Au khoi wêh jao dìq dŏng ca 'bài jàn.

\VS{11}'Màng aih wêh jao aih tajòi 'mòi cađac ta hì aih; 'bài con trìu dìq jaq xalep ta calùh, tàng bàu Au, wì haq loq aih bàu da Chuaq.


\par }{\PP \VS{12}Au doi ca wì haq: “Tàng pì hnoq lem, èh ca'naih cùng Au beq, tàng ùh, èh hêq.” Wì kìq wa ca'naih 'bac cùng Au 30 capiac 'bac.


\par }{\PP \VS{13}Èh Chuaq doi ca au: “Yŏc 'bac wì ma pajaq ca au,” hwenh am ca am ca thòq ŏi ta hnem cùh waiq Boc Plình.


\par }{\PP \VS{14}Khoi ca aih Au goh long canhra ma baiq, aih long canhra yùp mòiq, đòiq pŏt đac bìac yùq mòiq da Juđa wa Is-ra-ên.


\par }{\PP \VS{15}Chuaq doi ca au: “Yŏc hlài ca ìh ranac da mangai ma ban trìu blùng aih beq.

\VS{16}Cô Au am ca gùng cô mòiq ngai mangai ban ùh loq lo ca trìu ma hnhung, ùh chaq trìu ma lac, ùh broq brêh ca trìu ma habau, ùh ban trìu đòiq jah bech. Mahaq caq jam trìu ma bech, wa lôch hloi cachop trìu.


\par }{\Q \VS{17}“Nan xa am ca mangai ngang dù ban trìu,

\par }{\QB aih mangai cađac dèh calùh trìu!

\par }{\Q Chang jah coh đac cŏng haq,

\par }{\QB wa đùng trùh mat haq pah 'ma haq!

\par }{\Q Cŏng haq loh ca hŏnh,

\par }{\QB mat haq loh ca pi xau hnoq.”




\par }\Chap{12}{\SH Phôq Jê-ru-sa-lem Jah 'Bìq Tajêh Poh
\par }
{\PP \VerseOne{1}Cô bàu Chuaq doi adroi bìac Is-ra-ên.

\par }{\BB \par }
{\PP Chuaq ma hlìa 'bài lòp plình ŏi ta plình, broq xèm da taneh, wa mŏt mahua yiang ŏi ta chac mangai, doi:

\VS{2}“Cô, Au broq ca Jê-ru-sa-lem loh tìah ca abôq alac, broq ca rìm jàn ma ŏi dudan ca haq loh ca bu brènh mat jò wì lam dudan jêh Jê-ru-sa-lem wa Juđa.

\VS{3}Ta hì aih, Au broq ca Jê-ru-sa-lem loh wìa hmu trap ca 'bài jàn. Cabô wê haq jah 'bìq habau hlàc. Wa rìm Diac ta crŏng taneh gop dabau tajraq hlài ca haq.”

\VS{4}Chuaq doi: “Ta hì aih, Au jah broq ca rìm toq axêh loh ca yùq crè, wa mangai ma còi axêh loh 'mòi ca ranhùa; Au blèch mat ngan hnem Juđa, jò Au broq ca rìm toq axêh tajêh da 'bài jàn Diac 'noiq loh ca ùh xau mat.

\VS{5}Jò aih èh 'bài cwan wèq cwìang da Juđa hèm ta manoh doi: ‘Mangai jàn Jê-ru-sa-lem jah padren dêh, aih enh Chuaq ma wèq dìq ca 'bình plình, Boc plình da cla wì haq.’


\par }{\PP \VS{6}“Ta hì aih, Au broq ca 'bài xôxech da Juđa tìah ca tanùh ŏi ta'ne long ùnh 'nang cheo dêh, tìah ca mòiq toq hadreo ùnh cheo ŏi ta'ne achaoq 'mau; wì haq bùh cheo dŏng 'bài jàn ma ŏi dudan, pah 'ngeo wa pah 'ma. Mahaq jàn ta Jê-ru-sa-lem xôq ŏi dèh ta nòi haq, aih Jê-ru-sa-lem.


\par }{\PP \VS{7}“Chuaq adroi dŏng dèch 'bài traiq da Juđa, 'màng aih 'bang tìang da Đawit wa da jàn Jê-ru-sa-lem ùh yi hnao ca 'bang tìang da mangai Juđa.

\VS{8}Ta hì aih, Chuaq jah wèq ban jàn Jê-ru-sa-lem, wa ta hì aih mangai ma ìuq dŏng ta wì haq jah tìah ca Đawit, hnem Đawit jah tìah ca Boc Plình, wa tìah ca 'bình plình Chuaq lam adroi ca wì haq.

\VS{9}Ta hì aih, Au jah ti chaq wa jêh đac dìq dŏng 'bài Diac leq ma jêh Jê-ru-sa-lem.


\par }{\PP \VS{10}“Au jah ta-ùc am Yiang da bìac am dech wa waiq dang trùh ta hnem Đawit wa ta jàn Jê-ru-sa-lem. Am ca wì haq I manoh loq creo dang, đòiq wì haq jah hnoq Au cô raq Mangai ma wì haq khoi bìt đac, khoi èh wì haq jah hmoi ca Haq tìah ca wì haq hmoi dèh ca con calô mòiq, wa hmoi ca Haq tìah ca hmoi dèh ca con ramua.

\VS{11}Ta hì aih mangai jàn ta Jê-ru-sa-lem hmoi ta-oih tìah ca hmoi ta-oih ca Ha-đat-rim-môn ta đùng tamang Mê-gi-đô.

\VS{12}Taneh Diac cô jah hmoi ta-oih, mòiq cadraq hmoi dèh crài: 'bôq Đawit crài, 'bài mai wì haq crài; 'bôq Nathan crài, 'bài mai wì haq crài.

\VS{13}'Bôq Lêwi crài, 'bài mai wì haq crài; 'bôq Si-mê-i crài, 'bài mai wì haq crài;

\VS{14}'Bài 'bôq ma ŏi xrong hlài, rìm 'bôq crài, wa rìm 'bài mai wì haq crài.




\par }\Chap{13}{\SH Mangai Amòng Capoch Thai Boc Plình 'Bìq Camaih
\par }
{\PP \VerseOne{1}“Ta hì aih jah i mòiq toq diac cròng hìu loh ca hnem Đawit wa ca jàn ta Jê-ru-sa-lem đòiq 'nheo hreo tôiq lôi wa bìac padrùh.”


\par }{\PP \VS{2}Chuaq ma wèq dìq ca 'bình plình doi: “Ta hì aih, Au jah broq hnhung dŏng dìq 'bài dua 'mù khoi ca taneh cô, wì pi ràu trùh hòm. Au hadai hnan đac 'bài pajàu amòng wa kiac padrùh khoi ca taneh cô.

\VS{3}Pàng cô ta èh tàng i mangai capoch bàu loq adroi, miq wa baq haq loq mangai ma xa-ông loh haq, jah doi ca haq: ‘Gè pi jah rìh hòm, taiq gè ràu hiniq Chuaq èh capoch bàu amòng.’ Baq wa miq haq aih mangai khoi xa-ông haq pàc đac haq jò haq capoch bàu adroi.


\par }{\PP \VS{4}“Ta hì aih, jò 'bài mangai capoch bàu loq adroi dìq ep camaih dèh ca bìac ngan hnoq jò capoch bàu adroi. Wì haq pi caxùnh eo cabac xam xàc đòiq 'nùt hòm.

\VS{5}Mahaq haq jah doi: Au ùh xài mangai capoch bàu loq adroi, au cô mangai abèq đùng tamang; au khoi broq hapŏng enh jò ŏi 'yoh.

\VS{6}Tàng i cabô bòch: ‘Gleq ta baiq apah cŏng ìh dìq i habau?’ Haq tèu: ‘Aih 'bài teo habau au 'bìq ta hnem bua au.’ ”


\par }{\Q \VS{7}Chuaq ma wèq dìq ca 'bình plình doi:

\par }{\QB “Ô chang, yòng jêh mangai ban da Au beq,

\par }{\QB wa jêh mangai haten ca Au.

\par }{\Q Jêh mangai ban cađac trìu lam lac,

\par }{\QB Au hadai dèch tì tajraq hlài ca 'bài trìu 'yoh.”


\par }{\Q \VS{8}Chuaq doi: “Jò aih jàp crŏng taneh,

\par }{\QB baiq phàn piq 'bìq jêh đac,

\par }{\QB mòiq phàn piq ŏi xrong hlài.


\par }{\Q \VS{9}Au 'ràng mòiq phàn piq aih mùt ta ùnh,

\par }{\QB Au bùh wì haq tìah ca bùh 'bac,

\par }{\QB thù wì haq tìah ca thù wang.

\par }{\Q Wì haq creo dang hiniq Au

\par }{\QB wa Au rùp bàu wì haq.

\par }{\Q Au doi: ‘Wì haq jàn Au.’

\par }{\QB Wa wì haq doi: ‘Chuaq Boc plình au.’ ”




\par }\Chap{14}{\SH Boc Plình Jah Tajêh Hlài Ca Mangai Git Jê-ru-sa-lem
\par }
{\PP \VerseOne{1}Cô, hì da Chuaq padon trùh, wì axong ca dabau 'bài cùng hang ma tablah da ìh ta'ne cla ìh.


\par }{\PP \VS{2}Au gop rìm Diac đòiq tajêh ca Jê-ru-sa-lem, phôq 'bìq wì dudan, hnem 'bìq tablah, gu cadrì 'bìq rùp tango, mòiq 'ne phôq 'bìq rùp 'nong lam khoi dèh Diac; mahaq jàn ma ŏi hlài èh jah ŏi hlài ta phôq.

\VS{3}Jò aih Chuaq loh tajêh ca 'bài Diac aih, Haq loh đòiq tajêh poh ca wì.

\VS{4}Hì aih, Haq yòng ta Wang Ôliu, ngìa ta jang ca Jê-ru-sa-lem pah mat mahì loh; Wang Ôliu tapah baiq, enh pah mat mahì loh trùh pah mat mahì mùt, ta'ne loh mòiq toq thòng càn, mòiq apah hlài pah 'ngeo ca mat mahì loh, mòiq apah hlài pah 'ma ca mat mahì loh.

\VS{5}Pì jah cadàu mot ta thòng 'bài wang da Au, thòng aih yôh trùh Axên, pì cadàu mot tìah ca cadàu mot ca taneh dalàc 'nhòng Ôxia, bùa Juđa. Jò aih Chuaq Boc Plình au jah trùh, dìq dŏng 'bài 'bình plình hadai jah trùh ti Haq.


\par }{\PP \VS{6}Ta hì aih pi i ca can 'ngah hòm, 'bài can 'ngah khoi loh ca clam.

\VS{7}Aih mòiq hì toq Chuaq loq; ùh xài dahì, ji ùh xài damang, ma jah 'màng aih daxèq xôq i 'ngah.


\par }{\PP \VS{8}Hì aih, diac rìh jah loh enh Jê-ru-sa-lem, mòiq 'ne hìu loh ta diac raxìq pah mat mahì loh, mòiq 'ne hìu loh ta diac raxìq pah mat mahì mù; jò padrang wa jò ralìm dìq i diac hìu.


\par }{\SH Boc Plình Broq Bùa Wèq Cwìang Dìq Dŏng
\par }
{\PP \VS{9}Chuaq broq bùa jàp crŏng taneh; ta hì aih toq Chuaq, hiniq Haq hadai i mòiq raq hêq.


\par }{\PP \VS{10}Dìq ca nòi aih wìa dùng tamang, enh Gêba trùh Rimôn, pah 'ma ca mat mahì loh ca Jê-ru-sa-lem, mahaq Jê-ru-sa-lem xôq ŏi jah wèq dađeh ti nòi ha'nhèq, acang haq enh 'Mang Bên-ja-min trùh 'Mang Ngo Ma Dùnh, wa trùh 'Mang Ngo Mùm, khoi èh enh Hnem Hin Bôi Ha-na-nê-ên trùh 'bài nòi àp alac da bùa.

\VS{11}Mangai jàn jah ŏi ta aih, wa phôq aih pi hìaq raliang hòm. Jê-ru-sa-lem jah ŏi catèm.


\par }{\PP \VS{12}Cô bìac ranàc ma Chuaq 'noh baxa 'bài jàn tajraq hlài ca Jê-ru-sa-lem: cla wì ŏi yòng mahaq xech wì khoi loh ca bùc hech, mat wì om ta cadôh mat, rapet wì om ta hacùng.

\VS{13}Ta hì aih, Chuaq broq ca wì loh ca manhài càn; mangai leq ta wì haq ji dùng mangai haten, dèch tì tajêh dabau.

\VS{14}Juđa hadai tajêh poh ta Jê-ru-sa-lem, wì gop ahlài dŏng dìq cùng hang da 'bài Diac ma ŏi dudan ca wì haq, ta aih i wang, 'bac, wa bàc eo yôh.

\VS{15}Bìac ranàc aih hadai trùh ca axêh, axêh la, lŏcđa, lùa, wa dìq dŏng ca ngè aban ta traiq lình.


\par }{\PP \VS{16}Atìq ca aih, dìq dŏng ca 'bài mangai ma ŏi xrong ta 'bài Diac ma trùh jêh Jê-ru-sa-lem, rìm hanam tŏc ta Jê-ru-sa-lem đòiq cùh waiq Bùa, Chuaq ma wèq dìq ca 'bình plình, wa wèq lè hapom broq đò.

\VS{17}Rìm jàn ta crŏng taneh, jàn leq ùh tŏc ta Jê-ru-sa-lem đòiq cùh waiq Bùa, Chuaq ma wèq dìq ca 'bình plình, èh mè ùh trùh ca wì haq.

\VS{18}Tàng jàn Aicàp ùh tŏc wa ùh trùh ta aih cùh waiq, èh mè hadai ùh trùh ca wì haq, wa wì haq ep pòq bìac ranàc ma Chuaq khoi 'noh baxa 'bài Diac ùh tŏc wèq lè hapom broq đò.

\VS{19}Aih bìac baxa ma Aicàp wa 'bài Diac 'noiq ep pòq tàng ùh tŏc wèq lè hapom broq đò.


\par }{\PP \VS{20}Ta hì aih, 'bài clinh ninh axêh jah achìh chù: “HADRÒIH AM CA CHUAQ!” 'Bài gŏc ta hnem cùh waiq Chuaq jah hadròih tìah ca khai diac ŏi jang ngìa ca'bŏng tadreo.

\VS{21}Dìq ca gŏc ŏi ta Jê-ru-sa-lem wa Juđa jah hadròih dèch am ca Chuaq ma wèq dìq ca 'bình plình. Rìm ngai ma trùh dèch am ngè tadreo jah yŏc gŏc aih pai ta hì aih, hì aih pi i ca mangai Ca-na-an leq ta hnem cùh waiq Chuaq ma wèq dìq ca 'bình plình.

\par }