\NormalFont\ShortTitle{Jôên}

{\MT Jôên

\par }{\IMT Bàu Patô Adroi

\par }{\IS Hiniq wa Bàu Xèm Da Sech:

\par }{\IP Hiniq Jôên i hiniq: “Chuaq, Haq Boc Plình.” Ta dìq ca Diac wa gùng pah mat mahì loh bàc ngŏng hanam i lìp tùc. Jôên ngan ngè lìp tùc trùh bàc dìq jaq aih bìac hadrah Boc Plình broq ca wì haq.

\par }{\IS Mangai Achìh wa Hanam Achìh:

\par }{\IP Ùac aiq sech cô jah achìh hanam 830 A.C. jò bùa Jôach wèq cwìang, wa jò Jê-hô-a-đa broq pajàu ha'nhèq ta Juđa.

\par }{\IS Bàu Anoi:

\par }{\IP Jôên ngan bìac nan xa da lìp tùc wa bìac padiang aih baxèm da Hì Chuaq trùh èh. Haq creo dìq ca mangai phai cađac dèh manoh broq tôiq tawìh hlài tiaq Chuaq. Bìac ha'naoq hlài wa xôq ramŏt toq jah 'noh am atìq ca bìac hadrah wa wì haq cađac dèh manoh broq tôiq.

\par }{\IS Rìm 'Nat:

\par }{\IO 1. Bìac tiaq ca bìac Hì Da Chuaq:
{\IOR{1:1—2:17}}

\par }{\IOB A. Jôên creo wì trùh crò hmoi wa waiq khàn:{\IOR{1:1–14}}

\par }{\IOB B. Bàu anoi trùh Hi Chuaq:{\IOR{1:15—2:11}}

\par }{\IOB C. Bàu creo wì cađac dèh manoh broq tôiq:{\IOR{2:12–17}}

\par }{\IO 2. Bìac dèch claih Hì Chuaq:
{\IOR{2:18—3:21}}

\par }{\IOB A. Chuaq ha'naoq hlài Juđa:{\IOR{2:18–27}}

\par }{\IOB B. Chuaq broq ca jàn ma neo:{\IOR{2:28–32}}

\par }{\IOB C. Hì Chuaq padon trùh:{\IOR{3:1–21}}

\par }{\IE \par }


\ChapOne{1}{\SH Bìac Raliang Piang Da Lìp Tùc
\par }
{\PP \VerseOne{1}Bàu Chuaq doi ca Jôên, con calô da Pê-thu-ên:


\par }{\BB \par }
{\Q \VS{2}Ô 'bài gu craq, tamàng bàu cô beq!

\par }{\QB Ô dìq dŏng 'bài jàn ta gùng taneh, halang don tamàng beq!

\par }{\Q I ca jò leq bìac cô khoi lah loh ta 'nhòng da pì,

\par }{\QB loq ta 'nhòng 'bài boc yaq pì ùh?


\par }{\Q \VS{3}Pì 'mon hlài bìac cô ca con caiq pì;

\par }{\QB con caiq pì 'mon hlài dèh ca con caiq wì haq,

\par }{\QB con caiq wì haq 'mon hlài ca xinoi ma atìq hòm.


\par }{\Q \VS{4}Cleq ma lìp tùc ŏi rong đòiq,

\par }{\QB lìp mŏc lam caq,

\par }{\Q cleq lìp mŏc ŏi rong đòiq,

\par }{\Q can hàng lam caq,

\par }{\Q cleq can hàng ŏi rong đòiq,

\par }{\QB hadrùng lam caq.


\par }{\BB \par }
{\Q \VS{5}Ô 'bài mangai bù bia,

\par }{\QB hrao wa hmoi beq!

\par }{\Q Ô pì mangai ôq alac nho,

\par }{\QB rayoih beq taiq pi i ca alac nho ti hacùng pì!


\par }{\Q \VS{6}Ma jah 'màng aih i mòiq jàn dêh

\par }{\QB wa bàc khoi tŏc jêh taneh Au;

\par }{\Q hanenh wì haq aih hanenh baco hlari;

\par }{\QB wì haq i hanenh hapoh da baco hlari can.


\par }{\Q \VS{7}Haq khoi raliang đac long nho au

\par }{\QB wa luch đac ca'nhah long pŏc au.

\par }{\Q Haq khoi luch dŏng ca'nhah long aih;

\par }{\QB hamenh long loh ca taboc.


\par }{\BB \par }
{\Q \VS{8}Ìh hmoi tìah ca mòiq ngai gu cadrì adrùh caxùnh bai briang

\par }{\QB hmoi dèh ca ŏng cachìt adroi ca hì padon ôq caq beq!


\par }{\Q \VS{9}Ngè ma dèch am xam 'mau mì

\par }{\QB wa lè pùc alac nho khoi pi i đòiq hi dèch am ca hnem Chuaq hòm;

\par }{\Q 'bài pajàu ma patìh

\par }{\QB bìac ca Chuaq hi crò hmoi.


\par }{\Q \VS{10}Đùng tamang raliang piang,

\par }{\QB taneh mango crò;

\par }{\Q taiq 'mau khoi 'bìq raliang đac,

\par }{\QB alac nho neo khoi xŏt,

\par }{\QB dàu khoi pi i.


\par }{\BB \par }
{\Q \VS{11}Ô mangai abèq taneh,

\par }{\QB camaih beq;

\par }{\Q Ô mangai broq wia, hmoi beq,

\par }{\QB taiq 'mau gon wa 'mau mat, ta đùng khoi raliang dìq.


\par }{\Q \VS{12}Long nho loh ca hŏnh,

\par }{\QB long pŏc dadrùih plì;

\par }{\Q long plì ôi rôm hadai tìah ca long rêq, long taoq,

\par }{\QB rìm toq long ta đùng dìq loh ca hŏnh;

\par }{\Q bìac lem bùi da con mangai

\par }{\QB khoi loh ca hŏnh!


\par }{\BB \par }
{\Q \VS{13}Ô 'bài pajàu, càt ca'nam wa hmoi rayoih beq.

\par }{\QB Ô pì mangai patìh bìac nòi ca'bŏng tadreo, hràng beq.

\par }{\Q Ô mangai patìh da Boc Plình au,

\par }{\QB trùh caxùnh bai briang rìu 'ngah ca mang beq,

\par }{\Q taiq ngè dèch am xam 'mau mì

\par }{\QB wa lè pùc alac nho ùh jah mùt ta hnem Boc Plình pì!


\par }{\SH Pangot Hrah Wa Jò Pađang
\par }
{\Q \VS{14}Broq lè rôn ca acaq

\par }{\QB wa creo tagop dabau;

\par }{\Q tagop dìq ca cwan

\par }{\QB wa dìq ca jàn ta gùng

\par }{\Q trùh ta hnem cùh waiq Chuaq Boc Plình pì

\par }{\QB wa waiq dang Chuaq beq.


\par }{\BB \par }
{\Q \VS{15}Ôi hì aih, hì aih dìq jaq ramòt, taiq hì Chuaq khoi haten!

\par }{\QB Haq trùh tìah ca can ranàc baxa

\par }{\QB loh enh Chuaq i cwìang itai dìq dŏng.


\par }{\BB \par }
{\Q \VS{16}Dahwèq caq khoi pi i jang ngìa bèn,

\par }{\QB wa bìac lem bùi khoi pi i ta hnem Boc Plình bèn?


\par }{\Q \VS{17}Pliang adrech khoi croh crenh

\par }{\QB enh 'neq ca cato taneh haq;

\par }{\Q adùq kho 'mau khoi raliang,

\par }{\QB hapom 'mau khoi ta-ùc đac,

\par }{\QB taiq pi i ca 'mau.


\par }{\Q \VS{18}Tau, ngè aban hràng rayoih! Tau,

\par }{\QB calùh 'bo manhài!

\par }{\Q Aih taiq wì haq ùh i ca đùng nhat caq!

\par }{\QB Calùh trìu hadai xalep.


\par }{\BB \par }
{\Q \VS{19}Ôi Chuaq, au creo dang Ìh;

\par }{\QB taiq ùnh khoi lŏn 'bài đam nhat nòi đùng wang wê,

\par }{\QB pla ùnh khoi cheo dìq dŏng 'bài long ŏi ta đùng!


\par }{\Q \VS{20}Joq 'nàng, 'bài ngè rôm hihèm lep xìn Ìh,

\par }{\QB taiq 'bài diac cròng khoi xŏt,

\par }{\QB ùnh khoi lŏn 'bài đam nhat nòi đùng wang wê.




\par }\Chap{2}{\SH Hì Chuaq Hadrah Padon Trùh
\par }
{\Q \VerseOne{1}Hlôi ken ta Siôn beq;

\par }{\QB hlôi ken dêh jàp ta wang hadròih Au beq!

\par }{\BB \par }
{\Q Dìq ca jàn ta gùng cô tarìt tariang beq,

\par }{\QB ma jah 'màng aih hì da Chuaq padon trùh,

\par }{\Q hì aih khoi haten.


\par }{\QB \VS{2}Aih hì clam clôiq,

\par }{\QB hì da yùc gam habàu!

\par }{\Q Taiq mòiq jàn bàc

\par }{\QB wa dêh glàm trùh jàp roc bôi wang tìah ca mat mahì xreo daxroq;

\par }{\Q bìac 'màng aih 'nhòq lah i enh calah nèh trùh manàiq,

\par }{\QB wa rìm 'nhòng atìq èh ùh jò leq i hòm.


\par }{\BB \par }
{\Q \VS{3}Enh ngìa wì haq,

\par }{\QB i ùnh dêh, enh cloh wì haq i ùnh cheo loh loc.

\par }{\Q Adroi ca wì haq trùh, taneh cô tìah ca wia Êđen;

\par }{\QB atìq ca wì haq lam cwa, taneh cô loh ca wang wê raliang piang enh cloh wì haq;

\par }{\QB ùh i ca cleq claih ca wì haq.


\par }{\Q \VS{4}Dua dang wì haq tìah ca calùh axêh,

\par }{\QB wì haq cadàu trùh tìah ca mangai còi axêh.


\par }{\Q \VS{5}Wì haq plôh tŏc ta bôi wang tàng

\par }{\QB tìah ca atêh calùh xê axêh,

\par }{\Q tìah ca atêh ùnh cheo hri,

\par }{\QB tìah ca atêh lình cràm nòi tajêh poh.


\par }{\BB \par }
{\Q \VS{6}Jò hnoq wì haq, 'bài jàn dìq crè crep jang ngìa wì haq,

\par }{\QB rìm hadrò pàt dìq bah boi.


\par }{\Q \VS{7}Wì haq glàm trùh tìah ca 'bài lình tajêh;

\par }{\QB heo 'bài panàt phôq tìah ca 'bài lình dêh;

\par }{\Q rìm ngai cadiang lam

\par }{\QB ùh talìch dèh ca brong cla.


\par }{\Q \VS{8}Wì haq ùh dahnen dabau,

\par }{\QB ma leq lam dèh trong;

\par }{\Q jò wì glàm cwa đôn hanình,

\par }{\QB wì ùh cađac dèh trong.


\par }{\Q \VS{9}Wì haq mùt ta phôq,

\par }{\QB cadàu ta panàt phôq,

\par }{\Q heo ta 'bài hnem,

\par }{\QB mùt ti 'bài 'mŏc tìah troi mangai atùng.


\par }{\BB \par }
{\Q \VS{10}Taneh tadroq

\par }{\QB ŏi jang ngìa wì haq;

\par }{\Q 'bài lòp plình tadai, mat mahì, mat khê loh ca clam,

\par }{\QB 'bài halŏng yôp hlài dèh can 'ngah.


\par }{\Q \VS{11}Chuaq 'noh bàu jang

\par }{\QB ngìa lù lình da Haq;

\par }{\Q lình Haq dìq jaq bàc wa 'bài mangai broq

\par }{\QB tiaq bàu thê Haq dìq jaq dêh.

\par }{\Q Hì da Chuaq càn

\par }{\QB wa đang ca crè;

\par }{\QB cabô jah nui chìuq?


\par }{\SH Phai Canao Loq Dèh Ca Tôiq Lôi
\par }
{\Q \VS{12}Chuaq doi: “Manàiq pì dìq ca manoh wìh hlài ta Au beq,

\par }{\QB rôn ca acaq, hmoi wa mango beq.”


\par }{\BB \par }
{\Q \VS{13}Hich manoh pì beq,

\par }{\QB paq hich eo.

\par }{\Q Wìh hlài ta Chuaq Boc Plình pì beq;

\par }{\QB taiq Haq loq waq loq xa-ŏch,

\par }{\Q xòi nòih bàc can loq waq;

\par }{\QB Haq dùi hlài dèh manoh ùh hìaq ùc 'noh ca pì bìac ranàc.


\par }{\Q \VS{14}Cabô jah loq broq braiq Haq broq hlài dèh manoh èh

\par }{\QB đòiq hlài xôq ramŏt ca pì,

\par }{\Q èh pì jah dèch am ca Haq ngè tadreo xam 'mau mì,

\par }{\QB lè pùc alac nho ca Chuaq Boc Plình pì hòm?


\par }{\Q \VS{15}Hlôi ken ta Siôn beq,

\par }{\QB anoi 'noh bìac rôn ca acaq beq,

\par }{\QB patìn ca tagop rìm gùng.


\par }{\Q \VS{16}Tagop 'bài jàn,

\par }{\QB ràih crài wì haq loh hadròih;

\par }{\Q creo ca 'bài gu craq tagop;

\par }{\QB tagop 'bài con 'yoh wa 'bài con nga ŏi ùq beq!

\par }{\Q Ŏng mai neo hadai loh khoi dèh

\par }{\QB enh nòi adùq hnem beq!


\par }{\Q \VS{17}'Bài pajàu Chuaq, 'bài mangai patìh bìac Chuaq,

\par }{\QB khòh hmoi nòi 'mang ngo hnem cùh waiq,

\par }{\Q wa ti nòi ca'bŏng tadreo, doi: “Ô Chuaq, xìn xa-ŏch ca con jàn Ìh,

\par }{\QB xìn paq đòiq con jàn Ìh ep camaih,

\par }{\QB 'bìq 'bài Diac 'noiq wèq cwìang!

\par }{\Q Gleq ma đòiq 'bài Diac 'noiq doi:

\par }{\QB ‘Boc Plình wì haq ŏi ta leq?’ ”


\par }{\SH Boc Plình Rùp Bàu Dèch Jàn Haq
\par }
{\Q \VS{18}Èh Chuaq jah tèu bàu;

\par }{\QB Haq jah xa-ŏch dèh ca jàn Haq.


\par }{\PP \VS{19}Chuaq khoi padreo bàu, wa khoi doi dèh ca jàn Haq:

\par }{\Q “Cô, Au am ca pì 'mau, alac nho neo, dàu,

\par }{\QB pì jah panàc ca 'bài dahwèq aih.

\par }{\Q Au pi đòiq pì ep camaih ta 'bài jàn 'noiq hòm.


\par }{\BB \par }
{\Q \VS{20}“Au drùh đac lù lình trùh enh pah 'ngeo ca mat mahì loh wia hangai ca pì,

\par }{\QB hnan 'mùt wì haq mùt ta gùng taneh croh crenh wang wê;

\par }{\Q lù lình lam adroi da wì haq clìh ta diac raxìq pah mat mahì loh.

\par }{\QB Lình lam atìq wì haq clìh ta diac raxìq pah mat mahì mùt.

\par }{\Q Hòi xua om

\par }{\QB wa can xua khech wì haq pan tŏc.”

\par }{\BB \par }
{\Q Taiq wì haq khoi broq bìac loq catèh.


\par }{\QB \VS{21}Ô taneh, paq crè;

\par }{\QB dahlìa manoh lem bùi beq;

\par }{\Q taiq Chuaq khoi broq bìac càn caiq.


\par }{\QB \VS{22}Ô 'bài ngè rôm, paq crè;

\par }{\Q ma jah 'màng aih đam nhat đùng wang wê khoi loh ramŏt,

\par }{\QB long khoi loh plì lem, long pŏc wa long nho dìq loh hla loh plì.


\par }{\Q \VS{23}Ô con caiq Siôn,

\par }{\QB pì dahlìa manoh wa lem bùi ta Chuaq Boc Plình pì beq!

\par }{\Q Ma jah 'màng aih Haq am mè

\par }{\QB pajang prang ta'mroq ca pì,


\par }{\Q \VS{24}'Bài xàn len 'mau jah bình 'mau,

\par }{\QB 'bài thùng halùih ca alac nho neo wa dàu.


\par }{\BB \par }
{\Q \VS{25}“Au am patem hlài ca hanam ma 'bìq lìp tùc,

\par }{\QB hadrùng, can hàng, wa lìp tùc cap raliang,

\par }{\QB aih lình cràm Au ma thê trùh ta pì.


\par }{\Q \VS{26}Pì jah caq panàc tàu tìa.

\par }{\QB Pì jah padèch hiniq Chuaq Boc Plình,

\par }{\QB Haq khoi am ca pì bìac halac.

\par }{\Q 'Màng aih jàn Au pi hìaq 'bìq camaih hòm.


\par }{\Q \VS{27}Pì jah loq Au ŏi ta'ne jàn Is-ra-ên,

\par }{\QB wa loq Au Chuaq Boc Plình pì,

\par }{\QB ùh i ca Boc Plình 'noiq,

\par }{\Q wa jàn Au ùh jò leq 'bìq camaih hòm.


\par }{\SH Rùp Bàu 'Noh Am Yiang Hadròih
\par }
{\BB \par }
{\Q \VS{28}“Atìq ca aih,

\par }{\QB Au ùc Yiang Au ta dìq dŏng ca rìm ngai;

\par }{\Q con calô wa con cadrì pì jah capoch bàu thai Boc Plình;

\par }{\QB 'bài mangai craq jah apô hnoq,

\par }{\QB 'bài gu radam jah ngan hnoq bìac mahno 'noh aih.


\par }{\Q \VS{29}Ta 'bài hì aih, Au hadai ùc Yiang Au ta 'bài hapŏng calô,

\par }{\QB hapŏng cadrì da pì.


\par }{\SH Hì Da Chuaq
\par }
{\Q \VS{30}Au pa'noh bìac halac ta 'bài lòp plình

\par }{\QB wa ta crŏng taneh:

\par }{\QB aih mahem, ùnh, wa 'bài cato nhòi.


\par }{\Q \VS{31}Mahì loh ca clam,

\par }{\QB khê gòh tìah ca mahem,

\par }{\QB adroi ca hì càn wa ramòt da Chuaq trùh.


\par }{\Q \VS{32}Jò aih mangai leq waiq dang

\par }{\QB hiniq Chuaq dìq jah dèch;

\par }{\Q ma jah 'màng aih tiaq bàu Chuaq doi,

\par }{\QB ta bôi wang Siôn wa Jê-ru-sa-lem

\par }{\QB jah i 'bài mangai jah dèch claih,

\par }{\Q ta 'bài mangai ma ŏi xrong aih,

\par }{\QB Chuaq jah creo ca wì haq.”




\par }\Chap{3}{\SH Dìq Ca Diac Èh 'Bìq Hadrah
\par }
{\Q \VerseOne{1}“Cô, ta 'bài hì aih, wa 'nhòng aih,

\par }{\QB jò Au ha'naoq hlài gùng Juđa wa Jê-ru-sa-lem,


\par }{\Q \VS{2}èh Au gop hlài dìq dŏng 'bài jàn 'bài Diac

\par }{\QB wa 'ràng wì haq loh trùh ta thòng tamang Jê-hô-sa-phat.

\par }{\Q Ŏi ta aih, Au hadrah wì haq

\par }{\QB taiq bìac wì haq khoi broq ca jàn Au, wa xinoi Au aih Is-ra-ên,

\par }{\Q 'bìq haprah hapriang ta rìm Diac;

\par }{\QB wa lah axong taneh Au.


\par }{\Q \VS{3}Wì pàih panàih axong jàn Au;

\par }{\QB halìh con calô yŏc gu cadrì tango anang

\par }{\QB wa tech con cadrì yŏc alac nho ôq.


\par }{\PP \VS{4}“Ô Tirò wa Siđôn, wa dìq dŏng 'bài jàn da Phi-li-tin, pì i pajùm cleq ca Au? Pì enh tabroq chao ca Au 'mòh? Tàng pì enh tabroq chao ca Au, Au broq ca bìac tabroq chao ta-ùc hlài ta gàu pì renh wa tajòi 'mòi.

\VS{5}Taiq pì khoi tablah yŏc 'bac, wang da Au, wa 'ràng 'bài hang canaq 'bac da Au 'mùt ta hnem cùh waiq da pì.

\VS{6}Pì tech con calô Juđa wa Jê-ru-sa-lem ca mangai Hilap, broq ca wì haq hangai dèh ca gùng cla.


\par }{\PP \VS{7}“Cô, Au padrìu wì haq yòng enh nòi pì ma tech wì haq, Au ùc hlài tôiq pì ta gàu cla pì.

\VS{8}Au tech con calô wa con cadrì pì mùt ta tì jàn Juđa; jàn Juđa tech wì haq ca mangai Sabê, ca mòiq Diac dìq jaq hangai.” Chuaq khoi doi 'màng aih.


\par }{\Q \VS{9}Anoi 'noh bìac cô ca rìm jàn rìm Diac oq:

\par }{\QB phai padon ca bìac tajêh poh,

\par }{\QB padrìu 'bài mangai dêh padren.

\par }{\Q Dìq ca 'bài lình tajêh glàm trùh,

\par }{\QB wa mùt ta nòi tajêh beq!


\par }{\Q \VS{10}Yŏc pla cai atèm broq chang,

\par }{\QB yŏc pla haiq broq jaoq.

\par }{\Q Mangai ìuq phai doi:

\par }{\QB “Au cô mangai dêh!”


\par }{\Q \VS{11}Rìm jàn, rìm Diac ŏi dudan,

\par }{\QB renh trùh tagop ŏi ta aih.

\par }{\BB \par }
{\Q Ôi Chuaq, xìn thê 'bài mangai dêh da Ìh loh ta aih beq!


\par }{\BB \par }
{\Q \VS{12}“ 'Bài jàn 'bài Diac, yòng beq,

\par }{\QB lam tŏc ta thòng tamang Jê-hô-sa-phat,

\par }{\Q taiq nòi aih Au ha'ngui

\par }{\QB đòiq hadrah dìq dŏng 'bài jàn 'bài Diac ma ŏi dudan.


\par }{\Q \VS{13}Padon haiq beq đòiq hi gat,

\par }{\QB ma jah 'màng aih 'mau khoi dùm.

\par }{\Q Lam trùh len nho beq,

\par }{\QB taiq hàm len nho khoi bình plì nho;

\par }{\Q 'bài thùng khoi halùih,

\par }{\QB taiq tôiq ngang dù da wì haq bàc hrìn.”


\par }{\BB \par }
{\Q \VS{14}Lù mangai bàc,

\par }{\QB mangai dìq jaq bàc ta thòng tamang hadrah!

\par }{\Q Ma jah 'màng aih hì da Chuaq khoi haten

\par }{\QB ta thòng tamang hadrah.


\par }{\Q \VS{15}Mahì wa khê loh ca clam,

\par }{\QB 'bài halŏng pi 'ngah.


\par }{\Q \VS{16}Chuaq grenh bàu enh Siôn;

\par }{\QB bàu Haq atêh loh enh Jê-ru-sa-lem;

\par }{\QB 'bài lòp plình wa jàp crŏng taneh dìq tadroq ra'nhùn.

\par }{\Q Mahaq Chuaq, Haq nòi hanình da jàn Haq,

\par }{\QB đôn cajap cajình ca con caiq Is-ra-ên.


\par }{\BB \par }
{\Q \VS{17}“Jò aih pì jah loq Au cô Chuaq Boc Plình da pì;

\par }{\QB Au ŏi ta Siôn, aih wang hadròih Au.

\par }{\Q Jê-ru-sa-lem aih phôq hadròih,

\par }{\QB mangai Diac 'noiq pi lam cwa haq hòm.


\par }{\SH Juđa Jah Xôq Ramŏt
\par }
{\BB \par }
{\Q \VS{18}“Ta hì aih, 'bài bôi wang catôh loh alac nho nhim;

\par }{\QB sùa hìu loh enh 'bài go,

\par }{\QB dìq dŏng ca 'bài thòng diac ta Juđa jah i diac hìu loh dêh.

\par }{\Q Mòiq xèm diac loh enh hnem Chuaq

\par }{\QB pùc hajàh ca thòng tamang Sitim.


\par }{\Q \VS{19}Aicàp loh ca wang wê,

\par }{\QB Êđôm loh ca croh crenh,

\par }{\Q taiq wì haq yŏc bìac ngang dù tabroq ca con jàn Juđa,

\par }{\QB wa broq ta-ùc mahem mangai ùh broq tôiq ta taneh cla wì haq.


\par }{\Q \VS{20}Mahaq Juđa jah ŏi trùh hloi hloi;

\par }{\QB Jê-ru-sa-lem jah ŏi enh 'nhòng cô trùh 'nhòng 'noiq.


\par }{\Q \VS{21}Au jah tabroq chao ca dòih mahem

\par }{\QB ca wì haq ma Au 'nhòq tabroq.”


\par }{\QR Taiq Chuaq ŏi ta Siôn.
\par }